
Themis Cart 


Cuvânt către cititor 


Am ezitat mai mulți ani să scriu această carte. Motivul principal nu l-a constituit 
lipsa subiectului — respectiv a unui caz cu totul ieşit din comun în istoria criminalității 
din ţara noastră; nutream, însă, reținerea de a înfățişa cu orice preţ doar un caz 
senzațional, care la vremea lui a produs panică în rândul populaţiei. Am depăşit 
această fază de nehotărâre în momentul şi în măsura în care am realizat o concepţie mai 
cuprinzătoare de tratare, în sensul că am încadrat această situaţie deosebită într-o 
formulă de prezentare care să înfățişeze simultan şi eforturile făcute de către organele 
judiciare, în special de către poliţia criminală, în lupta lor necontenită şi dificilă pentru 
descoperirea celor ce comit asasinate şi alte infracțiuni grave împotriva semenilor. 

întrucât am lucrat peste 20 de ani în acest domeniu — inclusiv, în mod nemijlocit, în 
fazele principale ale investigării asasinatelor comise de către Râmaru Ion — am 
considerat că sunt dator în acest sens, cu atât mai mult cu cât activitatea în acest 
domeniu nu a fost încă prezentată convingător publicului. Am dorit, de asemenea, să 
dezvălui unele taine şi trăiri ale oamenilor care îşi sacrifică viața personală în slujba 
descoperirii adevărului judiciar şi a protecţiei cetățenilor împotriva fărădelegii. 

Aşadar, pe fondul respectării cu fidelitate a datelor autentice ale seriei de omoruri şi 
tentative de omor comise de către asasin, intenționez să prezint, în paralel, activitatea 
plină de neprevăzut şi ascunzişuri, tensionată şi dureroasă, fascinantă, dar nu ferită de 
dezamăgiri, a celor care, cu dăruire şi competenţă, înfruntă avatarurile necunoscutului 
şi militează pentru adevăr, dreptate şi justiţie. 

Infracţiunile comise de Râmaru sunt atât de odioase, atât ? ? 

de concludente prin ele însele, încât orice cititor se poate orienta în labirintul crimei, 
fără să i se ofere elemente suplimentare; de altfel, faptele ce vor fi prezentate nu 
reprezintă rodul unei documentări mijlocite, ci al cunoaşterii directe, al reflectării lor 
din interiorul unor situaţii percepute nemijlocit. Această postură mi-a creat avantajul ca 
— la o distanță mare în timp, de evenimente — să realizez o analiză obiectivă, la rece, a 
datelor esenţiale, dar şi a unor detalii semnificative, a concepţiei de lucru, a reuşitelor şi 
greşelilor săvârşite şi, mai ales, a portretului psihico-moral al asasinului. 

M-am străduit, şi sper să fi reuşit în oarecare măsură, să prezint un tip de infractor 
care, din copilărie până la pretinsa lui maturitate, a acumulat neîncetat nelinişti, obsesii 
şi patimi ce l-au dus la pierzanie. M-a condus în demersurile mele ideea răului 
incomensurabil pe care un om poate să-l facă semenilor săi. în cele din urmă, putem 
spune că nu interesează prea mult dacă răul a fost comis în mod deliberat, din 
inconştiență sau imprudenţă, suprimarea vieţii unui om fiind oricum un act 
iresponsabil. 

M-a interesat procesul decăderii în nelegiuire a criminalului, ca o rupere a 
echilibrului sufletesc dintre lumină şi întuneric, cu consecințe grave pe plan 
comportamental. Concluzia este dură: în sufletul şi mintea unor asemenea oameni nu 
pot sălăşlui iubirea, înțelegerea şi afecțiunea. Ele devin treptat un tărâm înverşunat al 
urii şi violenţei, egoismului şi tendințelor distructive, chiar autodistructive. Pe această 


coordonată, înțeleg să evidenţiez simbolic şi relația dintre lumină şi adevăr, 
considerând că nu există adevăr dacă nu poate fi înfățişat deschis privirii oamenilor. 
Am încercat, de asemenea, să subliniez faptul că, din analiza de durată a faptelor 
antisociale grave, rezultă pregnant concluzia că desprinderea de umanitate a 
infractorilor se realizează nu atât raţional cât emoţional, marcând o întoarcere a omului 
spre rădăcinile lui ancestrale. Mai ales dispoziţia afectivă a acestora suferă schimbări 
majore, semnalând o desprindere dureroasă de rosturile cosmice ale ființei umane, pe 
care o transformă într-un tăvălug care striveşte şi desființează. Omul crescut în ură şi 
învrăjbire, care respiră zi şi noapte o atmosferă lipsită de iubire — mai ales în familie — 
se dezvoltă monstruos, prin închircirea în sufletul lui a tainei divine a existenţei. De 
aceea, cămaşa iubirii trebuie să rămână pentru fiecare individualitate umană un 
veşmânt permanent şi ocrotitor. în absenţa acesteia şi a unei înţelegeri elementare a 
resorturilor intime ale ființei umane, s-au comis şi se vor mai comite erori fatale. 

Sper ca lucrarea să prezinte interes şi în rândul specialiştilor din domeniu, precum 
şi al acelora care se formează ori îşi desfăşoară activitatea pe tărâmul dreptului şi al 
justiției. Degenerarea unor tulburări de comportament în infracţiuni grave, riscul 
deschis de a produce unele erori judiciare, nevoia imperioasă de a milita prin toate 
mijloacele pentru prevenirea lor, de a acționa cu pasiune pentru a descifra necunoscutul 
din evenimente şi sufletul oamenilor sunt tot atâtea probleme de interes. 

Doresc, de asemenea, ca rândurile acestea să reprezinte un omagiu adus miilor de 

lucrători anonimi, care s-au dedicat luptei aprige cu abominabilul, celor care, în pofida 
numeroaselor şi înşelătoarelor capcane întâlnite în activitatea zilnică, nu pregetă să 
creadă în victoria adevărului. Toţi cei care cred în adevăr — ca valoare fundamentală a 
existenţei — chiar dacă vor avea vremelnic şi unele căderi, se pot înălța cu demnitate 
spre altarul slujirii semenilor prin dreptate, justiție, iubire şi toleranţă. 
Cu regret trebuie să remarc faptul că, pe parcursul lucrării, am fost nevoit - în deplină 
cunoştinţă de cauză — să relev şi o serie de concepții şi acțiuni care, din punctul meu 
de vedere, au constituit exemple de nonprofesionalism, practicate de către unele 
persoane investite cu răspunderi. Acestea, în condiţiile specifice societăţii totalitare, au 
provocat întârzieri ori chiar abuzuri, înlocuind, în mod nelegitim, raportul de autoritate 
cu pretenţia de competenţă şi conducere unitară a demersurilor pentru identificarea 
autorilor infracțiunilor grave; or, este ştiut că în acest domeniu trebuie să 
precumpănească flexibilitatea în gândire şi experienţa specialiştilor. 


Autorul 


Chemarea spre necunoscut 


După câţiva ani buni de experiență în poliţie, care îndeobşte nu înseamnă mare 
lucru ci, mai degrabă, o orientare generală în domeniu, m-am trezit într-o zi abordat, pe 
neaşteptate, de către şeful serviciului special de combatere a omorurilor. Fără prea 
multe ocolişuri, acesta mi-a propus să mă transfere în serviciul lui, adăugând totodată 
că mă urmăreşte de mai mult timp şi că nu va renunţa până nu-şi va realiza acest gând. 
La acea oră cunoşteam câte ceva despre dificultăţile acestui sector şi problematica 
complexă, dar deosebit de interesantă, cu care se confrunta. Mi-a cerut să mă gândesc la 
propunere şi să-i dau un răspuns - neapărat afirmativ - în timp scurt. 

Decizia mi se părea greu de luat. Peste povârnişul de dificultăți care m-ar fi aşteptat 
la noul loc de muncă, aveam o rezervă mult mai personală, care-mi întârzia hotărârea. 
Reuşisem, de când lucrasem în aceeaşi direcţie cu el, dar într-un serviciu ceva mai 
liniştit, să-l cunosc personal şi să aflu mai ales de la alți ofițeri - lucruri foarte rele 
despre caracterul şi despre firea lui. Era un om al dispoziţiei de moment, mereu supărat 
pe orice - pe sine, pe probleme şi, mai ales, pe subalterni. Cum eram o fire mai 
independentă, m-am zbuciumat luni de zile gândindu-mă dacă să accept ori nu 
propunerea. între timp, înțelesesem şi fondul vieţii de militar - al supunerii la ordine - şi 
pricepusem sublinierea subtilă a consecințelor acestei oferte, ofițerul în cauză 
lăsându-mă să înţeleg că mutarea în acest serviciu putea fi realizată şi fără acordul meu. 
într-una din zilele acelea de cumpănă m-am întâlnit cu el pe culoar, m-a oprit şi m-a 
abordat: 

- loane, cred că te-ai hotărât, căci a trecut atâta amar de timp şi nu mai am răbdare 
să aştept. 

- Domnule colonel, problema nu este aşa simplă cum pare şi am rezerve serioase să 
accept propunerea, i-am răspuns. 

- Bine, dar tu nu înţelegi ceva esenţial, anume ce lucruri interesante eşti chemat să 
realizezi, iar eu am încredere în posibilitățile tale. 

- Nu mă îndoiesc, i-am răspuns pe un ton nervos, dar poate nu am eu deplină 


încredere în asemenea virtuţi. 

- Eşti fără îndoială, încăpățânat, mi-a răspuns, numai că nu o să aştept la nesfârşit, 
vorba lui Lăpuşneanu: „Dacă voi nu mă vreţi, vă vreau eu!", sau te vreau eu, afirmaţie 
cu care a încheiat discuţia noastră, parcă rău prevestitoare. 

Aşa a şi fost, n-a trecut mai mult de o lună că m-am şi trezit mutat la acest serviciu. 
Noutatea situației prezenta pentru mine două aspecte ce le consideram necesar a fi 
soluționate, pentru a realiza o acomodare onorabilă. Primul, privea încercarea de a 
cunoaşte şi aprofunda problematica specifică - care la început mi s-a părut complicată - 
iar al doilea, familiarizarea cu colectivul de lucru, care, n-a fost greu să observ, era 
timorat de către şef. Cine era, însă, acest şef mereu nemulțumit de randamentul 
subalternilor? Avea motive serioase să se manifeste astfel ori era o fiinţă irascibilă, 
necontrolată şi furioasă, care considera că numai ce face el este bun? Nici pe departe, 
pentru că uneori nu era mulțumit nici de el însuşi, după cum nici cei din colectiv nu 
erau chiar întru totul neperformanțţi, inhibiţia lor datorându-se poate dominării 
profesionale şi spiritului autoritar ale acestuia, în ciuda faptului că majoritatea noilor 
colegi aveau ani buni de lucru în domeniu şi dobândiseră o experienţă solidă. Cam aşa 
apăreau lucrurile la o primă examinare. Peste ani, am înţeles mai multe şi am putut să 
verific o seamă de estimări făcute pe parcurs. l-am cunoscut pe toţi în activitate, cu unii 
m-am împrietenit ulterior, ... chiar şi cu şeful cel nesuferit, pe care-l forfecau mulți din 
Inspectoratul General al Poliţiei. 

Aş vrea însă să fiu bine înţeles. Noul şef - Dumitru Ceacanica - era, din punctul meu 
de vedere, un om deosebit: o minte iscoditoare, o intuiţie rarisimă, bun cunoscător al 
slăbiciunilor oamenilor şi al motivaţiei acțiunilor acestora, o mare capacitate de 
anticipare a fenomenelor, fin analist şi orator cu o forță de convingere şi o incisivitate 
remarcabile. Mic de statură, bine clădit, cu o fizionomie distinsă, de personaj grec, în 
mijlocul căreia trona un nas acvilin şi o privire pătrunzătoare; emana o energie greu de 
stăpânit, care-i propulsa agerimea minţii şi iuțeala mişcărilor şi-l stimula în încercarea 
de a stăpâni totul în jur. Totodată, era un tip dârz şi perseverent - lucra zile şi nopţi în 
şir, aproape fără pauză; orgolios din cale afară, nu putea accepta înfrângerea, nici măcar 
în discuţie. 

Era iute la supărare şi atunci arunca multe vorbe nepotrivite şi exagerate, dar nu 
direct jignitoare. Avea o fire impulsivă, care pentru cei mai mulți constituia 
caracteristica lui esenţială, fapt cu totul şi cu totul neadevărat. Avea momente de 
seninătate, de apropiere călduroasă de semeni, mergând până la un gen de tandrețe 
copilărească şi o generozitate greu de crezut. Verticala arhitecturii lui sufleteşti o 
reprezenta, însă, pasiunea pentru munca sa, pe care-o iubea ca pe cea mai mare iubire a 
lumii. Avea un gen personal de dăruire, care-l făcea să se uite pe sine, dublată de un 
optimism robust, din care creşteau rădăcini şi ramuri ale speranţei, chiar şi în situații 
care pentru alții constituiau ziduri, prăpăstii ori cărți cu şapte peceţi. Nu se dădea 
înapoi de la nicio treabă grea, ci parcă o chema, cocheta cu ea şi ajungea să-i cunoască şi 
să-i limpezească dedesubturile. Aş putea zice că trăia cu adevărat numai în asemenea 


momente. Poate că aceste trăsături, care îl defineau ca o ființă contradictorie şi 
controversată, pot explica mai bine impulsivitatea atât de hulită de mulţi. Se petrecea 
totul ca şi cum forțele care-l propulsau rupeau zăgazurile şi ieşeau din matcă. 

Dincolo de aceste caracteristici, era un om distins, poate chiar pedant în modul cum 
se îmbrăca şi purta. Preţuia demnitatea, onoarea şi cinstea ca pe nişte nestemate. Am 
aflat, după mulți ani că, în baza unei reclamaţii jalnice, a fost arestat şi anchetat vreo 
şase luni, fiind acuzat de corupție. A ieşit imaculat din această înscenare josnică şi a 
acceptat să lucreze în continuare în poliție, ceea ce eu cred că nu aş fi făcut. Am înțeles 
că, în ceea ce-l priveşte, pasiunea muncii prevala asupra sentimentului onoarei rănite, 
fapt ce l-a demonstrat până la sfârşitul vieţii. Acest om, care ardea ca o flacără, a 
constituit pentru mulți ofițeri şi subofițeri de poliție un mit greu de înţeles şi asimilat, o 
alcătuire contradictorială, cu străluciri şi umbre învăluitoare care, adeseori, mascau 
fondul lui esențialmente omenos şi-l transformau, nefericit, într-un geniu rău. Această 
impresie de la suprafaţa lucrurilor devenea totuşi cotropitoare, nimicind imaginea lui 
adevărată. De altfel, nici nu erau uşor de suportat revărsările lui de nervi - se pare, mai 
frecvente la serviciu decât acasă. 

Câţiva dintre subalterni, ajunşi ţintele lui preferate, uneori chiar şi fără o motivaţie 
suficientă, se aflau în pragul disperării. Colegul Vasile Constantin se întreba şi ne 
întreba pe cei din preajmă, care asistam tăcuţi la spectacol, cu ce este el mereu vinovat 
ori chiar cel mai vinovat din colectiv? Un alt coleg, Paul Lefter, o altă „ţintă”, avea o fire 
mai nepăsătoare şi vicleană, depăşind relativ uşor momentele critice; el înțelegea - cu 
oarecare detaşare - că „şeful' nu este răzbunător, nu plăteşte polițe mai vechi, ci doar îşi 
descarcă fulgerele pentru a se calma. De fapt, acest „călcâi al lui Achile" din existența 
lui îl făcea atât de vulnerabil în fața celorlalți încât ajunsese să fie acuzat şi de alte 
păcate, unele reale, dar, de cele mai multe ori doar imaginare. 

Prin construcția mea sufletească, nu puteam asista pasiv la asemenea scene 
necontrolate, care-mi provocau, la început, întrebări şi răspunsuri grave, raliindu-mă, 
mai ales cu simţirea, celor care-i deveniseră un fel de supape de „evacuare”. în acelaşi 
timp, poate din egoism, mi-am construit şi afişat un eşafodaj propriu de preîntâmpinare 
şi contracarare. îmi amintesc că, după o asemenea ispravă, la câteva ore, când deja se 
calmase şi părea „nevinovat" de cele întâmplate, m-am prezentat în biroul lui şi mi-am 
expus punctul de vedere. A rămas surprins, dar nu prea mult, de parcă s-ar fi aşteptat 
la cele ce aveam să-i spun: 

- Şefule, să ştii că dacă m-ai adus în acest serviciu nu sunt dispus să suport bătălii 
fără rost, nici măcar să asist la ele! 

- Da, te înţeleg, dar, în fond, ce vrei de la mine? Crezi că dacă-mi propun să nu mă 
enervez, pot realiza acest lucru? 

- Nu ştiu şi nici nu mă interesează! Nu am venit pentru eventuale promisiuni! 
Vreau garanţii, dacă nu pentru toţi colegii, măcar în ceea ce mă priveşte. 

- Şi crezi că-ți pot oferi garanţii? Şi dacă se va mai întâmpla, ce-ai să-mi faci? 

- Şefule, poate nu mă crezi, dar eu voi dovedi că, până la urmă, pot abandona acest 


serviciu, într-un caz limită chiar prin demisie. Replica mea l-a descumpănit pentru 
moment şi m-a întrebat ce garanții solicit. 

într-o discuție nu prea ortodoxă, i-am spus că nu mai sunt dispus să-l duc în cârcă, 
iar dacă voi fi obligat s-o fac, nu-l voi duce decât până la primul colţ, unde-l voi 
abandona. l-am mai spus că doresc nu relaţii de subordonare idioate, de supunere 
oarbă, ci un gen de parteneriat util, eu putându-l completa în unele privinţe; de 
asemenea, că doresc libertate de gândire şi manifestare, că nu accept tăvălugul nimănui 
şi cer, deocamdată, o zonă de siguranţă aidoma fâşiei arate de la frontieră, care dacă va 
fi încălcată aş putea ajunge la reacţii imprevizibile. în final, a acceptat condiţia, 
răspunsul că va colabora de manieră convenabilă fiind neaşteptat pentru mine. Cred că 
şi el a fost surprins, pentru că nici unul dintre subalterni nu îndrăznise să-i pună 
condiţii. 

Au trecut după această discuţie câteva luni, timp în care şeful s-a manifestat mult 
mai reținut în relațiile cu colaboratorii săi, iar în ceea ce mă priveşte îmi lăsa impresia că 
nu s-a întâmplat nimic deosebit. Până într-o zi, când în biroul unde lucram a intrat 
valvârtej colegul Paul, transmițându-mi că sunt chemat urgent la şef. Eu lucram la un 
raport dificil pentru conducerea ministerului - din ordinul şefului - care nu ezita să-mi 
repartizeze cele mai delicate sarcini de realizare a unor materiale de sinteză, multe la 
număr, aşa cum se cereau în acea vreme. l-am răspuns că o să merg îndată ce o să-mi 
închei fraza. Acesta mi-a replicat că trebuie să merg imediat şi nu după terminarea 
frazei. A ieşit din birou şi, după un minut, a revenit cu aceeaşi solicitare presantă. 
Bănuind că nu era în realitate nicio urgenţă deosebită, până atunci fiind o zi relativ 
calmă, i-am repetat răspunsul iniţial. în momentul următor, a venit şeful însuşi, 
cerându-mi pe un ton imperativ să merg la el în birou. Deoarece mi se părea important 
să duc „jocul" până la capăt, am mai întârziat puţin, bineînţeles premeditat, încercând 
să-i pun la încercare reacția. Odată ajuns, i-am spus calm că graba lui este de neînțeles, 
de vreme ce ştia la ce lucrez şi că, fără îndoială, aş fi dat curs apelului. Pe jumătate 
mâhnit, pe jumătate înțelegător, arătând că nu s-a supărat prea tare pe mine, mi-a spus 
că vrea să mă consulte într-o problemă. Am înţeles atunci că mi-am jucat bine rolul, că 
de fapt şeful era vulnerabil - deşi nu-i plăcea să se observe - şi că începeam să 
colaborăm în condiţii optime. Colegii mei mă aşteptau îngrijoraţi şi parcă nu le venea să 
creadă că lucrurile au decurs normal. Consider că acesta a fost momentul cheie, care a 
condus ulterior la o conlucrare cu totul aparte între mine şi şef, prin înţelegerea 
reciprocă a caracterelor fiecăruia, iar, în ceea ce mă priveşte, mi-a permis o adaptare 
mai rapidă la specificul activității. 

Pe parcurs, încet, am căpătat statutul special al omului consultat în numeroase 
probleme şi căruia i se încredințau sarcini tot mai dificile, eu străduindu-mă din 
răsputeri să le rezolv. La început, colegii au fost un pic invidioşi, considerându-mă 
preferatul şefului. La această impresie a condus şi faptul că, adeseori, am plecat 
împreună cu el în diverse delegaţii, în provincie, pentru a încerca să ne aducem 
contribuţia la rezolvarea unor cazuri complicate, rămase cu autori neidentificați. 


Recunosc deschis că pentru mine aceste deplasări au constituit adevărate examene, care 
mi-au permis - într-un timp relativ scurt - să descifrez o serie de taine şi, în general, 
să-mi dezvolt capacitatea de a găsi soluții specifice unor speţe aparte, mult deosebite 
unele de altele. 

Rezolvarea acestora solicita nu numai gândirea creativă, ci şi eforturi de imaginație, 
de reprezentare a întregului după detalii, de reconstituire post-factum a unor situaţii şi 
motivații, ori de anticipare a unor reacții a celor bănuiți de săvârşirea unor omoruri 
cumplite. Mi-am dat seama că este imperios necesar să aprofundez nu numai 
cunoştinţele profesionale, privind specificul şi metodica efectuării investigaţiilor în 
materie criminală, ci şi pe cele strict necesare, în ramuri conexe, de mare interes, cum 
sunt cele ale medicinei legale, criminalisticii, psihiatriei şi, mai ales, psihologiei 
judiciare, domeniu în care studiasem anterior. 

Aşa am pătruns, încetul cu încetul, pe distanța unor ani de zile, în universul crimei, 
zonă întunecată a adâncimilor nebănuite ale ființei umane, cartier general al patimilor 
celor mai josnice, care pot cotropi şi desființa sufleteşte pe om. Am „plătit vămile" 
cerute de botezul meseriei, asistând cu reală îndurerare la şedinţe de autopsie - care 
pun la grea încercare pe începători - la scene de groază, cu ocazia cercetării locului 
faptei unor omoruri; de asemenea, la manifestări neverosimile ale căderii sufleteşti a 
omului, la tristeţi greu de îndurat ale dramei veşnic umane, încercând cu cerbicie să nu 
mă clatin, să supraviețuiesc, în ultimă instanță să nu-mi distrug idealurile în care 
credeam. Zi cu zi, noapte cu noapte, în ceasurile nesfârşite de nelinişte sufletească, 
mi-am croit o platoşă de apărare şi detaşare în fața abominabilului. în pofida 
frământărilor de la început, am învăţat lecţia dură a înţelegerii celor ce sunt de 
neînțeles, reuşind să nu-mi pierd total încrederea în valenţele nebănuite ale sufletului 
omenesc. Am pendulat între uimire şi consternare, între groază şi furie, între 
intoleranţă şi durere, între speranţă şi deznădejde, mereu cu gândul la puterea omului 
de a se redresa, deşi efemerul, agonia, sfârşitul se zbat în fiecare dintre noi. Nu ştiu 
dacă aş mai putea să repet această experiență profesională aspră pentru că după ani şi 
ani m-am convins că bucuriile parcurgerii unui asemenea drum, prin hăţişurile beznei 
ce domneşte în unele suflete, sunt foarte rare, iar recompensele insignifiante, față de 
tributul greu plătit de fiecare dată. 

îmi amintesc un caz petrecut într-un oraş de provincie, care a schimbat radical viața 
a două familii vecine aflate în relaţii de prietenie. într-o dimineaţă, în prima pauză de 
curs, fata mai mare a familiei U. a venit în fugă acasă, pentru a-şi lua un caiet. După ce 
constată cu surprindere că uşa de la intrare este descuiată, iar apartamentul plin de 
fum, pătrunde în unul dintre dormitoare, unde le găseşte pe sora ei mai mică, în vârstă 
de nouă ani, precum şi pe bunica lor, zăcând inerte, fața şi îmbrăcămintea amândurora 
fiind pline de sânge. La ţipetele ei disperate, vecinii s-au alarmat, intervenţia lor 
imediată împiedicând producerea unei alte nenorociri, respectiv o iminentă explozie, 
deoarece ucigaşul, care pusese foc în camera unde se aflau victimele, a deschis 
robinetele de la gazul metan. Declanşarea cercetărilor a permis identificarea în 48 de ore 


a criminalului. Cine era el? Era chiar băiatul familiei prietene, în vârstă de 15 ani, care a 
intrat să fure ceva din locuinţă, crezând că nu este nimeni acasă. Fiind surprins, a 
aplicat numeroase lovituri de toporişcă în capul celor două victime. Recunoscându-şi 
fapta, a declarat că, după ce le-a lovit, l-a cuprins mila, mai ales față de fetiță, şi a 
încercat să o salveze, făcându-i respiraţie gură la gură. La expertiza psihiatrică s-a 
stabilit că autorul crimelor suferea de schizofrenie, boală de care părinţii nu s-au sesizat 
până la producerea nenorocirii. Anterior identificării acestuia, în timp ce noi făceam 
investigații în bloc pentru obţinerea unor date, tatăl şi mama fetiţei ucise se aflau la 
familia prietenă, care încerca imposibilul, adică să-i consoleze. Nu ştiau că a doua zi vor 
afla un adevăr groaznic şi vor avea ei înşişi nevoie de consolare. 

Tragicei constatări a sălăşluirii întunericului din om i se adăugau încercări 
obositoare, de zi şi de noapte, renunţări greu de suportat, neglijarea vieţii personale, 
absenţe de durată din familie şi câte altele... Activitatea în aparatul central, mai ales în 
domeniul la care ne referim, pretinde numeroase deplasări în provincie, care te izolează 
şi te îndepărtează de cei dragi. Pe scurt, sacrificiile sunt uneori insuportabile în sensul 
că, practic, nu-ți mai rămâne timp nici pentru tine, desființându-ți viața personală pe 
toate planurile. 

Fără îndoială că nu este singura activitate care pretinde un asemenea tribut. Acesta 
este însă impus nu numai de interminabilul efort de a căuta şi găsi cărări spre lumină în 
noaptea nelegiuirii omeneşti, ci şi de regulile muncii de polițist-militar, care are nu 
numai norme riguroase, dar, uneori, acestea sunt grevate de nebănuite exagerări şi 
chiar aberaţii, provocate de persoane aflate pe diferite trepte ierarhice. Orgoliile 
nemăsurate ale unora se puteau transforma dacă nu în abuzuri, cel mai adeseori, în 
forțări iraționale ale ritmului de lucru, în impunerea, fără suficientă justificare, a unor 
verificări de amploare - care exprimau lipsă de profesionalism - şi fixarea unor termene 
absolut imposibile pentru rezolvarea unor speţe complexe. Ele exprimau clar 
voluntarismul primitiv al unor aşa-zişi şefi, care credeau că pe această cale 
impulsionează activitatea dar, în fapt, nu erau capabili să estimeze corect dificultățile 
obiective ale investigaţiilor în materie criminală, punând astfel pietre de moară în 
spatele subordonaţilor. Urmarea era să le imprime o presiune psihică continuă, 
sentimentul că sunt considerați incapabili, incompetenti şi delăsători în muncă. 

Am participat, de multe ori, la scene penibile, care demonstrau că spre vârfurile 
ierarhiei se cocoțau nonvalori. Cu seninătatea falsei competenţe, asemenea şefi îi 
judecau pe specialiştii realmente competenţi. în fața unor asemenea „maniere" şi 
„procese", îți venea să abandonezi lotul, să-ţi iei „lumea în cap" şi să alergi încotro vezi 
cu ochii, sperând într-o brumă de libertate. Existau, în fapt, două reacţii posibile pentru 
salvare: una, cea mai normală, încercarea de demisie, decizie care era în majoritatea 
cazurilor tot la discreţia celor abuzivi; alta, încercarea de a rezista timorării şi lezării 
demnităţii personale în numele slujirii unor idealuri, care creşteau nestăpânit în noi şi 
ne învederau justețea şi fascinația strădaniilor pentru aflarea adevărului şi instaurarea 
puterii legii. 


Drumul acesta sinuos şi nu prea umblat, cu urcuşuri şi coborâşuri, cu numeroase 
poticniri şi redresări, este aidoma mersului pe întuneric într-un labirint care se lasă greu 
de descifrat, fiind o luptă cu necunoscutul. Lumina plăpândă de la capătul drumului nu 
se observă decât cu ochii ageri ai minţii, şi doar pe ultimii metri, atunci când se aprind 
torțele probelor, iar acestea - ca într-un caleidoscop special - alcătuiesc o constelație de 
lumini. Această opțiune cerea în continuare jertfă şi devenea suportabilă doar atunci 
când printre colegi şi, uneori, chiar şi printre şefi, se întâlneau oameni deosebiți, stăpâni 
pe ei şi pe meserie, capabili să prețuiască strădaniile celor din jur şi să le orienteze cu 
pricepere şi zel spre reuşită; ei reprezintă, în realitate, fundamentul viu al instituţiei 
polițienești. Pe un asemenea temei au fost obținute rezultate bune de către serviciul în 
care lucram, ani şi ani de zile în şir, reuşindu-se descoperirea autorilor omorurilor în 
procente nesperat de mari. 

Spuneam mai înainte că aş dori să relatez câteva aspecte semnificative privind 
acomodarea cu domeniul investigaţiei şi, în general, al cercetărilor pentru identificarea 
criminalilor şi probarea vinovăţiei acestora, activitate desfăşurată, de regulă, de către 
poliție, deoarece fostul aparat al procuraturii era restrâns numeric şi nu dispunea decât 
de unu-doi criminalişti pe judeţ. în general, aceasta se preocupa doar de o informare şi 
supraveghere generală. Participarea procurorilor se limita, de regulă, la cercetarea la 
fața locului şi asistenţa la autopsie, precum şi la unele momente cheie ale cercetării 
bănuiţilor, îndeosebi în fazele când aceştia erau identificaţi şi recunoşteau săvârşirea 
faptelor. Am încercat această explicaţie, de principiu, nu pentru a minimaliza rolul 
fostei procuraturi, ci pentru a scoate mai pregnant în evidență adevărul că efortul 
împovărător al luptei cu necunoscutul afacerilor criminale revenea specialiştilor 
poliţişti care, ani şi ani de zile - 15 chiar, deci până la împlinirea termenului de 
prescripţie - căutau cu înfrigurare şi perseverenţă prin ungherele întunecate ale anilor, 
oamenilor, locurilor şi faptelor, pentru a ajunge la reuşită. Aceştia se „bucurau', cel mai 
adesea, doar de nepăsarea, dezinteresul sau chiar reaua voință a unor oameni, şi mai 
puţin de ajutorul lor în descoperirea mai rapidă a unui criminal. Deci, specialistul din 
acest domeniu, care de multe ori rămâne singur să continue cercetările anevoie de 
finalizat, poartă cu adevărat povara singurătăţii alergătorului de cursă lungă. 

In speţă, este vorba de o activitate tensionată, de o cerbicie a nervilor şi de un optimism 
incurabil, care împinge pe cărări întortocheate căutările mai mult sau mai puțin 
inspirate ale unui poliţist. Totodată, în astfel de demersuri, căderile sunt mai frecvente 
decât eventualele izbânzi de moment. Ca atare, avem de-a face cu lucrul într-un 
domeniu care cere calități deosebite, de regulă greu de întrunit la un singur ins. Pe 
lângă pregătirea superioară de specialitate, care se formează doar în mulţi ani, sunt 
necesare o flexibilitate şi mobilitate particulară a gândirii, capacitate specială de analiză 
şi sinteză, de reconstrucție a întregului după nişte detalii - uneori nesemnificative, 
sărace în informaţie - imaginaţie creatoare, cutezanţă, hotărâre şi stăruinţă în acţiune, o 
atitudine dubitativă - ca metodă de lucru - în orice fază a cercetărilor şi cu privire, mai 
ales, la aspectele considerate esenţiale ale cazului. Este necesară forța de a crede în 


reuşită - uneori chiar în situații aparent imposibile -, de puterea de a reîncepe căutările 
nefructuoase la un moment dat. Şi toate aceste virtuţi, existente în doze diferite la 
diverşi combatanți pe frontul contracarării nelegiuirii, trebuie să subziste în condiții 
deşertice, când totul sau aproape totul din jur se manifestă potrivnic şi stă sub semnul 
protecţiei întunericului, a nepăsării oamenilor (care se zbat disperaţi pentru propriile 
interese, dar preferă să păstreze taine în multe alte ocazii). In astfel de situaţii se 
acumulează o tensiune interioară formidabilă, râuri de întrebări fără răspuns, nelinişti 
şi îngrijorări; te simți sub bombardamentul unor informaţii îndoielnice sau 
contradictorii, iar suferința, neîncrederea şi neputința te învăluie şi te biciuie, 
secătuindu-te de cel mai firav mugur al speranţei. 

Am trăit împreună cu colegii mei, în colectivul de muncă, trecerea fierbinte prin 
purgatoriul încercărilor, parcurgând, mai mult temător decât sigur pe sine, urcuşul spre 
înălțimi, respiraţia aerului ozonat al piscurilor şi căderea - resimţită ca de neoprit - la 
punctul iniţial de plecare, ca un fel de blestem al încercării de a crede în posibilitatea 
zborului. Am conchis, aşadar, că spre altarul aflării adevărului se urcă cu smerenie, 
umilință şi credință, aducând mereu un prinos de înțelepciune strămoşească pentru a 
putea pătrunde prin porţile luminii. Aceşti paşi temători, deveniți câteodată şi 
încrezători, permit accesul vremelnic pe anumite trepte ale scării de făclii a adevărului, 
mai adeseori până la mijlocul ei, accesul spre zonele înalte fiind oprit muritorilor de 
rând, cerând un adevărat apostolat. 

Urcuşul meu s-a desfăşurat printre meandrele acestor metamorfoze spirituale şi 
sufleteşti. I-am povestit unui coleg de facultate câteva din încercările mai semnificative 
prin care am trecut în primii ani. L-am rugat să mă asculte, şi, pe parcurs, să mă întrebe 
ce crede el de cuviință. l-am relatat o primă experiență petrecută după un an de 
activitate, când începusem să desluşesc unele exigenţe ale muncii de cercetare penală. 
Un căpitan din altă direcţie, un tip de Adonis, înalt, zvelt, îmbrăcat impecabil, sigur pe 
el, orgolios din cale afară, mi-a predat pentru continuarea cercetărilor un dosar privind 
trei persoane reținute pentru delapidare. Dintre aceştia, doi erau fraţi şi nu existau date 
de vinovăţie decât pentru unul. După ce am studiat piesele dosarului, l-am căutat pe 
ofițer şi i-am spus că măsura reţinerii nu se justifica decât pentru o persoană. Am 
adăugat că eu voi dispune punerea în libertate a celorlalți. Mi-a replicat sarcastic că 
sunt un novice, care n-am înţeles nimic din examinarea „dovezilor” şi că va veni el să-i 
cerceteze, în prezența mea, pentru a-mi demonstra eroarea pe cale de a fi comisă. Peste 
câteva minute a intrat în biroul meu. Mi-a fost dat să asist la o demonstraţie diabolică 
de non profesionalism şi abuz în cercetare, cu note de-a dreptul aberante. L-am adus în 
camera de anchetă pe cel despre care-i spusesem că îl voi pune în libertate. Acesta a 
intrat în birou speriat, şi-a scos şapca şi a rămas într-o stare de aşteptare temătoare. 
Ofiţerul a strigat intempestiv la el şi i-a pretins să nu ţină şapca în mână, ci s-o pună 
undeva. Drept urmare, acesta a pus-o în cuier. Atunci, foarte supărat, căpitanul s-a 
repezit la el şi l-a lovit brutal cu piciorul la nivelul tibiei, pretinzând că-i murdăreşte 
cuierul cu şapca lui. Cel în cauză, neştiind practic ce atitudine să mai adopte, a luat din 


nou şapca în mână şi, dezorientat, a pus-o pe birou. S-a repetat scena aceasta de mai 
multe ori, cu zbierături ori loviri, până când eu şi pretinsul învinuit am rămas 
înmărmuriţi, fără replică, în faţa revărsării primitive de violenţă şi ură, prezentată drept 
model de anchetă. 

l-am cerut ofițerului să înceteze cu asemenea demonstrație halucinantă, 
promițându-i că voi rezolva personal cazul. Nu i-a venit să creadă că, indirect, l-am 
invitat afară din birou. Ulterior, n-a pregetat să-mi creeze o atmosferă jenantă printre 
colegi, pentru că, în mod întemeiat, i-am pus în libertate pe cei doi nevinovați. Prin 
absurditatea lor, aceste scene mi-au stăruit în memorie, împreună cu amărăciunea de a 
fi ajuns să lucrez în acest loc. Nu după mult timp, am aflat că acel ofițer a fost dat afară 
din poliție, comportamentele abuzive acumulându-se. După vreo doi ani, comițând 
nişte escrocherii, a intrat în puşcărie, dovedindu-şi cu prisosinţă josnicia. Cele ce i-am 
povestit colegului meu au avut darul să-l îngrozească. într-un târziu, mi-a mărturisit că 
e de necrezut că se pot petrece asemenea fapte şi mă compătimeşte pentru „destinul 
meu". Degeaba am încercat să-l asigur că cercetările, cel puţin cele pe care le 
cunoşteam, se desfăşurau normal, pe baza administrării probelor de vinovăţie şi, în 
general, fără abuzuri. Se recurgea arareori la anchetări în „tură” - pe distanța mai 
multor zile şi nopţi, fără pauză şi odihnă pentru inculpat - iar acestea se organizau doar 
în cazuri deosebite, cu aprobări superioare, când existau unele probe. 

Pentru a-i înfrânge neîncrederea, am încercat să-i povestesc alt caz din primii mei 
ani de activitate: era vorba despre o afacere de proporţii, care provocase pagube 
deosebite. Am cercetat atunci o tânără contabilă de filială bancară; aceasta, prin 
operaţiunile efectuate, documentele încheiate şi semnate, risca câțiva ani buni de 
puşcărie. Fiind necesară clarificarea situaţiei a sute şi sute de înregistrări contabile, am 
stat de vorbă cu ea îndelung, mai bine de o săptămână. Cu acest prilej m-am convins 
că, profitându-se de nepriceperea profesională şi, mai ales, de naivitatea ei, a fost atrasă 
abil, sistematic, într-o cursă de către şeful agenţiei bancare. Oricând putea fi acuzată cel 
puţin de neglijenţă. L-am rugat pe şeful contabil al sucursalei judeţene a băncii, cu care 
devenisem amic, să mă sprijine în identificarea unor acte care să demonstreze, ceea ce 
era şi real, nevinovăția ei şi manevrele cărora le căzuse victimă. După circa trei luni de 
căutări, înainte de a se finaliza practic ancheta şi a se dispune trimiterea în judecată a 
unui lot mare de inculpaţi, am reuşit să-i probăm nevinovăția şi să salvăm de la 
închisoare pe această tânără inocentă, care era şi bolnavă de tuberculoză. Faptul în sine 
mi-a remontat moralul pentru mult timp şi mi-a întărit încrederea în posibilitatea de a 
înfăptui justiția, chiar şi în situaţii ce pot fi considerate limită. 

Ascultătorul meu mi-a spus că, de fapt, nu este vorba decât de un contra-termen de 
echilibru şi că primul caz relatat - prin copleşitoarea forță de expresie a răului - îl 
menţine într-o stare de prudenţă şi neîncredere căci, după el, aplicarea legii trebuie să 
fie fermă, dar curată şi neprimejduită de nicio brumă de abuz. 

Am lucrat la începutul carierei, mai bine de trei ani, în direcţia de cercetări penale, 
ceea ce a fost de mare însemnătate pentru formarea mea viitoare. Prin specificul ei, 


această muncă pretindea, în esenţă, abilitatea de a stabili noi probe pe baza unora 
anterior administrate de către ofițeri din alte direcţii operative, în vederea realizării 
unui întreg, coerent, care să demonstreze indubitabil că cel anchetat a săvârşit o anume 
infracțiune. Se mai punea problema unei corecte interpretări a faptelor, a 
circumstanțelor şi motivaţiilor acestora şi a unei juste aplicări a legii, prin încadrarea lor 
juridică corespunzătoare. 

Pasul următor l-am făcut - pe baza selecţiei, după absolvirea unui curs de 
specializare - în domeniul poliţiei criminale, considerat ca fiind cel mai fierbinte al 
activității poliției, un gen de rațiune de a fi a acestei instituţii. Aici am deprins, pas cu 
pas, pe distanţa a peste douăzeci de ani, exercițiul fascinant al descifrării anevoioase a 
necunoscutului lumii criminale, împreună cu colegii de muncă, cu care am constituit 
treptat un fel de familie. S-au ţesut pe nesimţite afinități, punți de legătură şi - poate cel 
mai important lucru realizat - o întrepătrundere şi completare de aptitudini şi calități, 
care au ridicat colectivul la un nivel de performanţă superior, de multe ori invidiat de 
alții. De fapt, realitatea de fiecare zi a vieţii noastre profesionale, care privea examinarea 
informaţiilor din toată ţara despre omoruri comise şi nerezolvate, ne-a pus în situația 
de a da, uneori, fie şi telefonic, o serie de îndrumări specifice cu privire la concepţia şi 
modalităţile de acţiune în speţele mai dificile. în plus, pe baza unei selecții a cazurilor, 
coroborată cu disponibilităţile de forțe ale serviciului, era inevitabil să mă implic şi să 
particip nemijlocit la acțiunile de descoperire a criminalilor, ceea ce însemna uneori 
eforturi de mai multe luni de zile. 

Datele recoltate erau analizate periodic cu întregul colectiv; în ceasurile de oarecare 
răgaz, aceste analize se transformau, încetul cu încetul, în dezbateri complexe de cazuri. 
Concluziile şi carenţele sesizate ne permiteau elaborarea unor măsuri şi direcții de 
acţiune care, de multe ori, conduceau la rezolvare. Promovarea cu consecvență a acestei 
metode a dat o notă specială preocupării de formare şi specializare a ofițerilor, oferind 
spaţii largi pentru schimbul de experienţă şi dezvoltarea gândirii creatoare în materie. 
Pe această bază, ofițerii din aparatul central reuşeam să cunoaştem şi să cuprindem tot 
ceea ce era mai interesant şi particular în domeniu, din toată ţara, dobândind un nivel 
superior de orientare în materie, fapt demonstrat prin valoarea sprijinului acordat la 
judeţe. 

în atmosfera unui astfel de suflu benefic de lucru, am realizat primii paşi în 
activitatea practică. îmi amintesc că m-am deplasat în judeţul Timiş pentru a participa 
la efectuarea reconstituirii în cazul unui triplu asasinat. Am ajuns la Lugoj duminică 
seara târziu. Negăsindu-l pe şef nici la hotel, nici la vreun restaurant, unde bănuiam că 
serveşte masa, l-am căutat la sediul poliției. Acolo era, într-adevăr, fiind singurul ofițer 
care mai lucra la acea oră. In cămaşă, cu mânecile suflecate, dactilografia un plan al 
reconstituirii, document care putea fi folosit, la acea dată, şi fără a mai fi scris la maşină. 

- Ce cauţi de fapt aici? Nu te-am chemat, de ce ai venit? - m-a întrebat el. 

- Am venit din ordinul şefului direcţiei, deoarece s-a îmbolnăvit stenograful 
instituției. 


- Şi ce dacă s-a îmbolnăvit, nu înțeleg ce cauţi tu în locul lui? 

- Am venit să stenografiez ceea ce este necesar la reconstituire. 

- Şi de ce n-ai spus că te pricepi să stenografiezi, căci s-ar | i lămurit lucrurile de la 
început? 

- Păi, am bănuit că dacă am venit în locul lui - cum v-am spus - se deduce că ştiu 
stenografie. 

- Bine că ai venit! Hai să-ți explic ce avem mâine de făcut, cri grija luării unor 
măsuri speciale de protecție, pentru că oamenii din localitatea Nădrag, unde au avut loc 
omorurile, s-au pronunţat că vor încerca să-l linşeze pe criminal. 

După câteva luni, am revenit în acelaşi judeţ, împreună cu un alt coleg cu 
experienţă - colonelul Romică Lustig. De astă dată ne aflam în fața unui caz de moarte 
suspectă a unui tânăr, descoperit dimineaţa, în zona unei culturi cu pepeni. La fața 
locului au fost găsiți abandonaţi doi saci, cu câţiva pepeni în fiecare, fără identificarea 
altor urme utile. Efectuându-se autopsia cadavrului, medicul legist a stabilit că prezintă 
o fisură mare la cap, produsă probabil prin lovirea cu un corp contondent, care n-a 
provocat şi leziuni externe corespunzătoare zonei, deoarece victima purta căciulă. 

în procesul investigațiilor efectuate în comuna unde s-a petrecut fapta, specialiştii 

de la județ au identificat un martor, un minor în vârstă de 17 ani, care a pretins, cu tărie 
şi unele detalii convingătoare, că a asistat la comiterea faptei. Astfel, a povestit că, în 
seara anterioară, s-a dus pe câmp să mănânce un pepene. Pitindu-se, pentru a nu fi 
văzut de paznic, a observat că acesta alerga după cineva, pe care, prinzându-l din urmă, 
a început să-l lovească cu un ciomag în cap. In acest timp, victima se ruga de el 
strigând: „Nu mai da nea Sandule, că mă omori şi am doi copii!'. După câteva 
momente, s-a aşternut liniştea; paznicul a plecat în direcţie opusă, iar el - martorul 
ocular - spre centrul satului şi apoi acasă. Nu a spus nimănui, nici măcar părinţilor sau 
prietenilor cu care s-a întâlnit în cursul serii, despre cele văzute, până în momentul 
când a fost abordat de către un ofițer de poliţie. 
Negând orice legătură cu fapta, paznicul a declarat că, în acea seară, şi-a auzit câinele, 
pe care-l avea de pază la câmp, lătrând şi agitându-se. Dimineaţa a constatat că funia cu 
care era legat era ruptă, iar apoi a găsit câinele acasă. A mai afirmat că nu ştie în ce 
împrejurări i-a dispărut unul din cele două ciomege pe care le avea pentru paza 
bostănăriei. Apărând suspiciuni împotriva paznicului, i s-a făcut percheziție la 
domiciliu, unde, surpriză, a fost găsit un cod penal, care avea îndoită o filă în dreptul 
articolului referitor la lovirea cauzatoare de moarte. Dându-şi seama că este bănuit - a 
explicat el - a citit acel articol pentru a afla ce pedeapsă l-ar putea aştepta. A repetat, 
totuşi, că nu are nicio legătură cu moartea tânărului. 

Aprofundându-se verificările referitoare la victimă, a rezultat că aceasta, împreună 
cu alți patru tineri, a fost, în cursul serii, la bostănărie, pentru a fura pepeni. Fiind, însă, 
de credinţă protestantă, ei nu au recunoscut de la început fapta, furtul fiind încriminat 
cu asprime de preceptele religioase. La audiere, ei au mai susținut că, după ce au 
început să adune pepeni, simțind apropierea paznicului, au abandonat sacii şi au fugit, 


care încotro. în cursul nopții, întrucât victima nu s-a întors acasă, au plecat s-o caute şi 
au găsit-o, cu greu, la circa 100m de locul inițial, dincolo de terasamentul căii ferate, 
dându-şi seama că este decedată. Fiind convinşi că în cursul dimineții va fi găsită, au 
lăsat-o acolo. Au plecat apoi la un unchi de-al lor, considerat un fel de consilier al 
familiei, care i-a sfătuit să nu spună nimănui nimic despre încercarea de a fura pepeni. 
Câteva săptămâni, până la sosirea noastră la Timişoara, toate cercetările au fost 
concentrate asupra paznicului, presupusul autor al omorului. După analiza de rigoare a 
informaţiilor, am hotărât să verificăm şi o altă versiune - mai puţin probabilă, dar totuşi 
posibilă - anume, dacă nu cumva, victima a căzut atunci când a traversat linia ferată, s-a 
lovit eventual la bărbie, şi, prin contralovitură, i s-a produs fisura craniană. 

O asemenea eventualitate a fost analizată cu deosebită atenție de către specialiştii 
din Institutul Medico-Legal. Aceştia au constatat, cu mare surprindere că, de fapt, 
victima nu avea nicio fisură craniană, în speţă fiind vorba de o eroare grosolană a 
medicului legist local. Ca urmare, s-a căutat identificarea adevăratei cauze a morții şi 
s-a dovedit 
- pe baza unei argumentații ştiinţifice - că victima a decedat din cauze patologice. Din 
raportul de autopsie a rezultat că prezenta o fragilitate deosebită a pereţilor vaselor 
sanguine 
- fapt căruia nu i s-a acordat inițial nicio atenţie - anomalie datorită căreia putea deceda 
la orice efort sau emoție puternică. în speţă, erau întrunite ambele condiţii: emoția 
provocată de surprinderea lui la furt şi alergarea forțată, pentru a nu fi prins de paznic. 
Astfel, a fost rezolvat un caz delicat, care ajunsese până în pragul unei erori judiciare, 
unele circumstanţe fiind defavorabile celui bănuit iniţial. Bineînţeles că, s-a reluat 
discuţia cu minorul erijat în postura de martor ocular al evenimentului. Până la urmă, a 
recunoscut că a auzit unele detalii ale cazului de la diverse persoane audiate de către 
poliţie şi, purtându-i pică paznicului, care îl bătuse cândva pentru că îl prinsese furând, 
s-a gândit să profite de împrejurări şi să joace un rol deosebit, pentru a-şi da importanță 
în faţa celorlalți tineri din sat. 


Visul 


Impactul cu realitatea, încărcătura grea a informaţiilor zilnice despre moartea 
semenilor, de multe ori în condițiuni neverosimile ori chiar aberante, m-au copleşit, dar 
încercând să se domolească şi poate să se ordoneze, s-au strecurat, încetul cu încetul, în 
străfundurile conştiinţei. Poate că, pe nesimţite, informaţiile respective s-au sedimentat 
dincolo de această frontieră, în pâcla deasă a inconştientului, unde şi-au început 
somnul, creând astfel o aparenţă de linişte. 

Doar cazurile deosebite mai stăruiau în lumina stării de veghe, celelalte dispăreau 


treptat în neființă. Sub semnul miraculos al acestei mişcări naturale, s-au strâns, ca 
într-un receptacol neâncăpător, straturi şi straturi de amintiri întunecate, vibrații de 
durere, bocete şi disperări ale altora, lacrimi şi culori sângerii, care au intrat în 
rezonanță cu propria-mi simţire. Se năştea, astfel - printr-un fenomen de gestație a 
informaţiilor trăite - un efect de iradiere, de învăluire şi, poate, chiar de aderare la 
tremurul de durere al semenilor, la ţipătul - de proporţii cosmice - al suferinţei, ca o 
necesară solidarizare. 

Amintirile s-au amalgamat mereu, şi-au estompat tensiunea, forma şi culoarea, fără 
însă să-şi piardă expresia specifică şi forţa de revenire. Prins de tentaculele acestui fluid 
de taine şi neputinţe, apropierea serii şi chemarea nopţii aduceau în prim plan - ca 
într-un caleidoscop - şiruri necenzurate de imagini apăsătoare. Ca într-un proces de 
decantare, acestea se transformau în simboluri plastice, în imagini nuanţate de negru, 
cenuşiu şi pete firave de alb, ca o trecere şi, totodată, o înlănțuire între întuneric şi 
lumină, sub pecetea grea încă a întunericului. Chinuit de lanţul acesta de chipuri ale 
durerii, stăteam de veghe ore în şir, până târziu în noapte, tremurător şi neputincios, 
ascultând sunetul grav al unei lumi imaginare. 

După câteva ore de somn neliniştit, m-am trezit cu senzaţia înnegurată a unei lumi 
de apocalips, mânată spre abisuri de patimi dezlănțuite, de ielele răului, de agresiune şi 
forțe torţionare, ca un fapt implacabil, de maximă presiune sufletească, care părea, 
totodată, şi o expresie a deşertăciunii eforturilor umane. Nicio rază de lumină, de 
speranţă, nu a supravieţuit visului, totul apărea întunecat şi ireversibil apăsător, ca 
plumbul, lipsit de imaginea chipului uman şi transpus într-o descătuşare de instincte 
animalice. Deşi nu aveam febră, capul îmi vâjâia, sufletul era închircit şi broboane de 
sudoare mă înveşmântau. 

Am încercat să-mi rememorez visul - aşa cum a fost - pentru a-i desluşi eventualele 
semnificații, cu atât mai mult cu cât trăia încă copleşitor în întreaga mea ființă şi mă 
stăpânea prin relieful imaginilor şi al culorilor. Mi-am amintit astfel că, inițial, a apărut 
o erupție brutală de lumină, care a cuprins tot orizontul pentru câteva momente, 
dispărând tot aşa de neânţeles cum a apărut. M-am cufundat apoi într-un întuneric 
total, o beznă atotstăpânitoare, ca aripa morții. 

După un timp, care mi s-a părut de nemăsurat, au început să apară treptat punctele de 
lumină, care înaintau spre mine şi mă priveau. Pe nesimţite, luminile au luat forma 
ochilor omeneşti, împânzind, perechi şi neperechi, tot câmpul vizual şi lansând chemări 
nedesluşite dinlăuntrul nemişcării şi crispării lor. Țintuit de magnetismul lor, observam 
apoi cum expresia ochilor - fire de lumină în spaţiu - se transforma mereu, ca într-o 
metamorfoză nesfârşită, căpătând culori, forme şi mănunchiuri de raze ce iradiau pe 
cerul visului, atrăgându-mă spre ei într-o mişcare zăludă. N-am reținut tot jocul acesta 
de lumini, de interferenţe ale luminii cu întunericul - care stăpânea încă prin densitatea 
lui orizontul. Ce m-a impresionat în mod deosebit au fost penumbrele, aparența de 
aşteptare încordată. Ochii căpătau apoi expresii de rugă, de nelinişte şi chiar de panică. 
În centrul imaginii din vis - asemănătoare unui cer suspendat artificial - pâlpâiau 


adeseori zeci de ochi înlăcrimaţi, ale căror boabe de durere se prelingeau nu pe chipuri 
umane, care erau nevăzute, ci pe pantele cerului, strângându-se treptat în şuviţe de 
lumină care căutau hotarele lumii. Imaginile se schimbau mereu, suprapunându-se cu 
cele ale unor ochi roşii aprins, le căror lacrimi se transformau în licărire de sânge. In 
jurul lor erau presărate numeroase pete de sânge, mari şi mici, ca nişte răni sângerânde 
ale cerului, care strângeau în ele - peste timpuri - tremurul îndurerat al suferinței. 

Spre marginile imaginii, cerul era brăzdat de franjuri sângerii, aidoma constelaţiei 
apărute uneori la trecerea soarelui spre orizont, în serile prevestitoare de zile frumoase. 
Între acestea erau numeroase punți de legătură multiforme, care creau impresia unui 
cer înveşmântat pe alocuri cu zdrenţe. 

Spectacolul de lumini şi umbre anterior a început, la un moment dat, să se 
completeze cu numeroase mâini tremurânde, împreunate a rugă şi ridicate spre 
înălțimi, a căror expresie se acorda în tăcere cu privirile ochilor cereşti. Ele stăruiau 
puţin timp, dispăreau şi apăreau din nou, de astă dată ca nişte braţe agitate, care 
încercau să se apere şi să se retragă din fața unor primejdii nevăzute. Mai departe, 
braţele se interferau ori chiar se loveau, într-o mişcare neânţeleasă, ca într-un dans 
primitiv, în care se zbăteau tensiuni, patimi şi chemări ale unor forțe încleştate, din 
subsolurile cereşti. 

Pentru câteva clipe am zărit, în centrul cerului imaginar, trupul unui copil plăpând, 
dar foarte agitat, ale cărui braţe se îndreptau spre o apariție neclară şi tot efemeră - 
părând în lumina palidă a visului - o balanţă. Era poate cea a justiţiei, care încerca să 
facă dreptate. Peste această imagine simbol, a apărut intempestiv un braț puternic, care 
a prins copilul şi l-a aruncat cu vrăjmăşie peste balanţă, dorind parcă să sugereze forța 
năprasnică a răului, care poate desființa sau distruge judecata. Trăiam, cu respiraţia 
întretăiată, un sentiment al neputinței, al invaziei nelegiuirii, care cotropeşte totul în 
cale şi vrea să-şi afirme atotputernicia. Mi se părea că eforturile de zăgăzuire ale răului 
din noi sunt zadarnice, că neputința domneşte peste tot, că orice încercare de 
împotrivire este sortită eşecului. Nu am mai observat apoi nimic nou. Tot fondul 
anterior de imagini a luat o altă curgere, ca într-un amestec nedefinit de forțe, care 
balansau între nedreptate şi justiție, ură şi dragoste şi încercarea de luminare a 
întunericului de către lumină. Învălmăşeala aceasta de simboluri îmi producea o durere 
aproape organică. Asistam parcă la o suprimare a sensurilor fireşti ale lumii, la o 
invadare a întregului cuprins de către forțele răului, care se dovedeau mai abile şi mai 
greu de suportat de către bruma de simţire ce nu-mi paralizase încă. 

Mai apoi, toată constelația de imagini dinainte începea să penduleze uşor, parcă 
şi-ar fi căutat o aşezare. După câteva încercări timide s-a transformat într-o mişcare de 
rotaţie, tot mai aprinsă, care rostogolea şi suprapunea tot. Pentru moment, contopirea 
din vis lua forma unei roți care - desprinsă de rostul ei - alerga zănatică încotro o 
duceau gropile timpului şi spaţiului, alunecând inevitabil spre marginile necuprinse ale 
ființei. 

Paralel cu rostogolirea universului imediat şi cu vuietul ce-o însoțea, se distingeau, 


în depărtare, suite de voci, unele tremurânde, altele rugătoare, unele chemătoare, altele 
amenințătoare. Ca un fond sonor, după domolirea rotației, se schița un ansamblu de 
voci acordate, un fel de cor al suferinței umane, care reuşea să fixeze mozaicul inițial de 
imagini şi exprima, cred eu, o manifestare firavă de solidaritate umană. Era un fir de 
lumină sonoră care spărgea plafonul întunericului şi se voia un stindard de luptă. 
Bobul ăsta de lumină, mi-am spus, poate simboliza un David care înfrânge pe Goliat, ca 
în Biblie, o scânteie care poate da foc cerului, inundându-l treptat cu lumină, astfel încât 
mantia întunericului să se destrame, până la urmă. 

Visul acesta a pus stăpânire pe conştiinţa mea, ani şi ani de zile, revenind cu 
încăpățânare, mai ales în momentele de cumpănă. Fără să-mi fi transmis un mesaj clar, 
mi s-a părut mereu că el întruchipa, într-o sinteză particulară, un gen de faptele 
antisociale simple - nu-şi poate dirija privirile spre un anumit loc sau obiect, mişcarea 
răufăcătorilor fiind greu de cenzurat şi ocrotită de întunericul nopții dinafara şi 
dinăuntrul lor. 

Era nevoie să intru, aşadar, într-o lume specială, în care sunt abolite valorile 
tradiționale. Nu mai contează, sau prea puţin, legătura de filiație, sentimentul 
imprescriptibil şi de neânlocuit pentru muritorii de rând a relaţiei mamă-fiu sau 
fiu-tată-frate, precum nici cel al ocrotirii copiilor, indiferent dacă sunt ai noştri ori ai 
altora. Mai ales dispoziţia afectivă suferă schimbări majore, semnalând o detaşare 
dureroasă de rosturile cosmice ale ființei umane, devenind un tăvălug care calcă totul 
în picioare, care striveşte şi desființează. Poate nimic pe lumea aceasta nu este mai 
dureros, mai fundamental antiuman, mai străin de simţurile care ne pot urca spre 
înălțimi. Desprinderea de umanitate se realizează nu atât rațional cât emoţional, 
marcând o întoarcere a omului spre rădăcini ancestrale, spre obiectivul luptei unora 
împotriva tuturor, fără tremur, fără simțţire, fără remuşcări, fără nicio obligaţie. Asistăm 
la un proces zănatic de ieşire din umanitate, de cotropire a tot ce a strâns omul prin 
veacuri pentru a deveni mai demn, la încercarea de desființare a religiozității şi 
dumnezeirii din om. 

Mergând continuu, din coborâş în coborâş, depăşind cu timpul cotele întunecate ale 
adâncurilor nesondate, mulți dintre răufăcători ajung să se deprindă cu nelegiuirea, să 
o considere ca ceva firesc, ca o stare de echilibru necesară celor ca ei. De aceea drumul 
lor de întoarcere către lumină este atât de greu şi nereuşit. Sunt relativ puţini cei care, 
învăluiți de vâltoarea răului, mai reuşesc să păstreze reminiscențe de sentimente 
fundamental umane şi care, prin mijlocirea unor asemenea pârghii, găsesc punți de 
întoarcere, de înțelegere a suferinței, de remuşcare sufletească şi, mai ales, energia 
necesară pentru redeschiderea porţii umanităţii. Aşa cum un prunc este total neajutorat 
- în fața primejdiilor şi minunilor lumii - tot astfel, un răufăcător este neputincios să 
ridice capul spre înălțimi, să pulseze afectiv alături şi împreună cu ceilalți oameni, 
considerându-se un năpăstuit al vieţii, un exorcizat, un luptător nefericit, care 
supravieţuieşte doar prin forța pumnului. Dar nu este vorba numai de un divorț afectiv 
față de semeni, ci şi de intrarea lor într-o lume specială, care înlătură barierele 


convenţionale şi impune reguli justiţiare, creând uneori „eroi” decoraţi cu respectul 
gloatei răufăcătorilor. 

De asemenea, interesul - motor universal al destinului uman - învârte roata şi mână 
fărădelegea spre cote tot mai înalte. Nu ne propunem să analizăm resorturile sociale ale 
răului din noi care, fără îndoială, necesită studii laborioase de specialitate, ci să marcăm 
frontiera uman-antiuman, care esențialmente ţine de simţirea şi nu de raționalitatea 
omului. Dacă demersul infracțional ar fi fundamental rațional - fără a nega şi existența 
unor asemenea resorturi - atunci unii s-ar gândi în perspectivă, ar repudia unele intenții 
şi acțiuni, ar înţelege că ar putea fi prinşi etc. Dar stăruința în săvârşirea nelegiuirilor - 
mai ales a celor deosebit de periculoase îndreptate împotriva vieţii, sănătății şi 
integrității corporale a oamenilor - denotă că acestea izvorăsc din micimea sufletului 
uman, din înlăturarea şi persecutarea a tot ceea ce este sfânt în om, a luminii şi simţirii 
lui divine. 

Adevărul este că oamenii sunt o alcătuire neverosimilă de patimi şi virtuţi, o 
constelație nesfârşită de umbre şi lumini, de chemări nedesluşite şi raționalitate, de 
căderi şi ridicări, de neputinţe şi altitudini, de țărână şi suflet, de pământesc şi 
dumnezeiesc. Drumul în sine al evoluţiei este presărat cu primejdii, încă din copilărie 
şi, adeseori, trebuie plătit un tribut întunericului din noi. Nu că am fi predestinați 
răului prin firea noastră şovăielnică, că nu am dispune de har, ci fiindcă suntem o ființă 
amalgamată care, fără a dori ori a urmări conştient un ţel rău, simţim adeseori o 
chemare a adâncurilor din istoria speței, suntem atraşi, relativ uşor, de vanități, egoism, 
ură şi răzbunare. Forţa de atracţie şi imaginaţie - aproape inconștientă - a dezbinării şi 
înfruntării este de multe ori peste puterile unora, mai ales că stăruința spre bine nu 
ajută totdeauna îndeajuns. Fără îndoială că nu generalizăm, ci subliniem numai forța de 
gravitație a răului, care trebuie observată din copilărie şi încorsetată - ani şi ani - prin 
promovarea adevăratei simţiri omeneşti, prin cultură, artă, muzică ș.a., în general prin 
educaţie. 

Examinarea cazuisticii infracționale relevă, cel mai adesea, faptul că este relativ 
uşoară căderea umană şi mult mai dificilă ridicarea din păcat şi înaintarea în lumină 
spre adevărurile preţioase ale ființei umane. Am aprecia că, în speţă, este vorba de ceva 
similar efortului din „Mitul lui Sisif" ori legenda „Meşterul Manole", parabole cu înțeles 
cosmic, care ne dau speranţa sacrificiului, ca expresie a izbăvirii. Deci, să înțelegem că 
urcuşul de la starea de păcat spre culmile însorite ale sensibilităţii şi înțelepciunii 
umane nu este pavat cu pietre, ci este o luptă continuă prin care poţi să ieşi, încet-încet, 
din umbră la lumină, cu pas nesigur de om dar, mai ales, cu chemare divină, ca spre o 
ţintă cerească, care poate reda demnitatea şi libertatea omului. 

Se cunoaşte, îndeobşte, faptul că omul crescut în ură şi învrăjbire, care respiră zi şi 
noapte o atmosferă lipsită de iubire, se dezvoltă monstruos, prin închircirea în sufletul 
lui a tainei divine a existenţei. Cămaşa iubirii trebuie să ne fie veşmânt permanent şi 
ocrotitor. In absenţa acesteia şi a unei înțelegeri elementare a resorturilor intime ale 
fiinţei umane, s-au comis erori fatale, cum au fost şi cele din unele case de copii, 


consideraţi în bloc ca fiind handicapaţi irecuperabili. De fapt, o bună parte dintre ei 
erau apropiați de normal, dar sufereau de o lipsă totală de afecţiune, de căldura 
dragostei, de scânteia sublimă a iubirii celor din jur; singurătatea, izolarea s-au cuibărit 
în aceşti copii şi - printr-un proces de durată - a creat un gol nimicitor. Acesta - aidoma 
unei găuri negre din cosmos - a atras spre străfundurile ființei tot universul din jur, 
instaurând până la urmă o stare neumană. Când au început să fie îmbrăţişați de 
adevăraţi pedagogi, când luminile iubirii s-au focalizat spre ei, au putut să renască 
treptat, adeverind forța creatoare a dragostei, singura capabilă să menţină omul pe 
piedestalul său. Au ieşit astfel din beznă în lumină; din nepăsare şi egoism au evoluat 
spre căldura solidarităţii şi a apropierii între oameni. 


Dilema criminalistică 


Cu prilejul unei deplasări, efectuată împreună cu şeful meu, ne-am confruntat cu 
un alt caz deosebit, considerat o adevărată dilemă criminalistică; în speţă, era vorba 
despre uciderea unui bărbat căsătorit, dar despărţit în fapt de soţie, al cărui cadavru a 
fost găsit în patul din dormitor, având înfipt un topor în cap. Lovitura a fost atât de 
puternică încât toporul a fost desprins cu greu de către medicul legist. Cercetarea la fața 
locului a pus în evidenţă câteva aspecte relevante. Astfel, uşa de la intrare în locuinţa 
victimei a fost găsită întredeschisă, fără a prezenta urme de forțare; victima era 
îmbrăcată sumar, ca pentru somn, având hainele aranjate cu grijă pe un scaun; 
buzunarele pantalonilor, întoarse pe dos, prezentau urme asemănătoare unor ştersături 
de sânge. Pe comutatorul electric din dormitor şi pe şifonier au fost descoperite câteva 
fragmente de urme digitale. Pe pat şi pe doi pereţi ai dormitorului au fost găsite 
numeroase pete roşietice, dispuse în formă de evantai. Pe hârtiile întinse pe pardoseală 
nu au fost identificate urme de noroi, deşi plouase şi pământul se înmuiase. Toporul, 
corp delict, aparţinea vecinului de apartament, cu care avea hol comun şi care a afirmat 
că nu poate explica cum a ajuns acesta la locul crimei, deoarece îl ținea închis într-un 
şopron, care şi la acea dată avea lacătul încuiat. Victima a fost descoperită întâmplător 
de către o femeie, care venise să citească contorul electric. 

Primele investigaţii au pus în evidenţă faptul că victima fusese - în după-amiaza 
zilei precedente - la dormitorul comun, unde locuia soţia lui, pentru a-i duce un cadou 
primit pentru copil de la întreprindere, dar ea lipsea. La întoarcerea spre casă, trecând 
pe la gară, şi-a zărit soţia stând de vorbă cu un bărbat, motiv pentru care a înjurat-o şi a 
lovit-o. Către seară, a revenit la cămin, fără a o găsi însă. În schimb, l-a întâlnit acolo pe 
cumnatul său, pe care l-a invitat acasă la un pahar de vin. La audiere, a rezultat că cei 
doi bărbaţi au băut împreună timp de câteva ore. Seara, pe la opt, a plecat să-şi caute 
sora, care locuia cu încă cinci femei. A stat de vorbă cu acestea, aproximativ o oră, după 


care s-a îndreptat spre dormitorul său. Susţinerile lui au fost confirmate de către colegul 
de cameră, care nu a putut aprecia ora întoarcerii acestuia, deoarece, fiind beat, s-a 
culcat devreme. 

În ce-l priveşte pe vecinul de apartament al victimei, a rezultat că acesta era o fire 
violentă, care-şi bănuia soţia că ar întreţine relaţii amoroase cu victima; în mai multe 
rânduri certurile pe această temă au degenerat în bătăi. Femeia a declarat că nu avea 
nicio relaţie cu victima, pe care doar o simpatiza: şi că, în noaptea crimei, soțul ei a lipsit 
din apartament câteva minute, după care a revenit oarecum agitat. Dimineaţa, soțul a 
plecat la serviciu, unde a lucrat continuu trei ture, motivând că are de recuperat o 
întârziere. 

În schimb, soțul a susţinut că nu a ieşit din apartament în cursul nopții, că 
într-adevăr şi-a bănuit soția pentru relaţii extraconjugale cu victima dar că, în fapt, nu a 
avut cu aceasta certuri. Într-o discuţie cu victima i-a cerut doar să-i lase soţia în pace. 
Despre decesul victimei a afirmat că a aflat a doua zi când, întorcându-se de la serviciu 
- după 24 de ore de lucru - a întâlnit o vecină, care i-a povestit cele întâmplate. Persoana 
indicată a menţionat, însă, că nu l-a întâlnit şi nu a discutat cu el. 

Datele generale şi specifice obținute în caz îl indicau pe vecinul victimei ca 
principal bănuit, mai ales că, pe pufoaica acestuia şi sub unghii au fost depistate pete 
de sânge uman, iar pe manşeta unei cizme o pată de sânge cu aceeaşi grupă ca a 
victimei. Fiind întrebat de proveniența acestora, a afirmat că probabil provin de la un 
coleg accidentat la serviciu, căruia i-a dat ajutor. Cu privire la pata de pe cizme, a 
susținut că a existat anterior momentului când le-a luat de la magazie, deoarece el nu le 
poartă decât de o lună de zile. În situaţia creată, procurorul a dispus arestarea 
preventivă şi cercetarea lui în continuare, dar această măsură nici după trei luni nu a 
condus la o probaţiune indubitabilă. 

Acesta a fost, de fapt, momentul când am intervenit noi în rezolvarea cazului. Fără 
îndoială că speța era dificilă, iar indiciile de vinovăţie existente împotriva celui arestat 
erau demne de a fi luate în considerare. Adâncind însă analiza de ansamblu şi 
încercând să reconsiderăm interpretarea unor urme ori circumstanţe ale cazului, am 
apreciat ca utilă promovarea şi verificarea unei alte versiuni de soluționare. 

Am pus la îndoială chiar unele probe stabilite anterior, de exemplu, cele cu privire 
la justificarea timpului critic realizată de către cumnatul victimei, cu ajutorul mai 
multor martori, apreciind că la mijloc poate fi vorba de o influențare a acestora, 
deoarece noul bănuit era fratele colegei lor de cameră. Acesta suferea de un handicap 
fizic, în sensul că era foarte mic de statură şi era considerat un neajutorat. Noua noastră 
versiune încerca să valorifice şi prezenţa fragmentelor de urme digitale descoperite în 
locuinţa victimei - care îi aparțineau - chiar dacă acest fapt putea fi considerat firesc, 
deoarece a recunoscut că a fost în locuinţa victimei. Existenţa lor putea pleda însă şi în 
favoarea tezei că el ar fi fost ultima persoană care a folosit comutatorul electric, loc 
unde au fost găsite. De asemenea, sub aspectul mobilului faptei, ni s-a părut posibil ca 
acesta - fiind foarte ataşat sufleteşte de sora lui - să fi încercat s-o răzbune pentru 


numeroasele umilinţe şi bătăi suferite. 

Analiza sub aspect psihologic a unei probabile reacţii paradoxale din partea 

acestuia a învederat posibilitatea ca bănuitul nostru să fi încercat să profite de starea de 
ebrietate a victimei şi - din cauza complexului său de inferioritate - să fi aşteptat ca ea să 
adoarmă, după care să o lovească cu forța disperării, temându-se că, dacă n-o 
anihilează din prima lovitură, riscă să devină el victimă. Deducţiile noastre erau în 
concordanţă şi cu concluzia că cel arestat - dacă într-adevăr ar fi fost vinovat - nu ar fi 
abandonat toporul la locul faptei, pe care l-a recunoscut de la bun început ca 
aparținându-i. Normal ar fi fost să încerce recuperarea lui cu orice preţ, mai ales că a 
avut la dispoziţie o noapte întreagă până la descoperirea cadavrului. 
În plus, această nouă ipoteză de lucru ne putea explica, tot aşa de convingător ca şi cea 
anterioară, de ce nu au fost descoperite urme de noroi; simplu - deoarece cumnatul 
victimei a ajuns la locul faptei înainte de începerea ploii. Odată formulată această nouă 
versiune, am purces la verificarea ei cu atenţie. După audierea separată a martorilor, 
reconstituirea în timp şi sațiu a detaliilor, verificarea afirmațiilor acestora, completate 
cu câteva confruntări tactice, am reuşit să demontăm minciuna cu privire la justificarea 
timpului când prezumam că s-a consumat omorul. Am stabilit astfel împrejurarea 
esenţială că, în aceeaşi seară, a ajuns mai târziu cu circa două ore la domiciliul surorii 
lui, iar aceasta i-a spălat o cămaşă, care purta pete vizibile şi proaspete de sânge. 
Martorele au relatat că, din compasiune față de bănuit, l-au acoperit, chiar şi după ce a 
doua zi au aflat despre decesul victimei şi au dedus că acesta ar fi ucis-o, 
solidarizându-se cu suferințele suportate de către sora lui. 

Pus în fața probelor stabilite, cumnatul victimei a recunoscut că l-a ucis - din 
motivele presupuse de noi anterior. A aşteptat până a adormit şi observând pe hol un 
lopor, l-a luat şi a lovit cu putere victima, în cap, o singură dată, deoarece nu a mai 
reuşit să desprindă toporul. A confirmat faptul că şi-a pătat cămaşa cu sânge, care a fost 
spălată de sora lui. De asemenea, a căutat bani în buzunarele pantalonilor victimei, iar 
la plecare a stins lumina. A devenit astfel limpede că acesta era adevăratul criminal, că 
anterior se comisese o eroare şi se impunea punerea de urgenţă în libertate a celui 
arestat. 

Ca urmare, am luat legătura cu procurorul respectiv şi, conform unei înțelegeri 
prestabilite cu şeful meu, i-am prezentat treptat şi parțial noile date ale cazului. 
Deoarece am constatat, nu atât surprinderea lui deosebită ci, mai ales, neâncrederea 
manifestată în soluţia noastră, am fost obligaţi, în final, să-i relatăm întreaga probaţiune 
- inclusiv mărturisirea criminalului - pentru a-l convinge de eroarea făcută. Reacţia 
procurorului a fost stupefiantă: ne-a spus că-i va menţine pe amândoi în stare de arest 
şi-i va cerceta în continuare, până la deplina elucidare a cazului. Am înţeles atunci cu 
amărăciune adevărul că şi în mijlocul celor puşi să înfăptuiască justiția există oameni 
mărunți, încăpăţânați şi orgolioşi, care confundă fermitatea cu inflexibilitatea şi nu sunt 
capabili să-şi recunoască greşeala, nici măcar în fața evidenţei. Subliniez acest ultim 
aspect pentru că vinovăția criminalului era riguros stabilită, iar procurorul s-a convins 


personal de situaţie ascultând mărturisirea faptei, datele oferite coroborându-se perfect 
cu cele constatate cu prilejul cercetării la faţa locului. 

l-am spus, în consecinţă, procurorului că noi ne-am îndeplinit misiunea şi că în 
cursul dimineţii următoare vom pleca spre Bucureşti. l-am sugerat posibilitatea că, dacă 
doreşte să reverifice unele analize de laborator la instituţiile centrale, noi suntem de 
acord să ducem probele respective, pentru a se câştiga timp. Vădit atins în amorul 
propriu de situaţia în care singur s-a pus - prin incompetenţa lui - ne-a refuzat direct, 
încercând în plus să insinueze că nu prezentăm deplină încredere şi va proceda astfel 
încât să-şi asigure toate garanţiile necesare. Se vede faptul că ne-am făcut „vinovaţi” de 
descoperirea criminalului şi l-am făcut de râs în faţa colegilor, fiind obligat să justifice o 
arestare de durată. 

Frământat fiind în continuare de lipsa de francheţe şi cooperare, cât şi de 
înverşunarea bicisnică constatate, în timpul călătoriei spre Bucureşti, am făcut o 
asociere şi i-am relatat şefului o abordare analogică a situaţiei: 

- Ştiţi cum apreciez eu reacția omului nostru? 

- Nu sunt sigur, dar bănuiesc. 

- Mi se pare aidoma cu cea a unei bătrâne care, gârbovită de ani şi de greutatea 
sacului cu cărbuni pe care-l transporta, la solicitarea unui tânăr, elegant şi cuviincios, de 
a o ajuta, a refuzat şi - cu totul neaşteptat - i-a răspuns... 

- Da, i-a zis că nu-i dă sacul, deoarece îi este frică să nu i-l fure. 

- Da, şefule, i-am răspuns, ai intuit perfect răspunsul. 

Activitatea de soluționare a acestui caz, şi nu numai, m-a convins definitiv că numai 
o examinare aprofundată şi multilaterală a tuturor circumstanțelor unor cazuri 
complexe poate înlătura riscul erorii judiciare, eroare care, în esenţă, exprimă falimentul 
justiției şi al specialistului, căderea acestora sub robia întâmplării, a jocului 
coincidenţelor şi improvizaţiei. Am înțeles mai bine faptul că munca în domeniul 
descoperirii adevărului judiciar este o treabă ispititoare - prin chemările ei greu de 
definit - care presupune un efort sisific, desfăşurat în condiţii speciale. Ea este, mai 
degrabă, comparabilă cu o acțiune de căutare într-un deşert aprins: cu iluzii de fata 
morgana, cu schimbări frecvente de peisaj, cu pierderea urmelor după furtuni 
prădalnice, cu modificări şi alunecări de planuri, cu încingerea minţii şi a sentimentelor, 
cu setea continuă după apa vieţii şi disperarea de a nu o găsi; cu bucuria salvării în 
momentele când îi depăşeşti pragurile şi ajungi - nesperat - la liman, la oaza unde 
întâlneşti verdele crud al adevărului şi lumina din ochii plantelor vieții. Am înțeles că 
este omeneşte necesar să lupţi împotriva neâncrederii personale şi a oamenilor, să speri 
imposibilul şi să te căleşti în miezul dificultăţilor, crezând până şi în neverosimil. 

Pentru aflarea adevărului trebuie să urci neâncetat spre culmi greu accesibile, să 
cobori în abisuri - mai ales de ordin sufletesc - şi să porți asupra-ţi, în inima ta, o torță 
de lumină, care să perforeze pereţii întunericului, să lumineze necunoscutul din noi şi 
din alții şi să creeze punți de stele pe ceruri indescifrabile. Poate este greu de exprimat 
sentimentul, dar, sigur, în cauză, nu este vorba de învinşi - poate doar de o înfrângere 


vremelnică -, aluatul luminii adevărului plămădindu-se în pântec de soare şi răbufnind 
copleşitor peste bicisnicia nopții. 

Odată cu experiența dobândită, speranţa creşte mereu, se înalță peste amurguri şi 

zâmbeşte orizontului nou ce i se deschide în faţă. Nu cred că este doar o amăgire. Mai 
degrabă este un semn, un simbol, care înrolează sub drapelul lui forțele alese şi le 
conduce, încet-încet, spre grădinile edenice, aşteptându-le cu flori la intrare. Şerpuirea 
cărării începe să urce din bezna prăpastiilor sufleteşti spre podişuri vremelnice şi, apoi, 
prin trecători şi poteci montane înşelătoare, spre piscul care stă de strajă lumii din jur, 
scăldat în lumină şi forță, ca o expresie a transformării speranţei în izbândă. Nu cunosc 
„izbândă" a întunericului decât cea din războaie şi din patimile nopții sufletului. Toate 
celelalte izbânzi sunt săgețile de lumină ale soarelui atunci când domneşte peste noi. 
Izbânzi ne pot oferi uneori şi lujerii firavi de lumină ai lunii, care ne descoperă tainele 
sufletului, le ascultă, le poleieşte şi le calmează, instaurând liniştea interioară şi 
seninătatea de la răsăritul lumii. 
Lumina şi adevărul sunt surori gemene, ce trăiesc în simbioză. Adevărul se află în 
miezul luminii. Fără lumină nu există adevăr. Există numai un gen de minereu prețios, 
care este ascuns în adâncuri şi nu se vede. Adevărul, pentru a exista, trebuie să iasă din 
noapte şi să se exprime prin lumină, să fie văzut de toți. Adevărul nu are mai multe 
fețe, ci una singură, cea a luminii. Nici lumina nu-şi poate fi sieşi suficientă dacă nu este 
adevărată (naturală), ci doar un foc fascinant de artificii. 

Tot astfel, lumina şi întunericul sunt fraţi buni, care se despart vremelnic, pentru ca 

apoi să se caute şi să se cheme permanent. Lumina aleargă spre întuneric, iar acesta, la 
întâlnire, o îmbrăţişează până la sufocare. Cele mai miraculoase clipe ale zilei sunt cele 
ale întâlnirii lor. Clipele dinaintea răsăritului sunt la fel de maiestoase ca lumina care 
inundă viaţa; cele dinaintea apusului, clipele de crepuscul, sunt ca o jertfire a luminii, 
ca o părere de rău după ce-a fost, fiind o ademenire a acesteia de către vrăjile promise 
ale nopții, care dezleagă cele mai neobişnuite visuri. Prin farmecul lor, ele ademenesc şi 
creează iluzii. Aceste clipe sunt jumătate lumină - jumătate întuneric. De aceea, în astfel 
de momente, nici gândirea şi simţirea noastră nu sunt întregi, ele devenind jocul unei 
balanţe nevăzute. În timpul crepusculului, din cauza acestei mixturi in continuă 
schimbare, apar şi pericole, cele mai evidente fiind cele resimţite de către conducătorii 
auto, care parcurg cu grijă trecerea de la forţa zilei la lenevia nopții. 
In oarecare măsură, cred că există asemănare între acest fenomen şi cel al apariţiei 
primejdiei unor erori judiciare, care sunt tot efectul zonei de crepuscul, când lumina 
devine înşelătoare, iar întunericul răspândeşte umbre şi în afara lui. Nu susţin că ele ar 
fi cumva scuzabile şi oricând se poate merge spre adevăr, ci doar faptul că, oriunde şi 
oricând, se poate avansa spre adevăr numai sub domnia luminii, evitându-se zonele 
obscure ori proiectându-se asupra acestora lasere de lumină. 

Ar fi foarte simplu să mă opresc aici cu consideraţiile despre eroarea judiciară, care 
îşi are originea în incompetenţa şi, mai rar, în anumite dificultăți obiective, dar nu pot 
să nu remarc şi posibilitatea de a se ajunge la asemenea situații prin abuzuri, săvârşite 


în numele fermităţii ori chiar prin invocarea competenţei indiscutabile a unor oameni ai 
legii, problemă care va face obiectul capitolului următor. 

Dar să ne întoarcem la lucruri mai normale. Este firesc ca persoane neavizate să 
treacă cu uşurinţă peste dificultățile obiective, ca şi peste cele subiective, „scăpându-le" 
ceea ce în realitate reprezintă cursa contra cronometru de descoperire a autorilor 
faptelor penale grave, domeniu în care se resimte mult presiunea opiniei publice. 

Prin specificul, complexitatea şi diversitatea cazurilor de rezolvat, activitatea în sine 
pretinde nu numai tenacitate şi muncă fără odihnă, ci mai ales experiență deosebită şi 
profesionalism, care se dobândesc doar în mulţi ani de confruntări cu ineditul fiecărui 
caz. Aşadar, nu există rețete general valabile de investigare şi de reuşită, ci soluții 
specifice fiecărui caz. Informaţiile trebuie valorificate prioritar prin folosirea 
flexibilităţii în gândire, prin inspiraţie ori găsirea unor soluţii neaşteptate şi, desigur, 
prin perseverență şi consecvență. Un asemenea exercițiu pretinde calități speciale, 
strunjite o viață întreagă; uneori, chiar şi în pragul pensionării, poţi constata că mai ai 
multe de învăţat. 

Voi încerca să ilustrez acest adevăr. La un moment dat, într-un judeţ de la granița 
vestică a ţării, s-a impus înlocuirea şefului serviciului de poliţie criminală. În jur nu 
erau oameni capabili să-i ia locul şi atunci s-a recurs la o decizie curajoasă, fiind numit 
în funcţie un ofițer din alt domeniu, considerat cel mai bun specialist în combaterea i 
nfracțiunilor economico-financiare. 

In acea perioadă ne aflam în judeţ, cu un colectiv de control şi ne-am dat avizul 
pentru această numire. După câteva zile, când terminasem misiunea, ne-am prezentat 
dimineaţa la sediul poliției pentru a ne ridica documentele, si a ne întoarce la Bucureşti. 
Toţi ceilalți din colectiv au plecat, numai eu am fost obligat să rămân în continuare, 
pentru coordonarea investigaţiilor într-un caz grav, petrecut în timpul nopţii, victima 
fiind un subofițer de poliție. Ordinul era foarte clar: să rămân acolo până la rezolvarea 
cazului. Potrivit primelor informații, subofițerul respectiv a fost găsit dimineaţa, de 
către trecători, în șanțul de la marginea şoselei dintre două localităţi, având cătuşe la 
mâni şi numeroase şi grave traumatisme craniene. 

A fost internat în stare de comă, la spital. Din investigaţiile întreprinse în comună 
am aflat că, în seara zilei precedente, în zona primăriei, a oprit un autoturism ARO. Din 
acesta a coborât un tânăr, care a întrebat unde poate găsi un subofițer de poliţie, 
motivând că pe şosea, în afara localităţii, un şofer a călcat un cetățean şi încearcă să fugă 
de la locul faptei. Postul fiind în incinta primăriei, de îndată, singurul subofițer existent 
a plecat în acea direcţie, cu maşina ARO respectivă. Acesta nu a mai revenit în comună, 
în schimb, în cursul nopţii, au apărut doi tineri, care au intrat în postul de poliţie. 
Deoarece s-a declanşat alarma - pe rând, la interval de câteva minute - cei doi paznici ai 
primăriei s-au deplasat la post, dar au fost loviți în cap şi anihilați. Infractorii au forțat 
un fişet metalic şi au sustras din acesta două pistoale şi numeroase cartuşe, după care 
s-au retras în viteză. S-a stabilit că, uşa de acces în postul de poliție a fost descuiată cu 
cheile luate de la subofițer. De asemenea, a rezultat că autoturismul în cauză fusese 


furat. Nu au putut fi obținute relații de la subofițer, care era în stare foarte gravă, 
urmare a şapte leziuni craniene provocate cu ajutorul unui levier. Nici relatările celor 
doi paznici nu au avut nicio relevanţă, întrucât, fiind loviți prin surprindere, nu i-au 
observat pe agresori. 

Cu gândul nedeclarat de a testa pe noul şef de serviciu, i-am cerut acestuia să-şi 
expună concepţia de lucru şi măsurile ce le consideră apte să ducă la soluționarea 
cazului. M-a surprins în mod neplăcut răspunsul că situația îl depăşeşte, că se simte 
blocat psihic şi nu ştie ce să întreprindă. Fără îndoială că nu am încercat, pentru 
moment, niciun fel de terapie morală, considerând că zilele şi nopţile ce urmau îmi vor 
oferi şi destule prilejuri pentru o asemenea remontare. Dorind să-l încurajez, i-am 
promis însă sprijinul meu. Mi-a mărturisit atunci că el n-a dorit o asemenea activitate şi 
funcţie şi că mă roagă insistent să-l ajut să se întoarcă la vechea lui muncă. Devenind 
mai categoric, i-am precizat că deocamdată acest lucru nu este posibil şi că imperativul 
actual este cel al descoperirii agresorilor. l-am sugerat iniţial să-şi convoace subalternii 
şi să-i consulte asupra concepției de acțiune, urmând ca, pe baza sugestiilor acestora şi 
a propriei noastre orientări, să decidem ce şi cum trebuie făcut. După această 
consultare, parcă a prins o brumă de curaj. Dar măsurile propuse nu erau prea 
inspirate şi nici complete, am făcut eu remarca. l-am explicat că vom găsi formulele 
utile de lucru şi că ne aşteptau zile şi nopţi de încercări şi căutări, cărora trebuia să le 
facem față cu stoicism. Mi-a răspuns că n-a lucrat într-un asemenea ritm şi a fost de 
acord că ar trebui găsit un pivot, care să mişte din loc întreaga afacere. Or, acesta putea 
fi locul de unde s-a furat autoturismul ARO, singurul element de siguranţă al cazului, 
toate celelalte aspecte fiind aleatorii. Am fost de părere că, probabil mobilul agresiunii 
l-a constituit procurarea de armament în scopul trecerii frauduloase - poate chiar prin 
forţă - a graniţei şi că vom axa măsurile principale pe aceste direcţii. Investigaţiile 
efectuate în zona din care s-a furat autoturismul au relevat faptul că, după acea dată, a 
dispărut din cartier un gestionar, care avea unele antecedente de interes. După două 
zile, a fost găsit abandonat ARO-ul urmărit, acesta prezentând numeroase pete de 
sânge în interior, ca şi când ar fi fost vopsit cu sânge. Rezulta că infractorii l-au 
abandonat şi, probabil, au furat altul, încercând să scape de urmărire. În ziua 
următoare, a fost prins un grup de patru indivizi, din nordul Ardealului, care 
intenționa să treacă fraudulos frontiera. Fiind cercetaţi de către ofițerii judeţului - în 
cursul nopţii - a rezultat, pentru moment, că aceştia ar fi autorii, unul dintre ei 
mărturisind săvârşirea agresiunii. A oferit chiar şi unele detalii, care nu puteau fi 
cunoscute decât de către făptuitori. Având o anumită experienţă în materie, am încercat 
să verific personal situaţia. Ca atare, am stat de vorbă, iniţial, cu cel care recunoştea 
faptele şi mi-am dat seama că este un tip de oligofren, foarte influenţabil, asupra căruia 
ofițerul a făcut unele presiuni. De asemenea, acesta a comis o greşeală de neadmis, în 
sensul că, prin discuţiile purtate, i-a făcut cunoscute unele date secrete ale cercetării. In 
această situație, am solicitat o verificare urgentă, la poliția localităţii lor de domiciliu, 
privind locul unde se găseau la data comiterii tentativei de omor. S-a stabilit că, în acea 


perioadă, se aflau acasă, aşa că, practic, nu puteau fi autori, în cazul cercetat de noi. 

Rezolvarea a venit după trei zile, când în zona de frontieră a fost depistat şi prins 
un alt grup de patru infractori, care anterior - pentru a încerca să se salveze - au folosit 
armamentul furat de la postul de poliție. Unul dintre aceştia era gestionarul identificat 
anterior de noi şi care era dat în urmărire. Ceilalţi trei erau fiecare din alte judeţe, chiar 
îndepărtate de cel al comiterii faptei. Aceştia s-au cunoscut ocazional şi au pus la cale 
atacul pentru a-şi procura armament şi a fugi din ţară, fie şi cu preţul folosirii lui. 


Inchiziție modernă, dar cu efect de bumerang 


Coana întâmplare se mişcă liber pe lumea asta, în chip democratic, pe unde vrea ea, 
fără frontiere, oriunde şi oricând. Este o doamnă mare, plină de zorzoane, care se laudă 
- parte pe bună dreptate - cu istoria ei multimilenară, care vizează începutul 
începuturilor. Şi, se pare, că nici nu ai cum să nu-i dai dreptate. A ajuns ea - prin şi 
peste epoci - ba în palate, ba în spelunci ori magherniţe, a declanşat cruciade (războaie), 
patimi sau virtuţi, a schimbat miniştri, a provocat catastrofe, comedii sau tragedii şi 
multe altele. Unii zic că nu e importantă, că este o „simplă întâmplare”. Ea susține sus şi 
tare, chiar cu oarecare trufie, că este cineva pe lumea asta, odată ce a ajuns o categorie 
fundamentală în filosofie, fiind, de fapt, contratermenul de echilibru al necesităţii. Deci 
doi piloni ai lumii: necesitatea şi hazardul, care în perioadele de calm ale universului se 
odihnesc una lângă alta, fără a se mai înfrunta. Unii revin şi spun că totuşi... 
întâmplarea putea să intervină în cutare sau cutare situaţie, fără să determine vreo 
influenţă importantă şi, atunci, rolul ei s-ar fi dovedit a fi aproape de zero. Dar cum să 
accepte ea rolul de zero, culcat spre infinit - ea, care cu „famelia ei de la... paşopt” nu 
poate fi redusă la un nimic, la ceva fără „foncţie”. Poate că gâlceava continuă şi azi, cine 
ştie?! In orice caz, trebuie subliniat faptul că atunci când se supără ea, întâmplarea, 
poate provoca mici sau mari cutremure, spre buna ştiinţă a tuturor, întorcând pe dos 
sensul unor lucruri, asemenea unui bumerang. Asta ca să nu mai creadă cei care o 
ignoră că pot trăi liniștiți, că nu-şi vor plăti impozitul pe îngâmfare. Ştie ea bine pe ce 
tastatură să apese ca să se ducă totul pe apa Sâmbetei. Aşa bănuiesc că s-au petrecut 
lucrurile şi în istoria la care ne vom referi în continuare pentru a evidenția situaţia de 
pericol în care pot ajunge, să zicem - absolut din întâmplare - unele persoane sau chiar 
instituții. Pe nesimţite, se poate atinge un punct de fierbere, când orice devine posibil - 
în anumite condiţii - chiar şi înfăptuirea absurdului. Ce uşor este, nu-i aşa, să ne jucăm 
cu cuvintele! Numai că noi nu ne jucăm de-a sau cu inchiziția, cunoscând ce tristă faimă 
are, ci încercăm să fim necondiționat în slujba adevărului şi a justiției. 

Istoria noastră este strict autentică, dar mai ales dureroasă. Este şi infinit de tristă 
pentru că relevă un episod dramatic în care funcționari superiori din miliție, 
procuratură şi justiție au ajuns să condamne la douăzeci şi cinci de ani de închisoare un 
cetățean nevinovat, caz nemaiîntâlnit în analele justiției române. Este vorba, în fapt, nu 
de o eroare judiciară, ci de un abuz grav comis atât în cercetare cât şi în judecare, de 


către persoane cu funcţii şi cu o bună pregătire profesională, dar care, din motive 
meschine (ambiţie, interesul major al păstrării funcţiei, manifestări de autoritate?!) au 
„forţat” nu numai cercetările, dar şi judecata, pe durata unui an de zile. Personal nu pot 
să dau o explicație completă şi temeinică acestei defectări grave a mecanismului 
justiţiei, care a permis timp îndelungat o solidarizare inadmisibilă a unor funcționari cu 
munci de răspundere, din toate domeniile care au menirea să înfăptuiască justiția. 
Aceştia - aşa cum va rezulta pe parcurs - au comis numeroase abuzuri şi încălcări ale 
normelor legale, mergând până la săvârşirea unor acte inchizitoriale de tortură psihică 
şi fizică, nu numai împotriva celui inculpat pe nedrept, ci şi asupra întregii lui familii şi 
a tuturor cetățenilor care au „îndrăznit” să îi ia apărarea, sub orice formă. Consider că o 
asemenea „coalizare” tacită sau chiar expresă - cum suspicionez eu - nu s-a putut 
realiza decât pe fondul unor grave carenţe de personalitate şi caracter ale celor implicați 
în această monstruozitate. De asemenea, remarc faptul că, toată această țesătură de 
abuzuri a fost realizată în numele apărării justiţiei şi a victimelor infracțiunilor, situație 
care maculează sau chiar pune sub semnul întrebării eforturile demne ale marii 
majorităţi a celor ce slujesc, cu convingere, țelul nobil al apărării libertăţii şi demnității 
omului. 

Mă gândesc cu groază la ce păcate de moarte trebuiau să suporte - pe parcursul 
întregii lor vieți - cei implicaţi în această diabolică demonstraţie de nedreptate, dacă 
pronia divină nu ar fi intervenit - sub forma unei întâmplări, aproape neverosimile - 
pentru a ridica cortina acestui nedemn spectacol şi a face vizibilă toată mizeria umană 
ce se ascundea, până atunci, în spatele unui „succes triumfător”. Vă veți convinge cu 
uşurinţă asupra caracterului josnic al celor pe care îi vom aduce în scenă, odată cu 
înfăţişarea în detaliu a cazului, deoarece veţi înțelege că tot timpul au avut posibilitatea 
să-şi dea seama că greşesc şi că merg pe o pistă greşită. În loc să se oprească, au acţionat 
cu duritate şi duşmănie - chiar în pofida unor sfaturi utile primite de la unii specialişti - 
încăpățânându-se să promoveze o versiune eronată, ba chiar fantezistă, care putea fi 
verificată cu relativă uşurinţă, dacă ar fi vrut şi ar fi încercat. 

În perioada 8-12 iulie 1977, în Capitală, au fost descoperite, pe rând, în diferite zone, 
mai multe segmente ale unui cadavru de sex feminin. Examinarea medico-legală a 
acestora a permis desprinderea unor concluzii orientative pentru cercetare. Astfel, s-a 
stabilit faptul că era vorba despre o tânără de 20-25 ani, care a fost ucisă de două zile, 
deci în după-amiaza zilei de 6 iulie 1977 (la două-trei ore după ultima masă, în jurul 
orelor 16.30-17.00). Victima a fost violată şi ucisă printr-un procedeu complex de asfixie 
mecanică (sugrumare, strangulare şi obstruarea căilor respiratorii), găsindu-se benzi de 
hârtie igienică în laringe şi esofag. S-a apreciat că segmentarea s-a realizat de către un 
specialist ori, cel puţin, de către o persoană cu cunoştinţe temeinice de anatomie. 

Examenele de laborator au evidenţiat o alcoolemie de 0,51 la mie şi au determinat 
grupa sanguină a victimei (01). Cu ajutorul impresiunilor digitale s-a reuşit - într-un 
timp relativ scurt - identificarea victimei, în speţă fiind vorba despre tânăra Anca de la 
Sibiu, în vârstă de 19 ani, care venise să dea examen de admitere la Academia se Studii 


Economice. Locuia la o gazdă în str. Traian, iar în ziua de 6 iulie, în jurul orelor 
paisprezece, a plecat spre facultate pentru a verifica listele cu candidaţi. Întrucât nu a 
mai revenit la gazdă, aceasta a sesizat dispariția ei organelor de miliție, care au început 
investigațiile pentru clarificarea situaţiei. 

După identificarea cadavrului, cercetările au fost organizate şi desfăşurate în 
vederea elucidării unei sfere largi de aspecte impuse de particularitățile cazului. In mod 
prioritar, s-a pus accent pe stabilirea personalităţii şi a legăturilor victimei - inclusiv de 
la Sibiu - identificarea şi verificarea elementelor suspecte, cu accent pe zona apropiată 
reşedinţei victimei şi traseul parcurs de aceasta. S-a admis ca valabilă şi ipoteza că 
autorul ar putea face parte din rândul bolnavilor psihic, mai ales a psihopaţilor sexuali, 
prin luarea în considerare a datelor autopsiei referitoare la mecanismele suprapuse de 
ucidere şi întreținerea raportului sexual. De asemenea, s-a acordat atenţie identificării 
posibililor bănuiţi din rândul cadrelor sanitare, pornindu-se de la constatarea 
medico-legală că disecţia ar fi fost efectuată de către o persoană cu cunoştinţe de 
specialitate. 

Fig. 1 - Reconstituirea după segmente a corpului victimei B.A. 


Au fost mobilizate de urgenţă forţe numeroase - din toate formațiunile de bază ale 
Inspectoratului General al Miliției şi Miliției Municipiului Bucureşti - care acționau 
exclusiv în acest caz, sub coordonarea unui înalt colectiv format din general-maior 
Buzea Valeriu - locţiitor al Inspectorului General - general Chiriac Nicolae, colonel 
Diamandescu Cornel, colonel Dinulescu Ştefan şi, ulterior, col. Anghelescu Ion. 


Fig. 2 - Fotografia victimei 


s-au desfăşurat bine, 


Cercetările efectuate în prima fază - circa zece zile 
acționându-se simultan şi cu deosebită insistență pentru verificarea tuturor versiunilor 
elaborate în caz. A existat, totuşi, o presiune mare, izvorâtă firesc din starea de 
nesiguranţă şi nelinişte apărută în rândul populaţiei şi, consecutiv, din hotărârea 
conducerii superioare de partid şi, ca urmare, a ministerului şi a Inspectoratului 
General al Miliției de a se rezolva cât mai repede un asemenea caz monstruos. 

Ca urmare, în ritm alert şi cu caracter permanent, au fost identificați şi verificați 
mai mulți suspecți din rândul medicilor şi a personalului sanitar sau a legăturilor 
victimei - inclusiv la Sibiu - față de unii dintre ei conturându-se anumite temeiuri de 
suspicionare (au cunoscut victima, aceasta a fost la domiciliul lor etc.). 

Verificările inițiate pentru identificarea persoanelor ce figurau în agenda telefonică a 
victimei au condus, deja din 15 iulie 1977, la apariţia unei persoane care, prin poziția 
specială ce i s-a acordat în anchetă, a eclipsat tot ce a fost considerat important până 
atunci. Mă refer la Samoilescu Gheorghe de 26 ani, conducător auto de taxi, absolvent 
de liceu, căsătorit şi tată a trei copii minori, domiciliat în Bucureşti, la Obor, deci în 
relativă apropiere de locuinţa victimei. Cu ocazia audierii acestuia de către maior dr. 
Gavrilă, acesta a recunoscut, fără nicio rezervă, că a cunoscut-o pe Anca, cu un an mai 
înainte, relatând şi i mprejurările în care s-a realizat acest fapt. A declarat astfel, la 
primul contact cu organele de miliție, că a cunoscut-o întâmplător în tramvai, în iulie 
1976, au coborât la piața Obor şi au vizitat magazinul de la parterul blocului unde 


locuia el, moment după care a invitat-o la o cafea în apartamentul lui. Ea a acceptat, au 
discutat câtva timp, după care a încercat să întreţină cu ea raport sexual. Întrucât 
victima l-a refuzat clar şi a vrut să plece, a prins-o de umeri.si i-a cerut drept gaj 
medalionul de la gât. Apoi i-a spus că, dacă se va răzgândi şi-l va căuta la telefonul 
comunicat, îi va restitui bijuteria. Furioasă, ea a plecat. L-a mai sunat de câteva ori după 
aceea, în perioada iulie 1976 - mai 1977, atât de la Sibiu, cât şi de la Bucureşti, dar nu a 
reuşit să-l găsească, întrucât el se eschiva, deoarece, la scurt timp, a vândut lănţişorul 
unei persoane pe care a indicat-o. 

Bineânţeles că, s-a raportat situaţia colectivului de conducere al acțiunii. Ca urmare 
şi de îndată, bănuitul a intrat „în spatele uşilor închise", într-o zonă de înaltă 
temperatură, unde se poate întâmpla orice. Că a fost aşa, este suficient să subliniez 
faptul că, din acel moment nu l-a mai putut scăpa nimeni şi nimic, nici măcar 
tribunalul, care era ultimul chemat să-l apere, nu să-l piardă. Deci observați că, în final, 
mut răspunderea principală de la miliție şi procuratură la tribunal, care avea menirea şi 
capacitatea să stabilească adevărul în cauză, să descopere şi corecteze abuzurile 
săvârşite până la el. Aveţi răbdare, vom reveni, dar, mai întâi, să se coacă bine rana pe 
care vrem s-o operăm până la capăt. 

După părerea mea, cercetările au fost organizate şi conduse după o formulă iraţională, 
cu trei şedinţe de informare şi analiză în fiecare zi - pe baza întocmirii şi prezentării 
unor rapoarte scrise - care, practic, blocau definitiv mai ales activitatea celor însărcinați 
cu distribuirea sarcinilor şi controlul calităţii investigaţiilor efectuate de către 
subordonați (inclusiv de către ofițerii circumscripţiilor, cărora li s-au repartizat 
numeroase sarcini de investigare şi verificare). Din cauza acestei birocraţii bicisnice, 
care centraliza toate informaţiile cauzei, s-a creat la un moment dat o atmosferă de 
lucru imposibilă. Vă asigur că nu fac această apreciere pe baza unor informaţii auzite, ci 
din proprie experienţă, eu fiind un fel de „călcâi al lui Achile” în tot acest măreț 
eşafodaj, montat cu emfază de către generalul Buzea Valeriu. De fapt, acesta era un 
personaj nevinovat în acest domeniu, ajuns cu totul întâmplător în această horă, a cărei 
ritm, melodie şi respirație n-o cunoştea. Era lipsit total de experiență în asemenea 
cazuri, acționând exclusiv pe linia infracţiunilor economice. A avut însă neşansa ca 
celălalt locţiitor al şefului I.G.M., însărcinat cu coordonarea domeniului de care vorbim, 
să fie pur şi simplu în concediu, împrejurare care i-a fost fatală. Ca urmare, a ajuns să 
joace rolul unei muşte care făcea eforturi disperate să nu cadă, să zicem, în lapte şi 
miere. A căzut în miere (nu în lapte cum era mai firesc) şi, ca atare, s-a lipit definitiv de 
caz. A ajuns în situația unui soldat pe front, aflat în prima linie, care a înţeles că nu 
există alternativă, ci numai un singur adevăr: ori rezolvă cazul, ori pleacă! Nu ştiu exact 
cum a rezolvat dilema pe plan personal subiectiv, dar am observat limpede, zi de zi, tot 
mai clar, că modul de manifestare şi acţiune, chiar şi de adresare față de subordonați, a 
devenit dur, colțuros, abrupt - ca de ultimatum şi subjugat unei prejudecăţi curioase şi 
nejustificate, anume că dânsul deţine adevărul absolut. Ca atare, nu avea nevoie de 
ideile, aprecierile, ca să nu spun cumva, sfaturile altora, fie ei cât de specialişti în 


domeniul care pentru el era încifrat, codat, mai bine zis cu autor necunoscut, cum era şi 
cazul care-l obosea, obseda, persecuta şi-i punea la încercare cariera şi funcția. 

Sigur că după război mulţi viteji se arată. Unul dintre aceştia sunt eu. Şi, mai sunt şi 
destui alții pe care-i cunosc, care şi-au spus indirect părerea ori şi-au „înghițit-o” şi 
doi-trei care au contrazis fățiş - atât verbal cât şi prin prezentare de raport scris - 
direcționarea simplistă şi unilaterală, ba chiar primejdioasă, a cercetărilor spre ceea ce 
obişnuit se cheamă eroare judiciară. 

Să mă explic mai bine. Am spus mai înainte că am fost un fel de călcâi al lui Achile 
în acest caz. De fapt, termenul nu este corect decât în parte. Eu, fiind atunci şef al 
serviciului omoruri pe ţară, am fost folosit ca o rotiță importantă în angrenaj, dar mai 
puţin în calitatea mea de specialist şi mai mult într-o postură birocratică idioată, practic 
eram un fel de secretar al „afacerii', montat ca un gen de amortizor între şefi şi masa de 
executanţi. In această postură, trebuia să fac de toate pentru toți şi, mai ales, să mă lupt 
cu toate hârtiile şi vorbele care năvăleau spre mine şi peste mine: informații, evidența 
ordinelor date şi a celor transmise spre executare, rapoarte de verificare a unor sarcini, 
informări scrise de trei ori pe zi, cu îndeplinirea ordinelor de la şedinţele anterioare, şi 
alte rapoarte şi iar hârtii. Dacă nu urmăream cursa făcută de darea şi executarea unui 
ordin riscam să iau foc. Şi atunci, împreună cu doi colegi care mă ajutau, am conceput şi 
pus în practică un sistem drastic de urmărire a cursei nebunatice ce o făcea fiecare 
hârtie, fiecare punct şi paragraf sau poziţie din rapoarte, ca un calculator militarizat şi 
scos din minţi (deci care simţea că i s-a depăşit capacitatea). De fapt, nu mai rezistam 
bombardamentului necontenit de ordine în dezordine, de hârtii ce alergau zănatice şi 
fără scop spre nu se ştie unde şi de ce acolo şi nu altundeva. Un fel de dans al 
inutilității, realizat în condiţii speciale şi neiertătoare, adică la temperaturi zilnice de 
peste 31-35 grade, şi cu timp de odihnă de maximum trei-patru ore pe noapte. Şi asta în 
continuu, fără pauză, timp de aproape trei luni, când s-a hotărât să se reducă şantierul - 
respectiv harababura fără rost - afirmându-se sentențios că a fost descoperit autorul 
asasinatului şi nu se mai impune decât definitivarea cercetărilor de către procuratură. 
Pe parcursul acestui purgatoriu - care trebuia suportat aşa cum era (ori rezistai, dacă 
erai de oţel, ori te îmbolnăveai) - îmi amintesc că am îndrăznit, cam după o lună de zile 
de la răstignirea noastră într-un program infernal, să-i solicit generalului puţină 
îndurare față de turma mânată zănatic la luptă. L-am rugat să ia în considerare 
realitatea că toți ofițerii am ajuns la un grad deosebit de oboseală fizică şi nervoasă şi, ca 
urmare, să binevoiască a aproba ca, măcar duminica după-masă, să fim liberi, pentru 
refacere, familie, baie etc. S-a uitat la mine cu o căutătură ucigătoare, pe care n-aş dori 
nici măcar să mi-o mai amintesc. A strigat la mine scurt şi îndesat, parcă s-ar fi 
cutremurat, el şi împrejurimile, şi a „tunat" un ordin sec: „să lucreze! Că de-aia sunt 
plătiţi, nu ca să se vaite ca babele!”. Mi s-a părut c-am înţeles cum stă omul cu 
înțelegerea şi bunătatea. Păi, dacă are puţină chiar şi pentru el, cum să mai şi împartă? 

Fisurile unui asemenea „stil' de organizare şi lucru s-au manifestat pe toate 
planurile. Dorindu-se rezultate cu orice preţ, se verificau de-a valma - fără nicio selecţie 


- orice fel de date, unele evident fără nicio relevanţă. Cum orice verificare de informații 
se ordona să fie realizată în doar câteva ore, cel mult într-o zi, era limpede că acestea nu 
puteau fi de calitate, că reflectau adeseori simple supoziţii ori, ceea ce era şi mai grav, 
erau raportate din birou - fără nicio verificare - că nu se confirmă. În asemenea condiţii, 
chiar şi o informaţie care putea fi de reală valoare era tratată la fel, toată lumea fiind în 
mare criză de timp şi convinsă că lucrează în gol, neavând nicio perspectivă clară de 
rezolvare. 

Începută sub cele mai „bune auspicii” organizatorice, activitatea în „cazul Anca" 
(sau acțiunea Anca) a înregistrat apoi un moment memorabil, la nu mai puţin de zece 
zile după demarare. A fost un moment necunoscut de către marea majoritate a celor 
angajaţi în cercetare şi, subliniez eu, neapreciat corespunzător, sub aspectul 
consecințelor lui, nici de către ofițerii care răspundeau de coordonarea acțiunilor de 
identificare a autorului. Chiar şi atunci, dar acum mult mai limpede şi cu detaşarea 
necesară, îmi dau seama de importanţa acelei mişcări nepermise pe care a lăcut-o 
generalul-maior Buzea Valeriu, doar la câteva zile după începerea cercetărilor 
împotriva lui Samoilescu. A fost ca şi când cineva - din neştiință ori în deplină 
cunoştinţă de cauză - a deschis cutia Pandorei şi a chemat dinăuntru forțele care vor 
pecetlui soarta cazului. Consider că este bine să prezint, în toată nuditatea lui, acest 
moment de răscruce, deoarece am avut şansa - sau mai bine zis neşansa - să asist la 
întreaga lui desfăşurare. Mărturisesc însă că, deşi am intuit unele dintre consecinţele 
majore ale acestei operaţii, nu mi-am dat seama, decât pe parcurs, cât de devastatoare 
au fost şi au devenit în final, în asemenea măsură încât au pus sub semnul întrebării 
capacitatea profesională a aparatului. Mai mult chiar, momentul invocat a ridicat 
probleme serioase de moralitate, sub aspectul corectitudinii cu care se aplică în practică 
principiile legalităţii, în general, şi de respectare a drepturilor cetățenilor, în particular. 

Îmi amintesc momentul cu deosebită acuitate, parcă s-ar fi întâmplat doar ieri. Nici 
nu mă miră o asemenea performanţă, deoarece ea subliniază ceva firesc, ilustrând 
maniera de întipărire în memoria fiecăruia a faptelor deosebite, a evenimentelor care 
ne-au marcat profund personalitatea, în rău sau bine. Parcă, mai degrabă, aş încerca să 
uit această suită nebună de scene, dar nu reuşesc nicidecum. 

Să derulez, deci, desfăşurarea acestor imagini, care-mi otrăvesc şi astăzi sufletul. În 
ziua cu pricina, în jurul orelor paisprezece, mă trezesc cu un telefon dat personal de 
generalul Buzea, care căuta pe cineva dintre şefii menţionaţi anterior. l-am spus că, 
momentan, nu este niciunul. Ca urmare, mi-a ordonat să-i caut şi să le transmit ordinul 
ca, la orele şaptesprezece să ne prezentăm la dânsul cu un raport în care să prezentăm 
în sinteză cazul şi apoi toate datele şi informaţiile care-l învinovăţesc pe Samoilescu 
Gheorghe. l-am căutat pe cei trei şefi, dar nu am găsit pe niciunul până la ora limită. 
Cum din primele tatonări mi-am dat seama că am puţine şanse să-i găsesc, am înţeles că 
iar a căzut norocul pe mine şi m-am apucat serios de treabă, respectiv de redactat 
raportul, ce urma a fi prezentat la „Cabinetul unu”. 

La ora fixată m-am dus singur la biroul generalului, nereuşind să găsesc pe niciunul 


din cei trei responsabili. Acesta a citit raportul şi a strâmbat din nas a nemulțumire. 
Mi-a spus că prima parte corespunde, dar cealaltă, cu prezentarea capetelor de acuzare 
împotriva lui Samoilescu, nu este bună de nimic, reproşându-mi că nu cunosc 
adevărata lui situaţie. Era o căldură greu de suportat la acea oră, iar protocolul cerea ca 
eu să port haină, situație care mă depăşea total; am înţeles că urma să stau acolo mai 
mult timp şi să suport criticile cu stoicism. Realitatea făcea că atunci eram singurul spre 
care putea să-şi îndrepte săgețile, doar nu era să se certe cu pereţii. Mi-a ordonat să stau 
la o măsuţă şi să scriu ce-mi dictează. Cum nici nu dormisem în noaptea precedentă 
decât vreo două ore, am simțit, brusc, că mă lasă puterile şi o sudoare cumplită m-a 
învăluit instantaneu. Pe măsură ce scriam, au început să-mi curgă broboane mari de 
transpiraţie pe text, de aşa manieră că mă temeam ca acesta să nu se şteargă. Eram 
într-o situație disperată, dar şi caraghioasă, deoarece, în timp ce funcționam ca scrib, 
făceam eforturi susținute - pretins discrete - pentru a-mi şterge transpirația. Simțeam că 
se va întâmpla în curând o catastrofă. Şi era adevărat, însă eu nu mi-am dat seama de 
acest lucru decât după ce am ieşit din acel infern. Mi-am adus aminte integral frazele 
cheie ce mi le-a dictat generalul, iar eu le-am încrustat pe hârtie, ca pe nişte peceţi care 
se aşează peste ceva gata şi definitiv făcut, pentru neschimbare. Am realizat că am făcut 
această operațiune aproape ca un automat, astfel că, pe moment, nu mi-am dat bine 
seama de rechizitoriul pe care l-am scris - chiar după dictare - deci eu am fost atunci 
coautor la această sentință de condamnare a unui om nevinovat. Pentru că, de fapt, 
aceasta a fost catastrofa care s-a produs în acele clipe, nu numai sub ochii mei, dar şi cu 
mâna mea, deci şi datorită mie. 

Oameni buni, puteţi intui cum acele două pagini, scrise la maşină cu caractere 
speciale, au pecetluit pentru viitor soarta scriitorului raportului, a cazului în sine, dar, 
mai ales, a inocentului, care a fost declarat vinovat de crimă, deşi nu avea niciun 
amestec? Din acel moment cercetarea a luat un alt curs, devenind - ca la un semn magic 
- o cursă aprigă prin care forța îşi demonstrează puterea de distrugere, în numele şi sub 
marca înfăptuirii justiţiei. 

Concret, generalul a raportat, pe baza unor simple presupuneri şi coincidențe, că 
autorul a fost descoperit şi că se lucrează în continuare pentru completarea 
probatoriului. S-a afirmat că Samoilescu Gheorghe a cunoscut victima anterior, a dus-o 
la domiciliul lui şi, deoarece n-a acceptat să întrețină raport sexual, i-a smuls un lănțişor 
de la gât. S-a menţionat, de asemenea, că nu justifică timpul critic şi că este un pervers 
sexual, fapt confirmat de declaraţiile mai multor femei, precum şi de prezenţa în 
locuinţă a unor lucrări de sexologie, care învederau - prin unele sublinieri - obsesiile lui 
în relațiile sexuale. Enormitatea faptului în sine a rezultat pe parcurs, în sensul că odată 
făcută această mişcare, care l-a angajat definitiv, nu a mai fost capabil să dea niciun pas 
înapoi. Mai mult, n-a mai admis nicio sugestie sau replică şi a continuat un război total 
împotriva rezervelor justificate făcute de către unii specialişti. 

Astfel, ofițerul care răspundea de cercetarea lui Samoilescu a raportat şi susținut 
timp de trei zile consecutiv (17-19 iulie 1977) propunerea ca acesta să nu fie arestat ci să 


fie cercetat în stare de libertate, putându-se - considera el - să se asigure în continuare 
supravegherea activităţii, a mişcărilor şi legăturilor lui şi să se verifice, astfel, 
sinceritatea lui în declaraţiile date anchetei. Trebuie menţionat faptul că, în acea 
perioadă, Samoilescu Gheorghe, deşi nu a fost arestat, totuşi a fost serios cercetat - în 
condiţii speciale, dar total ilegale - respectiv după formula arhicunoscută de cercetare în 
tură continuă, zi şi noapte, fără odihnă, în perioada 16-21 iulie 1977. Propunerea 
ofițerului nu a fost acceptată de către generalul Buzea şi, ca urmare, în 21 iulie i s-a emis 
mandat de arestare, direct de către procuratură, deşi infracțiunea menţionată era cea de 
tâlhărie, faptă pentru care competenţa de cercetare revenea miliției. Am subliniat şi 
acest aspect - oarecum formal - pentru a sublinia faptul că în acest fel a fost respinsă 
definitiv propunerea ofițerului şi i s-a dat de înţeles că se poate trece uşor peste părerile 
şi competențele lui, că ar fi mai bine, deci, să urmeze cursul oficial. Lecţia aceasta era de 
fapt o invitaţie indirectă adresată şi celorlalți ofițeri, angajaţi în cercetare, de a fi supuşi 
şi convinşi că nu vor avea rezultate bune, dacă - sub o formă sau alta - vor mai torpila 
direcția principală de acţiune. 

Îmi amintesc că tot în acele zile am ridicat un serios semn de întrebare privind succesul 
obținut sub conducerea personală a generalului Buzea, care a determinat-o pe martora 
Daniela să-şi schimbe declaraţia anterioară, referitoare la justificarea timpului critic de 
către Samoilescu Gheorghe. Astfel, martora a susținut inițial - declaraţie care 
corespundea adevărului - că Samoilescu Gheorghe a fost în vizită la ea, deci la 
domiciliul ei, împreună cu soția şi fetița, în după-amiaza zilei de 6 iulie 1977, între orele 
17.30 - 19.30, moment după care au plecat acasă, deoarece vroiau să vadă un film cu 
Mussolini. Declaraţia aceasta era deosebit de importantă, deoarece îl fixa pe Samoilescu 
în casă la martoră, exact în ziua şi la orele când s-a comis omorul, situaţie care ar fi 
trebuit să-l scoată din cauză ca nevinovat, mai ales că această susținere se corobora cu 
declaraţiile altor trei martori. 

Ce miracol s-a întâmplat însă de a putut schimba prima declarație? Am aflat atunci 
unele aspecte de la colegi, iar altele mult mai târziu. Toate acestea mi-au întregit 
imaginea asupra schimbării acestui macaz, esenţial în cauză, şi mi-au sugerat să fiu tot 
mai suspicios asupra moralității celor care trăgeau sforile pe ascuns, uneori departe de 
posibilităţile noastre de a afla ce se petrece în anumite zone de investigaţie şi cercetare. 
De altfel nici nu aveam, realmente, cum să cunoaştem ansamblul cercetărilor. Noi eram 
angajaţi pe diverse felii ale cazului şi, adeseori, nu pe cele esenţiale. De multe ori, chiar 
dacă aflam unele aspecte, nu puteam observa decât desfăşurarea lor exterioară şi nu cea 
interioară ori ansamblul rezultatelor. Astfel, ne scăpa semnificaţia unor situații, cu atât 
mai mult cu cât acestea au început a fi rezolvate în umbră, pe ascuns, în cercul unor 
privilegiați, care devenea din ce în ce mai redus, pe măsură ce ancheta era forjată 
definitiv spre Samoilescu. Am ridicat în şedinţă problema că nu mi se pare în regulă a 
doua susținere a martorei, care este motivată simplist, anume că a încurcat inițial zilele, 
că de fapt vizita ar fi avut loc în opt şi nu în şase iulie. Mi-am motivat aprecierea cu 
date din experiența personală, subliniind faptul că orice declarație adevărată vine să 


ajute rezolvarea cazului şi că aduce claritate, prin efectul de coroborare firească a 
înlănțuirii faptelor. Or, în acest caz, revenirea inexplicabilă a martorei, nu numai că nu a 
ajutat ancheta ci, dimpotrivă, a încurcat-o şi mai rău, deoarece se contrazicea flagrant cu 
declaraţiile ferme ale altor martori, care şi-au susţinut cu consecvență afirmaţiile. Mi s-a 
reproşat că experiența mea nu este îndestulătoare pentru a pune la îndoială un adevăr 
bine stabilit. Abia mai târziu şi pe căi ocolite am aflat adevărul de neimaginat, ascuns în 
spatele acestei manevre, care a deschis pârtia unui lanţ nesfârşit de abuzuri şi sfidări ale 
legii, exprimând direcționarea tot mai unilaterală a cercetărilor şi, de fapt, începutul 
sfârşitului acestora. Ţineţi-vă bine că veţi avea ce auzi! Revenirea martorei a fost 
realizată în I i mpul nopții, după două zile de cercetare continuă şi lipsire de libertate, 
în prezența mai multor anchetatori, printre care procuror şef adjunct Dimitriu Florin şi 
general Chiriac Nicolae. La această revenire asupra primelor susțineri, un rol deosebit 
l-a avut faptul că în momentul culminant al cercetării a fost ascultată nu în calitate de 
martoră, cum era liresc, ci de inculpat pentru infracţiunea de favorizare a infractorului, 
deşi nu existau temeiuri în acest sens. Pentru a se marca acest abuz - care exprima şi 
aplicarea unor presiuni psihice deosebite - declaraţia respectivă nu a fost anexată la 
dosarul pentru instanţa de judecată, ci a fost bisată în umbră, la dosarul de casă. În 
plus, îndată după schimbarea declaraţiei, martora a intrat în grațiile anchetatorilor care 
i-au pus la dispoziţie un autoturism al instituţiei, ce a dus-o până la mare. S-a motivat 
această mişcare ca având un caracter umanitar, deoarece susnumita a pierdut două zile 
din concediu, fiind oprită pentru cercetări. lată, deci, o simbioză optimistă între abuz, 
nelegiuire şi umanitarism. 

În perioada august-septembrie, câtă vreme au mai fost desfăşurate şi unele cercetări 
care nu-l priveau direct pe Samoilescu Gheorghe, au mai fost şi alți ofițeri, cu bună 
experienţă, care şi-au spus deschis părerea în caz, în sensul că acesta nu ar fi autorul 
omorului. Menţionăm, în primul rând, pe colonelul în rezervă Ceacanica Dumitru, care 
în raportul întocmit regreta faptul că s-a desființat colectivul pe care-l conducea, care a 
identificat şi verificat sute de bolnavi psihic, această pistă prezentând în continuare un 
interes major. Ofiţerul a mai subliniat expres concluzia că Samoilescu Gheorghe nu 
poate fi autorul omorului, apreciind comportamentul corect în anchetă şi modul cum a 
înfățişat săvârşirea faptei. A enumerat, de asemenea, considerentele personale - inclusiv 
de ordin psihologic - privind nevinovăția lui. În final, a menţionat, parcă simbolic că şi 
dacă acesta va fi condamnat el va continua să caute autorul în rândul bolnavilor psihic. 

De asemenea, în 15 noiembrie 1977, i-au fost prezentate generalului Buzea Valeriu 
două note documentare întocmite de ofițeri cu îndelungată experiență în munca de 
cercetare, colonel Vianu I. şi Zaharia Dumitru, care şi-au exprimat tot un punct de 
vedere rezervat şi au menţionat unele aspecte ce se impuneau a fi clarificate în 
continuare pentru a se înlătura anumite incertitudini, neconcordanţe şi chiar 
contraziceri între declaraţii. Materialele au fost returnate fără a se lua nicio măsură de 
valorificare a lor. La fel de semnificativă mi se pare şi atitudinea biologului Mina 
Dragomir, din Institutul de Criminalistică al I.G.M., care a comunicat generalului 


rezultatul unei constatări ştiinţifice privind examinarea probelor de sânge prelevate din 
holul şi baia apartamentului din Str. Cristian Tell, aparţinând părinţilor inculpatului, 
loc unde ancheta prezuma că a fost săvârşit omorul. Aceasta şi-a exprimat nelămuririle 
personale în sensul că nu înţelege de ce nu au fost găsite aceste urme încă de la prima 
cercetare a apartamentului (fiind făcute peste douăzeci de asemenea cercetări, timp de 
o lună de zile) şi cum de a fost totuşi posibil ca acestea să se păstreze, deci să reziste 
acolo, după ce a intrat atâta lume în apartament. Generalul i-a atras atenţia, la modul 
serios, subliniindu-i că asemenea lucruri n-o privesc şi, ca atare, să nu le mai discute. 

Consider important să subliniez şi faptul că o serie de critici au fost făcute simultan 
şi pe zona procuraturii, unele dintre ele fiind realizate chiar de oameni care au lucrat 
periodic în acest caz. Mă refer în principal la procurorii Romeci Virgil, Păun Ovidiu şi 
Popov Mihai, aprecieri nesocotite de către procurorul şef adjunct Dimitriu Florin, care 
nu a făcut o examinare corespunzătoare a lor. 

Chiar dacă nu am luat în considerare aceste avertismente serioase făcute 
colectivului de conducere, este necesar să subliniem faptul că în această speță existau 
numeroase situaţii obiective, precum şi reacții subiective ale celor implicaţi în cercetare, 
care se impuneau a fi elucidate şi corect interpretate - măcar la nivelul logicii comune - 
pentru a se dispune măsurile cuvenite de verificare. Posibilităţi de acest gen existau 
destule, dar este limpede că nu s-a dorit a fi utilizate de către regizorii acestui spectacol 
macabru, deoarece erau conştienţi că, pe această cale, şi-ar fi desființat eşafodajul de 
minciuni şi înscenări prezentate drept probatoriu de vinovăţie. Aprecierea aceasta este 
cu atât mai amară şi înfricoşătoare cu cât suntem obligaţi să vorbim nu de milițieni fără 
pregătire, de procurori începători ori de magistrați corupți, ci de înalți funcționari 
publici, care formal reprezentau trei instituţii fundamentale ale statului. 

Înainte de a dezbate - mai departe - suita de abuzuri incredibile ale acestui caz 
monstruos, este necesar să facem o pauză, să ne reculegem şi să încercăm să ne 
înțelegem cumva. Asta, deoarece nu este suficient să înşirăm pe aţă tot felul de 
blestemăţii (vorba pluguşorului „de urat am mai ura...!) ci trebuie să încercăm să 
descifrăm, să decodăm mecanismul psihologic care a stat la baza unei asemenea 
ticăloşii fără graniţe. Exerciţiul în sine, deşi este tentant, îmi dau seama că este dificil şi 
poate tardiv (dacă explicarea unui astfel de terorism spiritual poate fi vreodată tardivă!) 
şi, totuşi, cum a putut fi posibil? Aş zice că pur şi simplu, ca orice lucru care se întâmplă 
pe lumea asta (ca să nu zic de lumea cealaltă, adică înainte de Revoluţie). Bineânţeles 
că, în speţă, nu este vorba numai de influenţă sau presiune politică, care chiar dacă a 
existat, s-a manifestat indirect şi nu putea fi hotărâtoare. Dacă am da o asemenea 
turnură speculațiilor, am ignora esenţialul şi am înlocui nefericit termenii ecuaţiei. 
Sigur că cea mai importantă parte a explicaţiei trebuie să vizeze - în primul rând - 
motivaţia pretins rațională a comportamentului acestor regizori amatori şi doar, apoi, 
în faza următoare, factorii psihologici care au permis glisarea celor implicați pe o pantă 
periculoasă. Dar ce motivaţie am putea, totuşi, admite? lar dacă motivul dedus este 
valabil doar pentru unul din grup este el adaptabil şi pentru toți ceilalți din 


„cooperativă"? (Pentru că au fost destul de mulţi, cu diplome, cu funcţii, cu stele, cu 
putere, eventual cu viitor?!). Atunci să încercăm să admitem un factor explicativ 
comun! Acesta nu poate fi altul decât interesul pentru cei în cauză de a-şi menţine 
luncţia, cu corolarul necesar şi posibil de a progresa, de a primi laurii unei victorii, fie 
ea cât de jalnică, ce ar mai fi putut să intervină. Pun astfel problema pentru că, de fapt, 
tatonez terenul şi încerc să găsesc vreo explicaţie plauzibilă acestui comportament 
aberant şi pervers, realizat în grup. I) acă l-am aprecia astfel, înseamnă că, practic, un 
asemenea comportament nu poate fi uşor cuprins şi explicat, fiind necesar să pătrunzi 
în intimitatea unor cetăți de gânduri întortocheate şi ascunse de lumina adevărului. Să 
admitem, lotuşi, că am făcut primul pas. La acesta se adaugă, posibil si necesar, o serie 
de reacții emotive, mai clare sau mai puţin clare, de durată sau pasagere, manifeste sau 
neexprimate. Astfel, aşa cum îmi amintesc eu perioada respectivă, cu încărcătura ei 
întunecată de apăsare, dedublare, indiferență afectivă, manifestări groteşti ale 
instinctului de conservare şi supraviețuire, dorințele de parvenire şi de putere etc., 
înclin să aşez în balanţa explicaţiei şi unele elemente concrete de temere, de frică chiar, 
care puteau cuprinde şi încătuşa o parte dintre aceşti nefericiți combatanți. Mă opresc 
aici pentru că observ că nu pot depăşi zona neclară a speculaţiei cu privire la mobilul 
acțiunii. Poate că au intervenit şi alte patimi şi virtuţi pe care nu le-am studiat sau nu le 
cunosc, astfel că nu pot încadra moral pe fiecare la un paragraf anume. Recunosc, deci, 
că dacă n-am reuşit prea bine să conturez resorturile intime care i-a mânat în luptă pe 
fiecare dintre competitori, îmi va fi şi mai greu să descifrez cum s-a realizat, în timp şi 
spaţiu, legătura tainică dintre ei, care i-a condus - ca pe unul singur - până la finalul 
bătăliei. Adică cum s-a înfăptuit această țesătură blestemată - din fire şi tulpini 
caracteriale diferite -, care avea totuşi o trăsătură de unire ce le-a asigurat 
funcţionalitatea? 

Se pare că a existat ceva sau cineva care a avut putere de influenţă şi manipulare, 
de aşa manieră încât i-a transformat pe toţi într-o apă şi pământ. Dar ce forță magnetică 
putea să-i unească astfel şi pentru mult timp, depăşind caracterele şi calculele 
individuale? Pe unul dintre ei, respectiv pe generalul Buzea Valeriu, înțelegeam că l-au 
determinat diverse forțe meschine (vanitate, autoritate, impulsul de parvenire, amorul 
propriu rănit) care s-au încolonat şi subordonat unui puternic sentiment de frică, după 
ce s-a văzut ancorat definitiv în caz şi fără vreo şansă de scăpare. Odată ce şi-a înţeles 
menirea şi-a jucat-o până la capăt, transformându-se fără să vrea într-o „victimă" a 
energiilor pe care singur le-a declanşat. Observ însă că un om, care n-a avut demnitatea 
necesară la momentul hotărâtor, a făcut pe urmă orice ca să supraviețuiască, să ajungă 
nevătămat la liman, trecând senin peste toate, la nevoie chiar şi peste cadavre. Şi 
exercițiul acesta de echilibristică nesăbuită s-a dorit ca, în final, să se împlinească prin 
bucuria înşelătoare a artificiilor, ca nişte scântei menite să amăgească pe neştiutori, să-i 
inducă în eroare. În locul unui pas smerit, a fost afişat mereu un mers semeţ, sigur de 
reuşită, chiar dacă pe dinăuntru şandramaua juridică şi sufletească stătea să cadă. De ce 
lotuşi vorbesc de pas semeţț? Pentru că în mândria lui sfidătoare îşi închipuia că, peste 


timp şi oameni, el oricum este un învingător invulnerabil care, chiar dacă a greşit pe 
alocuri, a condus magistral firele tenebroase ale afacerii astfel încât, în final, totul să iasă 
bine şi să reuşească, să nu se descopere că stâlpii de susținere sunt găunoşi, gata-gata să 
se prăbuşească. Gândea, deci, că şi-a dirijat bine opera şi actorii şi, în mod sigur, va 
scăpa de impozitul ruşinos pe care ar fi trebuit să-l plătească, dacă va eşua. 

Dar cu ceilalți cum rămânem, cum ne descurcăm? Sunt tentat să cred că un 
asemenea eşafodaj putred poate, totuşi, să reziste un timp şi să funcționeze numai dacă 
nu e supus la încercări sau sarcini prea mari din exterior şi, mai ales, din interior, adică 
din partea „cărămizilor”, care sunt cuprinse în această construcție. Deci, aduc în 
discuţie, finalmente, valoarea intrinsecă şi de educaţie a pieselor componente, îndeosebi 
sub aspectul personalităţii şi a trăsăturilor de caracter, elemente care pot contura 
rezistența lor la intemperii. Dacă ar fi fost piese rezistente, croite din virtuţi, atunci 
construcţia nu ar fi căzut din cauza bobârnacului dat de un bezmetic, care pentru a-şi 
recupera păcatul îi urgiseşte pe alții. Cooperativa „Abuzul', cum sunt tentat să-i zic 
nucleului dur care a provocat această nenorocire, avea în componenţa ei, în mod sigur, 
oameni fără verticalitate şi personalitate, cu caractere de plastilină, uşor influenţabili şi 
temători pentru soarta lor. Ei nu ar fi fost în stare şi în măsură să se ridice, la un 
moment dat, în picioare şi să spună: „până aici, eu nu mai joc piesa aceasta, indiferent 
ce mi s-ar întâmpla!” Mai degrabă - când vremea devenea ploioasă şi răcoroasă - se 
gudurau pe lângă şef (şefi) şi murmurau cu glas stins: „Ce ne facem acum, că noi v-am 
ascultat?" (n-am gândit cu capul nostru!). Pe o asemenea temelie, cred eu, s-a putut 
alcătui un grup care a batjocorit fără nicio tresărire, viața şi demnitatea umană, fiind 
aproape convinşi că au făptuit o operă socială. 

După această încercare de explicație, să purcedem împreună prin labirintul de 
omisiuni, abuzuri şi interpretări voit greşite, care au „decorat" întreg traseul parcurs de 
Samoilescu Gheorghe, de la primele cercetări până la condamnarea lui - sub steagul şi 
în numele realizării justiției. Urmând această cursă ameţitoare, fără îndoială că, nu vom 
aduce în discuție decât aspectele esenţiale sau care au o semnificaţie deosebită, 
încercând să nu ne lăsăm prinşi în mrejele dese ale unui hățiş de minciuni, presupuneri 
şi înşelăciuni, care şi-au picurat otrava lor în „arterele" firave ale justiției. 

Prima fază a investigaţiilor noastre se referă, în principal, la perioada anterioară 
preluării totale a dosarului de către procuratură, deci la cercetările făcute de miliție 
până la sfârşitul lunii septembrie 1977, timp în care au supravegheat activitatea - pe 
rând ori simultan - mai mulți procurori ca: Zăhărăchescu Gheorghe, Florin Dimitriu, 
Păun Ovidiu, Mirescu Dan şi Popov Mihai. 

Mi se pare potrivit să începem examinarea situației pornind de la cercetarea lui 
Samoilescu Gheorghe asupra modului în care-şi justifica activitatea din timpul 
săvârşirii omorului, respectiv 6 iulie, după-masă. Acest timp a fost determinat, inițial, 
în mod ştiinţific (prin expertiza medico-legală), dar, ulterior, a fost ignorat şi plasat 
convenţional cu două ore mai târziu, cum s-a susținut chiar şi în actul de trimitere în 
judecată, ca şi când o problemă aşa riguroasă ar fi o chestiune de negociere sau de 


adecvare la dorinţe circumstanțiale. Îmi pare rău dar, constat că, deja de la primul pas 
făcut în anchetă, ne întâlnim cu o neregulă grosolană, pare-se forțată de nevoia de a 
corobora aşa zisa rezolvare cu orele probabile declarate până la urmă de către bănuit şi 
martorii care au fost amenințați şi manipulați. 

Examinarea corelată a depoziţiilor viitorului inculpat cu cele ale soţiei şi martorului 
principal (Daniela) scot în evidenţă o situație incoerentă şi contradictorie, greu de 
admis ca posibilă într-o activitate aşa de pretențioasă cum ar trebui să fie administrarea 
justiției. Astfel, în primele lui declaraţii, Samoilescu Gheorghe (cum îl vom denumi mai 
departe) a afirmat cu oarecare nesiguranţă - firească când vizează lucruri petrecute cu 
circa zece zile anterior - că în după-amiaza zilei cu pricina, între orele 16.30 - 19.30, 
împreună cu soţia şi fetița, a fost şi a plătit telefonul la centrala „Ghica Tei", iar apoi, în 
vizită la prietena lor, martora menţionată anterior. S-au deplasat cu un taxi, la ducere, 
iar, la întoarcere, au venit cu mijloace de transport în comun, grăbindu-se să 
urmărească la televizor filmul „Adio Musolini". Soţia şi martora îi confirmă susţinerile, 
care, însă, nu rezistă prea mult timp, deoarece dinamica cercetărilor cerea altă abordare. 
Aşa cum am arătat anterior, în condiţii speciale de anchetă, martora a revenit asupra 
declaraţiei inițiale şi a susținut că vizita respectivă a avut loc, de fapt, în 8 iulie 1977, 
afirmaţie care desființa alibiul lui Samoilescu Gheorghe şi care convenea colectivului de 
cercetare. Ca urmare, a fost promovată şi mai departe, până în instanţa de judecată 
inclusiv. În ceea ce priveşte declaraţiile lui Samoilescu Elisabeta, soția inculpatului, prin 
care aceasta susținea că soțul ei, împreună cu mama lui - Samoilescu Silvia - i-au făcut 
mărturisiri despre săvârşirea omorului, secționarea şi abandonarea segmentelor de 
cadavru, trebuie remarcat caracterul lor ezitant şi neprecis; de asemenea, subliniem că, 
iniţial, aceasta nu a făcut asemenea declaraţii aberante, ci a confirmat cu consecvență 
alibiul lui. Declaraţiile „minune" pe care le-am invocat, au apărut doar după arestarea şi 
cercetarea acesteia, în condiţii speciale de presiune fizică şi psihică, inoculându-i-se 
temerea lesne de înţeles că, dacă nu-şi va menţine susținerile, inclusiv în instanţă, aşa 
cum s-a şi întâmplat, îşi va pierde libertatea, va fi acuzată de favorizarea infractorului 
şi-şi va pierde şi cei trei copii, care vor ajunge la azil. Cum să nu fie speriată de moarte 
şi capabilă să declare orice, odată ce a înţeles ce enormitate i se pretinde pentru a fi 
pusă în libertate şi a-şi putea îngriji copiii. Spre edificare menţionăm doar faptul că, 
după ce inițial a fost cercetată sub motivația de mărturie mincinoasă, ulterior, după 
numai cinci zile, a fost acuzată pentru complicitate la omor deosebit de grav, stare de 
fapt care a durat până la 9 mai 1978, deci timp de peste opt luni, abuz care a fost 
săvârşit „în gaşcă" de către procurorul Dimitriu Florin, generalii Buzea V. şi Chiriac N. 

Pentru a evita repetarea unor secvenţe - chiar dacă ele sunt importante - vom 
aborda o tehnică de prezentare care ne va îngădui să evităm o asemenea examinare, 
mai ales că nu se pot separa cu precizie vinovăţiile pe compartimente şi perioade de 
timp. Abuzurile au fost săvârşite în comun de către procuratură şi miliție. Urmează 
apoi abdicarea de la înfăptuirea justiţiei, care trebuie pusă pe seama judecătorilor şi a 
instanțelor implicate. lar, pentru a se înțelege mai lesnicios suita de încălcări ale legii 


vom prezenta în continuare cum s-a rezolvat în realitate cazul şi în ce anume 
împrejurări şi, după aceea, vom reveni la evidenţierea abuzurilor mai semnificative. 
Astfel, considerăm că nu vom estompa nicidecum gravitatea lor ci, dimpotrivă, le vom 
reliefa mai bine, inclusiv din punctul de vedere al consecinţelor şi a modului lor de 
înlănţuire. 

După preluarea integrală a cercetărilor de către procuratură, în loc ca acestea să fie 
desfăşurate în strictă conformitate cu normele legale, au continuat să fie dirijate 
exclusiv şi abuziv în direcția lui Samoilescu Gheorghe. 

În final, pe baza unor probatorii neconcludente şi care au fost obţinute arbitrar, 
Samoilescu Gheorghe a fost trimis în judecată, iar prin sentința penală nr. 154 din 30 
septembrie 1978, a Tribunalului Municipiului Bucureşti, Secţia II penală, inculpatul 
Samoilescu Gheorghe a fost condamnat la: 

- 20 ani închisoare, interzicerea pe timp de 10 ani a drepturilor prevăzute în art. 64 
lit. a) şi b) Cod penal pentru săvârşirea infracțiunii de omor deosebit de grav; 

- 5 ani pentru infracţiunea de viol; 

- 3 ani închisoare pentru infracţiunea de tâlhărire, pedeapsă care s-a constatat că 
este grațiată în întregime, potrivit Decretului nr. 115/1977; 

- 3 ani închisoare pentru infracțiunea de profanare de cadavre. 

În baza articolului 33 litera a) şi 34 alineatul 1, litera a), s-a dispus ca inculpatul să 
execute pedeapsa cea mai gravă, cu adăugarea unui spor de 5 ani, adică în total 25 ani 
de închisoare, plus interzicerea unor drepturi pe timp de 10 ani. 

Tribunalul a reţinut, ca stare de fapt stabilită de urmărirea penală şi verificată de 
către instanţa de judecată, următoarea desfăşurare a evenimentelor. In luna iunie 1976, 
victima B.A.M., elevă la liceul „Gheorghe Lazăr" din Sibiu, a fost în Capitală la mătuşa 
sa, cu scopul de a petrece câteva zile de vacanţă. In timp ce mergea cu tramvaiul înspre 
Cartierul Colentina, a fost abordată de către Samoilescu Gheorghe, care s-a recomandat 
drept inginer electronist. La coborâre, în stația Bucur-Obor, a convins-o pe victimă să se 
întâlnească a doua zi, schimbându-şi reciproc numerele de telefon. A doua zi, a acceptat 
invitaţia lui de a-i face o vizită în apartament. Ajunşi acolo, inculpatul a încuiat uşa şi 
pe un ton ameninţător i-a cerut să întreţină raport sexual: victima l-a refuzat cu 
fermitate, subliniindu-i că nu a mai făcut niciodată asemenea lucru şi a încercat să 
plece, înspăimântată de atitudinea inculpatului, Anca i-a spus acestuia că-i va da orice 
altceva numai să o lase în pace, fapt după care i-a cerut şi a primit medalionul ce-l purta 
la gât. În ziua următoare l-a căutat la telefon, rugându-l să-i restituie medalionul, 
deoarece nu avea cum să justifice în fața părinţilor absența acestuia. Şi-au fixat întâlnire, 
s-a repetat insistent condiționarea de a întreţine raport sexual, iar, la refuzul primit, 
acesta i-a spus clar că nu-i va restitui medalionul decât dacă va accepta propunerea lui. 

După puţin timp, inculpatul a vândut lănţişorul martorei M.M.G., cu suma de 1.100 
lei. Cum victima nu a renunţat la intenţia de a-şi recupera bijuteria, a avut mai multe 
convorbiri telefonice cu inculpatul, în perioada septembrie 1976 - iulie 1977. Cu ocazia 
ultimei convorbiri, deci cea din ziua de 6 iulie 1977, au stabilit să se întâlnească la orele 


17.30, la florăria din Piaţa Romană. Cu prilejul acestei întâlniri, inculpatul a convins-o 
să meargă împreună la domiciliul părinţilor lui, care locuiau în apropiere (str. Cristian 
Tell nr. 27), motivându-i că are lănţişorul acolo. 

Inculpatul a descuiat uşa cu cheia ce o avea asupra lui, deoarece părinţii nu erau 
acasă. Şi de această dată inculpatul a încercat să aibă raport sexual cu victima. Deoarece 
aceasta a opus rezistenţă, a lovit-o cu pumnul peste nas şi obrazul stâng şi a încercat să 
o imobilizeze, trăgând-o cu un laţ. în timpul acestei manevre, victima s-a dezechilibrat 
şi a căzut, izbindu-se de tăblia patului, moment după care şi-a pierdut cunoştinţa. În 
aceste condiţii, inculpatul a reuşit să aibă raport sexual şi a încercat să săvârşească şi 
acte de perversiune sexuală, pe cale bucală. În acest scop, i-a presat umerii cu genunchii 
şi i-a forțat maxilarul pentru a-i deschide gura, aşa cum a mai procedat anterior şi cu 
alte femei. 

Cu ultimele puteri, victima s-a opus şi a început să ţipe. Fiind foarte îndâriit, 
deoarece Anca îi opunea atâta rezistență şi încercând s-o oprească din ţipat, inculpatul 
i-a introdus hârtie igienică în cavitatea bucală, pe care a îndesat-o mult, astfel că i-a 
provocat moartea prin asfixie. După uciderea victimei a aşteptat-o pe mama lui pentru 
a-l ajuta să scape de cadavru. Împreună au procedat la secționarea acestuia şi la 
ambalarea  porţiunilor rezultate. Coletele le-a transportat el, folosindu-se de 
autoturismul părinţilor. 

În urma respingerii recursului inculpatului, sentința de condamnare a rămas 
definitivă prin decizia nr. 268 din 7 februarie 1979 a Tribunalului Suprem - secţia 
penală. Astfel, inculpatul Samoilescu Gheorghe a ajuns definitiv şi irevocabil - cum se 
zice frecvent în termeni juridici - la o situaţie extrem de gravă, care nu mai avea nicio 
ieşire. Fiindu-i respins recursul, practic, nu mai avea nicio posibilitate legală de a 
înlătura această sentință monstruoasă, fiind condamnat, deşi era nevinovat. Ca urmare, 
ar fi trebuit să execute cu stoicism întreaga pedeapsă. În aceste condiţii, de apus de 
speranţă, a intervenit ceva care ar putea fi tragico-comic, după modul cum s-a 
întâmplat. Susținem aceasta deoarece tot aşa de bine se putea să nu se întâmple. Dar se 
pare că, era o intervenţie divină, care dorea ca în ultimul moment posibil să salveze un 
nevinovat de urgisirea oamenilor şi să aprindă din nou - ca pe un drapel simbolic - 
flacăra speranţei. Veţi vedea că nu exagerăm. A fost într-adevăr o judecată 
nepământeană, singura capabilă să îndrepte o nedreptate strigătoare la cer. Pentru că 
nimeni şi niciodată nu ar mai fi corectat această sfidare a noțiunii de justiție, dacă 
realitatea ce urmează nu ar fi luat chipul unei glume aproape de necrezut. 

Astfel, în noaptea de 27 noiembrie 1980, un ofiţer judiciar al Miliției Sectorului I a 
fost sesizat să se deplaseze în Str. Mendeleev nr. 17, pentru a verifica o informaţie 
telefonică, a unui cetățean. Sesizarea se referea la faptul că, într-o garsonieră de la 
adresa amintită, locuieşte un tânăr care - în timp ce consuma băuturi alcoolice într-un 
bufet - i-a spus reclamantului că ar avea la domiciliu mai multe oseminte umane. Să 
vezi şi să nu crezi! Cum se spune, obişnuit, despre ceva care seamănă a glumă. Să te iei 
- va să zică - după ceva spus la beţie, noaptea, într-un local de consum! Nu credeţi că a 


fost o glumă? Şi ce, miliția nu are altceva mai bun de făcut decât să umble după cai 
verzi pe pereți. Şi totuşi... dacă s-ar fi confirmat, ar fi fost ceva! Considerând că ar putea 
fi ceva serios ofițerul a procedat conform practicii şi s-a deplasat la caz împreună cu 
echipa operativă, solicitând astfel şi prezenţa unui criminalist. Verificarea s-a realizat de 
maniera unei percheziții domiciliare, care s-a încheiat cu o descoperire de senzație. Au 
fost găsite un craniu - aşezat într-un ceaun - precum şi o parte dintr-o coloană 
vertebrală - într-un cazan metalic - ambele fiind acoperite prin turnarea unui strat gros 
de ipsos. După încheierea procesului-verbal constatator, resturile de schelet au fost 
înaintate pentru examinare la Institutul Medico-Legal, iar „glumețul" posesor - tânărul 
Cuzmici Romca - a fost condus la miliție pentru interogatoriu. 

Sarcina cercetării i-a revenit tot mr. Dragomir Vasile, care a făcut verificarea 
informaţiei, el fiind, la acea oră din noapte, singurul ofițer prezent la organ. Deoarece 
au trecut mai multe ore de la consumul de alcool, cel în cauză s-a mai trezit şi a reuşit 
să-l uimească în continuare pe ofițer. Astfel, a susținut că osemintele găsite în locuința 
sa le-a cumpărat, cu circa două luni în urmă, cu suma de 250 lei, de la un anume „Gigi”, 
pe care l-a cunoscut în bufetul de pe Calea Griviței. Cum cel care-l cerceta nu avea - la 
acea dată - nicio informaţie despre posibila proveniență a osemintelor şi despre 
„posesor”, a încercat să temporizeze discuţia, abordând un subiect mai puţin delicat, 
anume despre situația personală şi ocupaţia acestuia. A aflat, astfel, că este căsătorit, 
având şi un copil de un an şi trei luni. Soţia şi copilul erau plecaţi într-un orăşel din 
Moldova, încă din luna februarie, deoarece el nu avea mijloace financiare, aflându-se în 
această perioadă în executarea unei condamnări, la locul de muncă, pentru tentativă de 
trecere frauduloasă a frontierei. De asemenea, a aflat că au mai multe cunoştinţe 
comune, constatare care i-a apropiat şi a permis continuarea mai liberă a discuţiilor, 
inclusiv de o manieră puţin glumeaţă. l-a menţionat - într-un asemenea context - că 
dacă-i spune adevărul îl va putea avansa la gradul de maior, el fiind atunci doar 
căpitan. Se pare, că, i-a plăcut provocarea, deoarece după o pauză i-a replicat: „bine, 
căpitane, te voi face maior, eu am omorât-o pe Mihaela!". În continuare i-a mai relatat 
că, în ziua de 23 aprilie 1969, în jurul orelor 14.00, s-a întâlnit întâmplător la Piaţa 
Romană, cu Mihai Mihaela, pe care o cunoştea de mult timp, fiind colegi de şcoală. A 
invitat-o în garsoniera lui la o cafea şi au intreţinut raport sexual. In timp ce aceasta se 
îmbrăca pentru a pleca, i-a adresat, fără motiv, cuvinte jignitoare, fapt ce l-a supărat şi a 
îmbrâncit-o. Ca urmare, s-a dezechilibrat şi a căzut, lovindu-se cu capul de colțul unei 
mese care avea picioarele tăiate, la nivel de circa 30 cm de la sol. Fiind foarte nervos, nu 
şi-a dat seama dacă mai mişcă sau nu şi atunci a ridicat-o, a aşezat-o în pat şi a 
sugrumat-o. 

După ce a realizat că victima a murit, s-a gândit cum să scape de cadavru. A ajuns 
la concluzia secţionării şi aşa a procedat. A detaşat corpul, de exemplu, şi l-a introdus în 
frigider. În continuare a depus o muncă istovitoare deoarece timp de şapte zile a curățat 
atent carnea de pe oase, o tăia în bucăţi mici, pe care le arunca în WC, şi trăgea apa, 
având grijă să nu se înfunde, ca să nu afle vecinii. Părțile osoase le-a ascuns apoi în 


diferite locuri din casă, inclusiv pe balcon, acolo unde au fost găsite. În tot timpul 
acestei declaraţii nebune nu l-a întrerupt deloc, lăsându-l să-şi continue în voie 
discursul. Faptul acesta l-a intrigat, deoarece era convins că nu este crezut de către 
ofiţer. De aceea, l-a şi întrebat acest lucru. Răspunzându-i-se că nu este crezut şi 
încercând să-l convingă de sinceritatea lui i-a spus că, de fapt, mai are în locuinţa lui 
obiecte de îmbrăcăminte ale victimei, respectiv o pereche de pantaloni. Ofițerul nu a 
urmărit ceva în mod special, mai degrabă vroia să câştige timp şi ceva încredere, motiv 
pentru care s-a purtat în continuare firesc şi liniştit, ca şi când ar fi discutat despre 
lucruri obişnuite de viață. Nu i-a vorbit nimic despre pedeapsă, consecinţele faptei ș.a., 
situație care a avut un ecou pozitiv în psihicul lui Romca. Se pare că, acesta a fost al 
doilea moment psihologic care a avut o rezonanţă sufletească deosebită, fapt ce l-a 
determinat să mai aibă o ieşire triumfală şi să-i spună ofițerului: „Căpitane, nu te mai 
fac maior, te voi face direct colonel, eu sunt adevăratul criminal al fetei din Sibiu, pe 
care o chema Anca”. 

Întrucât cunoştea modul efectiv de rezolvare a cazului menţionat, respectiv faptul 

că autorul omorului fusese descoperit anterior, căpitanul a început să intre serios la 
gânduri şi să pună la îndoială şi ceea ce i-a declarat anterior. Dar suspiciunea apărută a 
fost repede îndepărtată de Cuzmici Romca, care s-a grăbit să precizeze că deține 
corpuri delicte şi pentru a i se dovedi vinovăția în acest caz. 
Spre a-l convinge, a început să relateze aspecte concrete privind modul cum a întâlnit-o, 
cum a ucis-o şi cum a procedat ulterior la împrăştierea segmentelor, în anumite locuri 
din Bucureşti. În plus, i-a dat adresa şi i-a explicat cum să ajungă la locuinţa părinţilor 
Mihaelei. De îndată, a plecat să facă această verificare, deoarece era necesar să obțină de 
undeva o confirmare, pentru a putea ieşi din această lume de tenebre în care îl adusese 
acest personaj de film poliţist. I s-a confirmat integral varianta lui Cuzmici, în sensul că 
era dispărută în condiții misterioase, la data amintită şi era îmbrăcată cu pantaloni 
raiați, de culoare neagră, care au fost găsiţi, ulterior, acasă la acesta. 

Extinzându-se cercetările, s-a stabilit indubitabil faptul că respectivul este autorul 
de fapt al celor două omoruri, rezultând evident că, în speţă, a fost comisă o gravă 
eroare. Astfel, Cuzmici Romca a precizat împrejurările în care a ucis-o pe Anca în 
locuinţa lui, cum a secționat-o, a pregătit şi abandonat coletele şi multe alte aspecte 
concrete privind situația personală a victimei, îmbrăcămintea şi bijuteriile pe care 
aceasta le purta, la data dispariţiei. Toate mărturisirile lui au fost coroborate cu probe 
certe. De exemplu, s-a stabilit, prin expertiză dactiloscopică, că urma papilară 
descoperită pe unul dintre colete a fost creată de un deget al acestuia. La ambalarea 
segmentelor de cadavru a folosit o pereche de pantaloni bărbăteşti şi două bluze de 
damă, iar la transport două sacoşe, toate acestea aparținând părinţilor lui, după cum s-a 
stabilit. De asemenea, cheia tip „Wertheim', găsită în una dintre aceste sacoşe, 
corespundea broaştei montate la uşa de acces în imobilul criminalului. Despre ceasul 
Ancăi s-a stabilit că a fost purtat mai mult timp de către soţia lui Cuzmici şi că, sub 
capac, avea fotografia lui Dan, care a fost prietenul intim al Ancăi, 


Fig. 3 - Fotografia adevăratului criminal 


Împrejurare confirmată şi de către alți doi martori. La fel s-a probat faptul că bijuteriile 
victimei - un inel şi o pereche de cercei din aur, care aveau caracteristici aparte - au fost 
vândute de autor martorei C.V., care a confirmat situaţia. 

În baza acestor noi date de cercetare, care au schimbat radical situația anterioară, nu 
mai exista niciun dubiu privind nevinovăția lui Samoilescu Gheorghe, care se afla în 
executarea pedepsei de 25 de ani de închisoare. Era limpede că trebuia să fie corectată 
sentința pronunţată împotriva lui. Ca urmare, procurorul general a declarat recurs 
extraordinar împotriva sentinței penale nr. 154 din 30 septembrie 1978 a Tribunalului 


Municipiului Bucureşti - secţia Il-a penală - şi a deciziei nr. 268, din 7 februarie 1979 a 
Tribunalului Suprem, pronunţată împotriva aceluiaşi inculpat. 

Prin decizia nr. 75 din 10 iulie 1981, Tribunalul Suprem a admis recursul 
extraordinar - în complet de judecată format din şapte judecători - a casat hotărârile 
atacate, a revocat măsura arestării preventive luată față de Samoilescu Gheorghe şi a 
trimis cauza la Procuratura Municipiului Bucureşti pentru completarea urmăririi 
penale. După cinci zile de la elaborarea acestei decizii, Procuratura Municipiului 
Bucureşti a emis ordonanța de scoatere de sub urmărire penală (în dosar nr. 
2636/11/12/1977) care rezolvă o serie de aspecte juridice rămase în suspensie, cum ar fi: 

- scoaterea de sub urmărire penală a lui Samoilescu Gheorghe pentru infracțiunile 
de viol, omor deosebit de grav şi profanare de cadavre, pe motiv că faptele respective 
au fost comise de o altă persoană; 

- scoaterea de sub urmărire penală a lui Samoilescu Gheorghe pentru infracțiunea 
de tâlhărie în dauna avutului personal, deoarece nu au fost întrunite elementele 
constitutive ale acestei infracțiuni; 

- scoaterea de sub urmărire penală a lui Samoilescu Elisabeta - soţia lui Samoilescu 
Gheorghe - pentru infracțiunile de complicitate la omor deosebit de grav şi mărturie 
mincinoasă, fapte care nu au fost comise de către aceasta; 

- scoaterea de sub urmărire penală a lui U.P., în vârstă de 69 ani, pentru 
infracțiunea de favorizare, faptă pe care n-a comis-o (dar pentru care a fost arestat timp 
de 50 zile); 

- neânceperea urmăririi penale față de Samoilescu Silvia (mama lui Samoilescu 
Gheorghe, decedată) pentru că nu a comis faptele de complicitate la omor deosebit de 
grav şi profanare de cadavre. 

Facem precizarea că, anterior casării ambelor hotărâri judecătoreşti, ce au fost 
atacate prin recursul extraordinar declarat la 24 iunie 1981, executarea acestora a fost 
suspendată. Inculpatul Samoilescu Gheorghe a fost pus în libertate mai înainte, 
respectiv la 17 ianuarie 1981. 

Dată fiind importanța deosebită a acestor documente, care reproduc în esenţă şi 
argumentele folosite în susținerea recursului extraordinar înaintat de către Procurorul 
General, ne vom referi în continuare la datele şi constatările esențiale pe care le invocă. 
În felul acesta ne vom putea face o imagine exactă asupra seriozității şi limitelor în care 
s-a încercat să se „repare” sălbatica urgisire prăvălită de către justiție asupra vieţii, 
libertăţii şi demnităţii unui om nevinovat - dacă un asemenea abuz aberant, săvârşit de 
înalți magistrați, mai poate fi reparat. 

Astfel, în Decizia nr. 75 (dosar nr. 54/1981) dată de către Tribunalul Suprem, se 
subliniază, în esență, următoarele constatări şi concluzii: 

- probele administrate în cauză şi care au stat la baza elaborării celor două sentinţe 
de condamnare sunt considerate vădit netemeinice şi esenţial nelegale, deoarece acestea 
nu confirmă în mod neândoielnic că inculpatul a săvârşit faptele pentru care a fost 
sancționat, impunându-se restituirea dosarului la procuror în vederea stabilirii 


adevărului şi a completării urmăririi penale; 

- raportul medico-legal nu confirmă concluziile anchetei cu privire la ora săvârşirii 
omorului - aceasta fiind mutată în mod intenţionat cu două-trei ore, respectiv în jurul 
orelor 18 şi nu, cum s-a stabilit prin expertiză, în jurul orelor 15 -16.30. 

În prima perioadă a urmăririi penale, inculpatul Samoilescu Gheorghe, menţionând 
că a cunoscut victima cu un an anterior săvârşirii omorului şi a primit de la aceasta un 
lănţişor, a negat constant comiterea violului, omorului şi participarea la segmentarea 
cadavrului; abia ulterior, după repetate negări şi în condiţii speciale de anchetă, a 
declarat că s-a întâlnit cu victima, a condus-o la domiciliul părinţilor şi a avut cu ea un 
raport sexual; fiind surprins de mama şi soția lui, aceasta din urmă a lovit victima, care 
a căzut şi s-a lovit cu capul de tăblia patului, situaţie care l-a speriat şi determinat să 
fugă; a mai declarat că mai târziu a aflat, de la cele două, că victima a murit, pentru ca 
spre sfârşitul urmăririi penale şi în instanţă să retracteze toate aceste recunoaşteri şi să 
susțină în mod insistent că este nevinovat; 

- declaraţiile soţiei lui Samoilescu Gheorghe sunt contradictorii şi conţin afirmații 
de natură a crea suspiciuni privind veridicitatea lor; astfel, inițial a susținut cu 
consecvență modul cum şi-au petrecut amândoi timpul critic, fiind în vizită la martora 
Daniela, şi doar după arestarea ei, după ce i s-a comunicat că sunt probe suficiente 
împotriva soțului şi nici ea nu va fi pusă în libertate, a relatat că soţul ei i-ar fi relatat 
despre uciderea victimei; 

- martora Daniela a declarat constant, timp de o lună de zile, că în ziua critică 
familia Samoilescu a fost în vizită la domiciliul ei şi numai după ascultări repetate a 
revenit şi a susținut că acest fapt s-a petrecut doar cu două zile mai târziu, susținere 
menținută şi în instanță; declaraţia sus-numitei trebuie considerată îndoielnică, 
deoarece inițial a susținut cu totul altceva, iar mai mulți vecini o contrazic flagrant, 
arătând că în opt iulie au fost în vizită la ei; 

- după cum stabileşte raportul medico-legal de autopsie moartea victimei s-a 
produs printr-un proces complex de asfixie (sugrumare cu mâna, strangulare cu lațul şi 
înfundare a căilor respiratorii cu benzi de hârtie igienică); ca urmare, explicaţiile date 
de soţia lui Samoilescu Gheorghe nu corespund realităţii, ea menţionând că aceasta a 
decedat ca urmare a căderii şi lovirii de tăblia patului; 

- constatările din expertizele efectuate asupra urmelor fiziologice prelevate din 
vaginul victimei şi asupra petelor de sânge ridicate din apartamentul părinţilor 
inculpatului nu pot justifica - numai prin ele însele - concluzia că Samoilescu Gheorghe 
a săvârşit fapta, deoarece acestea indică doar o apartenenţă de gen, ceea ce nu înseamnă 
o adevărată identificare; 

- în formarea convingerii sale, prima instanță de judecată s-a bazat pe constatările 
şi concluziile unei examinări tehnico-ştiinţifice realizate de către Institutul de 
Criminalistică al Inspectoratului General al Miliției că Samoilescu Gheorghe are un 
comportament sexual aberant, care îl caracterizează ca fiind „o personalitate 
dizarmonică, aparținând grupei psihopatiilor marginale a perverşilor sexual”. Or, o 


asemenea concluzie nu putea fi stabilită ştiinţific printr-o asemenea examinare, fiind 
obligatorie efectuarea unei expertize de către medici psihiatri; 

- împrejurarea că părinţii inculpatului s-au sinucis în ziua de 22 iulie 1977 nu poate 
avea semnificația ce i s-a atribuit de către prima instanţă, din moment ce înseşi probele, 
pe baza cărora s-a reținut participarea mamei vitregi a inculpatului la segmentarea 
cadavrului victimei, au caracter echivoc şi nu există niciun indiciu că tatăl inculpatului 
a ştiut ceva despre uciderea victimei, înainte de arestarea fiului său; 

- prezentarea pentru identificare (recunoaştere) a celor două sacoşe şi a 
pantalonilor bărbăteşti, care au servit la ambalarea segmentelor de cadavru, au fost 
arătate martorilor singure, iar nu în grupuri de obiecte cu caracteristici asemănătoare; 
totodată, nu s-a ţinut seama de precizarea făcută de fabrica care a confecționat sacoşele 
şi care indică o dată ulterioară celei în care mai mulţi martori afirmă că le-au văzut la 
tatăl lui Samoilescu Gheorghe (deci le-au văzut înainte ca acestea să fi existat!); 

- apartamentul părinţilor lui Samoilescu Gheorghe, format dintr-o singură cameră 
şi dependinţe, unde cercetările şi cele două instanțe au admis că a avut loc omorul şi 
segmentarea cadavrului, mai ales pe timp de vară - când s-ar fi comis fapta şi ar fi fost 
păstrate segmentele de cadavru în perioada 7-12 iulie, până la terminarea operaţiunii de 
transportare a acestora - nu putea să nu ofere ceva suspect pentru o persoană străină, 
aflată în locuința respectivă, în acest interval de timp; or, nici ancheta, nici cele două 
instanţe, nu au apreciat şi interpretat corespunzător depoziţiile a doi martori, unul care 
a vizitat-o pe mama inculpatului, iar altul, B.J. care a stat în apartament în ziua de zece 
iulie, iar noaptea următoare a dormit acolo singur, deoarece mama lui Samoilescu 
Gheorghe a plecat la serviciu; ambii au declarat că nu au remarcat vreo stare de spirit 
deosebită a acesteia şi nici vreo urmă a uciderii victimei. 

Coroborând toate aceste date, Tribunalul Suprem le-a sintetizat în două fraze 
cuprinzătoare şi relevante pe care le vom menţiona. „Aşa fiind, față de inconsecvenţa 
martorei Samoilescu Elisabeta, de negarea faptei de către inculpat şi de împrejurarea că 
alibiul invocat de el nu a fost înlăturat, fără posibilitate de îndoială, de efectuarea în 
mod necorespunzător a recunoaşterii obiectelor corp delict, de lipsa de certitudine că 
victima a fost ucisă în locuinţa părinţilor inculpatului şi că inculpatul a fost cel care a 
întreținut raport sexual cu ea, pentru aflarea adevărului în cauză ar fi necesar să fie 
completată urmărirea penală prin verificarea tuturor apărărilor inculpatului, reaudierea 
martorilor şi efectuarea confruntărilor necesare, în condiţii de strictă respectare a 
prevederilor legale, precum şi prin efectuarea unei expertize de către medici psihiatri..." 
„Completarea urmăririi penale se impune cu atât mai mult cu cât, aşa cum se 
învederează prin recursul extraordinar, între timp o altă persoană, Cuzmici Romca, 
fiind cercetat în altă cauză, a recunoscut că a ucis pe Broscățeanu Anca Maria Rodica, 
iar declaraţiile sale se coroborează cu probele administrate în cursul urmăririi penale 
efectuate în acea cauză”. 

Din analiza comparativă a conţinutului celor două documente oficiale menţionate, 
rezultă că în ordonanța Procuraturii Generale au fost utilizate, în esență, aceleaşi 


argumente, cu precizarea că au fost menţionate unele aspecte în plus, interpretarea 
probelor a fost făcută cu mai multă obiectivitate, iar aprecierea unor încălcări ale legii a 
fost mai nuanțată şi mai ferm exprimată. Cu toate acestea, se impune a face constatarea 
deosebit de importantă că în niciunul din aceste două documente nu s-a examinat şi 
formulat expres vinovăția magistraţilor care au săvârşit acest monstruos abuz. 
Bineânţeles că înţelegem caracterul strict tehnicist al acestor acte hotărâtoare, care 
aveau cerinţe şi obiective clare de atins. Admitem, deci, că acestea nu erau în măsură - 
prin ele însele şi în absenţa unei cercetări temeinice a responsabilităților celor implicați 
în săvârşirea abuzului - să determine gradul lor de vinovăţie. Nici nu dorim şi nici nu 
ne-am propus asemenea abordare. Noi susţinem doar că din punct de vedere general 
uman - deci nu sub aspect strict juridic - se impunea ca acestea să cuprindă cel puţin o 
menţiune privind obligarea organelor de urmărire penală de a cerceta şi determina 
gradul şi cotele de vinovăţie ale celor care au comis abuzul! Considerăm că nu era 
suficient să fie constatat acest fapt grav şi să nu se dispună nicio măsură obligatorie de 
cercetare şi sancționare. S-ar putea replica că nu era rostul acestor hotărâri de a stabili o 
asemenea măsură. Noi credem că gestul în sine era absolut obligatoriu, având nu 
numai un caracter simbolic şi reparatoriu, ci fiind şi atributul intrinsec al justiției de a 
nu tolera nedreptatea şi a interveni - prin măsuri ferme - pentru înfăptuirea 
necondiționată a acesteia, în orice împrejurare şi față de oricine. 

Am subliniat acest aspect important, deoarece a nu stabili o asemenea obligaţie - 
când depistezi o nedreptate strigătoare la cer - înseamnă a lăsa lucrurile la voia 
întâmplării şi, mai ales, a lăsa deschisă portița pentru ca cei în culpă să scape de 
răspunderea legală. Veţi putea susține - chiar cu oarecare trufie - că vrem să denaturăm 
rosturile exacte ale unor documente, ceea ce nu este adevărat. Pur şi simplu - aflați în 
fața unei abominabile nedreptăți - apreciem că se impunea să se statueze obligația 
minimală de aplicare a legii şi față de magistraţii care au comis abuzuri de neconceput, 
care, de lapt, au comis şi ei infracțiuni. Domnilor administratori ai justiției, cunoaştem 
că ulterior s-au întreprins unele măsuri de cercetare în acest sens, dar acestea nu şi-au 
avut rădăcina expresă în hotărârile menţionate şi nici nu au asigurat aplicarea fermă a 
legii, ci s-au limitat - după ce au determinat faptele concrete de abuz - la luarea unor 
măsuri cu caracter administrativ, care pot fi considerate doar ca nişte paleative, ce nu 
au niciun efect asupra prevenirii unor astfel de nelegiuiri. Să luăm bine aminte la 
consecințele infernale pe care le-au produs aceste abuzuri. Nu a fost vorba numai de 
încălcarea brutală a drepturilor fundamentale ale unei persoane, care, nevinovată fiind, 
a fost condamnată la 25 de ani de închisoare, ci de un adevărat masacru ale cărui 
victime a fost o întreagă familie: soția, copiii şi părinţii acestuia. Soția a plătit un aspru 
tribut, fiind marcată psihic pe întreaga viaţă; cei trei copii, la fel, mai ales în perioada 
cât au fost obligaţi să trăiască la azil şi fără sprijinul moral al familiei; lar părinții - 
neputincioşi la vârsta lor şi copleșiți psihic de tragedia ce li s-a regizat - disperaţi fiind, 
s-au sinucis. 

Şi unde mai pui faptul, mereu confirmat, că dezmăţul celor ce au putere îşi revarsă 


otrăvurile fără seamăn mai ales asupra celor umili şi neputincioşi. E ca şi cum un om - 
care poate nici nu ştie să înoate - ar încerca cu disperare să se împotrivească zidurilor 
de ape învolburate ce se revarsă peste el şi-l copleşesc. Vreţi să spuneți că cineva care 
stă liniştit în afara puhoiului va sări necondiţionat şi în orice moment să-l salveze? Mai 
mult ca sigur că nu! Pentru că îi este frică şi lui că va fi îmbrăţişat şi strâns de această 
forță înspăimântătoare şi atunci - chiar având intenţii bune - îşi amână intervenţia, până 
la vremuri mai bune. Sigur că uneori, unii ar putea încerca să sară în ajutor, dar aceasta 
nu este regula, ci un eroism, adeseori inconştient şi neputincios. Totuşi, aici se 
concentrează aluatul speranţei, ca într-un zăcământ ascuns a cărui valoare nu a fost 
încă estimată. Să opunem speranţa forței distructive a nelegiuirii? Adică cum, să fim 
optimişti şi să aşteptăm? Nu! În niciun caz, nu! De aceea am şi invocat şi discutat mai 
înainte despre obligaţia morală a armatei de magistrați de a dispune măsuri ferme de 
sancționare a celor ce încalcă legea şi să nu lase lucrurile să meargă în voia lor, deoarece 
numai optimismul nu este suficient. 

Am vorbit anterior despre necesitatea de a se efectua în cauză cercetări 
suplimentare pentru a se stabili vinovăţiile celor ce au participat efectiv la săvârşirea 
abuzurilor specificate până acum, precum şi a altora, ce le vom menţiona în continuare. 
Este adevărat că o asemenea verificare - dar nu cercetare - a început şi a fost efectuată 
după trei luni de la arestarea adevăratului criminal, de către un colectiv constituit din 
reprezentanţi ai Ministerului de Interne, Ministerului Justiţiei şi Procuraturii Generale. 
Acest colectiv a întreprins verificări cu privire la cauzele ce au condus la condamnarea 
nedreaptă a lui Samoilescu Gheorghe şi a constatat şi reținut o sumedenie de încălcări 
ale legii, săvârşite în mod abuziv, abuzuri pe care le vom prezenta mai departe, 
conştienţi fiind de faptul că, în mod inevitabil, ne vom repeta în multe locuri. Apreciem 
că repetarea unora este strict necesară, altfel neputând caracteriza şi defini întregul 
proces de batjocorire a justiției prin modalităţile cele mai diverse. Fără îndoială că, nu 
vom mai aborda problemele suficient evidenţiate până acum privind cercetarea lui 
Samoilescu Gheorghe, probatoriile administrate şi conţinute în rechizitoriul de trimitere 
în judecată a „inculpatului”, document elaborat şi semnat de către procurorii Dimitriu 
Florin şi Mirescu Dan, cei care au efectuat urmărirea penală după septembrie 1977. 
Menţionăm faptul că trimiterea în judecată s-a realizat şi sub oblăduirea procurorului 
şef al Municipiului Bucureşti - Popescu Dumitru, care a confirmat documentul ca fiind 
apt de a fi prezentat instanţei. 

Prima constatare subliniază faptul că conducerea comandamentului a orientat şi 
organizat activitățile de investigare şi de urmărire penală în mod greşit, mobilizând 
întregul potenţial de muncă în direcţia exclusivă a versiunii privind pe Samoilescu 
Gheorghe. Ca urmare, deşi inițial s-au propus şi admis măsuri complexe, care vizau şi 
alte persoane suspecte, pe parcurs, acestea au fost neglijate iar, ulterior, abandonate, 
limitându-se acțiunile numai la dovedirea vinovăției acestuia. Evidenţiem în acest sens 
indicaţiile generalului Buzea din 10 şi 30 august 1977 din care redăm: „... In legătură cu 
cercetarea lui Samoilescu Gheorghe, se va respinge orice ne va spune şi va contrazice 


ceea ce ştim noi, întrebările axându-se numai cu referire la crimă" sau „să se treacă la o 
formă mai activă a anchetei, să se schimbe tactica de cercetare", sens în care a stabilit şi 
o listă cu întrebările şi ordinea în care vor fi puse. 

Raportul de verificare menţionează apoi atitudinile critice ale unor ofițeri - aşa cum 
le-am amintit şi noi mai înainte - care puneau sub semnul întrebării vinovăția lui 
Samoilescu Gheorghe ori valoarea unor probe şi cereau expres continuarea cercetărilor 
în rândul bolnavilor psihic, apreciindu-se motivat că numai un asemenea element putea 
comite un omor, săvârşit cu un astfel de mod de operare şi în circumstanţe speciale. 

În acelaşi context se evidențiază şi rolul negativ important pe care l-a avut colonelul 
Anghelescu Ion, şeful Institutului de Criminalistică al 1.G.M., care în şedinţele de 
comandament a adoptat, de regulă, o atitudine axată exclusiv pe vinovăția lui 
Samoilescu Gheorghe, a făcut afirmaţii în contradicţie cu probele de la dosar ori a 
prezentat ca dovedite o serie de împrejurări care ulterior au fost infirmate prin lucrările 
de expertiză efectuate. De exemplu, a afirmat, în şedinţa din 27 iulie 1977, că 
Samoilescu Gheorghe a avut reacții de minciună la întrebarea dacă i-a luat victimei 
obiecte după ce a omorât-o, iar, după numai patru zile, a spus că sângele recoltat din 
baia garsonierei familiei Samoilescu (seniori) aparţine grupei 0 (1), ca şi cel al victimei. 
După alte câteva zile, a mai raportat că au fost stabilite asemănări de ordin metric între 
bluzele corp delict şi cele aparţinând soţiei lui Samoilescu Gheorghe şi că „cuțitul cu 
prăsele negre, găsit în garsoniera soţilor Samoilescu (seniorii), putea fi folosit la 
secționarea cadavrului, întrucât lasă o urmă asemănătoare cu mulajul pe care îl avem". 
De asemenea, pe parcursul cercetărilor, sub conducerea şi cu participarea directă a 
acestuia, au fost efectuate trei lucrări de expertiză fono-criminalistică, prin care s-a 
conchis eronat că mesajele telefonice din 12 iulie 1977, la posturile telefonice ale 
părinţilor victimei şi gazda acesteia din Bucureşti, au fost transmise de către soţia lui 
Samoilescu Gheorghe. 

Un alt capitol principal, care a constituit obiectul acestor verificări, s-a referit pe larg 
la modul de administrare, interpretare şi apreciere a probelor, atât de către Miliție şi 
Procuratură, cât şi de către instanţele de judecată. Concluzia generală a fost că s-au 
comis numeroase greşeli şi au fost ignorate, totodată, unele probe care puneau la 
îndoială vinovăția lui Samoilescu Gheorghe ori care confirmau apărările acestuia. Vom 
evidenția, în continuare, cele mai grave greşeli - cum se menționează în raport, în loc de 
abuzuri, cum se impunea ca acestea să fie calificate. 

Astfel, în perioada iulie-august 1977, generalul Buzea, în colaborare cu colonelul 
Anghelescu, a organizat prezentarea spre recunoaştere a obiectelor corp delict (cele 
două sacoşe, pantalonii, bluzele şi o față de plapumă) în care au fost învelite 
fragmentele de cadavru, operațiune realizată în cadrul Circumscripţiei 7 Miliție. 
Martorilor - proveniți din rândul foştilor colegi şi elevi ai lui Samoilescu Gheorghe 
senior, de la şcoala de şoferi amatori, a foştilor colegi de serviciu ai lui Samoilescu 
Silvia, precum şi a vecinilor acestora - li s-a explicat că obiectele au legătură cu crima 
comisă asupra fetei din Sibiu şi li s-a cerut să recunoască dacă vreunul dintre obiecte a 


aparținut familiei Samoilescu. Acest procedeu a fost apreciat ca fiind greşit şi de natură 
a sugestiona martorii să le recunoască, cum, de altfel, s-a şi întâmplat. Operaţiunea a 
fost repetată ulterior de către procurorii Dimitriu Florin şi Mirescu Dan, în perioada 
martie-aprilie 1978, prin chemarea acestora la procuratură şi reascultarea lor. În acest 
scop, au fost expuse numai cele două sacoşe şi pantalonii - fără a se respecta procedura 
legală - deci fără ca acestea să fie introduse între mai multe obiecte asemănătoare, din 
aceeaşi categorie, astfel ca o eventuală recunoaştere să respecte exigenţele procedurale. 


In plus, în dreptul fiecăruia, s-a pus câte o coală de hârtie pe care se scria, cu litere 
format mare - sacoşe grena (respectiv verde), corp delict. Martorii au fost invitați să 
arate cu mâna obiectul pe care l-au recunoscut şi erau fotografiați în acel moment, după 
care s-a întocmit procesul-verbal. În acest fel au fost obţinute numeroase declaraţii de 
recunoaştere a obiectelor „corp delict”, deşi o asemenea recunoaştere nu era posibilă în 
mod obiectiv, atâta vreme cât li s-au prezentat doar obiecte cu caracteristici generale, 
deci fără elemente de identificare (existând mii de obiecte asemănătoare). O asemenea 
procedură greşită, pe lângă influențarea martorilor, putea crea şi o puternică, dar falsă, 
impresie asupra completului de judecată. 

Pe parcursul cercetărilor, Procuratura a primit adresa nr. 8267, din 2 martie 1978, 
prin care i s-a comunicat de către centrala I.P.C.I. că materialele din care au fost 
confecționate cele două sacoşe, considerate corp delict, au fost produse în ţară, în anul 
1965, iar executarea sacoşelor a fost realizată la întreprinderea „Căprioara" din Sebeş. 
Aceasta din urmă a comunicat procuraturii - după două săptămâni - că sacoşa verde a 
fost confecţionată şi pusă în vânzare în anul 1974, în Bucureşti. Mai mulţi martori - T.D., 
C.C. şi S.C. - Au menționat în declaraţiile lor că „într-adevăr Samoilescu Gheorghe 
poseda o geantă identică" (cea verde) referindu-se la perioada 1971 - martie 1973. 
Aceasta înseamnă că atât procuratura cât şi justiția au acordat valoare probantă unor 
asemenea afirmaţii, deşi rezultă clar - după anii la care s-au referit - că acest tip de 
sacoşe nu fusese încă confecționat, deci practic, nu exista la acea dată. S-a mai 
evidenţiat faptul că unii martori au susținut că aceeaşi sacoşă au văzut-o, ulterior, prin 
anii 1975-1976, la Samoilescu Silvia; declaraţiile altora, care nu au recunoscut iniţial 
vreun obiect corp delict, dar au făcut acest lucru ulterior la procuratură, nu au mai fost 
ataşate la dosarul de instanță pentru a evita eventuala influență negativă ce ele ar fi 
putut-o determina. La fel s-a procedat şi cu alte peste două sute de declaraţii ale 
martorilor din această categorie, care au declarat că nu au văzut obiecte asemănătoare 
asupra soților Samoilescu ori care, dimpotrivă, au indicat că aceştia aveau sacoşe cu 
caracteristici total deosebite (de exemplu: servietă neagră uzată). 

Pentru identificarea cheii corp delict au fost invocate, în principal, declaraţiile a 
patru martori, foşti colegi de serviciu ai Silviei Samoilescu, din care rezultă însă unele 
contradicții, care nu au fost apreciate în mod corespunzător. S-a efectuat şi o expertiză 
în acest sens, dar care a conchis că aceasta nu intră în noua broască de la uşa arhivei, 
motiv pentru care documentaţia a fost ataşată la dosarul de casă, la cel pentru instanță 


fiind reţinute doar declaraţiile martorilor. 

În aceste condiţii, susținerea din rechizitor referitoare la faptul că martorii - colegi 
de serviciu ai Silviei Samoilescu - au recunoscut fără dubiu cheia corp delict şi, astfel, 
s-a produs o nouă probă, deosebit de importantă, nu este cu nimic justificată, 
încercându-se influențarea instanţei, chiar si prin minciună. 

La fel s-a dorit să se prezinte şi problema identificării pantalonilor ce au aparținut 
lui Samoilescu Gheorghe, tatăl inculpatului. În susţinerea acestei afirmaţii sunt invocate 
declaraţiile a 16 martori şi două rapoarte de constatare tehnico-ştiinţifice, unul care 
constată prezența pe aceştia a uleiului mineral - specific locului de muncă - şi altul, 
efectuat de tehnicienii de la Cooperativa „îmbrăcămintea', care relevă asemănări 
dimensionale cu pantalonii corp delict. Tot prin martori s-a „probat faptul că în 
buzunarul pantalonilor au fost găsite particule de ceară, ceea ce explică preocupările de 
apicultor ale posesorului. Concluzia din rechizitoriu este considerată a fi nejustificată 
de către probele din dosar, apreciindu-se că identificarea pretinsă de către martori nu 
este veridică; de asemenea că s-au ignorat concluziile a două lucrări de constatare 
tehnico-ştiinţifică, efectuate de Institutul Criminalistic al I.G.M. prin care s-a constatat 
existența unor „apreciabile deosebiri de ordin metric între cele două categorii de 
pantaloni", motiv pentru care ele nu au mai fost ataşate la dosarul de instanță. Mai grav 
este apreciat faptul că, nu s-a ţinut seama de concluziile unui alt raport de constatare 
tehnică din care rezulta că particulele din buzunarul pantalonilor corp delict sunt 
compuse, de fapt, nu numai din ceară de albine - cum s-a arătat în rechizitoriu - ci 
dintr-un amestec de ceară cu cerezină (substanţă care se foloseşte în industria cosmetică 
şi la fabricarea lumânărilor) şi care nu se regăseşte nicidecum în produsele apicole. 

Un spaţiu extins este atribuit, în raportul de verificare al colectivului menţionat, 
unui capitol special, care analizează declaraţiile martorilor principali ai cauzei. Referitor 
la declaraţiile soţiei lui Samoilescu Gheorghe se precizează că, în prima parte a anchetei 
a susținut constant şi repetat nevinovăția inculpatului, motivând că în după masa zilei 
cu pricina au fost împreună la Oficiul P.T.T.R. şi au plătit telefonul iar apoi, în 
continuare, în vizită la martora Daniela. După data de 29 august 1977, când a fost 
arestată, martora a retractat ceea ce a susținut iniţial şi, pentru prima dată, a făcut 
declaraţii de vinovăţie a soțului său. Pe parcursul cercetărilor a revenit în câteva 
rânduri asupra declaraţiilor, iar la 24 februarie 1980, în condiţii speciale, în fața 
procurorului Mirescu Dan, şi-a schimbat din nou atitudinea, susținând vinovăția 
soțului, aşa cum a făcut, de fapt, şi în fața instanţei de judecată. Acest parcurs sinuos 
ni-l explică martora prin nominalizarea adevăratelor motive care au determinat-o să-şi 
acuze, pe nedrept, soțul. Cu prilejul verificărilor întreprinse după identificarea 
criminalului C.R., Samoilescu Elisabeta a precizat că a făcut toate aceste declarații 
mincinoase datorită presiunilor morale şi fizice la care a fost supusă de către 
anchetatori; de asemenea din cauza temerii create de faptul că a fost învinuită de 
comiterea unei fapte grave, a fost arestată peste opt luni şi, mai ales, a grijii față de cei 
trei copii ai săi, care, pe parcurs, au fost internați în instituţii de ocrotire. 


După cum am mai arătat, martora Daniela a susținut inițial, în mod repetat şi 
constant, că familia Samoilescu a fost în vizită la domiciliul ei, în după-amiaza zilei 
săvârşirii omorului. La data de 12 august 1977, după ce timp de două zile a fost lipsită 
de libertate, fiind ascultată pe timp de noapte de către mai mulţi anchetatori (printre 
care procuror Dimitriu Florin şi general Chiriac) şi-a retractat susținerile anterioare; a 
afirmat că vizita familiei Samoilescu a avut loc în opt iulie, deci cu două zile mai târziu, 
situaţie în funcție de care s-a apreciat că a fost desființat alibiul inculpatului; de fapt, 
această interpretare nu corespunde adevărului, deoarece alți trei martori au evidenţiat 
că în după masa zilei de 8 iulie au fost la ei acasă şi, deci, nu puteau fi la martoră. 

Cercetările nu au ţinut seama nici de declaraţiile martorilor R.S. şi M.F., care au 
confirmat alibiul soților Samoilescu, arătând că aceştia au fost prezenţi la Oficiul PITR, 
motiv pentru care le-au trecut „în rezervă", la dosarul urmă. 

Nu este deloc de mirare că cercetările au ales şi subliniat doar ceea ce convenea 
anchetatorilor, care l-au condamnat pe Samoilescu Gheorghe chiar înainte de a le 
finaliza. Dintr-un asemenea motiv nu au interpretat corect nici confirmarea ce au 
obținut-o de la oficiul telefonic, în sensul că într-adevăr plata a fost efectuată în după 
masa zilei critice, în jurul orelor 17:00. Edificator în acest sens este şi faptul că, deşi au 
fost ascultate multe persoane care au fost la oficiu, înainte şi după soții Samoilescu, 
precum şi, mai ales, peste o mie de şoferi Getax, s-a afirmat, în finalul acestor verificări 
de amploare, că nu a fost identificat taximetristul care a transportat familia Samoilescu 
la martora Daniela. Nu este deloc greu de admis că ancheta nici n-a dorit realizarea 
acestei identificări şi, practic, prin omiterea respectivului din masa mare de fotografii 
prezentate inculpatului pentru recunoaştere, a făcut ca operațiunea să nu aibă finalitate. 
Nu de alta, dar dacă s-ar fi realizat, era clar că se confirma pe deplin justificarea 
timpului critic şi Samoilescu Gheorghe ar fi trebuit scos din cauză. 

În rechizitoriu s-a reţinut şi faptul că Samoilescu Gheorghe practica acte de 
perversiune sexuală, iar când partenerele sale îl refuzau le constrângea prin violenţă, 
invocându-se în acest sens declaraţiile a circa douăzeci de femei cu care a avut relaţii 
sexuale. Or, din verificările efectuate, a rezultat că această caracterizare nu reprezenta 
realitatea. Cu prilejul reascultării lor, acestea au retractat în mare măsură declaraţiile 
date în fața procurorului Mirescu, subliniind că multe împrejurări consemnate în 
declaraţiile lor nu corespund adevărului, fiind practic impuse de conduita în anchetă a 
procurorului care, pe unele, le-a amenințat cu arestarea, cerând dactilografei să 
completeze mandatul de arestare, fapt confirmat de către aceasta. De asemenea, pe 
unele le-a lăsat să înţeleagă că dacă nu vor spune adevărul vor avea neplăceri în familie 
sau la locul de muncă ori le-a influenţat prin întrebări sugestive de tipul: „este adevărat 
că a avut loc un raport bucal şi că pentru aceasta Samoilescu Gheorghe te-a imobilizat 
în genunchi şi le-a obligat să deschizi gura, strângându-te de maxilar?". În acest sens 
este edificatoare declaraţia martorei N.D., care afirma, printre altele: „în tot timpul 
discuţiilor am simţit o presiune psihică şi morală, manifestată indirect prin răscolirea 
trecutului meu de femeie, ceea ce mi-a creat un complex de teamă şi infirmitate; alteori 


mi s-a sugerat că trebuie să mă gândesc bine, că am un copil şi că trebuie să-l cresc, eu 
înțelegând prin aceasta că aş putea fi arestată şi să rămână copilul singur”. 

O altă declaraţie importantă, care a fost ignorată şi izgonită în dosarul urmă al 
procuraturii, este cea a martorului P.I. care a văzut pe bărbatul ce a abandonat sacoşa 
corp delict în strada N. lorga şi din descrierea căruia rezultă semnalmentele 
corespunzătoare adevăratului criminal. Am înţeles bine că, procuratura a ignorat cu 
bună ştiinţă această probă pentru a putea susține în rechizitoriu că sacoşa respectivă 
(grena) a fost abandonată de către Samoilescu Gheorghe. 

Altă împrejurare esenţială ce nu a fost apreciată corect, ba, dimpotrivă, a fost 
ignorată, este situația descrisă de martorii U.P. - care a fost în locuința Silviei 
Samoilescu, în după-amiaza zilei de nouă iulie şi a stat mai mult timp, precum şi a lui 
B.C., care a dormit acolo în noaptea de 10-11 iulie, iar dimineaţa a rămas singur în 
garsonieră, deoarece proprietăreasa a plecat la serviciu. Martorii au evidenţiat cu 
claritate faptul că nu au observat la aceasta o stare de spirit deosebită şi nimic suspect în 
locuinţă. Or, este cunoscut faptul că după „probele" din dosar, în garsonieră trebuiau să 
se mai afle - în perioada 9-12 iulie - încă două segmente de cadavru, dintre care unul a 
fost transportat în seara zilei de 9 iulie, iar celălalt în 11 iulie, situaţie ce apare cu totul 
neverosimilă, în raport cu prezenţa celor doi în spaţiul locuibil. Relativ la coletele 
macabre, trebuie evidenţiată şi situaţia susținută în rechizitor, anume că acestea ar fi 
fost transportate în autoturismul proprietate a părinților inculpatului. Or, mama 
acestuia a susținut că autovehiculul respectiv nu a mai fost folosit din 25 mai 1977, iar 
un ofițer de poliție, care a verificat situația, a precizat, în raportul întocmit, că 
„autoturismul nu a mai fost folosit de foarte mult timp, fiind acoperit cu prelata, având 
sforile de legătură putrezite, caroseria prăfuită, prin impregnarea prafului în prelată şi 
ulterior antrenat de ploaie pe caroserie”. Şi acest element a rămas la dosarul urmă 
pentru a nu se aduce în fața instanței un nou semn de întrebare cu privire la 
rigurozitatea probelor. 

Privitor la sumedenia de lucrări de expertiză, cu prilejul verificărilor efectuate de 
comisia amintită, au fost constatate mai multe nereguli grave, din rândul cărora 
menţionăm pe cele mai semnificative. 

Astfel, unele lucrări de expertiză, deşi se refereau la. Icelaşi obiect de examinare (de 
exemplu structura sforilor cu care au fost legate coletele macabre şi a nodurilor de pe 
de) au ajuns la concluzii contradictorii şi anume: Institutul Criminalistic al I.G.M. a 
stabilit asemănări între acestea şi sforile ridicate din locuinţa părinţilor inculpatului, iar 
Laboratorul interjudețean Bucureşti al Ministerului Justiţiei, 1 constatat existența unor 
deosebiri. In loc ca organul de urmărire penală să se preocupe de lămurirea 
contradicţiei a tranşat problema simplu în sensul că raportul convenabil probaţiunii l-a 
anexat dosarului de instanţă, iar celălalt l-a „îngropat" în dosarul de casă. 

Cu toate că unele constatări şi expertize efectuate de către Institutul Criminalistic 
prezentau concluzii ambigui şi cu notă de incertitudine, acestora li s-a acordat valoare 
probantă deplină, pe baza lor formulându-se concluzii greşite şi vădit contrare situației 


de fapt existente. Aşa de pildă este şi raportul întocmit cu ocazia testării la poligraf a lui 
S.G. în care concluziile sunt greşit interpretate. La fel şi raportul analog privind testarea 
la poligraf a soției acestuia. 

Se mai evidenţiază ca greşite, prin concluziile lor, cele trei expertize 
fono-criminalistice, privind mesajele din 12 iulie 1977, la posturile telefonice ale 
părinţilor şi gazdei victimei, care s-a stabilit clar că nu au fost transmise de către soţia 
inculpatului, aşa cum acestea învederau. La fel este apreciat şi raportul de constatare 
tehnico-ştiinţifică întocmit de psihologul miliției, doar pe baza declaraţiilor a şase femei 
cu care S.G. a întreținut raporturi sexuale şi prin care s-a concluzionat că acesta este un 
„obsedat sexual, caracterizat ca o personalitate dizarmonică, aparţinând grupei 
psihopatiilor marginale a perverşilor sexuali". O asemenea lucrare se apreciază că 
trebuia să facă obiectul unei expertize medico-psihiatrice, impunându-se examinarea 
declaraţiilor tuturor femeilor cu care acesta a avut raporturi sexuale, concluzia putând 
fi pronunţată numai după examinarea medicală şi ascultarea subiectului. Expertiza 
menționată a fost efectuată, deci, de către un organ incompetent, pe baza unui material 
incomplet şi având, ca urmare, concluzii greşite, care au influențat soluționarea 
dosarului. Se consideră motivat că „specialistul care a efectuat lucrarea trebuia să 
observe contradicţiile martorelor supuse examinării”, fiind de neconceput ca o femeie, 
care a fost victima unor manifestări de violenţă şi perversiuni sexuale, să mai accepte, 
în continuare şi în mod repetat, asemenea situații, aşa cum s-a întâmplat în realitate. 

Din examinarea conţinutului dosarului de casă s-a constatat că, pe lângă o serie de 
materiale care nu prezentau importanţă, au fost incluse în mod abuziv şi numeroase 
acte care aveau legătură directă cu cauza, multe dintre acestea fiind deosebit de 
concludente, dar al căror conţinut era contrar situaţiei de fapt reținute prin rechizitoriul 
prezentat instanţei de judecată. Este limpede că obiectivul urmărit de procurorii care au 
făcut selecția probelor pentru acest dosar - Dimitriu Florin şi Mirescu Dan - era cel al 
evitării situației de a se prezenta instanţei materiale care creau dubii privind situaţia lui 
S.G. şi care confirmau în parte apărările sale. 

În continuare, raportul de verificare al comisiei se referă la o serie de încălcări 
flagrante ale legii pe care, de «istă dată, le numeşte expres ca fiind săvârşite în timpul 
urmăririi penale, atât de către unii ofițeri de miliție cât şi de procurori. Dat fiind faptul 
important că s-a evoluat până la denumirea corectă a aşa-ziselor greşeli săvârşite de 
către aceştia, cum a fost nota de calificare a lor până acum, apreciem că este necesar a le 
releva cu deosebire, chiar dacă este inevitabil să repetăm unele aspecte. Astfel, din 
dispoziţia generalului Buzea, Samoilescu Gheorghe a fost lipsit de libertate în perioada 
15-21 iulie 1977, când a fost ţinut în anchetă continuă, fără a se emite împotriva lui acte 
de reţinere şi arestare preventivă, cum era legal. In prima fază a anchetei, timp de circa 
patru luni - din dispoziţia aceluiaşi ofițer, dar şi cu asentimentul procurorului Dimitriu 
Florin - acesta a fost anchetat cu precădere de către ofițeri de miliție, în ture prelungite 
şi a fost transportat într-o noapte în pădure, unde a fost maltratat. Nu vi se pare că 
această aberaţie în cercetare, realizată ca un fapt firesc, ne conduce direct la concluzia că 


s-a lucrat ca-n codru, de către inchiziţia nemiloasă a zilei? În cercetarea sus-numitului - 
pe lângă tortură psihică şi fizică - au fost folosite şi metode înşelătoare, fiindu-i sugerate 
unele detalii şi răspunsuri, fie cu privire la desenul de pe saboții victimei sau 
îmbrăcămintea acesteia, fie referitor la locurile de abandonare a coletelor macabre, aşa 
cum a procedat generalul Chiriac, după cum a arătat la verificări procurorul Păun 
Ovidiu. În luna mai 1978, procurorul Mirescu Dan a primit de la S.G. un memoriu către 
Consiliul de stat prin care îşi susținea nevinovăția, care nu a fost, însă, nici înregistrat, 
nici înaintat pentru legală soluționare. Tot astfel a procedat şi generalul Buzea cu un alt 
asemenea memoriu, adresat Tribunalului Suprem pentru a fi luat în considerare la 
judecarea recursului, abuzuri care au împiedicat instituţiile respective să ia cunoştinţă 
de apărările invocate. Chiar şi măsura trimiterii în judecată a sus-numitului este 
considerată ca fiind greşită şi nejustificată, ca o consecinţă directă a modului defectuos 
de administrare a probelor şi a aprecierii greşite a acestora. Este evidenţiată, de 
asemenea, inculparea şi lipsirea de libertate a martorului U.P. care în perioada 19-21 
august 1977 a fost ţinut în anchetă continuă la sediul miliției. Mergându-se din abuz în 
abuz, acesta a fost apoi arestat preventiv pentru mărturie mincinoasă, iar la 30 august, a 
aceluiaşi an, pentru infracțiunea mult mai gravă de favorizare a infractorului, 
menţținându-se măsura arestării preventive nejustificate pe un timp total de 48 de zile, 
din dispoziţia procurorului Dimitriu Florin şi a celor doi generali. La aceeaşi dată s-a 
schimbat din nou calificarea faptei în complicitate la omor deosebit de grav, 
menţionându-se în mandat pedeapsa cu moartea, mişcare prin care s-a urmărit vizibil 
timorarea sus-numitului. In momentul soluționării cauzei, organele de procuratură nu 
s-au pronunţat cu privire la situaţia procesuală a „inculpatului", demonstrând din nou 
o atitudine de sfidare a legii de procedură penală. 

În mod similar au procedat cei trei menționați anterior şi în cazul martorei Daniela, care 
a fost lipsită de libertate între 10-12 august 1977, perioadă în care a fost continuu 
cercetată şi i s-a insuflat convingerea că există probe clare cu privire la faptul că vizita 
familiei Samoilescu a avut loc în opt şi nu în şase iulie. Aceste împrejurări deosebite au 
determinat-o să-şi retracteze declaraţiile anterioare şi să susţină varianta acuzatoare, 
cunoscută deja de către noi. Deosebit de grav este faptul că, deşi nu existau temeiuri de 
fapt sau de drept, procurorul Mirescu Dan a acuzat-o pentru infracțiunea de favorizare 
a infractorului, în cursul lunii noiembrie 1977, declaraţie care a păstrat-o la dosarul de 
casă, ea rămânând în final în situaţia procesuală de martor. 

Procesul diabolic şi extrem de riguros al cercetării soţiei lui S.G. exprimă şi mai clar 
faptul că anchetatorii au încălcat grav legea, chiar au sfidat-o şi au adus-o pe respectiva 
într-o situație disperată. 

În timp ce aceasta mai susținea nevinovăția soțului, în februarie 1978, aceeaşi trei 
corifei au dispus să fie scoasă din arest, în timpul nopții, fiind ţinută permanent în 
picioare. În aceste condiții speciale, a revenit asupra declaraţiilor anterioare, făcând din 
nou afirmaţii despre vinovăția lui, cum a mai făcut şi pe parcurs, din cauza 
tratamentului la rare a fost supusă timp de peste opt luni de zile, cât i s-a menţinut 


situația de arest (august 1977 - 9 mai 1978). Din declaraţiile date de către sus-numita în 
fața comisiei, rezultă că în perioada judecării procesului - având remuşcări din cauza 
declaraţiilor mincinoase date împotriva lui, dar, mai ales, a temerii că va fi condamnat 
la moarte - s-a întâlnit cu procurorul Mirescu Dan, care a ajutat-o să se angajeze şi i-a 
dat unele sfaturi privind obţinerea alocaţiei pentru copii şi rezolvarea unor interese ce 
le avea în procesul de succesiune, în care era implicată. A mai declarat că, în primăvara 
anului 1979, a făcut o plimbare cu autoturismul procurorului, iar în anul 1980 a 
întreținut cu el raporturi sexuale, în două rânduri, odată în locuinţa ei, iar, altădată, în 
cea a prietenului acestuia. De asemenea i-a împrumutat cartea „Procurorul', în care era 
prezentată şi tema crimei pentru care a fost condamnat soţul ei. În luna decembrie 1980 
s-a mai întâlnit cu procurorul şi a discutat referitor la zvonul că Romca Cuzmici ar fi 
autorul adevărat al omorului. Acesta a sfătuit-o să refuze să mai facă declaraţii - dacă ar 
fi chemată de către autorităţi - invocând calitatea de soţie a condamnatului. Susţinerile 
acesteia au fost confirmate prin verificările efectuate, precum şi prin recunoaşterea 
procurorului Mirescu Dan, cu excepţia pretinselor relaţii intime şi a discuțiilor 
referitoare la Cuzmici Romca. 

Un capitol special al acestei verificări se referă la greşelile comise de completul de 
judecată, care l-a condamnat pe S.G., şi de către procurorul de şedinţă, care nu şi-au 
exercitat în mod corespunzător rolul activ în cursul dezbaterilor judiciare, la instanța de 
fond. Se arată că, procurorul Grigore Alexandru a cerut schimbarea încadrării juridice a 
faptei din omor simplu în omor deosebit de grav, săvârşit prin cruzimi, iar cererea a 
fost admisă de către completul de judecată, deşi nu era justificată, deoarece nici 
raportul de autopsie nu motivează această variantă, introducerea forțată de hârtie 
igienică în cavitatea bucală fiind doar una dintre cele trei modalități de producere a 
morţii, ce a fost învederată de expertiză. 

Completul de judecată nu a asigurat o examinare critică a unor probe existente la 
dosar, unele din acestea creând dubii serioase privind situația de fapt reținută prin 
rechizitoriu ori relatând aspecte care indirect îl excludeau pe S.G., ca autor al faptei. 
Instanţa nu a ţinut seama de schimbările frecvente în anchetă ale soților Samoilescu, de 
condițiile de fond ale acestora, precum şi de modul defectuos şi neprocedural în care 
s-a efectuat prezentarea spre recunoaştere a obiectelor considerate corp delict. 
Preşedintele completului de judecată a încălcat şi dispoziţiile legale referitoare la 
ascultarea martorilor, mulți fiind întrebaţi dacă îşi menţin declaraţiile date în fața 
organului de urmărire şi, la răspunsul lor pozitiv, consemnându-se această situaţie, 
deci fără a asculta direct şi complet măcar pe cei care relatau împrejurări esenţiale 
pentru cauză. 

O menţiune specială se cuvine a fi făcută cu privire la comportarea deosebită pe 
care a avut-o S.G. atât în anchetă cât şi la proces. Astfel, mai ales în ultima perioadă a 
cercetărilor, a avut o atitudine protestatară şi vehementă, aducând injurii sau chiar 
făcând unele amenințări. A semnat în alb o coală de hârtie şi a afirmat că anchetatorii 
pot s-o completeze cum doresc ei, subliniind că în ceea ce-l priveşte se comite o eroare 


judiciară. De asemenea, a adresat tatălui său o sesizare în care îi spune că este 
nevinovat, că a fost schingiuit în cursul cercetării şi că s-au falsificat probe, 
implorându-l să-l ajute, prin memorii la conducerea de partid şi de stat, pentru a i se 
stabili nevinovăția. În timpul procesului, în mod similar, a protestat în mod repetat față 
de modul lor de consemnare, a făcut aprecieri ofensatoare la adresa completului de 
judecată privind respingerea unor probe sau felul de ascultare a unor martori şi a cerut 
chiar recuzarea completului şi a procurorului de şedinţă. 

In loc ca toate aceste manifestări să constituie temei de examinare atentă a probelor 
de la dosar, ele au fost apreciate ca încercări de eludare a adevărului ori ca o atitudine 
ireverențioasă, motiv pentru care a fost scos din sala de judecată. 

Datorită greşelilor săvârşite de către instanţă şi a faptului că acesteia nu i-au fost 
prezentate o serie de acte importante, care puteau susține nevinovăția „inculpatului”, 
completul de judecată a pronunţat o hotărâre de condamnare netemeinică şi nelegală. 

S-a apreciat motivat şi faptul că Tribunalul Suprem şi-a însuşit şi a confirmat cu 
uşurinţă sentința de condamnare pronunțată de instanța de fond, fără a proceda la 
analizarea în profunzime a probelor administrate. De asemenea, s-a considerat că acest 
tribunal a apreciat ca nefondate motivele de recurs invocate de S.G., deşi în cuprinsul 
acestora se învederau aspecte care puteau fi verificate, activitate care ar fi putut asigura 
prevenirea acestei erori judiciare. 

Pentru rigoarea expunerii am fost obligat să respect şi să repet aprecierile 
raportului de verificare, deşi - aşa cum am subliniat deja - personal nu sunt de acord cu 
aceste eufemisme, nici chiar cu termenul de eroare judiciară, odată ce în speță s-au 
produs, pe lângă unele greşeli, o serie de abuzuri grave, care maculează noțiunea de 
justiție şi de apărare a drepturilor fundamentale ale omului. 

În finalul raportului de verificare se propun mai multe măsuri, dintre care 
menționăm pe următoarele: 

- Obligarea, în solidar, la repararea pagubelor suferite de Samoilescu Gheorghe şi 
soție, pe perioada cât au fost în detenţie, de către generalii Buzea V. şi Chiriac N., 
colonel 
Anghelescu, procurorii Dimitriu FL, Mirescu Dan şi judecătoarea Stoica C.; 

- destituirea din funcţie a col. Anghelescu I.; 

- îndepărtarea din procuratură a procurorilor Dimitriu Florin şi Mirescu Dan; 

- retrogradarea din funcția de şef al Secţiei penale a T.M.B. a judecătoarei Stoica 
Constanţa; 

- punerea în discuţia adunării de partid a generalilor Buzea şi Chiriac; 

- conducerea Inspectoratului General al Miliției să ia măsuri disciplinare împotriva 
ofițerilor care au executat ordine vădite ilegale; 

- Prelucrarea acestui caz cu ofițerii din I.G.M. şi cu cadrele din procuratura 
Generală şi Ministerul Justiţiei. 

După câte cunosc eu, aceste propuneri, care îmbracă clar un aspect administrativ şi 
nu unul penal - cum s-ar fi impus într-un asemenea caz de încălcare grosolană a 


drepturilor fundamentale ale omului - au fost şi ele aplicate doar parţial. Astfel, s-a luat 
măsura trecerii în rezervă a generalilor Buzea V. şi Chiriac N., situaţia colonelului 
Anghelescu rezolvându-se de la sine, prin decesul acestuia. Procurorul Dimitriu Florin 
a fost destituit din funcţie, la fel şi judecătoarea Stoica C. A fost retrogradat din funcţie 
şi procurorul Mirescu Dan, dar acesta a fost menținut în cadrul procuraturii şi după 
aceea, până în anul 1990, când a fost dat afară din cauza altor abateri grave. Bineânţeles 
că, s-a dat curs şi ideii de prelucrare a cazului cu o parte din aparatul miliției şi cel al 
procuraturii, activitate care n-a schimbat nimic din caracterul formal al ansamblului de 
măsuri luate în acest caz. 

Pe latură civilă, i s-a recunoscut dreptul celui nevinovat de a-şi recupera pagubele 
suferite pe perioada cât a fost ţinut în detenție, dar, atenţie, şi aici i s-a produs din nou o 
nedreptate ciudată. Astfel, i s-a reținut o mare sumă de bani, din cea care i se cuvenea, 
cu titlul de plată a cheltuielilor făcute cu el pe perioada detenţiei, ca şi când el ar fi fost 
vinovat pentru faptul că a fost condamnat, pe nedrept, la ani grei de închisoare. Halal 
justiție! Va să zică o grămadă de funcţionari, cu munci de răspundere din Miliție, 
Procuratură şi Justiţie - s-au coalizat, expres sau tacit, pentru a condamna un om 
nevinovat şi, ca urmare, li s-a atras atenţia - prin nişte măsuri firave - să nu mai facă în 
viitor asemenea isprăvi. Pe cale de consecință, însemna că cine batjocoreşte în mod 
abuziv libertatea şi alte drepturi fundamentale ale unui om, ba chiar ale unei întregi 
familii, să ia aminte că a greşit şi să nu mai păcătuiască în viitor! Chiar aşa de mult să se 
compromită un întreg, sistem instituţional, încât să se joace cu aplicarea legii? De fapt, 
în cazul prezentat, a fost condamnat pe nedrept un om nevinovat, iar alții, mulți şi 
vinovaţi au rămas nepedepsiţi. Un nevinovat a fost transformat în infractor, iar 
infractorii au rămas oameni curați din punct de vedere penal, paradox care frizează 
absurdul. Consider că odată ajunşi la poarta absurdului ne putem aminti - cu calm şi 
indiferenţă - de îndemnul marelui Dante: Lăsaţi orice speranță, voi, muritorilor, care intrați 
aici! Numai că el a afişat această sentință morală la poarta de intrare în iad. Noi unde ne 
aflăm...? Restul e tăcere! 

În încheierea acestei examinări, care a îmbrăcat mai mult un caracter juridic şi 
moral, dorim să reliefăm un alt plan al analizei şi să extindem faptul că un asemenea 
abuz grosolan putea fi evitat, dacă actorii acestui spectacol nedemn ar fi ținut seama de 
nişte observaţii elementare, ce se desprind din abordarea întregii problematici a 
cazului, sub aspect psihologic, şi dacă s-ar fi luat în considerare măcar logica comună în 
ceea ce priveşte interpretarea comportamentului uman. O să observați, astfel, cât de 
mult se simplificau lucrurile: în acest fel s-ar fi evidențiat nişte coordonate şi 
dimensiuni ale cazului ce trebuiau să conducă la nişte concluzii fireşti, care nu 
permiteau jocul de-a adevărul, chiar şi împotriva unora care cred că pot regiza orice. 

Dacă privim lucrurile aşa cum s-au întâmplat ele, dezbrăcate de complicațiile 
artificiale în care le-a îmbrăcat o anchetă „speriată”, observăm că, în realitate, un om a 
cunoscut întâmplător o fată - veselă şi naivă - care a acceptat o relație ocazională, pe 
care chiar a provocat-o; acesta, fiind căsătorit şi tată a trei copii minori, şi-a dat seama că 


a intrat într-o încurcătură şi a încercat să scape, prin evitarea oricărei viitoare întâlniri. 
Descoperit şi chemat la miliție pentru întrebări, în circumstanţe speciale, când întregul 
Bucureşti vuia de cele întâmplate, eveniment de care a luat şi el cunoştinţă, a 
recunoscut cu sinceritate că a cunoscut-o şi a încercat să speculeze ocazia, deşi îşi dădea 
seama că intră într-un carusel încâlcit şi periculos. Atitudinea aceasta trebuia să fie 
interpretată, în primul rând, ca fiind cea a unui om inocent, care şi-a asumat 
răspunderea şi, în pofida unei primejdii imediate, a relatat date şi împrejurări total 
potrivnice lui. Dacă o asemenea conduită este cea a unui om vinovat de săvârşirea unei 
crime abominabile, înseamnă că acesta trebuie să fie neapărat un om inconştient, care 
nu avea simțul realității. Or, dimpotrivă, el era un tip isteţ şi afemeiat, pe deasupra, care 
se descurca lesnicios în relaţiile cu femeile, nefiind nevoie să ia „primul tren”. A, că era 
un profitor, care iniţial a subscris pentru o aventură cu o tânără drăguță şi sociabilă, da, 
asta este adevărat. Dar de aici şi până la crimă este un drum lung. Chiar şi definirea lui 
ca un pervers sexual a fost doar rezultatul nefiresc a unei anchete dirijate, care a forțat 
lucrurile şi a determinat câteva femei să-l prezinte, din temere, ca un obsedat sexual. 
Or, multe altele l-au descris ca pe un bărbat normal. Chiar şi primele au avut o conduită 
îndoielnică, odată ce au acceptat continuarea relațiilor, dacă totuşi au observat la el 
prezența unor fantezii; un asemenea portret psihic nu era, totuşi, unul de criminal. 

Dar acest aspect n-a fost unul singular care, la un moment dat, ar fi putut fi 
interpretat ca îndoielnic şi ar fi pretins cercetări suplimentare. El avea şi o motivaţie 
pragmatică pentru comportamentul lui, în sensul că vânduse lănţişorul primit de la fată 
- nu smuls cum s-a afirmat de către anchetă - şi, ca urmare, avea tot interesul să evite 
orice întâlnire cu ea; de altfel, s-a stabilit clar că a primit numeroase telefoane cărora nu 
le-a dat curs, neavând, practic, cum să-i mai restituie bijuteria pe care o revendica 
insistent. Poate nici acest aspect nu este prea concludent. Atunci cum trebuie 
interpretată conduita lui consecventă din anchetă, când tot timpul de la început până la 
sfârşit - inclusiv în instanţă - a susținut cu dârzenie că este nevinovat, chiar şi în pofida 
maltratărilor fizice şi psihice la care a fost supus? Rezultă că avem de-a face cu un om 
curajos, care-şi striga nevinovăția, ba şi acuza, direct ori indirect, pe anchetatori; un 
exemplu concludent în acest sens este înfruntarea batjocoritoare ce a manifestat-o la un 
moment dat, când le-a cerut celor care-l interogau să-i dea o coală de hârtie pe care să o 
semneze în alb şi pe care ei să o completeze după bunul lor plac. Dar a făcut şi două 
memorii în care a prezentat argumentele sale de nevinovăție. Acestea nu au fost luate 
în considerare în niciun fel, drept dovadă faptul că nu li s- a dat cursul legal cuvenit. În 
asemenea circumstanţe, mai poate fi luată în considerare o recunoaştere formală şi 
neconcludentă - care nu se corobora cu datele reale ale cazului - şi care exprima doar 
reacția disperată a unui om, ce nu mai rezista presiunilor la care era supus? Ce să mai 
vorbim de motivaţia pe care a prezentat-o în apărarea lui, prin recursul înaintat 
instanței de judecată, care a fost respinsă automat, fără a se încerca nicio verificare a 
argumentelor prezentate. 

Apoi, recunoaşterea lui temporară a fost realizată după ce, în prealabil, i s-a 


prezentat o declarație aberantă a soţiei sale care, ajunsă la limita puterilor şi în 
disperare de cauză, a afirmat fie că victima a murit din cauza ei, deoarece a îmbrâncit-o, 
iar aceasta s-a lovit în cădere la cap, fie că mama lui l-ar fi ajutat la dezmembrarea 
cadavrului şi transportarea segmentelor. Chiar că ne aflăm în fața unei literaturi a 
absurdului, prin proporţiile demonice ale înscenării şi observăm, cu neputinţă, că orice 
este posibil, ba chiar imposibilul este realizat în numele unui scop nobil, respectiv 
înfăptuirea justiției. 

Ştiindu-se nevinovat, Samoilescu Gheorghe a încercat, chiar şi în faţa instanţei de 
judecată, să atragă atenţia asupra modului de ascultare a unor martori ori asupra 
conținutului neadevărat al acestora, dar a fost considerat ca un răzvrătit şi a fost scos 
afară din sala de şedinţă. S-au creat, deci, toate condiţiile pentru a se face dreptate şi a 
se reconstitui adevărul! Dar dacă şi justiția poate fi surdă uneori, sau, chiar dacă aude, 
interpretează denaturat şi reacțiile de disperare ale celor supuşi judecății, atunci unde 
vom putea căuta şi găsi dreptatea? Doar nu la piață, unde nu sunt specialişti! Deşi, 
poate n-ar fi exclus, deoarece acolo găsim oameni simpli, cu judecata normală. 

Ce să mai vorbim despre modul cum a fost interpretată încercarea „inculpatului” 
de a-şi justifica activitatea din timpul comiterii crimei, moment crucial care, dacă era 
bine verificat şi interpretat, ar fi dus la scoaterea lui din cauză. Omul a susținut cu 
fermitate faptul că, la acea oră, a fost în vizită la o prietenă a familiei. Aceasta a 
confirmat iniţial declaraţia lui şi a soţiei, dar ulterior, tot în condiţii de abuz, a mutat 
vizita cu două zile mai târziu, fapt care a intrat în contradicţie flagrantă cu depoziţiile 
mai multor martori. A fost însă aleasă ca bună declaraţia acesteia, în loc să se înlăture 
contradicţia. Ce fel de interpretare poate fi aceasta? In numele legalităţii şi a justiţiei? 
Mai departe, Samoilescu Gheorghe a afirmat că a fost la acea oră, la Oficiul telefonic, 
unde a plătit factura, fapt care s-a confirmat. A mai susținut că de acolo a plecat cu 
taxiul la locuinţa martorei. Au fost verificați circa una mie cinci sute de taximetrişti, dar 
- curios lucru - printre aceştia nu a fost identificat cel care prezenta interes pentru 
apărarea celui condamnat ante factum. Or, dacă verifici o asemenea masă de taximetrişti, 
nu trebuia finalizată acțiunea până la identificarea celui care era necesar pentru 
stabilirea adevărului? Dacă s-ar fi procedat astfel, s-ar fi înlăturat orice dubiu în ceea 
ce-l priveşte. Şi apoi cum să excludem, fără argumente, mai multe declarații de martori 
şi să alegem doar o martoră care-şi retracta depoziţia anterioară şi, care, intra în 
contradicţie flagrantă cu susținerile mai multor persoane!? Doar pentru faptul că 
această depoziţie era convenabilă anchetei? 

Din practica muncii de cercetare rezultă limpede că orice depoziție adevărată aduce 
un pic de lumină în plus în acţiunea de stabilire a adevărului. Or, această declaraţie nu 
numai că n-a limpezit lucrurile, că nu s-a înlănţuit fericit cu alte probe clarificatoare, dar 
a încurcat şi mai mult lucrurile. A fost tot o pată de întuneric ce s-a adăugat peste 
negura din capul anchetatorilor. 

Şi ar mai fi un lucru care, prin dimensiunile lui tragice, întrece orice aşteptare. Ne 
referim la sinuciderea părinţilor lui Samoilescu Gheorghe. Aceştia s-au sinucis unul 


după altul, într-un răstimp de 24 ore, imediat după arestarea fiului lor. Tatăl - în spital; 
mama - acasă, printr-o electrocutare groaznică, legându-şi mâinile cu cabluri, pe care 
le-a introdus în priză. Menţionăm faptul că ambii au folosit la sinucidere acelaşi fel de 
cablu, ca o linie de trăsură simbolică a continuității, prin moarte, a relației lor. 
Cercetările efectuate nu au elucidat motivaţia lor şi, totuşi, au pus-o simplist şi 
neargumentat pe seama faptului că aceştia ar fi aflat că fiul lor era un criminal şi n-au 
putut suporta situația. Or, acest fapt esenţial nu a fost lămurit, şi, ca atare, motivaţia 
sinuciderii lor poate fi, dimpotrivă, arestarea nejustificată a băiatului. Pentru mama lui 
s-a interpretat nenorocirea ca fiind şi o reacţie firească a faptului că se considera 
vinovată personal de complicitate la crimă. Cu câtă nonşalanţă a fost catalogată această 
reacție disperată a unor oameni? Dar, dacă, s-au sinucis din cauza nedreptăţii 
monstruoase produsă de către anchetatori? Consider că a manipula până şi moartea, în 
avantajul anchetei, este o dovadă clară de ticăloşie morală, o expresie de netăgăduit a 
unei decăderi morale inadmisibile. Pentru că acest fapt a fost admis şi de către 
instanțele de judecată, care nu au respins folosirea nefirească a sinuciderii ca un 
argument în acuzare. 

Vestea sinuciderii celor doi m-a cutremurat şi mi-a creat o senzaţie de neputinţă în 
faţa abuzului. N-am înţeles nici modul formal în care s-au efectuat cercetările în această 
privință. Nu însemna că dacă s-ar fi stabilit adevăratul motiv al sinuciderii lor s-ar fi 
adus şi clarificări relativ la perspectiva anchetei, dar s-ar fi limpezit adevărata lor 
legătură cu cazul şi s-ar fi putut înțelege gestul lor suprem, ca fiind un protest ultim 
față de abuz şi nu ca un complement al acuzării. Să dea Dumnezeu să nu se mai 
întâmple asemenea mârşăvii şi ca oamenii să nu mai plătească cu viaţa lor defilarea 
neruşinată a abuzului, în ultimele lor clipe de viață! Pe parcursul acestor trăiri am fost 
implicat într-un alt moment teribil. O ființă bulversată psihic, respectiv soţia lui 
Samoilescu Gheorghe, a dat telefon la cabinetul inspectorului general al miliției, la 
câteva zile după sinucidere. Din întâmplare, eu am fost cel care i-am preluat apelul 
disperat, aflându-mă atunci într-o şedinţă cu colectivul de coordonare a cercetărilor şi 
cu mai mulți alți ofițeri. Tonul femeii era de nedescris, era strigătul tulbure al unui om 
care nu mai ştia ce se întâmplă cu el şi cu familia lui. Mi-a strigat, în mod repetat, şi 
disperat, că se va sinucide şi ea, dacă nu i se va face dreptate. Nu numai la început, dar 
şi pe parcursul acestei interpelări - parcă de pe o altă lume - m-am blocat psihic şi nu 
am reuşit să-i transmit vreun îndemn potrivit. l-am spus lotuşi, că o să raportez şefilor, 
lucru pe care l-am făcut de îndată. Am primit un răspuns sec şi dur, faptul în sine fiind 
apreciat ca un şantaj la adresa anchetatorilor. Mi s-a mai spus că nu este treaba mea şi 
că cercetările merg înainte. Mai multe nici nu are rost să discutăm aici, pentru că 
vorbele nu mai pot îndrepta realitatea. 

lată cum o seamă de manifestări, care puteau demonstra modul de exprimare 
comportamentală a unor oameni inocenți au fost răstălmăcite şi transformate într-un 
eşafodaj al acuzării. Busola psihologică a fost pervertită într-o operaţiune de înmulțire a 
realității cu minus unu. 


Aripa copleşitoare a morții 


Există la români - şi nu numai - o credinţă specială, o mentalitate particulară asupra 
morții, un gen de metafizică a destinului: „ce este dat omului în frunte îi este scris”. De 
fapt, înţelegerea misterului şi a realității morţii sunt fenomene unanim acceptate doar 
până în momentul când cel mort este unul drag. In astfel de situații se schimbă radical 
atitudinea. Nu se mai consideră ca un lucru firesc ci, mai degrabă, ca ceva care nu 
trebuia să se întâmple. De ce, adică, tocmai eu sau noi trebuia să pățim aşa ceva? Ceea 
ce ni s-a întâmplat nouă nu este similar cu ceea ce intervine zi de zi în viața oamenilor? 
Asistăm la un fenomen cosmic - care, chiar dacă nu-l înțelegem pe deplin, înseamnă un 
circuit veşnic al vieţii - un du-te-vino al naturii, care se regenerează perpetuu. A muri 
înseamnă a te înscrie în lanţul etern al vieţii, a recunoaşte implacabilul din noi, a 
înţelege trecerea veşnică de la ființă la neființă şi invers. Nimeni n-a întinerit, nimeni 
dintre oameni n-a forțat - până acum - sensul iremediabil al mişcării universale. Bobul 
de grâu moare pentru a da naştere - înmulţit - forțelor vieţii. Există ființe efemere care, 
după momentul copulării, dispar în neant, semn că şi-au îndeplinit misiunea vitală, 
dând sens specific transformării morții în viață. Dacă aşa este matematica transformării, 
de ce dorim să ne împotrivim implacabilului din noi? Împotrivirea nu este însă fără 
sens. 

Ea este o marcă a reacției proprii ființei umane, care nu poate digera - fără durere - 
pierderea celor dragi. De aici decurge, de fapt, rostul înălțării şi decăderii omului, care 
izvorăşte din simţire, nu neapărat din lipsa de înțelegere a misterului. Aşa se explică 
faptul că suportăm relativ lesnicios - aproape indiferent - moartea unei persoane 
necunoscute şi ne zdrobim de ceasul morţii, când dispare cineva apropiat sau care făcea 
parte din viaţa noastră. Dacă cineva este bătrân, neputincios sau bolnav cronic, 
resimțim mai puţin drama morţii lui. Parcă ar intervenii un fenomen de adaptare 
treptată sau chiar de acceptare a faptului în sine. Cu totul alta este, însă, situația dacă ne 
părăseşte intempestiv, la o vârstă considerată încă un templu al vieţii, cineva din cei 
dragi, mai ales propriul copil. 

Moare, în asemenea situații, nu numai copilul sau tânărul, ci şi o parte din noi, 
câteodată cea mai bună. O asemenea plecare lasă în urmă o pierdere irecuperabilă, 
croieşte în noi un gol cu dimensiuni de abis, o ruptură verticală a ființei, o disperare 
fără margini. De fapt, dispare nu neapărat apropierea fizică dintre noi, ci, mai degrabă, 
punţile sufleteşti care ne uneau nevăzut, respirația zilnică a dragostei noastre răstignite. 
Dispare propriu-zis un chip drag, pe care-l vedeam, auzeam şi înțelegeam şi care ne 
oferea o împlinire a vieţii. Şi totuşi... Nu dispare numai atât, ci mult mai mult. Dispare 
totodată întregul univers de imagini şi simțţiri care ne-au înfrățit vieţile, zi şi noapte, de 


la primele scâncete şi zâmbete la primii paşi, primele vorbe, caldele îmbrăţişări ale 
copilăriei, certurile binevoitoare, joaca nevinovată ori vinovată uneori, bucuriile 
creşterii şi ale evoluţiei la învățătură, spre maturitate şi umanitate, grijile bolii şi ale 
întremării, zburdălniciile privirilor şi ale impotrivirilor, primele nelinişti ale vieţii, râsul 
şi plânsul copilului, cutremurarea dragostei şi multe altele. 

Rana nu se închide cu timpul, iar aparenţa cicatrizării ei înseamnă persistenţa unor 
falii majore, durere sufletească atotstăpânitoare peste timp şi noi încercări de revenire, 
cu căderi brutale în suferință, plânsul nelecuit al golului resimţit în noi. A plecat, odată 
cu el, partea cea mai frumoasă din noi, iar restul, rămas neputincios, s-a transformat 
într-o aripă copleşitoare a morţii, care ne stăpâneşte gândurile, simţirea, nesomnul şi, 
uneori, dorinţa de a nu mai fi, de a ne uni cu el în veşnicie. 

Nu pot nicidecum să uit faptul că, anterior, cu câţiva ani, îngenunchierii mele în 

plâns şi durere - la pierderea de neânlocuit a fiului meu - drumurile vieții m-au dus 
într-o comună din județul Galaţi. Era iarnă rea şi trebuia să-mi repar ceva la autoturism, 
pentru a mă putea întoarce acasă. Țăranul - meseriaş, care mi-a rezolvat treaba, a lucrat 
ore în şir, pe un frig năprasnic. După câteva momente de pauză şi pentru a ne încălzi 
puţin, mi-a oferit nişte ţuică şi am discutat unele lucruri generale. La un moment dat, 
mi-a spus că vrea să-mi mărturisească ceva. Vocea i s-a înmuiat, a început să lăcrimeze 
şi să respire anevoios. Începuse să-i tremure necontrolat întâi bărbia şi apoi întreaga 
față, aşa încât minute în şir n-a putut rosti niciun cuvânt; încremenise în durerea lui, iar 
eu în aşteptarea rău prevestitoare. Apoi, cu glas stins, parcă venind de pe alte 
meleaguri, a murmurat nişte cuvinte printre talazurile lui de suferință. Mi-a spus că, în 
urmă cu trei luni, i-a murit singurul copil, un băiat de 17 ani, care a fost lovit şi călcat de 
către un tractor, conducătorul acestuia fiind beat. 
Monologul s-a sfârşit repede, în aceiaşi încremenire a ființei ca şi la început, iar eu am 
intrat în rezonanţă cu copleşitoarea lui suferință şi n-am fost în stare - mult timp - să 
rostesc vreo vorbă. De altfel ce-aş fi putut spune, în afara unor încercări timide şi 
zadarnice de consolare? Comuniunea dintre noi s-a realizat prin tăcere, încercând ca 
liniştea neliniştită din noi să vibreze cu tăcerea, cu pulsul lumii de dincolo, în care se 
intră în taină şi cu smerenie, fără bocete, fără suferințe strigate, fără a călca zgomotos 
peste pacea dumnezeiască a universului. 

Scena aceasta mi-a revenit stăruitor în memorie şi mi-a încifrat gândurile şi simţirea 
mai mulți ani, până când viaţa - ca un ceasornic defect - m-a prins într-o situație 
asemănătoare. După vreo trei ani, mi-a murit şi mie flăcăul, la 28 de ani, atunci când 
începusem să cred că zborul lui căpăta încet-încet altitudine. Vestea a venit intempestiv, 
printr-o telegramă amăgitoare, care mă chema de urgenţă la Navrom Constanţa, într-o 
chestiune ce nu suferea amânare. Deja, la prima lectură, am simţit că mă prăbuşesc. O 
intuiție specială a pericolului mi-a spus că nu poate fi vorba decât despre o problemă de 
viaţă şi de moarte. Dacă ar fi fost ceva mai simplu - să admitem o rămânere a lui în 
străinătate, el fiind în misiune pe un vapor ce naviga în apele Thailandei - sigur că 
mesajul ar fi fost redactat în alți termeni şi nu ca un apel de urgenţă deosebită. Seara 


târziu, am aflat de la o cunoştinţă că fiul meu a decedat, fapt anunţat de către un post 
de radio străin. Din acel moment, timp de două săptămâni, până a sosit sicriul în ţară şi 
l-am înmormântat, am trăit împreună cu soţia într-o deznădejde cumplită. 

Zile şi nopţi interminabile ne-am sufocat în neputința noastră, ne-am încovoiat de 
durere şi neânțelegere a crudei realități. Am ajuns aidoma unor automate, care se 
mişcau spre ceva comandat din afară. Am ajuns până la limita rezistenței psihice şi 
fizice, fără să ne mai odihnim sufletul - de fapt să-l închidem în neființă, pentru câteva 
ore - decât atunci când organismul devenea total neputincios. 

Ingenunchiaţi în fața altarului durerii, ne rugam în tăcere Celui de Sus să ne 
învrednicească cu puterea de a depăşi haosul şi panica din noi, rugăciuni care n-au fost 
zadarnice. 

Dar mereu şi mereu, din subsolurile ființei, răbufneau zănatice ţipete şi bocete, 
auzite sau interiorizate, care risipeau aparenţa de linişte şi pătrundeau prădalnic în 
încremenirea din noi. Un prieten mi-a spus mai târziu că, în momentul când soţia l-a 
anunţat despre decesul fiului nostru, i s-a părut că aude în telefon urletul unei fiare 
rănite de moarte. Poate că aşa arătau unele din trăirile noastre de atunci - expresii 
disperate ale sufletului care se zbătea să reziste ori să se rupă. De fapt, de atunci am 
trăit continuu cu sufletul înjumătăţit, o parte zdrențuindu-se de pereţii nemiloşi ai 
durerii, iar, cealaltă, aparent salvată, făcând loc unui altar de închinare pioasă. În 
această zonă a sufletului, inimii şi creierului nostru, ne-am zidit un mormânt special, în 
care am depus şi depunem cu recunoştinţă, în ceasurile de împăcare cu divinitatea, 
mărgăritarele amintirilor noastre despre cel ce ne-a fost drag, imaginile încă vii ale 
blândeţii şi căldurii sufletului ce-l caracterizau. Aceste pietre de hotar - ale 
mormântului şi altarului tineresc din noi - sunt locurile noastre de întâlnire zilnică, care 
micşorează distanţa dintre cer şi pământ şi permit să se aştearnă treptat binecuvântarea 
împăcării. Parcă aşa ar fi omeneşte normal, să ne cucerim cu înțelepciune şi să admitem 
treptat împăcarea. Dar omul - alcătuire contradictorie de țărână şi firmament divin - 
strică adeseori firavul echilibru şi se lasă împovărat de patimile firii. Aş încerca să 
remarc această mişcare în jos prin parafrazarea unor versuri memorabile ale lui Vasile 
Alecsandri: „pe drumul de costişe ce duce la Vaslui... (către rai), aş vrea să zbor, dar 
rana din pulpă (suflet) nu mă lasă”. Asta înseamnă că mulți dintre noi, chiar dacă 
încercăm să zburăm, facem acest lucru asemănător păsărilor de curte, cu plumbi în 
aripi şi nu aidoma ciocârliei, al cărei zbor fulgerând spre cer reprezintă săgeți alergând 
spre lumină şi libertate, care-şi cântă izbutirea. Ca să nu mai vorbim de faptul că sunt 
alții care nu-şi propun deloc zborul, care se mulțumesc cu mersul orizontal, la sol, 
asemenea ființelor târâtoare. Din categoria acestora fac parte sufletele mici care - chiar 
şi în situaţiile excepţionale ale vieţii şi morţii - stârnesc din egoism, vanitate sau alte 
resorturi murdare, valuri şi valuri de ponegrire ale celor dispăruţi. Ei declanşează 
războaie de împărţire a sufletului acestora ori se bat, la nesfârşit, pentru moştenirea 
bunurilor, pătând memoria sfântă a morților. 

Nu despre aceştia dorim să discutăm pentru că ne-am cobori într-o zonă lipsită de 


interes. Dorim să facem doar câteva remarci despre presiunea fenomenului morții 
asupra unor oameni. Fără îndoială că, marea lor majoritate urmează drumul firesc al 
împăcării cu inevitabilul. Sunt însă unii - destul de mulţi - care, din durere şi disperare, 
văzând în orice caz de deces o moarte suspectă ori chiar criminală, stăruie în aprecierile 
lor care, de regulă, sunt simple presupuneri. Aceştia reclamă organelor judiciare, de 
zeci de ori, supoziţiile lor generale, cerând cu insistenţă să se facă dreptate. Unii dintre 
ei, chiar după ce se efectuează cercetări şi se stabileşte că n-a fost vorba de ucidere, nu 
se declară satisfăcuți şi continuă cu vâltoarea reclamaţiilor, parcă ar dori astfel să 
sublinieze cât de interesaţi sunt de moartea celui în cauză. Până la un anumit punct, 
putem considera fenomenul normal dar, de multe ori, în durerea lor, aceştia nu acceptă 
nici măcar evidenţa lucrurilor stabilite, a cauzei şi a circumstanțelor morții. 

Mai puţini sunt oamenii care, fie pe fondul unei iubiri cu totul şi cu totul aparte, fie 
a unei labilități psihice, fac din cel dispărut un idol, un martir, o icoană care-i învăluie 
total şi pentru tot restul vieţii lor. Ajung uneori până acolo încât îşi subordonează 
întreaga viață amintirii acestora sau ritualurilor de pomenire şi neglijează pe cei vii din 
jur, care ar trebui să le fie foarte dragi. Este un fel de cult hipertrofiat al morților, căruia 
i se sacrifică totul, transformându-se într-o draperie neagră, care-i desparte de cei din 
jur. 

O asemenea conduită mi-a relatat-o un coleg despre soţia lui. O perioadă relativ 
mare de timp a fost ca într-un fel de transă, parcă plutea deasupra tuturor 
evenimentelor din jur. Avea uneori şi halucinaţii, privind fix uşa care se deschidea şi în 
faţă îi apărea aidoma cea dispărută. La români există un cult deosebit al morţilor, cu o 
iconografie specifică, cu ritualuri şi obiceiuri care întreţin viu focul amintirilor. Acestea 
pot crea, uneori, nu numai legende ci şi trăiri supradimensionate, adevărate hecatombe 
mistico-afective, care acoperă cu disperare şi generozitate imaginile dispărute, 
readucându-le apoi în prim plan, cu o vitalitate şi forță de distrugere a tot ce este viu 
împrejur. Cei morți devin strigoi, fantome, care apar periodic şi ne reproşează, ne 
amintesc ori ne cer ceva, dincolo de firesc. Dacă nu se sublimează în asemenea apariții 
şi rămân oarecum în penumbra conştiinţei, ne dirijează aproape similar. 

Asemenea trăiri completează dureros imaginile din visurile noastre repetate cu cele 
- la fel de reliefate şi neliniştitoare - ale visării în stare de trezire, care pot crea aparenţe 
de stări confuzionale şi îndemna implacabil la prinosul de grijă cuvenit celui dispărut. 
Se creează astfel o presiune fantastică a morții asupra vieţii, a misterului morţii asupra 
deşertăciunii vieții, aidoma unei forțe care desființează totul în calea ei. Se intră pe 
nesimţite în imperiul unei lumi speciale, dominată de neclarităţile vieții de dincolo de 
frontierele cunoscute, din care vin mereu noi şi noi mesageri, care cotropesc gândurile 
şi simţirea şi le subordonează unor imagini fantastice. 

Apare astfel o mişcare de translație, de înlocuire a actualului cu istoria lui, o 
demontare curioasă a forței realului de către cea a imaginarului. Este un fel de 
înmulțire cu minus unu a creierului şi a simţirilor noastre, o infiltrare a umbrelor în 
zonele luminoase ale vieţii, poate chiar o victorie a umbrei asupra obiectului sau ființei 


care o creează. Ceea ce este secund devine factor prim, se frânge scara valorilor şi 
echilibrul sufletesc, ajungându-se să se plătească un greu tribut unei lumi în care 
considerăm că nu putem intra decât prin acceptarea unei asemenea jertfe. 

Umbrele copilăriei 


Înfloreşte mereu şi mereu soarele copilăriei. Puhoaie de lumină se revarsă şi inundă 
- cu candelabrele ei uriaşe - puritatea din sufletul copilăriei şi-i conferă reflexele 
diamantine ale străfulgerării astrului ceresc. Cu sufletul ei deschis, copilăria primeşte şi 
adună - ca pe o minune a vieţii - razele mângâietoare ale înaltului şi le transformă în 
buchete de bucurie, în imnuri de proslăvire a luminii din jur şi din noi. Învăluirea în 
lumină este un semn al veşniciei, a posibilității sufletului copilăriei de a respira la 
unison cu vibraţiile universului. În ochii mari deschişi ai fiecărui copil se nasc astfel 
curcubeie de lumină, care-l cheamă spre frumuseţea divină a cerului senin, spre 
înălțimile lui nebănuite, sădindu-i în suflet chemări nedesluşite încă spre infinit. 

Copilul caută, cu toată făptura lui, lumina şi căldura aştrilor din jur - inclusiv a 

mamei - sufletul lui fiind, în primul rând, o floare a soarelui. Lumina care se joacă pe 
fața copilului pătrunde în inimă şi gând, îi călăuzeşte joaca şi viața, dându-i impulsuri 
spre libertatea lui de mişcare viitoare. 
Când eram copil, alergam pe stradă şi pe câmpia din apropiere - împreună cu alți copii - 
şi sărbătoream zilnic bucuria mişcării şi frumuseţea jocului. Se încingea câteodată, pe 
platoul de iarbă pe care ne plăcea să ni-l închipuim un veritabil stadion, câte un aprig 
meci de fotbal. Acesta se desfăşura fără pauză de-a lungul mai multor ore, până când 
ajungeam la o plăcută epuizare, care ne îndemna să ne retragem spre casele noastre. 

Fiecare echipă, constituită la alegere de către două căpetenii mai pricepute la joc, 
lupta cu ardoare pentru victorie şi trăiam cu entuziasm greu de descris fiecare reuşită. 
Se juca pătimaş dar, totodată, şi cu oarecare detaşare, cu gândul că o înfrângere de azi 
putea fi înlocuită cu o victorie de mâine. 

Printre noi se afla mereu un coechipier, mai mare cu trei ani, bun fotbalist, care ne 
exaspera pe toți prin forţa şi viteza lui de alergare, nelăsând niciunuia speranţa că l-ar 
putea ajunge. Nu ştiu exact cum a apărut ideea dar, pentru a ne amuza şi pentru a ne 
răzbuna puţintel pe el, aruncam mereu mingi la distanțe mari, de-a latul terenului, 
după care acesta alerga singur şi fără supărare. Revenea cu mingea în cercul nostru, iar 
noi făceam figuri de cascadorie în încercarea de a-l deposeda, ceea ce se întâmpla destul 
de rar. „Neluțu" al nostru era ca un cal de curse, care alerga mâncând pământul şi nu 
părea să obosească, făcându-ne să-l invidiem. Pentru fiecare dintre noi, jocul acesta, ca 
şi multe altele, era o expresie a libertăţii de a ne înfrupta neângrădit din bucuriile 
copilăriei, pe care le trăiam cu ardoare. Altă dată alergam cu picioarele goale, ne 
alegeam cu răni provocate de ţepi, cioburi, cuie etc., care nu ne îndepărtau pentru mult 
timp de la zburdălnicia şi splendoarea jocului în iarbă. 

Unde nu pătrunde suficientă lumină, viaţa este în suferinţă. În locul copacilor înalți, 


care se hrănesc cu raze, în locul mustului verde al ierburilor, apar ierburi pitice şi fără 
vlagă, licheni şi muşchi, ciuperci otrăvitoare ori diverse flori moarte ale zonelor 
mlăştinoase. In jurul acestora se mişcă - ca într-un cerc închis - numeroase viețuitoare 
mici şi urâte, rău mirositoare şi greţoase, unele cu vedere slabă ori de-a dreptul oarbe, 
care trăiesc şerpuind în umbră sau în imperiul întunericului, unde viața este mai firavă, 
mai somnolentă şi mai neputincioasă. 

În peşteri cresc doar flori şi coloane de gheaţă şi vieţuitoare construite întortocheat, 
care aleargă ori se târăsc prin umezeală şi nu poartă în ele nimbul luminii, nici măcar al 
visului de a ajunge la lumină. Viaţa lor este adaptată de milenii iadului în care trăiesc. 
Dacă ar simţi imboldul luminii, ar putea lupta pentru a ieşi la suprafață, s-ar scălda în 
lumină şi căldură şi ar începe să râvnească zborul spre libertate şi bucuria vieții. 

Chipul acesta al naturii, despicat de linia luminii, se reflectă aidoma şi în viața 
omului, chemat să culeagă lumina ori să respire lipsa de raze a întunericului. 
Deschiderea acestor orizonturi are loc chiar de la începutul vieţii şi nu înseamnă - 
numaidecât - o predestinare. Este adevărat că, după unii specialişti, există, încă de la 
naştere, un grad de diferenţiere în educabilitate, unii fiind înclinați să accepte, în mod 
spontan, mai ales influenţele sociale pozitive, iar alții, pe cele negative. Această 
diferențiere, completată şi cu alți factori, face ca, uneori, în ciuda unor condiţii optime 
de mediu şi educaţie, să se ajungă la o dezvoltare nedorită. Sunt copii care prezintă o 
slabă rezistență la tentaţii şi care manifestă tendinţe spre agresivitate, dacă nu le sunt 
satisfăcute pe loc dorinţele şi plăcerile. 

Prin prisma acestor idei, dorim să înfățişăm pericolele ce l-au pândit şi influențat, 
încă din copilărie, pe viitorul asasin. 

S-a născut şi a crescut într-o familie modestă în care, din cauza unui nivel redus de 
cultură, viața se desfăşura anost şi fără bucurii. Atmosfera de calm aparent era adeseori 
punctată de certuri, scandaluri şi unele bătăi provocate de tatăl lui, care consuma 
frecvent băuturi alcoolice, situaţie în care devenea agresiv. Strivită moral de poverile 
sufleteşti ce trebuia să le poarte, mama lui devenise o ființă apatică, căreia nu-i 
rămăseseră prea multe disponibilități pentru copilul care începuse să crească. Era de 
multe ori irascibilă, gata de harţă şi uneori îşi revărsa supărarea pe el, nemaifiind 
capabilă să-l mângâie, să-i şteargă lacrimile şi să-i ofere bucuria îmbrățişării. Situaţia nu 
s-a schimbat în bine nici după ce au mai apărut în familie alți doi copii, un băiat şi o 
fată. Toţi aceşti copii au avut parte de puţină căldură sufletească şi de lumina care 
trebuia să domnească într-un cămin. Au crescut într-un con de umbră şi, încetul cu 
încetul, au condensat în sufletul lor picăturile reci ale indiferenţei afective din jur. 

Comunicarea în familie era greoaie şi agresivă, vorbele având efectul plesnit al 
mingii de tenis lovite de un perete sau chiar al unor pietre aruncate cu vrăjmăşie. Locul 
unui dialog permanent şi simplu era luat, adesea, de tăceri interminabile, care se 
transformau într-un vid apăsător, ce se strecura dureros în sufletul de copil. Se 
construiau, astfel, distanțe faţă de cei din jur, adevărate poduri de gheaţă sau de pereţi 
masivi ai neputinței de înțelegere şi apropiere sufletească. 


În condiţiile acestea de sărăcie afectivă şi pe fondul unei uşoare labilități psihice, 
băiatul cel mare s-a retras în sine şi, pe zi ce trecea, devenea tot mai puțin comunicativ, 
lot mai indiferent şi nervos. A început să-şi construiască față de cei din jur un gen de 
blindaj, în spatele căruia se afla cuibul de copil solitar, fără zâmbete şi bucurii, incapabil 
de joacă, încremenit în tăcerile lui, încordat ca un arc gata de tragere şi cuprins de 
fierbinţelile unor nelinişti, care creşteau în el şi-l tulburau profund. 

Când era pe punctul de a împlini opt ani, în pragul unei seri frumoase de vară, 
fiind singur acasă, stătea în pat cu neliniştile lui şi, pe neaşteptate, a simţit că se cufundă 
în gol, parcă o forță ce-l depăşea îl trăgea mereu în jos şi, iarăşi, tot mai jos. Se simțea 
total neajutorat la început, iar pe parcursul acestei afundări în necunoscut l-a cuprins, 
din ce în ce mai teribil, o teamă de moarte. Toată ființa lui s-a încordat de spaimă şi a 
încremenit într-o aşteptare ce părea că nu mai avea sfârşit. Senzaţia aceasta de gol, în 
care cădea şi pe care n-avea nicio putere s-o înţeleagă şi s-o oprească, l-a împins într-o 
stare de disperare. Ar fi vrut să țipe, să ceară ajutor de la cineva, dar nu mai avea glas, 
nu mai avea niciun pic de forță, era epuizat psihic şi fizic. Poate doar la un cutremur 
puternic mai poți simți ceva similar, în sensul că groaza creşte în progresie geometrică, 
cu fiecare secundă. S-a cutremurat, în mod similar, toată fiinţa lui, care a devenit un fir 
de pai pe apele învolburate ale oceanului fricii, care năpădeşte cu puhoaiele ei toate 
straturile existenței. 

După un oarecare timp, care i s-a părut o veşnicie, coborârea ființei spre neant s-a 
estompat şi apoi a încetat. Nu şi-a revenit, însă, decât într-un târziu şi, în parte, 
cuibărindu-se în el o moleşeală înşelătoare. N-a reuşit nicidecum să scape de frica 
primitivă care-l poseda în continuare şi care, parcă, pusese stăpânire pe toată respirația 
sufletului său. Rămăsese cu o senzaţie neclară de pustietate, de abandonare în fața unor 
forțe neânţelese. Se părea că tot echilibrul anterior s-a prăbuşit înlăuntrul lui, că cineva 
vroia să-l târască într-o altă lume - total necunoscută şi ostilă. 

Toate aceste senzaţii difuze se suprapuneau dureros peste neliniştile anterioare, ca 
nişte pulsaţii confuze, care alimentau frica crescută în toată ființa lui. Îi era teamă să se 
mişte, să deschidă ochii, să urle. Era prins ca într-o pânză uriaşă de păianjen, care-l 
pândea dintr-un ungher ascuns şi se temea că orice reacţie a lui va repeta trăirea 
coşmarului. Tot din temere, n-a spus nimănui niciun cuvânt despre chemarea 
adâncurilor şi a rămas multe ore într-o stare de pândă istovitoare. Deşi simţea o 
slăbiciune care-l copleşea, nu îndrăznea să închidă ochii, amintindu-şi că forța 
misterioasă l-a vizitat în stare de trezire şi, prin urmare, credea că, dacă-l va cuprinde 
somnul, ghearele demonului îl vor sfâşia de tot. Târziu în noapte, după ce fierbinţeala 
din creier şi corp s-a mai redus, a reuşit să adoarmă. 

S-a trezit cu o durere zdravănă de cap, cu un tremur uşor al întregului corp şi cu 
amintirea încercării aprige prin care a trecut. Starea aceasta parcă-i prevestea căderile 
viitoare, punându-şi pecetea pe viaţa lui de copil nevinovat, care simţea că un ghimpe a 
pătruns înlăuntrul lui. Aştepta cu înfrigurare o nouă încercare care, însă, a întârziat să 
apară. 


Cam după trei luni, a plătit din nou tributul acestui coşmar, care l-a devastat şi i-a 
risipit orice nădejde de salvare. S-a închircit şi mai mult în sine şi şi-a pierdut 
încrederea în orice şi în oricine. Depăşit de situaţie, prins ca într-o menghină nemiloasă 
care-l strivea, nu ştia ce să lacă şi încotro s-o mai apuce. Mama lui, care i-a observat 
starea de îngrijorare, l-a întrebat dacă este bolnav, iar el, lemându-se parcă de 
subânţelesul întrebării - care-i sfredelea neliniştile - a răspuns că nu are nimic, că se 
simte bine, că aşa este el. 

A trecut deci, prin a doua vamă a zvârcolirilor lui nedesluşite. Creştea în el, 
nemăsurat şi neânţeles, situaţia de gol din jur, de sus şi, mai ales de jos, care l-a închis şi 
mai tare sub un clopot de tăcere. Era tăcerea lui lăuntrică, încremenirea în sine, răceala, 
care îl învăluia ziua şi noaptea, senzaţia aprigă a lipsei de căldură şi a afecțiunii, 
singura care l-ar putea smulge din timpul mocirlos în care intrase. Se părea că ajunsese 
la un punct terminus, la un pod surpat, la un versant abrupt, pe care numai un înger 
bun şi milos putea să-l ajute să le treacă. Dar cerul lui de atunci, din cenuşiu cum era la 
început, a devenit tot mai întunecat, ca un linţoliu al morţii. Ar fi vrut să se scuture de 
aceste imagini nebune, dar în sufletul lui nu mai pulsa nicio forță benefică, devenise 
inert, ca un pământ înţelenit. Ridica neputincios ochii spre cer, ca un reflex înnăscut al 
căutării unui zeu, dar ochii minţii lui nu înțelegeau încă ce este bine şi ce este rău şi, 
mai ales, cu ce este el vinovat, întrebându-se ce ierarhii ale văzduhului nevăzut a 
supărat el. 

In corpul şi sufletul lui se instalase tăcerea, care curgea prin artere şi vene şi-şi 
permanentiza stăpânirea. Fluviul de tăcere care-l inundase îl făcea şi mai singur, mai 
puţin sau aproape deloc comunicativ, cu privire metalică şi suflet rece. Parcă răspândea 
în jur un suflu de gheaţă, care-l îndepărta de ceilalți. Tăcerea fricii din el începuse să 
devină demonică şi să-l separe de umanitate. Orice încercare de desprindere din această 
chingă blestemată se dovedea dezarmantă şi gratuită, fapt care-l cufunda, pe mai 
departe, în noaptea neputincioasă a singurătăţii. 

Spaimele acestea nedrepte şi neânţțelese de sufletul unui copil, s-au repetat, până 
spre vârsta de doisprezece ani, dar din ce în ce mai rar. Eliberat aparent de această 
povară, fără însă a scăpa de brazdele pluguite în sufletul lui, a crezut temporar că s-a 
salvat şi că va putea să se bucure de culori şi lumină, de izvoarele de frumuseţe ale 
lumii. A început să capete un dram de încredere în el şi mai puţin în lume. S-a rupt 
chiar şi o parte din cortina tăcerii şi a început să devină ceva mai comunicativ, mai ales 
cu copiii de vârsta lui. Cursa aceasta compensatorie - care s-ar fi dorit să poarte crucea 
salvării - s-a dovedit înşelătoare, pentru că a pătruns repede pe terenul altor capcane. 
Muntele de suferinţă crescut în el s-a transformat într-o mină, în pântecul căreia forțe 
năprasnice lucrau febril la distrugerea sufletului său. A simţit cum ţâşneşte în interiorul 
lui o ură nedefinită împotriva tuturor şi a tot ce există în jur, o atitudine bătăioasă, un 
egoism necontrolat şi o dorință ardentă de răzbunare. Chiar şi în răstimpurile rare, 
când reuşea să se înscrie în jocul altor copii, avea o pornire năvalnică spre reacții 
pătimaşe, spre cotropire şi desființare. Bucuriei şăgalnice a jocului copilăriei îi luau 


locul valuri duşmănoase de dominare, ca manifestări ale umbrei reci din sufletul lui 
chinuit. În asemenea situaţii, el dădea tonul şi nu admitea să fie contrazis. 

Copiii din jur îl priveau cu rezervă, chiar cu nelinişte, dar îl urmau, atraşi fiind de 
spectacolul inedit ce li se oferea. Erau uimiţi de agilitatea ce-o manifesta atunci când 
arunca cu pietre pentru a lovi vrăbiile din copaci sau porumbeii de pe casele din jur, 
care cădeau ca plumbii, sub loviturile acestui țintaş de elită. Au rămas, însă, consternaţi, 
când acesta s-a amuzat copios, pe seama unui copil care trecea ducând o sticlă de lapte. 
Nu mică i-a fost nedumerirea constatând că a rămas în mână doar cu gâtul sticlei, care 
fusese spartă de piatra aruncată spre el. Şi mai buimăciţi au fost când a înjurat grosolan 
un bărbat în puterea vârstei, care l-a admonestat pentru obiceiul de a arunca cu pietre. 
După câteva zile de la întâmplare, când a trecut din nou pe stradă, bărbatul a fost lovit 
cu o piatră în cap, provocându-i-se o sângerare puternică. Copilul năbădăios îi plătise o 
poliţă. În urma acestor întâmplări, unii copii au început să-l evite pentru a nu-i provoca 
aversiunea; alții i-au rămas în preajmă, nutrind un gen de invidie naivă faţă de 
impetuozitatea şi nesupunerea lui belicoasă. Imboldul spre neprevăzut le-a fost în 
curând satisfăcut. La un moment dat, unul a prins un motan vânjos, care dădea iama 
prin curtea păsărilor, înjumătăţind numărul puilor abia ieşiţi la lumină din oul-mamă. 
Şi-au dat mai mulți cu părerea ce s-ar putea face cu el. Soluţia le-a oferit-o tot „eroul' 
cartierului. Daţi-mi-l mie, că vă arăt eu ce va primi! 

Fiind un băiat bine dezvoltat fizic, l-a înşfăcat şi aşezat între picioare, l-a prins 
zdravăn cu o mână de gât, iar cu cealaltă de coadă şi a executat o mişcare bruscă de 
îndepărtare a braţelor. Mişcarea a fost atât de rapidă şi de brutală încât ceilalți nici nu 
au avut timp să-şi dea seama ce se întâmplă. Au constatat, însă, îngroziţi, efectul acestei 
execuții demonstrative. Motanul a căzut la sol parc-ar fi fost trăsnit, având coloana 
vertebrală ruptă. 

„L-am deşirat!, a zis el. S-a terminat cu mâncatul puilor!". Buimăciţi de cele văzute 
şi cuprinşi de milă - deoarece observau tentativele acestuia de a se ridica şi a păşi - 
ceilalți copii au încercat să se apropie de el, iar unul chiar l-a luat în braţe, pentru a-i 
alina durerile. Intervenţia autorului faptei a fost însă dură şi promptă. L-a luat de cap şi 
l-a aruncat peste gard, afirmând că acolo îşi va găsi, în curând, sfârşitul. Scena execuţiei 
s-a mai repetat, dar în prezenţa a tot mai puţini amatori. A venit şi ziua când, pe la 
vârsta de 14 ani, lucrurile au evoluat, locul pisicilor luându-l un câine din cartier, care 
muşcase o tânără. Prima fază a „execuţiei" a fost tot figura diabolică a deşirării coloanei. 
A urmat apoi un ritual special şi mai complicat, întrucât victima s-a dovedit mai 
rezistentă. Cu alaiul cuvenit, a fost dus pe un teren viran, legat cu o curea de gât şi izbit 
puternic şi repetat de peretele unei case. Constatând că încă nu murise, a luat în mână 
un pietroi şi a început să-l lovească în cap, până ce i l-a zdrobit, iar câinele a încetat să 
mai mişte. Câţiva copii, care au asistat înmărmuriţi la această dezlănțuire de ură, au 
povestit apoi - în şoaptă - aceste „fapte de vitejie", datorită cărora „eroul" a devenit un 
simbol al răului; drept urmare - copiii l-au izolat complet. 

Despre şcoală, ce să mai vorbim. Era un fel de a zice că urma cursurile, deoarece ani în 


şir a fost mai mult un obiect ambiental al clasei şi a trecut dintr-un an în altul 
lârâş-grăpiş, la limita de jos a notelor şi, de regulă, ca urmare a unor acte de îndurare 
din partea profesorilor. Nu a reuşit în niciun fel să se adapteze acestui cadru organizat 
de învățământ, dacă nu în ceea ce priveşte preocupările şcolare - care nu-l interesau - cel 
puţin sub aspectul comunicării cu colegii de clasă, pentru a realiza o oarecare apropiere 
de unul dintre ei. Era o fire imposibilă, indiferentă la toate, o formă umană care zăcea în 
tăcerile ei, cu o exprimare aproape monosilabică, un copil-necopil, neânţeles nici de sine 
însuşi, nici de ceilalți. Era un gen de copil Sfinx, fără preferințele şi dorinţele fireşti ale 
vârstei, impasibil la pulsaţiile vieţii din jurul lui. Părea a fi strămutat de pe alte 
meleaguri, unde nu creşteau iarbă şi flori, nu era lumină, nici cer, nici zâmbet. Acolo 
erau probabil numai convulsiile lui, care se vălătuceau în el într-un cerc închis, păzit de 
grăniceri aprigi, care străjuiau cele câteva ieşiri posibile înspre lume, încă neblocate. 

Singura lui legătură cu lumea şi cei de vârsta lui era, din ce în ce mai rar, câte un joc 

de fotbal, care-i deschidea puţin sufletul şi-l făcea un pic mai comunicativ. Dar nici 
această fugă din enclava lui sufletească nu-l mulțumea decât vremelnic, pentru ca apoi 
să redevină duşmănos şi certăreţ, pătimaş şi gata să sară la bătaie. Era sigur pe el şi 
convins că niciunul dintre copii nu l-ar fi putut înfrunta. Era suficient să se uite urât la 
vreunul, că acesta lua distanţă şi astfel, numai astfel, au fost evitate numeroase situații 
de conflict, izvorâte din te miri ce moft. 
Între timp, întreaga lui ființă a început să fie cutreierată de schimbările alunecoase ale 
pubertăţii. Nu-l nelinişteau prea mult schimbările organice exterioare - pe care le 
înţelegea ca un proces al creşterii - ci acelea nedefinite, cu aură de mister, care au 
început să pulseze în el şi să-i mâne simţurile spre teritorii necunoscute şi neânţelese. 
Simţea în el chemări ademenitoare - ca nişte cântece de sirenă - care-l învăluiau într-o 
mantie de căldură şi-l predispuneau la o stare de reverie, îndeosebi spre orele înserării. 

Începuse iarăşi să creadă că ceva bun şi frumos urma să încolțească în el şi că îşi va 
putea regăsi liniştea din primii ani ai copilăriei. Dar această speranţă era firavă, neclară 
şi ciudată. 

Cum sfera lui de relaţii era îngustă, mărginindu-se mai mult la mediul familial, în 
orientarea instinctului sexual au avut inițial influenţă o serie de scene descoperite în 
imediata lui vecinătate. De asemenea, a mai contemplat unele forme feminine la ştrand, 
alimentându-şi pe această cale dorințele şi imaginile despre secretele şi tentaţiile 
nebănuite ale vieţii sexuale. Urmare impulsurilor erotice care îi dădeau târcoale, a 
încercat, pe la 16 ani, să violeze pe fiica unui profesor din şcoală, dar a fost prins asupra 
faptului, împrejurare care a produs un adevărat scandal în micul orăşel. 

Încercarea în sine poate fi considerată ca un moment de importanţă decisivă pentru 
viitoarea evoluţie a adolescentului. Dacă lucrurile s-ar fi desfăşurat normal, fără 
violenţă şi fără a face obiectul unei dezaprobări publice, mai exista poate şansa unei 
evoluţii fireşti a statutului său sexual. Nereuşita primei tentative sexuale a avut însă 
consecințe nebănuite pentru determinarea echilibrului său sufletesc, având efectul 
picăturii care umple paharul şi îl face să se reverse. Imboldul primei tinereţi, resimţit de 


el ca un lucru firesc, a avut efect de bumerang, care îi dovedea, pentru a câta oară, că 
are un destin special şi că orice va face se va sfârşi rău. Acest moment cheie al eşecului 
sexual i s-a fixat în creier ca un pivot blestemat; în jurul acestuia s-au strâns şi înlănțuit 
neputinţele zămislite anterior în el, devenind, treptat- treptat, un focar de vârtejuri 
înfricoşătoare. 

S-a produs, astfel, în viaţa lui, o nouă răsturnare de planuri, care şi până atunci 
pluteau dezordonat în beznă. Simţea dureros cum înlăuntrul lui au crescut - şi poate 
vor mai creşte - rădăcinile puternice ale unor forțe pe care nu le putea stăpâni. Teama 
primitivă a copilăriei s-a combinat cu violența, ura şi obsesia sexuală, s-au încolăcit în 
jurul lui şi l-au făcut ostatic, obligându-l să vâslească la galera lor, sub stindardul 
pierzaniei. In momentele lui bune îşi dădea seama că este robul patimilor, al unor 
furturi vrăjmaşe, care îi pustiesc sufletul. Dar cădea repede în starea lui specială de 
indiferență, pentru a-şi trăi - cu mici pauze - obsesiile care-i întunecau gândurile şi 
simțămintele. 

Dacă la acele începuturi hotărâtoare ale existenţei lui ar fi beneficiat de o brumă de 
îndrumare şi încurajare, dacă părinţii i-ar fi fost aproape, poate că steaua lui n-ar fi 
căzut în neant şi ar fi putut să-i lumineze miriştile sufletului, să-i ostoiască zbuciumul 
care-l arunca nemilos spre marginile lumii. Cine ştie, poate nu i-ar fi trebuit decât un 
pic de mângâiere, o mână caldă întinsă spre conştiinţa lui fragilă de frustrat şi 
năpăstuit, care i-ar fi astâmpărat zbaterile şi l-ar fi scos la liman. Dar părinţii nu s-au 
dovedit capabili de o asemenea înţelegere, nici măcar după drama producerii violului. 
In jurul lui se statornicise o atmosferă de nimicnicie, de gol afectiv, lipsă a oricărui 
orizont, totul fiind neânţelegere, neputinţă şi respiraţie bicisnică, exclusiv pentru 
nevoile existenței de azi şi de mâine. Nicio rază de lumină nu venea de nicăieri, iar 
sufletul lui cenuşiu inițial s-a întunecat şi mai mult şi s-a transformat într-o „perlă" 
otrăvită a nopții şi a adâncurilor. Neavând pe nimeni în jur care să aprindă un opaiţ al 
speranţei, a devenit un fir rătăcitor pe întinderea apelor lui învolburate, care-l 
transportau cu de-a sila într-o direcție necunoscută. Într-un asemenea moment al 
existenţei, toate fibrele ființei lui chinuite s-au încordat într-o aşteptare fără izbăvire şi 
au creat tensiuni nebănuite. Simţea că a căzut şi mai jos - ca în cufundările spre 
adâncimi ale copilăriei, care-i mai potopeau amintirile - şi atunci a încercat să caute în 
el resurse salvatoare, agățându-se de versanţii abrupți ai prăpăstiei de care se 
apropiase. În curând avea să resimtă zădărnicia oricărui efort, dispariţia oricăror borne 
salvatoare, prăbuşirea în abis. De aici a început, se pare, convertirea lui la întunericul şi 
adâncimile fără sfârşit ale sufletului său bolnav. Senzaţia de durere era cotropitoare, 
nimicitoare chiar, fără putință de împotrivire. Parcă devenise prizonierul unui câmp 
magnetic care îl trăgea spre adâncuri. S-ar putea să fi fost momentul când forțele 
destinului să-l fi mânat implacabil spre cea mai teribilă despicare pe verticală a 
sufletului lui. Încet-încet, s-a desprins de lumea reală şi a intrat, cu paşi nesiguri, în 
imperiul himerelor lăuntrice. În locul durității lucrurilor din jur, a găsit farmecul 
ademenitor al imaginaţiei, care nu năştea numai monştri ci şi plăsmuiri de vis: aburul 


imaginilor se condensa în făpturi ce păreau reale, cu forme, culori, cu iradieri şi 
chemări cărora nu li se mai putea împotrivi. Imaginile din jur s-au răsfrânt bizar asupra 
pereţilor lui sufleteşti, care au devenit oglinzi ce reflectau răsturnat realul şi-l 
transpuneau în fantasme seducătoare. In locul izvoarelor reale ale vieții, sufletul lui 
începuse să se hrănească cu propriile pulsaţii, cu poftele captivante ale adâncurilor, cu 
strălucirea luciferică a pasiunilor neângăduite, cu forța demonică şi agresivă a urii, cu 
trăirile triumfale ale nimicirii şi desființării altor frumuseti, inaccesibile lui. 
Imaginile captate din exterior erau de fapt adunate înlăuntrul lui ca nişte lucruri 
posedate, care-i aparţineau. Apetitul lui sexual, ca principală forță distructivă care-l 
inlănțuise în ultimul timp, în loc să ia o formă firească de dezvoltare - ca o 
binecuvântare a dorințelor naturii de a înflori - deraiase spre anormal şi monstruos. La 
el trăirea frumuseţii formelor feminine, a luminilor şi a parfumurilor emanate, se 
schimbase într-o deposedare fizică, o apucare brutală şi însuşire forțată a tuturor 
simbolurilor sexului. Aceste imagini şi trăiri se acumulau şi se combinau aleatoriu în 
imaginaţia lui. El nu mai putea dărui nimic în afara cetăţii de plăsmuiri care-l înconjura. 
Realul în domeniul vieții sexuale devenise un imperiu al trăirilor imaginative, care se 
dezvoltau - prin trecerea anilor - de la forme de oarecare gingăşie şi acceptare spre 
patimi monstruoase şi autonimicitoare. În adolescență, acest fenomen incipient de 
imagini răsturnate nu căpătase violenţa distructivă de mai târziu. Pe vremea aceea, în 
ceasurile de restrişte, deşi poftele începuseră să-l neliniştească, încerca să întindă mâna 
spre unele chipuri ce-i apăreau în faţa ochilor minţii, să le zâmbească chiar şi să 
rostească unele cuvinte de apropiere. Ar fi fost capabil, în momentele lui bune, să ofere 
unui chip drag o floare şi să stea - neclintit, ore în şir - alături de o fiinţă ce îi tulbura 
simțămintele. Înciudarea lui decurgea din faptul că, ori de câte ori încerca să 
depăşească starea de reverie, simțea plumbul neputinței din el, mai ales al dificultăţilor 
de exprimare şi comunicare, se bloca şi-şi transfera imboldurile în sfera lui interioară. 
Această barieră va sta pe mai departe închisă în fața oricărei tentative de a sparge 
barajul sufletesc care-l separa de lume şi-i împiedica apele limpezi, care atunci mai 
izvorau în el, să iasă la lumină. Sufletul lui începuse să devină ca o cazemată fortificată, 
cu intrări bine păzite şi cu guri mici de aerisire, care, la un moment dat, era capabilă să 
arunce în jur focuri ucigaşe. S-au strâns în el, în anii următori, depozite de efecte 
otrăvite şi deformate, „muniție" păgână care putea arunca în văzduh şi pulveriza 
sentimentele fundamentale ale omului: de iubire, libertate şi demnitate, de trăire a 
frumosului şi adevărului. 


Bestialitatea asasinatelor 


În activitatea curentă a poliției, marcată şi aşa de tensiuni şi eforturi continue pentru 

soluționarea infracțiunilor grave, apar unele situaţii deosebite, care solicită din plin ori 
chiar pun sub semnul întrebării capacitatea acesteia de a rezolva problemele complexe 
şi extrem de dificile cu care se confruntă. De regulă, este vorba despre apariția unor 
serii de agresiuni odioase, de omoruri comise în scop de jaf ori pe fond sexual, care 
produc în rândul populaţiei, în mod firesc, o stare de temere, de nelinişte ori chiar de 
panică. O asemenea stare de spirit s-a creat pe raza Capitalei, la începutul anului 1971 
când, la mică distanță de timp, au fost găsite cadavrele unor femei violate, jefuite şi 
asasinate cu ferocitate, fără ca autorul să fie identificat şi prins. Mai multe femei atacate 
şi agresate de criminal au rămas cu grave infirmităţi fizice şi psihice. 
Deşi, în acea perioadă, presa nu avea acces la ştiri despre asemenea evenimente, nefiind 
admis a se recunoaşte că în societatea socialistă „multprealateral” dezvoltată se pot 
comite asemenea crime, ele „fiind specifice doar orânduirii capitaliste”, informaţiile 
despre asemenea cazuri au circulat extrem de rapid, prin singurul canal posibil de 
atunci, cel al transmiterii directe de la om la om, şi au creat o atmosferă de severă 
îngrijorare publică. Pentru moment a existat o reacție generală de neâncredere în forța 
poliției de a contracara fenomenul şi, mai ales, de a lua măsuri concrete de protecție a 
cetățenilor. O dată cu lăsarea întunericului, femeile şi-au luat bunul obicei de a sta 
acasă. Doar cele care erau obligate de serviciu ori alte împrejurări imperative mai 
circulau pe străzile Capitalei. Acestea erau, de regulă, însoţite de către soți, prieteni ori 
colegi de serviciu. In mod deosebit, în unităţile de alimentaţie publică şi transport în 
comun, poliția a recomandat ca, în toate situațiile în care femeile nu pot fi însoţite de 
bărbaţi, să circule în grup şi pe trasee mai bine luminate, chiar dacă în felul acesta 
parcurgeau distanţe în plus. 

Protecţia femeilor, care erau totuşi obligate să circule singure, pe timp de noapte, 
era asigurată şi prin alte măsuri de excepţie luate de poliție, care a împânzit teritoriul 
municipiului cu patrule pedestre, auto şi călare, unele însoţite şi de câini de serviciu, 
încercând astfel prevenirea săvârşirii unor noi asemenea fapte şi eventual depistarea 
unor indivizi cu comportament violent, care puteau fi suspectați in cauză. In această 
acțiune de proporţii au fost antrenate, pe lângă forțele polițienești şi cele din corpul de 
pază, o serie de cadre din rezervă şi câteva mii de bărbaţi, care s-au oferit voluntar să 
participe la realizarea prevenirii. Această atmosferă de puternică mobilizare s-a realizat 


atât prin intermediul unor măsuri de organizare ce au fost luate în scop preventiv cât şi, 
în mod spontan, ca urmare a faptului că mulţi cetățeni au aflat, din surse demne de 
încredere, despre faptul că agresorul este un sadic, care atacă brutal femeile, de regulă 
prin aplicarea unor lovituri grave la cap, cu bare de fier ori cu cuțitul. Informaţia, odată 
difuzată, a avut precumpănitor un efect dezarmant, ce a alimentat starea de panică 
produsă - dar, în acelaşi timp, a creat o atitudine de îndârjire şi de participare a 
cetățenilor la ilortul întreprins pentru curmarea activității criminalului. I) erularea 
filmului acestor evenimente a început cu sesizarea primită de poliţie, în dimineaţa zilei 
de 5 martie 1971, când locatarii unui imobil situat în strada Scărlătescu, ia informat că, 
în curtea lor, a fost găsit cadavrul unei lemei, care prezenta multiple leziuni. Cercetările 
efectuate In faţa locului de către procuratură şi poliție au stabilit că victima agresiunii 
era |. F., în vârstă de 31 ani, căsătorită, având un copil, care lucra ca debarasatoare la 
Restaurantul „Vulcan'" şi locuia pe aceeaşi stradă. Femeia plecase de la unitate spre 
locuinţă în jurul orelor două noaptea. Cadavrul, i fost găsit cu faţa în sus, în poziţie 
ginecologică, fără chiloţi, portjartier şi fustă - care fuseseră rupte, smulse de pe corp si 
aşezate alături. 

Fig. 4 - Cadavrul victimei LF., acoperit cu zăpadă 


Examinarea medico-legală a relevat existența a şapte leziuni craniene grave, două 
în zona frontală şi cinci în cea parietală stângă, dispuse aproape paralel şi produse de 
un corp contondent, precum şi a mai multor muşcături, pe sâni şi pe coapse. 

În faţa porţii, la 0,5 m de trotuar şi pe toată distanţa culoarului de acces în curtea 
imobilului, s-au găsit mai multe pete de sânge în zăpadă (ninsese după comiterea 
faptei), împrejurare care a permis să se tragă concluzia că victima a fost lovită de 
agresor în stradă şi târâtă apoi spre locul unde a fost descoperită. Cercetările au mai 
stabilit că victimei îi lipsea un ceas de mână „Pobeda', cu unele caracteristici care 
puteau permite identificarea, precum şi o geantă din vinilin, de culoare maro, cu clapă 
şi încuietoare, în care păstra diverse obiecte de uz personal şi o mică sumă de bani. 


Fig. 5 - Cadavrul victimei 1LF., în poziția în care a fost găsit 


Analiza împrejurărilor în care a fost comis omorul, a modului de operare şi a 
tuturor datelor rezultate din primele activități de investigare, au dus la concluzia că 
organele de poliţie se aflau în fața unui caz complex şi dificil. In consecinţă, acestui caz i 
s-a acordat o atenţie deosebită, iar întreaga acțiune pentru identificarea şi prinderea 
autorului a fost coordonată de către un colectiv format din ofițeri din Inspectoratul 
General al Poliţiei şi Direcţia Poliţiei Capitalei. Pentru soluționarea cazului, a fost 
elaborat un plan de acțiune, care a cuprins o gamă largă de măsuri, în vederea 
verificării următoarelor ipoteze: 

- s-a apreciat, într-o primă versiune, că omorul putea fi săvârşit din gelozie, de către 
bărbaţi din anturajul victimei ori din rândul clienţilor localului unde lucra; 

- s-a considerat că omorul ar fi putut fi săvârşit, fără un motiv bine determinat, de 


către un psihopat sau un bolnav psihic, care a urmărit realizarea cu orice preț a actului 
sexual; 

- s-a admis ca posibil şi faptul că omorul putea fi comis în scop de jaf, de către 
infractori care şi-au continuat acțiunea cu un viol. 

In baza primei ipoteze de lucru, au fost efectuate investigaţii aprofundate pentru a 
identifica şi clarifica natura unor posibile stări conflictuale ori raporturi de gelozie 
intervenite în viaţa victimei. Au fost înlăturate, rând pe rând, unele suspiciuni ce se 
refereau la soțul acesteia, cu care a avut diverse certuri, fără însă a fi de natură să 
degenereze în răzbunare, din gelozie. De asemenea, au fost verificate, dar nu s-au 
confirmat, unele informaţii care priveau neânțelegeri avute cu doi dintre colegii de 
serviciu. Nu au putut fi determinate elemente de gelozie, în măsură a duce la săvârşirea 
omorului, nici în cadrul anturajului familiei victimei. Ca atare, au rămas în curs de 
verificare, doar aspecte privind identificarea unor clienţi ai locului, cu care victima ar fi 
putut avea vreo relaţie care să evolueze spre intenţia unei răzbunări. 

Au demarat în ritm alert activităţile specifice de verificare a situației persoanelor cu 
handicap psihic ori comportament aberant în sfera vieții sexuale, ipoteză căreia, de la 
bun început, i s-a acordat un credit deosebit. Problema cea mai complexă nu se referea 
însă la investigarea celor cunoscuţi, care erau destul de mulţi, ci la dificultatea 
identificării celor care nu erau cunoscuţi cu asemenea manifestări nici de către poliţie, 
nici de către serviciile medicale de specialitate. 

În cadrul celei de-a treia ipoteze, s-a desfăşurat un volum mare de muncă pentru 
verificarea infractorilor cunoscuţi, 

Fig. 6 - Urmele loviturilor aplicatela cap victimei I.F. 


cu prioritate a celor domiciliați în zonă ori care frecventau Restaurantul „Vulcan”, 
precum şi pentru identificarea altor persoane care, deşi nu erau cunoscute cu trecut 
infracțional, se puteau preta la jaf. Prin dimensiunile lui deosebite, acest capitol special 
al investigaţiilor a lămurit situația a numeroşi suspecți dar, în acelaşi timp, necesita în 
continuare un efort de mai mare durată. 

La circa două săptămâni după producerea acestui caz, am fost chemat urgent din 
provincie, unde lucram tot pentru soluţionarea unor spețe deosebite de omor, victime 
fiind, de asemenea, femei violate, omoruri comise în anul anterior. La sosire, mi s-a 
cerut să efectuez o examinare comparativă a cazurilor, sub toate aspectele ce prezentau 
interes, pentru a conchide dacă puteau să fie săvârşite de către acelaşi autor. Fără 
îndoială că, după o documentare temeinică asupra celui din Capitală, am analizat cu 
atenţie atât datele principale cât şi cele de detaliu ale celor două situaţii şi am ajuns la 
concluzia argumentată că între ele existau deosebiri esenţiale. Diferenţierea cea mai 
caracteristică privea modul de operare a infractorului din Capitală, care aparţinea unui 
tip de criminal de o extremă violenţă şi era conjugat cu jaf, spre deosebire de cel folosit 
în provincie, unde s-a manifestat un anumit rafinament în acostarea şi apropierea 
victimelor, iar uciderea a fost realizată prin sugrumare şi nu prin lovirea cu corpuri 
contondente ori tăietor-înțepătoare. 

După prezentarea raportului cu motivaţia necesară - deşi făceam parte din corpul 
specialiştilor în domeniu - în loc să fiu cooptat în colectivul de coordonare a 
investigaţiilor organizate la nivelul Capitalei, am fost repartizat, de către şeful direcţiei, 
să execut o misiune caraghioasă, de patrulare pe stradă, într-o zonă considerată 
pretabilă reapariţiei criminalului. Sigur că, activitatea în sine putea fi considerată utilă, 
în contextul măsurilor generale luate pe raza Capitalei. Ceea ce nu am putut înţelege şi 
nici accepta mai mult de o săptămână a fost faptul că - pe baza experienţei ce o aveam 
la nivelul aparatului central al poliţiei - apreciam că locul meu nu era cel de simplu 
gardian. Ca urmare, am provocat o discuţie fermă cu şeful meu, căruia i-am spus că nu 
accept statutul impus. l-am subliniat că profită de împrejurări ca să mă pună la punct 
pentru nişte neânţelegeri anterioare, într-o situație când prezenţa mea ar putea fi utilă 
la nivelul centrului de coordonare al investigaţiilor şi de analiză a informaţiilor 
obținute. 

Dându-i de înţeles că, dacă nu rezolvă favorabil cererea mea, voi face apel la nivel 
ierarhic superior, unde mă bucuram de altă apreciere, mi-a făcut această onoare în 
preziua săvârşirii celui de-al doilea omor. Aşa se explică faptul că, după acest moment, 
am participat direct la analizele organizate asupra stadiului investigaţiilor, am cunoscut 
informaţiile obţinute şi mi-am adus contribuţia la stabilirea şi realizarea concepției 
specifice de acțiune. Vom reveni asupra unor aspecte asemănătoare, pe parcursul altor 
capitole, pentru a ilustra modul în care, dintr-un orgoliu nemăsurat, unii şefi se erijau 
nu atât în factori de autoritate, ceea ce putea fi înțeles, cât în persoane cu competenţă şi 
profesionalism. 

În timp ce organele de poliţie erau angajate într-o intensă activitate operativă 


pentru identificarea şi verificarea unui mare număr de indivizi suspecți, în noaptea de 

8/9 aprilie 1971, a fost săvârşit un alt omor deosebit de grav, în strada Vulturi nr. 40, la 

o distanță mare de locul unde se produsese cazul descris mai sus. Victima a fost 

identificată în persoana numitei P.G., de 35 ani, căsătorită, însă despărțită în fapt de soț, 

debarasatoare la restaurantul „Prieteniei", domiciliată în strada Vulturi nr. 55, care, ca şi 

prima victimă, se întorcea de la serviciu spre locuinţă, în jurul orelor două noaptea. 

Fig. 7-Se observă o parte din numeroasele lovituri de cuțit aplicate victimei P.G. (unele aplicate 
post-mortem) 


Cadavrul prezenta un număr de 48 leziuni tăiate şi înțepate, dispuse la nivelul 
capului, pieptului, regiunii pubiene şi a membrelor inferioare, produse cu obiecte 
tăietor-despicătoare (probabil topor şi cuţit). Examinarea cadavrului a evidenţiat urme 
de muşcături pe sânul drept, în regiunea pubiană şi pe labii, constatându-se, totodată, 
decuparea şi lipsa unor ţesuturi din aceste locuri (rupte cu dinţii), care nu au mai fost 
găsite la locul faptei. 

Cercetarea câmpului infracțional a stabilit că, victima a fost atacată în mijlocul 
străzii (la o distanță de 30 m de locul unde a fost găsit cadavrul) şi apoi târâtă în curtea 
imobilului sus-menționat. Era aşezată cu fața în sus şi violată. Lenjeria de corp a fost 
tăiată, unele bucăţi din sutien şi chiloți fiind găsite sub cadavru, iar altele (din 
portjartier şi dintr-un ciorap) agăţate într-un pom. Lângă bordura trotuarului din fața 
imobilului cu numărul 34 a fost găsită o bucată de pânză cu margini neregulate, pătată 


cu sânge, iar în curtea aceleiaşi clădiri, într-un container metalic, o altă bucată de pânză, 
de asemenea pătată cu sânge. Analizele de laborator au demonstrat că, pe ambele 
ţesături, grupa de 


Fig. 8 - Muşcătura de pe coapsa victimei 


sânge aparținea victimei (01), iar pe cea găsită în container a fost determinată şi o altă 
grupă, respectiv A II - tip secretor, despre care s-a presupus că putea aparține 
criminalului, care eventual s-a rănit în timpul săvârşirii faptei. 

Urmele de dinţi de pe corpul victimei au fost relevate prin fotografie, iar bucăţile de 
dermă purtătoare de urme au fost conservate. 

De la locul faptei s-au mai ridicat: îmbrăcămintea victimei, fire de păr, găsite în 
mâna şi pe fusta acesteia şi alte corpuri purtătoare de urme. La o distanţă de 50 de metri 
de locul unde a fost găsit cadavrul, pe o alee, a fost descoperită geanta victimei, obiect 
ridicat în vederea examenelor criminalistice de laborator. Autorul şi-a însuşit de la 
victimă un ceas „Probeda" şi o sumă mică de bani. 

Din nou criminalul şi-a căutat şi a găsit victima în apropierea locului de domiciliu. 
Faptul în sine putea fi interpretat nu ca o simplă coincidenţă ci, mai degrabă, ca o 
expresie a urmăririi prealabile a victimei. Investigaţiile aprofundate, efectuate la 
unitatea unde a lucrat victima, nu au relevat însă date certe cu privire la faptul dacă 
vreun bărbat ar fi fixat-o şi urmărit-o, chiar de la locul de muncă. In schimb, s-a putut 
afla că victima şi-a exprimat față de mai multe colege temerea unei posibile urmăriri. Ea 
le-a relatat că, în cursul săptămânii anterioare, a observat în autobuzul de noapte un 


bărbat tânăr, brunet şi bine clădit fizic, care avea faţa pe jumătate acoperită cu gulerul 
puloverului. Acesta a călătorit cu ea în acelaşi autobuz, apoi şi-a continuat drumul până 
în dreptul străzii pe care locuia. Situaţia în sine i-a provocat o oarecare îngrijorare, dar a 
considerat că putea fi doar o coincidenţă, întrucât bărbatul respectiv nu s-a manifestat 
în niciun fel, în ceea ce-o priveşte. 

Şi totuşi, morbul îndoielii şi, mai ales, al temerii, a început să-şi facă loc în inima ei. 
Fiind o fată stăpână pe sine, nu a acceptat propunerea de a fi însoţită de către colegi 
decât până în stația de unde lua autobuzul de noapte, afirmând că dacă va mai observa 
ceva suspect, va apela şi la un asemenea sprijin. 

Când mergea grăbită spre casă, sub săgețile unei ploi torențiale, inima ei va fi simţit 
deodată primejdia, când a remarcat o umbră uriaşă, care se năpustea asupra ei. Trebuie 
să fi trăit fulgerător senzația de prăbuşire psihică, de paralizare a oricărei voințe şi de 
pierzanie. Cât va fi durat această stare, o clipă-două, timp suficient pentru a invada-o 
năduşeala fricii de moarte, simțământul de vânat încolțit. Desigur, n-a mai avut timp să 
judece şi să gândească varianta ei de salvare, eventual prin ţipete. 

Fără a-i adresa nicio vorbă, agresorul a lovit-o în cap cu o toporişcă, acţiune 
repetată de mai multe ori, dovadă bălțile de sânge găsite în stradă, precum şi dâra 
groasă prelinsă pe o distanță mare, până la locul din curte unde a fost târâtă şi violată. 
În clipa lovirii nu putea simţi, câteva momente, decât o durere năprasnică şi imediat o 
învăluire în căldură, după care a alunecat în agonie. În starea aceasta nu putea percepe 
cum forțele bezmetice ale sălbăticiei s-au năpustit asupra ei, pângărindu-i trupul. 

Criminalul şi-a desăvârşit opera, „încoronând-o" cu practicarea unui amor bestial, 
în beţia căruia continua să-şi lovească victima cu cuțitul, chiar şi după ce aceasta 
murise. 

Fig. 9-Oparte din leziunile craniene produse victimei cu cuțitul 


În bezna întunericului ocrotitor, avea loc o scenă de „iubire" diavolească. Pământul 
acesta răbdător şi generos a suportat contopirea a două trupuri: unul care călătorea spre 
neființă şi altul care nu era decât o dezlănțuire de patimi oarbe, sălbatice, aberante. 
Fiinţa jertfită a colorat pământul cu roua lacrimilor de sânge şi garoafele rănilor 
sângerânde, dorind, parcă, să reverse în jur, ca o ultimă dăruire, florile purpurii ale 
amurgului ei. A semănat, astfel, în ochii bestiei, florile suferinţei. 

Complexitatea cazurilor şi cruzimea autorului au condus la luarea hotărârii ca 
analiza situaţiei să fie reeditată, pentru a se examina mai aprofundat datele ei esenţiale. 
In efectuarea analizei, s-a pornit de la luarea în considerare a unor date de ordin 
obiectiv, obţinute din cercetarea la fața locului, din examinările medico-legale, 
criminalistice şi din informaţii care, în final, au fost interpretate şi coroborate cu unele 
concluzii desprinse din investigaţiile şi cercetările întreprinse, precum şi cu cele 
obținute din practica anterioară a organelor de poliţie. Studiul desfăşurării acțiunilor 
criminale, în materialitatea lor, a evidenţiat câteva constatări şi concluzii importante, 
care au orientat pe un front larg activităţile de descoperire a autorului şi au determinat 
o concepţie de lucru dinamică, adaptată permanent aspectelor nou apărute. 

Astfel, examinarea principalelor împrejurări ale săvârşirii celor două omoruri 
prezentate, a subliniat următoarele laturi considerate ca fiind caracteristice: 

a) faptele au fost comise în jurul orelor două noaptea, pe timp nefavorabil (ploaie, 
ninsoare) şi în imediata apropiere a locuinţelor victimelor, ceea ce prezuma alegerea 
momentului de acţiune şi cunoaşterea prealabilă a specificului terenului (a 
configurației, iluminaţiei, a frecvenţei circulației, a amplasamentului curților interioare, 
poate chiar şi a căilor de retragere şi a drumului parcurs de către victime); ca atare, s-au 
dezbătut două versiuni: alegerea din timp a victimelor şi urmărirea întâmplătoare a 
acestora. S-a ajuns, pentru moment, la concluzia punctării anterioare a acestora, ca 
variantă mai plauzibilă, apreciindu-se datele privind cunoaşterea domiciliului şi 
urmărirea lor anterioară; 

b) s-a considerat, de asemenea, ca verosimilă aprecierea că autorul avea preferință 
pentru străzi cu o anumită poziţie a curților interioare, specifice unor zone semicentrale 
ale oraşului; s-a avut în vedere şi posibilitatea de recidivă a criminalului, tot în 
asemenea perimetre, idee care a determinat, la un moment dat, o concentrare a forțelor 
şi acțiunilor de prevenire a unor cazuri similare; 

c) în ceea ce priveşte categoria din care proveneau victimele, s-a reținut că acestea 
au fost, în ambele cazuri, debarasatoare la unele localuri, salariate care, de regulă, se 
întorc noaptea târziu şi singure la domiciliu; s-a luat în considerare şi versiunea unei 
eventuale relaţii între victime (din punct de vedere al locului de naştere, domiciliilor 
sau locurilor de muncă anterioare şi al anturajului lor) stabilindu-se măsuri pentru 
studierea mai temeinică a acestor aspecte; 

d) modul de operare folosit la săvârşirea faptelor prezenta unele asemănări 
pregnante, în mod deosebit în ceea ce priveşte următoarele aspecte, care au făcut şi ele 
obiectul unei noi examinări: 


- agresorul a lovit brutal victimele, în mod repetat şi în zone de interes vital, care 
puteau produce moartea acestora; 

- autorul a folosit la atac instrumente dinainte pregătite, pe care le purta asupra 
lui, şi care erau apte să producă leziuni mortale, deci nu erau folosite în scop de 
autoapărare; 

- în ambele cazuri, infractorul a întreținut contact sexual cu victimele, în timp ce 
acestea se aflau în stare de agonie sau chiar muriseră, le-a rupt, tăiat sau smuls lenjeria 
intimă şi le-a muşcat; 

- acţiunile criminale au fost însoţite şi de jefuirea victimelor; 

- autorul şi-a asumat un risc foarte mare, deoarece a atacat victimele în stradă şi 
le-a violat în interiorul unor curți, deci în locuri în care putea fi surprins asupra 
faptului; în acelaşi timp, şi-a luat şi unele măsuri de precauţie, acționând noaptea 
târziu, pe vreme rea; criminalul a anihilat reacţia de apărare a victimelor de la prima 
lovitură. 

Aceste elemente esenţiale ale modului de operare ca şi altele, de detaliu, care au 
fost luate în considerare, coroborate cu specificul mobilului sexual, au permis să se 
tragă concluzia importantă că poliția se afla, în mod sigur, în fața unor asasinate comise 
de către acelaşi autor, în scopul realizării actului sexual şi că, în fapt, nu era vorba 
despre o acţiune de răzbunare sau jaf. Această ultimă versiune trebuia să fie 
considerată doar ca un aspect subsidiar şi nu caracteristic al activității criminalului. 
Prioritar, s-a reţinut că întreaga acţiune criminală a fost polarizată spre actul sexual, 
realizat în condițiuni deosebite, constatare care promova teza că autorul poate fi 
anormal, cât mai probabil o persoană cu tulburări grave de comportament, pe un fond 
de psihopatie sexuală accentuată. A atras atenţia şi detaliul că autorul nu a luat de la 
victime toate obiectele de valoare, iar pe altele le-a abandonat în apropierea locului 
faptei, după o anumită verificare. A riscat, ca pe această cale, să lase noi urme, 
comportament care nu este caracteristic acţiunii unui tâlhar propriu-zis. 

Faptul că, din investigaţiile efectuate, nu au rezultat elemente de legătură între 
victime şi autor a fost interpretat de către echipa de coordonare a cercetărilor ca având 
o semnificație importantă. S-a apreciat că este foarte puţin probabil ca, într-o perioadă 
scurtă de timp, acelaşi autor să aibă motive de răzbunare extremă față de mai multe 
femei. De asemenea, că este aproape imposibil ca mai mulți agresori să acționeze fiecare 
separat şi pe un fond psihic de degradare asemănător. 

Corelarea tuturor informațiilor obținute până în acel moment a dus, deci, la 
concluzia că organele de poliție aveau de rezolvat o serie neagră de fapte similare, vergi 
ale aceleiaşi acțiuni de mare pericol social a unui psihopat sexual extremist. Aceste 
concluzii au determinat o orientare mai bună spre luarea unor măsuri de prevenire, 
pentru împiedicarea săvârşirii altor asasinate. Chiar dacă acest obiectiv nu a putut fi 
realizat, dat fiind faptul că, practic, criminalul s-a mişcat şi a acționat pe o mare rază 
teritorială, măsurile luate au contribuit serios la diminuarea nivelului faptelor 
antisociale. 


S-a apreciat, în finalul noii analize, că activitatea de identificare a autorului trebuie 
dirijată în continuare pentru verificarea a două ipoteze, care au fost reformulate, în 
concordanţă cu specificul mobilului acţiunilor criminale înregistrate, şi anume: 

1) omorurile au fost săvârşite în scopul realizării actului sexual de către o persoană 
care suferă de o manie psihică, mai ales din categoria psihopaţilor sexuali; 

2) omorurile au fost săvârşite în scop de viol şi jaf, de către persoane cu antecedente 
penale în această direcţie ori care, deşi nu aveau antecedente, sunt cunoscute ca 
elemente violente, decăzute moral, cu manifestări sau înclinații perverse în viața 
sexuală, pe fond de alcoolism; această versiune, deşi considerată subsidiară, a fost 
admisă deoarece practica poliției a dovedit că, în asemenea situații, unele persoane pot 
acționa de manieră apropiată unora care au tulburări grave de comportament, alcoolul 
generând adeseori manifestări paradoxale în comiterea actelor sexuale. 

Verificarea ipotezelor de mai sus presupunea un volum impresionant de activități, 
desfăşurate susținut şi multilateral, în cadrul unui plan de amploare, care a fixat 
concepția de lucru amintită. 

Un accent deosebit s-a pus pe necesitatea realizării unei instruiri temeinice a 
întregului potenţial polițienesc. S-a subliniat, de asemenea, importanţa organizării unei 
activități complexe de investigare şi culegere de informaţii de la diverse categorii de 
persoane care îşi desfăşurau activitatea mai ales pe timp de noapte, cum erau cei din 
alimentaţia publică şi turism, personalul de pază, cel de pe mijloacele de transport în 
comun, din întreprinderile de salubritate şi gospodărie comunală, taximetriştilor, cei 
care făceau aprovizionarea agenţilor economici etc. 

Pentru a ilustra, în parte, amploarea deosebită a măsurilor luate, menţionăm că în 
cadrul primei ipoteze au fost promovate următoarele direcţii principale de acţiune: 

- extinderea investigaţiilor în zonele de comitere a faptelor; 

- verificarea tuturor persoanelor cunoscute de poliție care erau bolnave psihic, pe 
fond sexual, cu accent pe cei care suferă de psihopatie sexuală sau impulsivă, epilepsie 
etc.; 

- identificarea cu concursul circumscripţiilor sanitare şi a spitalelor de specialitate a 
altor persoane din această categorie, care nu erau cunoscute de către poliție, dar care, 
după manifestările lor, puteau prezenta un grad sporit de periculozitate; 

- consultarea evidenţelor serviciului medico-legal al Capitalei pentru stabilirea 
cazurilor de examinare a unor femei care au fost victimele unor violuri sau tentative de 
viol, fiind selectate prioritar cele care prezentau muşcături ori lucrau în alimentaţia 
publică; 

Identificarea în teren (gări, pieţe, parcuri, cinematografe, subsoluri etc.), prin 
diverse acțiuni şi razii, a altor psihopaţi necunoscuţi până atunci, tocmai pentru că nu 
aveau manifestări evidente de bolnavi şi, ca atare, erau mai greu de depistat. În această 
operaţiune au fost luate în considerare mai multe criterii de identificare, cum ar fi: 
comportamentul general al celor depistaţi, aspectele de ciudățenie în preocupările, 
vestimentația şi activitatea lor, modul de satisfacere a nevoilor sexuale, tendințele de 


ademenire a unor fetițe la acte de perversiune sexuală, manifestări de onanism, 
exhibiționism, precum şi alte indicii care puteau da naştere unor suspiciuni. 

În cadrul celei de a două ipoteze, s-au impus şi au fost luate măsuri orientate pe 
următoarele direcţii de acțiune: 

- identificarea şi verificarea tuturor eliberaţilor din penitenciare din anii 1970 şi 
1971 care au suferit condamnări pentru omoruri, tâlhării, violuri şi alte atentate la viața 
sexuală, precum şi a celor fără ocupație, cu existență parazitară, care, deşi nu aveau 
antecedente penale, au fost semnalați cu comportament agresiv sau cu o viață sexuală 
anormală; la fel şi a elementelor decăzute moral, a vagabonzilor şi alcoolicilor ce 
frecventau noaptea zona localurilor, a parcurilor, gărilor etc. 

- identificarea şi verificarea clienţilor obişnuiţi ai localurilor unde au lucrat 
victimele infracțiunilor (restaurantele „Vulcan”, „Prieteniei”, „Vaporul" şi „Cloşca de 
Aur”) pentru obținerea unor date de portret sau altor indicii necesare stabilirii celor care 
au urmărit sau acostai victimele ori alte salariate ale acestor unităţi; 

- Examinarea comparativă a tuturor acestor cazuri, precum şi a celor de acostare şi 
urmărire a unor asemenea salariate, pe întreg teritoriul Capitalei, în vederea stabilirii 
semnalmentelor comune ale suspecţilor, a traseelor de apariție şi mişcare ale acestora 
etc. 


Fig. 10 - Portret robot al Fig. 11- Altă schiță portret a criminalului, 


Criminalului realizată pe parcursul cercetărilor 


Principalele informaţii obţinute au fost plasate pe o schiță a municipiului şi 
analizate prin corelaţie cu cazurile aflate în curs de cercetare; pentru toate cazurile de 


violuri reclamate s-a ordonat să se stabilească grupa sanguină a autorilor, iar în 
dosarele rămase cu făptuitori necunoscuţi să se verifice dacă s-a putut determina grupa 
de sânge; identificarea şi verificarea persoanelor cu domiciliu flotant, angajate pe 
şantierele Capitalei sau care locuiau, fără forme legale, în dormitoarele comune şi 
despre care existau indicii că sunt violente ori au preocupări şi înclinații nefireşti în 
viaţa sexuală; efectuarea de investigaţii în rândul l. iximetriştilor şi personalului 
autobuzelor de noapte, I >entru culegerea de informaţii despre existența unor suspecți 
între cei care circulau noaptea ori a propriului I >ersonal; verificarea, la unitățile 
sanitare, a persoanelor care s-au prezentat cu leziuni suspecte pentru consultație, I 
ratament ori internare; de asemenea la curățătoriile chimice, pentru a se cunoaşte cine a 
depus obiecte de îmbrăcăminte I >ătate de sânge; stabilirea prin investigaţii complexe a 
legăturilor victimelor, a naturii acestor relaţii şi verificarea persoanelor ce trezeau 
suspiciuni; examinarea cazurilor de sinucideri suspecte, pentru a se deduce o eventuală 
legătură intre cei în cauză şi săvârşirea omorurilor etc.; urmărirea corpurilor delicte 
furate de la victime. 

Persoanele identificate în acest mod au fost verificate lemeinic, ținându-se seama de 
mai multe criterii de analiză, .1 predate corelativ şi anume: compararea dactiloscopică a 
i mpresiunilor digitale cu urmele ce au fost descoperite pe o rețetă din geanta celei de a 
două victime; stabilirea grupei sanguine, cunoscând că, probabil, autorul are grupa A II 
- lip secretor; analiza comparativă a dentiţiei lor, cu urmele tle dinți prelevate după 
muşcăturile provocate victimelor; modul de justificare a timpului pentru perioadele 
când s-au înregistrat cele două omoruri; stabilirea comportamentului general şi, mai 
ales, al celui sexual al persoanelor verificate; prezența unor eventuale urme de sânge pe 
vestimentația suspecţilor şi determinarea grupei de sânge; stabilirea I aptului dacă 
persoanele vizate erau în posesia unor cuțite, toporişti sau bare, cu caracteristicile celor 
folosite la producerea omorurilor; identificarea la cei cercetaţi a unora dintre bunurile 
furate de la victime ori a unor țesături cu caracteristicile celor abandonate în ultimul 
caz. 

Un capitol important al activităţii l-a constituit realizarea de către un colectiv de 
ofițeri cu experienţă a unui studiu comparativ, cu alte cazuri de omoruri şi tentative de 
omor din evidența organelor de poliție. Astfel, s-a stabilit, prin examinarea 
împrejurărilor de săvârşire a faptelor, a mobilului şi a modului de operare, că alte şase 
cazuri anterioare (un omor din mai 1970, patru tentative de omor şi un viol, toate 
rămase cu autori necunoscuţi) prezentau numeroase şi importante elemente de 
similitudine. S-a conchis, astfel, că ele au fost săvârşite de către acelaşi autor, care era 
căutat cu febrilitate. Supoziţia - care în final s-a dovedit a fi reală - a avut o valoare 
deosebită, orientând din timp unele investigaţii şi verificări şi reprezentând o 
anticipație inspirată, o bază de plecare pentru pregătirea fazei propriu-zise a 
cercetărilor. 

De asemenea, analiza efectuată a stabilit o serie de sarcini importante pentru 
intensificarea activităţilor criminalistice, în care scop au fost luate măsuri organizatorice 


speciale, ordonându-se ca echipe de ofițeri competenţi să se ocupe de adâncirea 
examinării unor urme şi corpuri delicte. Aşa, de exemplu, s-a dispus: exploatarea 
sistematică a urmelor digitale, prin verificarea lor în toate evidențele speciale ale 
poliţiei, pe plan central şi difuzarea fotogramelor acestor urme la toate organele de 
poliție din ţară, în scopul comparării lor cu impresiunile digitale luate de la diverşi 
suspecți; efectuarea unor fotografii şi diapozitive cu urmele de dinţi ridicate, în mărime 
naturală, în scopul comparării lor cu cele obținute de la bănuiţi (prin imprimarea 
dentiţiei lor pe coli de sugativă), obținându-se pe această cale un ritm mai alert de triere 
a acestora; în cazurile când se observa o relativă apropiere a acestor urme, de erau 
studiate în continuare de către specialişti, inclusiv de către stomatologi; efectuarea unor 
constatări tehnico-, ştiinţifice asupra celor două bucăţi de pânză descoperite în al doilea 
caz de omor, pentru a se stabili caracteristicile lor fizico-chimice şi de țesătură şi indicii 
cu privire la obiectele ce se puteau confecţiona din asemenea materiale textile. 

În colaborare cu Institutul de Hematologie, s-a dispus efectuarea unor examene 
suplimentare pentru a fi identificate şi unele subgrupe sanguine ale autorului, prin 
examinarea petelor de sânge evidenţiate pe una din bucăţile de pânză. De asemenea, 
prin consultarea unor specialişti antropologi, s-a realizat reconstituirea grafică a 
portretului presupusului autor, pornind de la relatările unui martor,. Şofer de taxi. 

Acesta a susținut că, în noaptea comiterii celui de-al doilea omor, după orele două, 
a transportat un individ din apropierea locului faptei, care a lăsat o dâră de sânge pe 
perna din spatele autoturismului. Martorul a mai precizat că individul, pe care l-a luat 
din apropierea Poştei Vitan, avea o față negricioasă şi rotundă, era subţirel şi înalt de 
circa 1,70 m, cu părul negru, dat peste cap, şi îmbrăcat într- im pardesiu. Mai susținea 
că, pe față, părea să aibă nişte semne de vărsat. Către finalul depoziţiei a mai afirmat că, 
de fapt, pe acest individ l-a transportat de două ori: pe la orele nouă seara, când l-a dus 
în zonă şi apoi - în cursul nopţii. A mai afirmat că respectivul ar fi lucrat ca bucătar la 
Restaurantul „Carpaţi”, cu circa 10 ani în urmă. Deşi declarația martorului părea 
nesigură şi cu unele elemente contradictorii, a fost serios luată în considerare de către 
şefi, mai ales datorită faptului că s-a confirmat, prin analiza petei de sânge de pe 
banchetă, pată care avea grupa sanguină a victimei omorului. În primele zile s-a 
apreciat chiar că, pe această bază, se va putea ajunge la descoperirea autorului şi s-au 
născut nişte speranţe de rezolvare a cazurilor. 

Deoarece nu am asistat la audiere şi am aflat doar după câteva zile despre această 
depoziție, am cerut să fie reascultat de către specialişti, pentru a clarifica aspectele 
contradictorii menţionate. Când l-am întrebat ce temei are susținerea că respectivul ar fi 
fost bucătar, a dat un răspuns care m-a uluit de-a binelea. A afirmat că numai după 
nişte eforturi deosebite şi-a adus aminte despre acest detaliu şi că, pentru a-şi stimula 
memoria, a făcut mai multe zile în şir exerciții yoga, stând câte 15-20 minute cu capul în 
jos, pentru a-şi alimenta mai bine creierul cu sânge. Ne-am dat seama că afirmaţiile nu 
au o bază reală şi martorul suferă de unele tulburări de comportament. Verificările 
referitoare la bucătarul indicat ne-au edificat pe deplin asupra aspectului fantezist al 


depoziției, care exprima mai mult o tentativă de a se evidenția în fața colegilor, care 
până atunci îl considerau o persoană insignifiantă. 

Am menţionat acest aspect pentru a ilustra complexitatea problemelor apărute pe 
parcursul vastei acțiuni de identificare a autorului. În fond, în aceste cazuri, poliția nu 
obținuse încă decât unele elemente de ordin general pentru orientarea cercetărilor, iar 
pe teren se impuneau eforturi considerabile, atât în vederea identificării unor eventuali 
suspecți, cât şi pentru verificarea atentă a fiecăruia, prin prisma criteriilor care au fost 
stabilite. Or, o asemenea activitate de anvergură, prevăzută a se realiza în timp extrem 
de scurt, depăşea capacitatea forțelor poliției din Capitală. În afară de presiunea opiniei 
publice, deloc de neglijat, exista o presiune de excepţie din partea cabinetului unu al 
statului totalitar, care nu concepea ca asemenea fapte să nu fie descoperite în câteva 
zile, orice întârziere fiind pusă expres pe seama incompetenţei. 

De aici şi maniera de lucru adoptată de către conducerea Inspectoratului General al 
Poliţiei, în frunte cu şeful acestuia, care s-a angrenat direct în dirijarea „ostilităţilor”, 
ceea ce mi s-a părut normal. Această implicare a impus, însă, un stil de lucru 
extracentralizat şi foarte autoritar, care a îngrădit sau uneori a eliminat din proces 
profesionalismul şi aportul necesar al ofițerilor de specialitate. Ca urmare, s-a introdus 
un sistem zilnic de analize ale stadiului cercetărilor şi, mai ales, ale informaţiilor 
obținute, cu participarea şefilor organelor de poliție din Capitală şi, mai puţin, a 
specialiştilor. 

Din această cauză, în anumite momente, principalele activităţi şi forțe polițienești 
au fost dirijate spre aspecte neesenţiale ori ineficiente. Se ajunsese la un moment dat să 
se pretindă identificarea şi clarificarea, într-un timp foarte scurt, a situației miilor de 
persoane care desfăşurau activități pe timp de noapte, printre care - se motiva generic - 
s-ar fi putut găsi şi autorul. S-a ajuns să fie suspectate, într-un asemenea context, 
persoane care desfăşurau activități de paznici ori chiar şi unele cadre militare în 
rezervă. 

Distanţa în timp față de eveniment ne permite, fără îndoială, o apreciere critică mai 
clară a unor activităţi, care au fost dictate de împrejurări insuficient analizate. Ele au 
exprimat o tendinţă, destul de frecvent întâlnită în cercul nespecialiştilor, de promovare 
a tezei că, în acest domeniu, trebuie verificată orice posibilitate teoretică, de teama de a 
nu greşi. În fond, o asemenea concepție exprimă superficialitate în gândire, capacitate 
scăzută de examinare a specificului cazurilor şi ignorarea priorităților în acţiune. Prin 
hipertrofierea spectrului de probleme ce se cer a fi rezolvate, o asemenea atitudine 
duce, în final, la întârzierea soluționării, dacă nu chiar la lipsă de finalitate. 

Semnificativ în acest sens este faptul că una dintre pistele optime stabilite în cadrul 
planului de măsuri, care putea conduce la identificarea autorului, a fost irosită, 
deoarece s-a cerut executarea ei în timp scurt, fapt ce a condus la realizarea unor 
investigaţii superficiale. Ne referim la verificările care au fost ordonate, după al doilea 
caz de omor, pentru a identifica şi clarifica toate cazurile de prezentare la consultaţii, 
asistenţă ori internare în unități medicale de specialitate, întrucât a rezultat că autorul 


s-ar fi rănit la mână, în timpul săvârşirii unei infracţiuni. Şansa aceasta a fost practic 
pierdută, deoarece verificările nu au fost făcute la toate unitățile medicale, deşi nu ar fi 
solicitat un efort deosebit. Ulterior, după descoperirea criminalului, s-a stabilit că acesta 
s-a prezentat pentru examinare, iar mai târziu a fost internat la Spitalul de Urgenţă şi 
Chirurgie Plastică, chiar în dimineața următoare nopții când a comis o tentativă de 
omor. Dacă acest aspect ar fi fost descoperit la timp, ar fi putut contribui direct la 
identificarea autorului, cu o lună de zile mai devreme. Nu degeaba au promovat 
strămoşii noştri înțelepciunea proverbului: „graba strică treaba”. 

În timp ce se lucra fără răgaz, zi şi noapte, pentru descoperirea criminalului, 
organele de poliție au fost sesizate, în dimineaţa zilei de 5 mai 1971, despre săvârşirea 
unui nou asasinat, în împrejurări similare celor comise anterior. 

Victima, U.M., de 39 ani, asistentă universitară, căsătorită, a fost găsită în strada 
Stupini nr. 24A, în poziție culcat, cu fața în jos şi cu membrele inferioare depărtate. Sub 
abdomen, în partea inferioară, se aflau cărămizi suprapuse. Obiectele de îmbrăcăminte 
ale victimei erau tăiate şi sfâşiate, iar pantofii şi poşeta au fost găsite în apropiere, 
aşezate pe un gard de zid. În acest caz, asasinul nu şi-a însuşit obiecte de la victimă, 
deşi aceasta purta ceas la mână, iar în poşetă avea bani şi alte bunuri. 


Fig. 12 - Poziţia în care a fost găsit cadavrul victimei U.M. 


Victima prezenta la cap mai multe leziuni liniare, cu marginile crenelate, produse cu un 
corp contondent, iar la gât două plăgi tăiate, din care una i-a secționat complet traheea. 
De asemenea, pe sânul drept şi în zona omoplatului stâng existau echimoze produse 
prin muşcare, având imprimată în dermă forma arcadelor dentare. Aceste urme au fost 
ridicate prin fotografiere şi desen, iar cu ocazia necropsiei au fost decupate şi 
conservate bucăţile de dermă purtătoare de urme, în vederea unei viitoare expertize. Pe 
baza examenului de laborator a secreției vaginale recoltate, s-a stabilit că autorul are tot 
grupa sanguină AII - tip secretor. 

Cercetarea atentă la fața locului a făcut posibilă descoperirea, ridicarea şi 
exploatarea unor probe ca: fire de păr găsite în mâna şi pe geanta victimei, cruste şi 
cheaguri de sânge de pe îmbrăcămintea acesteia, precum şi o adeverinţă eliberată de 
către Spitalul Studenţesc, găsită sub cadavru şi care era puternic îmbibată cu sânge şi 
apă, fapt care a dus la ştergerea scrisului. 


Şi în acest caz, s-a stabilit că agresiunea a avut loc în stradă, în fața imobilului 
sus-amintit, deoarece au fost descoperite pete de sânge pe trotuar şi în curte, până în 
spatele clădirii unde a fost găsit cadavrul. 


Fig. 13 - Leziunea de la gâtul victimei U.M., care i-a secționat traheea 


Noul asasinat prezenta unele particularități referitoare la mediul social din care 
provenea victima, locul agresiunii, care nu mai era situat în apropierea domiciliului, 
poziţia în care a fost găsită victima şi utilizarea unui corp contondent ce a produs 
leziuni craniene deosebite de cele anterioare. În pofida particularităţilor menţionate, s-a 
conchis că şi acest asasinat a fost comis de către acelaşi autor. Au fost luate în 


considerare, în principal, următoarele argumente: a acţionat tot pe timp nefavorabil 
(ploaie torențială), a avut acelaşi mobil, s-a stabilit aceeaşi grupă sanguină, un mod de 
operare asemănător - în esenţă - şi a fost comis la o oră apropiată aceleia din celelalte 
două cazuri. În plus, a rezultat că autorul a muşcat victima, iar față de obiectele de 
îmbrăcăminte ale acesteia a avut o comportare identică (rupere, smulgere, tăiere a 
lenjeriei şi o tendinţă de aşezare meticuloasă a acestor obiecte şi a resturilor). 

Cu prilejul investigaţiilor, încă din faza de căutare a infractorului necunoscut, când 
s-a încercat pregătirea temeinică a cercetării viitoare, după eventuala prindere a 
acestuia, s-a ajuns la concluzia motivată că ar mai fi săvârşit un omor, cu ocazia 
peregrinărilor sale nocturne prin Bucureşti, cu aproape un an mai înainte. Astfel, la 
începutul lunii mai 1970, într-o noapte, a încercat să acosteze pe O. E., ospătară la 
restaurantul „Pădurea Băneasa", care locuia pe o stradă în spatele circului. In acest 
scop, s-a urcat într-un autobuz de noapte, odată cu viitoarea victimă, a coborât la 
aceeaşi staţie şi a urmărit-o până în apropierea locuinţei. Ulterior, în noaptea de 8/9 mai 
1970, în jurul orelor două, fiind înarmat cu o bară metalică - care prezenta striațiuni sub 
formă de spirală - a aşteptat-o în apropierea locuinţei, cu scopul expres de a întreține cu 
aceasta raporturi sexuale, în condițiuni care să-i anihileze orice împotrivire. Astfel, la 
apariția acesteia, fără a-i spune o vorbă, a lovit-o în cap prin surprindere, de mai multe 
ori. Victima a reuşit inițial să ţipe, dar agresorul a continuat s-o lovească cu bara 
metalică, iar apoi cu un cuţit. In momentul când a auzit zgomote şi discuţii în zona 
apropiată, deoarece s-au alarmat şi au ieşit din case mai mulți vecini, fiindu-i frică să nu 
fie prins, după ce a târât corpul acesteia până în fața porții, criminalul a părăsit-o. 
Martorii apăruţi au încercat să dea primele îngrijiri victimei dar, văzând situaţia gravă 
în care se afla, au anunţat Salvarea şi poliția. Fiind transportată în stare de comă la 
Spitalul de Urgenţă, cu toate îngrijirile medicale, a decedat a doua zi. Moartea s-a 
datorat mai multor traumatisme craniene, soldate cu fracturi şi înfundări osoase. Cu 
prilejul cercetării sale, criminalul a recunoscut săvârşirea faptei, menţionând că a 
abandonat victima deoarece a auzit nişte zgomote în apropiere. Ulterior, a revenit şi a 
menționat că a fugit, deoarece nu mai avea poftă să întrețină cu ea raporturi sexuale. 

Fig. 14 - Grămada de gunoaie unde a fost găsită victima O.E. (1970) 


Dincolo de conştiinţă 


Viața mi-a oferit două reprize de contacte diferențiate cu o lume specială a 
fantasmelor minţii şi simțirii umane, lume în care personajele joacă alte roluri decât cele 
proprii personalităţii lor anterioare. Am fost tentat să cred într-o răsturnare masivă a 
planurilor existenței reale, ca de pe urma unor cutremure sufleteşti devastatoare. 
Impactul celui neavizat cu asemenea manifestări poate fi de uimire, buimăceală, chiar şi 
de neverosimil, resimţind, la început, o stare de copleşire sufletească. 

Cei oarecum inițiați în materie, cum eram eu, care făcusem un curs-sinteză de 
psihiatrie, în timpul studenţiei, pe lângă asemenea trăiri inevitabile, la primele contacte 
cu realitățile domeniului, încearcă dureros şi sentimentul neputinței de a interveni 
pozitiv. Capacitatea de corecție rămâne apanajul specialiştilor, care stăpânesc anumite 
taine şi posibilități ale terapiei moderne pentru a remodela - oare cu câtă eficienţă şi 
pentru cât timp? - Psihicul deteriorat. 

Încerc să rememorez, după aproape patru decenii, prima vizită, parca-ar fi fost ieri, 
făcută la spitalul de specialitate din Bucureşti, sub îndrumarea medicului. După câteva 
avize de principiu asupra cazului şi recomandări privind atitudinea noastră, ne-a 
prezentat o tânără de 19 ani, de talie mijlocie, cu o linie plăcută a corpului, care-şi purta 
cu un farmec aparte frumuseţea chipului, încadrat cu o cunună de păr ondulat şi 
guvernat de nişte ochi mari, de un albastru în care te puteai cufunda. Era frumoasă şi 
iar frumoasă, ca o apariţie ireală dintr-o lume imaginară, croită după nişte reguli 
estetice pe care nu le întrezărisem până atunci. Acesta era doar învelişul ei, care părea la 


început ca o mângâiere a privirii, ca un buchet alcătuit din respiraţiile înfiorate ale 
primăverii. 

Ne privea pe toţi, pe rând, fete şi băieţi, şi afişa un zâmbet trist, adresat tuturor şi 
nimănui. Apoi, dintr-o dată, a început să râdă scandalos şi să strige, arătând spre un 
coleg, aflat mai în spatele grupului: „uite-l pe profesorul meu de desen”. Medicul a 
contrazis-o, dar ea a susținut în continuare că el este, deoarece îl cunoaşte foarte bine. 
Discuţia a continuat, de maniera următoare: 

- Eşti fată frumoasă, de ce umbli cu halatul murdar şi de ce scuipi în buzunarul 
acestuia? Mişcare ce-o făcea, din când în când, cu un aer de ştrengăriță. 

- Pentru că ăştia de aici nu au apă caldă şi nici nu ne dau săpun. Când am furat un 
săpun, pentru a face baie, m-au alergat şi apoi mi l-au luat. 

- Bine, lasă asta, nu vrei, mai degrabă, să ne povesteşti cum te-ai distrat astă-vară, la 
mare? 

- Ba da! A fost multă lume acolo şi eu, de bucurie, am plâns mult, dansam şi 
plângeam. 

- Dar cum a fost la înmormântarea tatălui tău? 

- Păi, cum să fie, ca la înmormântare, toți plângeau, iar eu am râs cum n-am mai râs 
niciodată aşa de mult. 

După încheierea acestui scurt dialog, medicul a expediat-o şi ne-a explicat că 
pacienta suferă de schizofrenie, că are false recunoaşteri şi o inversare a reacțiilor 
afective. 

Un alt caz a fost cel al unui profesor, în vârstă de 50 ani, care s-a prezentat la spital 
şi a cerut să fie internat. A afirmat că simte un impuls de necontrolat să-i lovească pe 
elevi, lucru pe care nu l-a făcut totuşi. Medicul ne-a explicat că, timp de aproape o lună 
de zile, s-a comportat normal şi apreciază că este refăcut. Printr-o mişcare cu totul 
neaşteptată, pacientul i-a aplicat medicului două palme zdravene, moment după care a 
intrat într-o stare de mare panică. După un timp, a început să-şi ceară necontenit scuze, 
subliniind că l-a avertizat despre faptul că nu se poate stăpâni. 

În câteva zile, ne-au fost prezentate mai multe cazuri, dintre care voi menţiona pe 
scurt câteva. Un bărbat de vârstă mijlocie a fost rugat de medic să stea cu mâinile 
rezemate de perete, realizând cu restul corpului un plan înclinat. In această poziție, a 
început să bată cu picioarele în duşumea, cu o intensitate şi viteză de necrezut, un gen 
de step sălbatic. Mişcarea a durat câteva minute bune şi a încetat numai când cineva l-a 
ajutat să revină la poziţia normală. 

Un alt bărbat tânăr ne-a declarat că este poet şi nu are inspiraţie decât dacă stătea 
într-o poziție ciudată: aşezat pe un scaun, cu capul în jos şi cu picioarele ridicate în sus, 
ținând în mâini un bloc-notes şi un pix. 

Un profesor universitar, înalt şi slab, cu fața suptă şi foarte palidă, cam de 50 de ani, 
ne-a povestit - într-un limbaj de o distincție deosebită - despre cercetările făcute, o viață 
întreagă, până a ajuns la concluzia că lumea aceasta este guvernată de „legea tensiunii 
general universale”. I 'entru a se face mai bine înţeles, a adăugat că legea poate fi 


comparată cu o funie, care nu este egală ca grosime pe toată lungimea ei şi că el a 
observat câteva puncte unde este mult subțiată, situație care reprezintă un pericol 
iminent şi catastrofal pentru omenire. Menirea lui era, în consecinţă, cea a unui profet, 
care a venit să anunţe pericolul şi să salveze astfel universul. Prin întreaga atitudine şi 
solemnitatea întregului său discurs, scena din fața noastră mi s-a părut a fi un ritual. 

Tot din acea primă perioadă, îmi amintesc, cu amărăciune, despre vizita la 
Institutul de Psihiatrie Infantilă. Medicul ne-a repartizat câte un copil, cerându-ne să-l 
investigăm şi să-l diagnosticăm, deşi nu aveam chiar pregătirea necesară, urmând 
studii de psihologie. Băieţelul, pe care trebuia să-l contactez, avea opt ani, era taciturn şi 
deloc dispus la colaborare. Pe faţa lui tristă, se observau tresăriri, unele ticuri, momente 
de crispare a muşchilor şi chiar reacţii de groază. Mult timp n-am reuşit niciun fel de 
apropiere, până când mi-a venit ideea să-l rog să-mi descheie nasturii scurtei cu care 
eram îmbrăcat, nasturi care realmente erau atrăgători. Aşa a început un gen de discuţie, 
spunându-mi că nu are fraţi, este singur şi nu-l apără nimeni de hoardele de şobolani 
care-l înconjoară şi vor să-l mănânce. Mi-a fost uşor să-mi dau seama că sărmanul copil 
avea halucinaţii vizuale şi că, deci, putea suferi de schizofrenie, dar nu-mi venea să cred 
că acest lucru era posibil la o vârstă atât de fragedă. Medicul mi-a confirmat 
diagnosticul şi faptul că o asemenea boală se poate declanşa şi la copii. 

Scenele descrise s-au năpustit asupra ființei neâncercate ce eram atunci, cu forța 
distructivă a unor talazuri de ape învolburate, care calcă, rup şi înlătură totul din cale, 
aducându-mă într-o stare de derivă, de suspendare a oricărei respiraţii sufleteşti, fără 
putere de rezistenţă şi fără speranţă. Parcă cerul se prăvălise peste mine şi m-a cufundat 
în adâncimi nebănuite, într-un spaţiu al întrebărilor fără răspuns, într-un gol nesfârşit, 
în care nu sălăşluia decât disperarea. Mi se părea că nu asistam doar la o defectare a 
resorturilor spirituale şi afective ale omului, ci la un spectacol tragic al pierderii unor 
echilibre cosmice, îngăimând, numai de mine auzite, cuvintele înțeleptului Solomon: „o 
deşertăciune a deşertăciunilor, totul e deşertăciune". 

După o perioadă lungă de domnie a acestor trăiri, încet-încet, ele s-au estompat, 
s-au strecurat şi cuibărit în străfundurile memoriei şi mi-am recâştigat liniştea. Timpul 
şi-a jucat rolul de terapeut priceput. Peste nişte ani, lucrând în poliție, prin forța 
împrejurărilor, m-am reântâlnit cu asemenea suferinţe, sub diverse forme şi în diferite 
etape. Aspectele constatate, mai ales în cazurile de omucideri, unele din ele abominabile 
şi imposibil de catalogat ca acțiuni umane, presupuneau, adeseori, existența unor grave 
tulburări de comportament ori chiar situații de abolire a conştiinţei. Aşa de exemplu, un 
bolnav psihic, eliberat din spital ca fiind restabilit, pe drumul spre casă, a omorât o 
bătrână, întâlnită pe stradă, pe care n-o cunoştea. A călcat-o sălbatic în picioare, până a 
omorât-o. Întrebat de ce a ucis-o pe bătrână, a afirmat că el a călcat în picioare o pisică, 
deoarece nu putea suporta acest animal. 

Am menţionat cazul nu pentru a aduce în discuţie ce se întâmplă sau nu în spatele 
uşilor închise ale conştiinţei, de fapt dincolo de frontierele acesteia - care este treabă de 
strictă specialitate - ci pentru a învedera situațiile de periculozitate socială ce decurg de 


aici. De fapt, ce pot întreprinde organele judiciare şi, prioritar, poliția pentru a 
preântâmpina producerea lor. În cazul dat, psihiatrii care l-au tratat mai mulți ani, au 
apreciat cu argumente medicale redresarea stării de boală a pacientului, considerând că 
nu mai este un pericol pentru societate, iar acesta, i-a contrazis flagrant, printr-o 
explozie primitivă de agresivitate. Au greşit medicii de specialitate? Este şi acest lucru 
posibil, dar nu este cel mai important. Esenţială în acest domeniu mi se pare a fi absența 
unor reglementări, care să asigure protecţia reală a celor din jur, cât şi dificultatea, dacă 
nu chiar imposibilitatea, de a instaura reguli eficiente pentru un teren aşa de alunecos, 
astfel încât să se asigure simultan şi protecţia bolnavilor. În fapt, este vorba de o 
realitate contradictorie, faţă de care, la noi, s-au încercat soluţii extreme, unilaterale şi 
chiar abuzive, de izolare totală a celor ce suferă de boli psihice irecuperabile şi sunt sau 
pot deveni agresivi. În alte cazuri au fost izolați temporar, prin internare în ospicii, o 
serie de oameni bolnavi ori numai etichetaţi ca atare, pe timpul dictaturii totalitare, cu 
prilejul unor vizite ale unor demnitari, aniversări ori al altor manifestări originale 
pentru acea vreme. 

Care ar trebui să fie soluţia? Cea susținută de linia antiumană a euthanasiei, adică a 
justificării înlăturării lor fizice? Nicidecum. Cea a tratării lor ca oameni, față de care 
societatea trebuie să intervină cu terapeutică medicală şi socială specifică, creându-le şi 
ajutându-i să-şi creeze, de la caz la caz, punți către umanitate? În unele țări occidentale 
au fost concepute şi puse în practică unele rezolvări optimiste, care vor putea constitui 
ghiduri viitoare de acţiune şi pentru specialiştii şi organismele sociale din țara noastră. 

Am enunțat doar această problemă specială deoarece are conexiuni cu activitatea 
de poliţie şi, personal, doresc să subliniez oportunitatea realizării unei pregătiri 
minimale în domeniul psihiatriei a tuturor ofițerilor care se specializează în munca de 
prevenire şi combatere a omorurilor, pentru a dobândi o orientare utilă în abordarea 
unor situații şi persoane, care prezintă interes din acest punct de vedere. 

Deşi, pentru mulţi cititori, chestiunea ar putea fi apreciată ca neverosimilă, în 
condițiile rigidității structurilor din anii '80, dintr-o iniţiativă generoasă, s-a înființat şi a 
funcționat, cu rezultate foarte bune, un curs de formare a unor specialişti în poliție 
criminală. În baza unui program riguros conceput, prin folosirea unor metode cu 
valenţe de formare creativă şi concursul celor mai buni specialişti de atunci, ca sef de 
curs consider ca am izbutit perfecționarea mai multor serii de ofițeri. Aceştia au fost 
selecționați cu atenţie din jurul celor tineri, care erau absolvenţi ai facultății de drept, 
consideraţi de perspectivă şi cu aptitudini în domeniu. 

În cadrul concepției elaborate, am apreciat ca având rol important în formarea lor, 
pe lângă aprofundarea cunoştinţelor şi metodelor muncii de specialitate şi pregătirea 
lor sistematică - cu accent pe latura aplicativă - în discipline conexe ca: medicina legală, 
sociologia, psihiatria şi psihologia judiciară. Efectul acestor cursuri s-a resimţit benefic 
în activitatea practică, absolvenţii aducând cu ei un suflu nou şi rezultate deosebite. De 
asemenea, ofițerii au urmat, timp de zece luni, cât a ţinut cursul de detectivi, o pregătire 
specială în alte domenii considerate de interes, cum ar fi lupta de auto-apărare, 


perfecționarea în operațiuni de trageri speciale - inclusiv din mişcare - limbi străine, 
engleză şi franceză, şi obținerea permisului de conducere auto. Pot să afirm, în deplină 
cunoştinţă de cauză, că pregătirea realizată, pe parcursul a patru asemenea cursuri, a 
fost asigurată cu concursul unor specialişti de marcă, atât în ceea ce priveşte 
specializarea propusă, cât şi în toate celelalte domenii menţionate. 

Ca urmare, marea majoritate a absolvenţilor a avut o evoluţie foarte bună, 
ajungând, în scurt timp, şefi ai serviciilor de poliție criminală ori chiar şefi de 
inspectorate județene sau organe municipale de poliție şi şi-au adus o contribuţie 
personală însemnată în perfecționarea muncii de prevenire şi combatere a 
infracțiunilor deosebit de grave, săvârşite împotriva vieţii şi integrității corporale a 
persoanelor. De altfel, încercând să extind sfera de aplicabilitate, consider că o 
asemenea inițiere este utilă în orice formă de pregătire a magistraţilor, a tuturor celor 
care sunt chemaţi să aplice legea penală şi să înfăptuiască justiţia!. 

Din practica poliţiei a rezultat că cele mai frecvente cazuri de omoruri, care aduc 
în discuţie eventuala acţiune a unor criminali cu tulburări psihice, sunt cele cu mobil 
sexual, mai ales în situaţiile când acestea sunt repetate şi se constituie în veritabile 
serii de fapte similare. Un asemenea tip de agresiuni criminale l-a reprezentat, fără 
îndoială, cele făptuite în Capitală de către Râmaru. Chiar după primul omor săvârşit, 
cel al cărei victimă a fost I. F., ofițerii din echipa de cercetare au admis ca posibilă o 
astfel de versiune şi au elaborat o serie de investigații menite a răspunde unui 
asemenea scop. 


Concluzia aceasta a devenit certitudine după circa o lună de zile, când s-a consumat 
şi al doilea caz. Astfel, din analiza modului de desfăşurare a actelor criminale şi a 
mecanismului săvârşirii acestora, a rezultat că autorul, deşi şi-a luat unele măsuri de 
precauţie, şi-a asumat totuşi un risc extrem, dus până aproape de nivelul anihilării 
instinctului de conservare, deoarece a atacat victimele în plină stradă, în imediata 
apropiere a domiciliului şi le-a violat în curți locuite, deci în locuri unde în orice 
moment putea fi surprins de către cineva. 

S-a mai remarcat faptul că acesta a lovit victimele de mai multe ori, în mod brutal şi 
în zone de interes vital, prioritar în cap, cu intenţia clară de a le anihila orice 
împotrivire. În plus, a rupt sau tăiat lenjeria intimă a victimelor şi a întreținut raport 
sexual cu acestea. A mai rezultat că, violurile au fost produse în condiţii deosebite, pe 
timp nefavorabil, după vătămarea gravă a victimelor şi în timp ce acestea erau în fază 
comatoasă ori chiar decedate. Muşcăturile de pe corpul victimelor au fost produse în 
aceleaşi condiţii, iar, în al doilea caz, s-a constatat absenţa unor ţesuturi din zonele 
muşcate, punându-se în discuţie, în afara tendințelor necrofilice, şi existența unor 
manifestări posibile de quasi-canibalism, situaţie rar întâlnită în analele criminalisticii. 

În această etapă a cercetărilor, cu atât mai mult cu cât nu s-a reuşit până atunci să se 
stabilească date utile despre presupusul criminal, s-a considerat că nu mai este 
suficientă aprecierea separată a unor medici psihiatri, consultați anterior. Se impunea 


organizarea unor analize sistematice cu cei mai buni specialişti în domeniu pentru a 
desprinde toate concluziile şi indiciile necesare conturării tipului cel mai probabil de 
autor, sub aspect psihiatric, spre a putea orienta cât mai judicios viitoarele investigații. 
Ca urmare, a fost pregătită şi programată o asemenea consultație, după ce, în prealabil, 
a fost informat cu datele specifice, şeful catedrei - Prof. Dr. Predescu V.- pentru ca 
întreaga discuţie să aibă loc în deplină cunoştinţă de cauză. 

Cu acest prilej au fost prezenți şi trei ofițeri din colectivul de cercetare, care au 
reținut toate informațiile de interes şi au pus întrebări suplimentare, pentru a evidenția 
cele mai caracteristice date. După o discuţie interesantă, de câteva ore, profesorul a 
conchis asupra celor mai importante informații. 

Astfel, a afirmat că, în mod aproape sigur, avem de-a face cu acţiunea criminală a 
unei persoane cu tulburări comportamentale. Nu a exclus ca posibilă - deşi a apreciat-o 
ca fiind puţin probabilă - activitatea unui psihotic. A subliniat însă că, în cazul nostru, 
se observă existența unor gesturi calculate, cu evitarea unor riscuri majore şi cu 
capacitate relativ bună de orientare în teren, fapt demonstrat şi de puţinătatea urmelor 
lăsate de infractor. 

A pus, în schimb, accentul pe categoria psihopaţilor sexual impulsivi şi agresivi - 

neexcluzând nici varianta unui epileptic - persoane cu anumite tulburări grave de 
comportament, dar care au imaginea subiectivă a faptelor comise şi a consecinţelor 
acestora, se orientează corect în timp şi spaţiu, reuşesc, de regulă, să-şi controleze 
manifestările, pe care de multe ori chiar şi le ascund, putând fi capabile şi de 
ingeniozitate în conceperea şi realizarea planului de acţiune. 
Faţă de aceste explicaţii, l-am întrebat cum poate practic poliția să identifice în teren 
asemenea exemplare, odată ce acestea sunt capabile de autocontrol şi ascundere a 
manifestărilor care le-ar putea trăda. Ne-a răspuns că este indicat ca cei care prezintă 
suspiciuni să fie prezentați pentru examinare medicului psihiatru, cu precizarea că nu 
poate garanta, nici după un asemenea consult, dacă devierile comportamentale pot fi 
sigur evidenţiate. Am replicat că, dacă nici asemenea examinări nu sunt totdeauna 
concludente, trebuie să admitem şi situaţia că asemenea indivizi circulă nestingheriţi, 
printre ceilalți oameni, prezentând un permanent potenţial de periculozitate. Profesorul 
a confirmat această versiune, dar a adăugat că poliţia are în plus posibilitatea ca, prin 
investigarea atentă a trecutului acestora, a anturajului şi a comportamentului lor, să 
deceleze o serie de indicii semnificative. Printre acestea, au fost menţionate 
următoarele: faptul că un individ trăieşte ca un singuratic, că nu întreţine în mod 
obişnuit relații cu femei, că se manifestă agresiv, că are unele înclinații spre relații 
nefireşti cu copii, că s-a despărţit în condițiuni speciale de soţie, că este o fire închisă şi 
nesociabilă etc. Cu privire la vârstă nu ni s-au făcut niciun fel de precizări, 
apreciindu-se că pot interesa toți bărbaţii între 17-50 de ani, mai ales cei tineri, dată 
fiind întreţinerea raporturilor sexuale în condițiuni naturale vitrege. 

În finalul discuţiei am cerut, şi în câteva zile am obţinut, lista cu toată clientela de 
moment şi cea internată în ultimii ani în spital, conform criteriilor stabilite, pentru a 


organiza investigarea lor. 

Fără îndoială că, activitatea din teren ne-a adus în prim-plan tot felul de persoane 

cu tulburări mentale şi comportamentale, care trebuiau verificate pentru a se stabili 
dacă au sau nu relaţie cu cercetarea noastră. Mulţi au fost rapid excluşi, ca 
nereprezentând niciun interes, printre aceştia fiind unii care, se masturbau, seara, în 
fața ferestrelor locuinţelor unor femei, unii care îi bătuseră pe cei din familie, dar nu 
erau obsedaţi sexual, alții fugiți din ospiciu sau de la domiciliu, care erau liniștiți, dar 
umblau noaptea pe străzi ori se adăposteau pe unde apucau (de exemplu, în cotețul de 
păsări). 
Din sumedenia cazurilor, două mi s-au părut interesante. Primul a intervenit cam după 
două luni de cercetări, într-o seară, în jurul orelor 22, când, într-un grup de ofițeri aflat 
la sediul Poliției Capitalei, se discuta despre relativa acalmie a zilei, cu gândul la odihna 
ce ne-o doream. Atunci ne-a fost adus un bărbat, care fusese depistat într-un bar din 
centru, discutând aprins cu o persoană cunoscută ocazional despre pedeapsa cu 
moartea. Ne-am uitat dezamăgiţi unul la altul, întrebându-ne cum trebuie să procedăm 
pentru lămurirea cazului. Eu am propus ca doi dintre cei patru ofițeri existenţi, 
neavând nicio şansă să apelăm la alte cadre, toate fiind riguros distribuite, să rămână cu 
el până dimineaţa şi să-i clarifice situația. Am apreciat că nu-l putem reţine şi introduce 
în arest, neavând motivaţia necesară şi că, iarăşi, nu este cazul ca să pierdem toţi o nouă 
noapte, neştiind practic ce vârtejuri ne puteau aştepta în ziua următoare. Soluţia 
propusă nu i-a convins pe ceilalţi, care erau timorați de răspunderea ce ne revenea, 
cunoscând că, dacă şefii nu vor fi mulțumiți cu rezolvarea, puteam avea cu toţii serioase 
necazuri. Era instalată, în acea perioadă, o atmosferă generală de panică şi presiune în 
întregul aparat polițienesc antrenat în cercetări, din cauza faptului că nu se înregistrase 
încă niciun progres sensibil în investigații. 

Faţă de situaţia creată, am propus să încercăm să lămurim temporar situația lui, atât 
cât era posibil în acel ceas de noapte. Cum toți colegii erau oarecum confuzi în ceea ce 
priveşte conduita de urmat, obligat de împrejurări, am luat iniţiativa de a i se verifica cu 
atenţie conținutul servietei, care era încărcată cu diverse acte şi manuscrise, iar eu, 
împreună cu unul dintre cei prezenţi, să discutăm cu eventualul suspect. 

Conform primei inspiraţii, am abordat cu el tema pedepsei cu moartea, deoarece 
am înţeles că îl preocupă foarte mult, în intenţia de a observa atent conduita lui, mai 
ales că personajul era destul de bizar. Absolvent a trei facultăți: Teologie, Chimie şi 
Drept, reprezenta o amalgamare de preocupări curioase şi contradictorii. Nu ştiu dacă 
acestea sau întregul său mod de viaţă - la 40 de ani, era un singuratic - i-au provocat o 
stare de labilitate psihică, observabilă cu uşurinţă. După ce mi-a explicat, în limbaj 
pretenţios, că este adeptul pedepsei cu moartea, i-am atras atenţia că opţiunea lui nu 
este conformă cu preceptele teologice. Mi-a explicat confuz că există relaţii nebănuite 
între aceste planuri. 

l-am cerut, în continuare, să mă convingă, cu propriile argumente, asupra 
necesității pedepsei capitale, afirmând că nu sunt adeptul acestei teze. Pe parcursul 


expunerii, când am observat că era foarte concentrat, m-am ridicat brusc şi am ţipat la 
el: „Domnule, nu înţelegi că spui prostii!”. În acest moment, a încremenit pe scaun, a 
amuţit şi a luat mina unui om total nemulțumit de lipsa mea de înțelegere. L-am lăsat 
în această stare câteva minute, după care i-am spus că este liber şi că este nevoie să 
revină la poliție, dimineaţa, la prima oră. M-a asigurat că nu este niciun fel de problemă 
şi că i-ar face plăcere să continuăm discuţia. Bineânţeles că, anterior, aflasem că printre 
hârtiile din servietă nu s-a găsit nimic de interes, situaţie care mi-a uşurat luarea 
deciziei. Colegilor mei nu le venea să creadă că am stabilit să îi dăm drumul acasă. Mai 
mult, parcă la un semn, mi-au subliniat, aproape în cor, că ei nu sunt de acord şi că 
toată răspunderea va cădea asupra mea. Am înţeles atitudinea lor, le-am dat asigurarea 
că mă consider singur responsabil şi apoi le-am explicat pe scurt rațiunea soluției 
promovate. Bine, măi fraților - termen care îl foloseam frecvent, din obişnuinţă - voi nu 
vedeţi cu cine avem de-a face? Ce, ăsta poate fi criminalul pe care-l căutăm? Nu vedeți 
că este un papă-lapte, un om care nu are nicio „încărcătură explozivă” în el? Un 
asemenea om nu este capabil să facă cuiva rău, decât eventual prin vorbă, fiind un tip 
care trăieşte cu capul în nori şi se hrăneşte cu amăgiri teoretice. Am observat că şi-au 
schimbat imediat atitudinea şi s-au declarat de acord cu aprecierea mea. Apoi, relativ 
liniştiţi, după ce s-a făcut miezul nopții, am plecat acasă. 

Al doilea caz se referă la un suspect adus din provincie, în mare secret, de către 
conducerea de vârf a cercetărilor şi despre care se aprecia că prezintă un interes 
deosebit. Acesta era cunoscut ca având un comportament violent în familie şi cu vecinii 
şi erau de notorietate şi unele înclinații spre acostarea unor fetițe. Îşi făcea uneori 
apariţia în preajma şcolilor, privea insistent grupurile vesele de copii şi încerca să intre 
în discuţie cu aceştia. Întâmplarea a făcut ca generalul care se ocupa de cercetarea lui, 
pe care abia o începuse, să fie chemat urgent la minister. Ca urmare, mi l-a încredințat, 
mai mult pentru supraveghere decât pentru anchetă şi mi-a lăsat libertatea de a discuta 
cu el ceea ce voi crede de cuviință, mai ales că - în acel moment - nu aveam nicio 
informaţie despre cel în cauză. Manifestările descrise anterior le-am aflat din relatările 
lui, încercând să-mi explice supoziţiile personale cu privire la motivele ce au determinat 
aducerea lui la cercetări. După această discuţie introductivă, timp în care s-a comportat 
ca un om relativ normal, inginerul electronist care era, apreciindu-mi înțelegerea 
manifestată față de el, a început un monolog interminabil. Mi-a povestit despre 
invențiile lui deosebite în materia tehnicilor de spionaj şi, mai mult chiar, despre 
concepţia lui radicală de reorganizare a serviciilor secrete nu numai la noi, ci pe plan 
mondial, cerându-mi sprijinul pentru a o putea pune în aplicare. l-am explicat că 
problema mă depăşeşte, că eu sunt un simplu polițist şi nimic altceva. 

Am înţeles atunci de ce cazului în sine i s-a acordat o importanţă excepțională, în 
sensul că suspectul era propus ca bănuit important de către organele securității. Sincer 
să fiu nu am constatat nicio situaţie ca acestea să aibă vreo pricepere în cercetarea 
cazurilor de omor, dovedind, dimpotrivă, un diletantism supărător. Ţineau, totuşi, cu 
orice preț, să-şi dovedească capacităţile, inclusiv în problemele mai deosebite ale 


criminalităţii de drept comun, care nu era de resortul lor. Era deci vorba, ca şi în alte 
cazuri, de o tendinţă acaparatoare a unei „supraputeri', care în fond era vulnerabilă, ca 
orice forță care-şi depăşeşte făgaşurile şi se vrea atotputernică, nefiind în stare să-şi 
înțeleagă limitele. 

Printre numeroasele cazuri cu care m-am confruntat, cred că unul poate fi 
considerat cu totul neobişnuit, ca un fel de întâlnire decisivă a omului cu lumea 
tenebroasă a nebuniei, care odată ce-l învăluie, îl copleşeşte şi-l transformă în prizonier. 
Un bărbat viguros fizic, de circa 40 de ani, care locuia într-o comună de câmpie, a fost 
găsit de către soţie în stare de comă, pe treptele locuinţei, având capul şi faţa inundate 
de sânge. După depăşirea stării inițiale de spaimă, a observat că acesta avea înfipte în 
cap, în diferite zone, cinci cuie, dintre care unele erau bătute până la floare. Lucrurile se 
petrecuseră cu 24 de ore înainte să fie găsit de soție, plecată la nişte rude, într-o comună 
apropiată. Femeia a alarmat de îndată vecinii şi cu ajutorul unuia l-a transportat, cu 
căruţa, până la spitalul cel mai apropiat. Era vorba de un mic spital orăşenesc, unde nu 
existau medici specialişti în neurochirurgie. Ca atare, au fost depăşiţi de eveniment. Nu 
au luat însă măsura de a-l transfera la o clinică de specialitate, apreciind că viaţa lui era 
serios pusă în pericol şi nu se mai putea întârzia cu intervenţia. În consecinţă, după 
efectuarea unei radiografii craniene, au hotărât să-i extragă cuiele şi să-l trateze pentru 
reducerea hemoragiei şi prevenirea infecţiei. Zis şi făcut. Nu mică le-a fost surprinderea 
când, după două zile, au constatat că pacientul a dispărut din spital. A fost însă alertată 
poliţia şi respectivul a fost găsit la domiciliu, într-o stare de sănătate ce depăşea orice 
putinţă de înţelegere, se mişca prin casă şi putea vorbi. Şi- a exprimat cu vehemenţă 
supărarea față de medicii care i-au scos cuiele, afirmând că s-a chinuit degeaba, 
deoarece el şi-a bătut aceste cuie cu rost, anume pentru a-şi priponi nişte gânduri, ce se 
mişcau aiurea prin capul lui. A fost căutat şi găsit ciocanul cu care afirma că şi-a bătut 
cuiele, care prezenta urme mari de sânge. Soţia lui a afirmat că era bolnav de cap de 
mai mulți ani, dar nu au consultat până atunci niciun specialist. Medicilor de la spital 
nu le venea să creadă că pacientul, în starea în care se găsea, a putut ajunge singur la 
domiciliu. De fapt, neâncrederea într-o asemenea „minune" era generală. 

Pentru a putea obţine o interpretare plauzibilă, ne-am adresat specialiştilor din 
Institutul Medico-Legal, cărora le-am prezentat fotografii ale celui în cauză - cu cuiele 
în cap - şi radiografii craniene, care evidenţiau traseul acestora în adâncimea masei 
cerebrale. Prudenţi, nu le-am prezentat de la început şi partea a doua a cazului. Toţi au 
susținut că versiunea noastră nu putea fi adevărată, sub aspect medical, fiind imposibil 
ca un om să-şi bată singur în cap cinci cuie. Ne-au spus în cor că un asemenea lucru nu 
putea fi făcut decât de către o altă persoană. Bineânţeles, aceşti specialişti admiteau 
implicit că respectivul a decedat. Deci, din punctul lor de vedere, cel mai autorizat în 
materie, ne aflam indubitabil în fața unei crime şi trebuia să descoperim autorul. Am 
cerut explicaţii suplimentare. Ni s-a replicat ferm că faptul în sine era imposibil de 
realizat de către cel în cauză, deoarece, după pătrunderea primului cui în substanța 
cerebrală, intervine automat - ca un fenomen de autoapărare a organismului şi prin 


mecanisme reflexe - o stare de paralizie, care nu mai permite continuarea acțiunii de 
către aceeaşi persoană. 

In faţa acestor explicaţii, argumentate ştiinţific - în literatura de specialitate nefiind 
cunoscut un astfel de caz - noi, care ştiam adevărul, am răsuflat uşuraţi, gândindu-ne la 
realitatea dramatică ce ne-ar fi aşteptat, dacă pacientul ar fi decedat. Forul suprem 
medico-legal ar fi decretat că, în speţă, este vorba de un omor şi, astfel, poliţia ar fi fost 
obligată să caute ani de zile nişte făptuitori care, în realitate, nu existau. In speţă - care 
multora li s-a părut fantezistă - se putea crea un cerc vicios, un adevărat vârtej al 
cercetărilor, în care ar fi fost cuprinşi oameni nevinovați şi putea fi înfrânt fundamentul 
justiției, respectiv posibilitatea în sine a aflării şi documentării adevărului în orice caz, 
indiferent de vicisitudinile acestuia. 

Ne-am bucurat că pacientul nostru nu ne-a servit o asemenea lecție usturătoare şi 

că a binevoit să supraviețuiască, pentru a putea mărturisi despre cărările încâlcite şi 
fundăturile ce se pot întâlni în demersul spre adevăr şi justiţie. 
Prezentarea în esență a cazului demonstrează posibilitatea rău-prevestitoare ca o 
întâmplare să răstoarne întregul eşafodaj, construit până la un moment dat de către 
ştiinţele medicale şi juridice. Nu vreau să supralicitez terenul alunecos pe care se 
desfăşoară lupta organelor judiciare pentru descoperirea adevărului ci, doar, să 
evidenţiez nişte capcane şi posibile situaţii limită, care pot apărea. Depăşirea acestora, 
uneori şi cu o brumă de noroc, menţine aprinsă licărirea luminii şi speranţei în noi, care 
urcă mereu şi mereu spre înfruntarea întunericului şi izbânda adevărului. O poticnire 
nu înseamnă o înfrângere, ci o treaptă de urcare spre clopotniţa spiritualităţii, fiind doar 
o expresie vremelnică a slăbiciunii, dar şi a strălucirii sufletului omenesc. 

Fig. 15 - Radiografie craniană. Se observă cuiele care au penetrat masa cerebrală 


Victime salvate - dar puternic traumatizate 


În noaptea când s-a comis al treilea asasinat din anul 1971, la numai două ore, o altă 
femeie a fost atacată pe strada Mehadiei. Agresorul i-a aplicat în cap două lovituri 
puternice, cu ajutorul unei bare metalice. Victima, manipulantă la întreprinderea de 
Transport Bucureşti, se deplasa spre serviciu, în jurul orelor patru dimineaţa. Ea a 
declarat că a fost atacată prin surprindere, pe la spate. A strigat după ajutor şi a fugit, 
dar a fost urmărită în continuare. La un moment dat, a auzit un zgomot particular, ca şi 
când ceva metalic ar fi căzut pe trotuar. S-a uitat fugitiv înapoi, l-a observat pe agresor 
aplecându-se şi luând de jos o bară metalică. Profitând de situaţia creată, femeia a intrat 
într-o curte, motiv pentru care infractorul a abandonat urmărirea şi a dispărut. 
Examinarea medico- legală a victimei a stabilit că leziunile craniene produse au fost 
periculoase pentru viața acesteia, fiind salvată doar datorită intervenţiei chirurgicale, 
efectuată de urgenţă. 

A mai precizat că agresorul n-a întrebat-o nimic şi că nu au avut niciun schimb de 
cuvinte, înainte de a lovi. Din cauza loviturii la cap şi a traumei psihice suferite, victima 
nu a reuşit să ofere date utile pentru descrierea autorului şi a vestimentaţiei acestuia, 


reținând doar că era înalt, brunet şi cu un basc pe cap, elemente descriptive care s-au 
confirmat ulterior, în timpul cercetării autorului. 


T a, 


GO EENE O SER - 
a M.I. la Spitalul de Urgență. Se observă leziunile provocate de bara de fier 

Fig. 16 - Victim 


După 48 de ore, pe raza Capitalei, au avut loc alte trei tentative de omor care, după 
modul de operare, indicau posibilitatea ca ele să fi fost săvârşite de către acelaşi autor. 
Aceste evenimente grave, succedate la scurt timp, au creat o situație operativă 
deosebită, nemaiîntâlnită până atunci în practica organelor judiciare şi, în plus, au 
accentuat atmosfera de nelinişte şi temere în rândul populaţiei. Atenţia opiniei publice 
s-a polarizat în jurul acestor cazuri de excepţie şi a determinat urmărirea, cu oarecare 
încredere, dar, mai ales, cu îngrijorare, a activităţii organelor judiciare, care erau 
chemate să stăvilească asemenea acte antisociale aberante, prin arestarea cât mai 
grabnică a odiosului asasin. 

De fapt, pericolul devenea din ce în ce mai mare, datorită deteriorării grave a stării 
psihice a criminalului, care intrase într-o fază de acţiune paroxistică. Se deplasa în 
aceeaşi noapte în puncte aflate la distanță mare unele de altele, neputându-se prevedea 
locul unde îşi va face viitoarea apariţie. Agresorul ajunsese într-un stadiu când era 
asemenea unui butoi cu pulbere, care putea lua foc în orice moment. Patimile care-l 
înrobeau au căpătat proporţii monstruoase, îl înlănțuiau şi-l făceau să fie ca un berbec 
purtat de ape tumultoase, care lovea la întâmplare orice îi ieşea în cale. Totul fierbea în 
fiinţa lui, ajunsese la incandescenţă şi nu mai putea fi stăpânit de organismul lui, sleit 
de zvârcoliri. În orice moment, lava din el era pe punctul de a erupe, de a arunca flăcări 
nimicitoare, care să ardă fibrele existenţei celor din jur. 

Devenise total dominat şi apucat de patimi, stăpânit de satana sufletului său. 


Ajunsese într-o stare de derivă periculoasă, când în corabia vieţii lui, mâncată de rugină 
şi nisipurile depuse în timp, au apărut cratere adânci, prin care sufletul lui era inundat 
total de beznă. Parcursese distanța de la umbrele adolescenţei la imperiul întunericului 
şi se mutase definitiv în acest spaţiu al morţii. Naufragiul era iminent şi nu avea în 
preajmă niciun colac de salvare. Ajunsese, deci, la marginea prăpastiei şi nu avea ceva 
la îndemână de care să se agate. 

Valurile de ură din el, năpustite sângeros asupra semenilor, se izbeau sălbatic şi de 
ruinele rămase în sufletul său. Privirea devenise sângerie şi amenințătoare, în fața 
ochilor îi apăreau pe rând şi mereu-mereu, ca într-un asediu nemilos, cohorte de 
imagini bizare: cruci şi mâini însângerate, învăluite în paloşe de lumină, care-l orbeau, 
şiruri-şiruri de sicrie care se deplasau singure spre interiorul cimitirului din el, 
grupuri-grupuri de bocitoare care-l jeleau pe el, printre care i se părea că observă 
secvențial şi chipul înlăcrimat al mamei sale. 

Era ca o maşină fără frâne, care cobora vertiginos pe o pantă înclinată şi sinuoasă. 
În drumul ei necontrolat putea izbi şi distruge tot ce întâlnea în cale dar, în acelaşi timp, 
mergea implacabil spre propria-i pierire, spărgându-se în țăndări, datorită impactului 
posibil cu o stâncă ori căderii într-o prăpastie. În mod similar, pierderea oricărui 
control, sub aspectul vieţii psihice, plonjează sufletul omului într-o cădere liberă şi fără 
nădejde, spre străfundurile întunericului, din care nu mai există cale de întoarcere. 

În noaptea de 6/7 mai 1971, în jurul orelor două, organele de poliție au fost sesizate 
de către un paznic al Cooperativei „Muncă şi Artă”, despre faptul că în strada Porţile de 
Fier, în dreptul imobilului cu nr. 59, o femeie a fost lovită în cap, de către un 
necunoscut. Deplasându-se la faţa locului, organele de urmărire penală au găsit victima 
în incinta atelierului de croitorie al cooperativei, unde paznicul a transportat-o pentru 
a-i acorda primul ajutor. A fost identificată, după acte, stabilindu-se că era E. M., care 
lucra ca ospătară la restaurantul „Select" şi domicilia foarte aproape de locul unde a fost 
atacată. A fost internată, iniţial, la Spitalul de Urgenţă iar, apoi, la Spitalul Prof. Dr. 
Gheorghe Marinescu, cu diagnosticul: „traumatism cranio-cerebral şi facial, cu plăgi ale 
feţei şi limbii, fracturi craniene cu înfundare şi herniere cerebrală”. Mai prezenta şi 
leziuni ale regiunii palatine, produse prin tăierea cu un cuţit sau un obiect asemănător, 
ceea ce indica faptul că agresorul a lovit-o direct în gură, tăindu-i şi limba, cu intenţia 
vădită de a-i anihila ţipetele, deoarece aceasta - în momentul agresiunii - a încercat să 
alerteze vecinii. 

Fig. 17 - Victima V.T. la reanimare 


Cu prilejul cercetării locului faptei nu au fost găsite urme utile, deoarece a plouat 
torențial şi întreaga stradă a fost inundată. Într-o curte din apropiere au fost găsite 
umbrela şi poşeta victimei, care au fost aruncate de către infractor, după ce a abandonat 
victima. 

După două luni de la intervenţia chirurgicală, victima a putut fi audiată şi a 
confirmat împrejurările în care a fost atacată, prin surprindere, cu lovituri năprasnice la 
cap. A menționat că nu avusese timp să observe agresorul, dar după alură i s-a părut că 
era un bărbat pe care îl observase bine în grădina restaurantului unde lucra, cu câteva 
zile înainte de a o ataca. Datorită acestei împrejurări, a reuşit să-l identifice pe criminal. 
Acesta a mărturisit că a comis şi această tentativă de omor, loviturile aplicându-le cu 
toporişca şi cuțitul care au fost găsite asupra lui, în momentul arestării. A mai arătat că, 
nu a mai avut timp s-o violeze, deoarece a apărut paznicul, care a început să lanseze 
semnale cu fluierul, motiv pentru care a aruncat într-o curte obiectele victimei şi a 
dispărut. 

După acest atac, săvârşit în cartierul Colentina, criminalul şi-a făcut apariţia - după 
numai două ore - într-o zonă opusă a oraşului, anume în apropierea podului Constanţa. 
Poliţia a fost sesizată despre acest caz în dimineaţa zilei de 7 mai 1971, de către părinții 
victimei. Aceştia au arătat că fiica lor, în vârstă de 21 de ani, a plecat de acasă în jurul 
orelor 3:45 pentru a merge la serviciu, fiind salariată a restaurantului Gara de Nord. În 
jurul orelor şase, s-a întors acasă plină de sânge, cu hainele ude şi murdare de noroi şi 
cu o lovitură puternică la cap; a relatat părinţilor că, în timp ce aştepta în staţie, a apărut 


un tânăr înalt şi brunet, care a fixat-o îndelung şi s-a apropiat de ea. Victima l-a întrebat 
cât este ceasul, dar acesta nu i-a dat niciun răspuns şi a lovit-o în cap, după care nu-şi 
mai amintea ce s-a întâmplat. S-a trezit după un timp în spatele unui bloc, întinsă la 
pământ, cu picioarele goale, udă şi murdară de sânge şi noroi. Cu foarte mare 
dificultate s-a târât până în holul blocului. Acolo a sunat la o uşă, dar a apărut un 
cetățean în vârstă care, văzând-o în ce stare era, i-a închis uşa în nas, refuzând să-i 
acorde vreun ajutor. După câteva momente, a coborât o femeie, care a ajutat-o să se 
încalţe şi i-a dat geanta şi sacoşa ce se aflau în hol. De asemenea, a condus-o şi a urcat-o 
în tramvaiul care o ducea spre casă. De urgenţă, victima a fost internată şi operată. 
Potrivit raportului de expertiză medico-legală, victima a suferit un traumatism cranian, 
cu înfundare şi pierdere de substanță osoasă, leziunea fiind produsă cu un corp 
contondent şi punându-i viața în pericol. 


Fig. 18 - Victima B.E. în situaţie critică la spital 

Cu prilejul cercetării sale, criminalul a recunoscut săvârşirea acestei tentative de 
omor şi a declarat că voia să întrețină raport sexual cu victima, deoarece încercarea 
anterioară nu-i reuşise şi era foarte tulburat. De fapt, nu i-a reuşit nici această tentativă 
de viol, deşi după lovirea victimei a târât-o în spatele blocului, unde considera că are 
condițiuni optime. A mai precizat că nu a avut timp s-o violeze, deoarece a auzit paşi 
pe aleile din apropiere şi s-a temut să nu fie prins. De aceea, a abandonat victima în 
starea în care se găsea dar, în schimb, a fost grijuliu cu lucrurile acesteia: a luat pantofii, 
umbrela, geanta şi sacoşa şi le-a dus în holul blocului, punându-le lângă calorifer, unde 
au fost observate de mai mulți martori şi găsite apoi de către poliție. 


In seara zilei de 7 mai, în jurul orelor 22, pe strada Dr. Lister, a fost ajunsă din urmă 
şi lovită în cap, pe la spate, victima F. I., care se deplasa spre casieria centrală pentru a 
depune o sumă de bani provenită din încasări. Deoarece acest caz prezintă unele 
particularităţi şi alte aspecte de interes, îl vom relata în alt capitol, pentru a evidenția 
implicaţiile ce au fost stabilite şi în legătură cu familia agresorului. La fel vom proceda 
şi cu un alt caz de tentativă de omor, privind pe M. F., care a fost atacată de către 
criminal şi violată, cu un an înainte, în nişte circumstanţe de excepţie, în interiorul unui 
cimitir. 

Lista tentativelor de omor săvârşite de Râmaru trebuie completată cu încă trei 
cazuri, comise în perioada cuprinsă între primul omor, săvârşit în anul 1970 şi seria de 
asasinate înregistrate la începutul anului următor. 

Astfel, în cursul lunii noiembrie 1970, fiind în căutarea unor victime din categoria 
salariatelor care circulau noaptea, s-a deplasat la Bufetul „Uranus', unde a consumat 
ceva, a aşteptat închiderea localului şi a ieşit, după plecarea viitoarei victime, B. O. 
Criminalul a urmărit-o în tramvai şi apoi, pe jos, până la locuinţa acesteia, situată pe 
Bulevardul Păcii. Ulterior, în noaptea de 22/23 noiembrie 1970, stând ascuns după uşa 
luminatorului de la etajul doi, a aşteptat-o şi, când a ajuns în dreptul lui, a lovit-o prin 
surprindere în cap, cu un corp contondent. 

Circumstanţele cazului au fost stabilite prin cercetarea efectuată la fața locului, 
când au fost descoperite urmele de sânge de la locul atacului şi cele de târâre, până la 
locul unde a fost găsită victima. De asemenea, au fost identificați martorii care auziseră 
ţipete de femeie în fața blocului. De aici, victima a fost târâtă în spatele clădirii şi apoi 
pe scara ce conducea la subsol, loc unde i-a rupt chiloţii şi ciorapii şi a întreţinut cu ea 
raporturi sexuale. 

O martoră a auzit nişte gemete şi a aprins lumina de la baie, care era orientată spre 
scara subsolului, motiv pentru care agresorul a luat cu el geanta victimei şi a dispărut. 
Victima a fost descoperită abia dimineața, de către vecini şi transportată la Spitalul 
„Prof. Dr. Gh. Marinescu", unde a fost operată, salvându-i-se viața. Leziunile ce le 
prezenta au fost grave, având fracturi craniene şi dilacerare cerebrală. Mai avea şi o 
serie de echimoze la buze şi ochi, constatări care indicau faptul că a fost lovită puternic 
şi cu pumnii. 

Victima a rămas cu infirmitate definitivă, având deformări de cutie craniană şi lipsă de 
substanță osoasă. 

La cercetări, criminalul a declarat, pe lângă modul cum a comis infracțiunea, că din 
banii sustraşi victimei şi-a cumpărat un pardesiu, care a fost găsit la cămin, cu prilejul 
percheziţiei. După circa trei luni de zile, a comis o nouă tentativă de omor asupra 
victimei S. G., care lucra ca ospătară la restaurantul „Odobeşti", din Calea Moşilor. În 
noaptea de 15/16 februarie 1971, la orele două, aceasta a plecat spre domiciliu. A 
coborât din autobuz la Piaţa Progresul şi s-a îndreptat spre intersecţia din apropierea 
locuinţei. Ajunsă în acest punct, a văzut un bărbat care stătea la pândă lângă stâlpul cu 
indicatorul de stradă. Când s-a apropiat, mergând pe mijlocul străzii, acesta s-a năpustit 


asupra ei şi a lovit-o de mai multe ori în cap, cu o bară metalică. Speriată, a început să 
strige: „săriți lume, mă omoară!”. Aceste strigăte au fost auzite de către un martor ce 
locuia în blocul apropiat, care a aprins lumina şi a ieşit la fereastră. În situaţia creată, 
agresorul a renunţat la comiterea violului. A luat geanta acesteia şi a dispărut în fugă. 
Când şi-a revenit, victima a constat că se afla într-o baltă de sânge, lângă bordura 
trotuarului. Şi-a luat sacoşa şi mănuşile şi, aflându-se în stare de ameţeală serioasă, s-a 
deplasat cu dificultate până acasă. l-a spus soțului că a fost atacată în intersecţie, 
moment după care nu a mai putut vorbi. Ca urmare, acesta a sesizat poliţia, iar victima 
a fost internată în spital. Printre alte leziuni, mai uşoare, s-a constatat că prezenta si şase 
plăgi contuze la cap, produse de un corp contondent, leziuni ce i-au pus în pericol 
viaţa, fiind salvată doar datorită competenţei medicilor care au efectuat intervenţia 
chirurgicală. 

O altă tentativă de omor a fost comisă după două zile, în noaptea de 17/18 februarie 
1971, în jurul orelor trei şi jumătate, pe str. Ştefan Negulescu, eveniment care a fost 
sesizat dispeceratului poliției. Cercetarea, efectuată de către o echipă de specialişti, a 
stabilit că victima F. E., ajutoare de ospătar la restaurantul „Vulcan", se întorcea de la 
serviciu spre casă. A declarat că a fost urmărită de către un necunoscut, încă din staţia 
de autobuz, iar după ce a parcurs circa 200 metri pe strada unde locuia, a fost apucată 
brusc de gulerul paltonului şi răsucită în loc, ajungând față în față cu agresorul. Acesta 
a ameninţat-o cu un cuțit şi i-a pretins să întrețină cu el raport sexual. De frică, victima a 
strigat după ajutor, moment în care a fost izbită de poarta imobilului şi lovită de mai 
multe ori cu cuțitul în cap, la mână şi piciorul drept. La strigătele ei de ajutor, a 
intervenit un locatar din acel imobil, situație în care agresorul a luat-o la fugă. Victima a 
prezentat un număr de 14 leziuni, dintre care trei au fost considerate ca fiind aplicate în 
zone de interes vital. Actul medico-legal a precizat că victima putea sucomba în absenţa 
unei intervenţii chirurgicale urgente, prin şoc traumatic, având în vedere numărul mare 
de leziuni şi hemoragia produsă consecutiv. Cu acest prilej, criminalul s-a accidentat la 
mâna dreaptă, motiv pentru care a apelat la îngrijirile unui spital. După două luni de 
zile, a fost supus şi unei intervenţii chirurgicale. 


Iubire satanică în cimitir 


În şirul faptelor abominabile săvârşite pe raza Capitalei şi rămase cu autori 
neidentificaţi, în acea perioadă, un loc special îl ocupă violul comis, în condițiuni cu 
totul particulare, asupra victimei M. F. La vremea respectivă, el a fost tratat ca un 
posibil act de agresiune sexuală a vreunuia dintre psihopaţii existenţi oriunde în oraş. 
Chiar dacă la o analiză mai atentă, se puteau releva câteva caracteristici ieşite din 
comun, ele nu au fost estimate atunci la adevărata lor valoare. Considerăm că 


interpretarea aceasta, ca fiind vorba despre o infracțiune ce se înscria în contextul 
criminalităţii curente, nici nu trebuie a fi apreciată numaidecât ca greşită, deoarece încă 
nu apăruseră semnele seriei de cazuri deosebite care vor marca, peste câteva luni, viața 
obişnuită a locuitorilor şi, în mod special, pe cea a poliţiei. Cu toate acestea, prin 
desfăşurarea faptelor şi, mai ales, prin particularitățile comportamentale ale autorului, 
cazul a pus un semn de întrebare asupra naturii sale şi a menţinut o tentă de mister. 

În timpul producerii lui, s-au îngemănat aspecte comune ale altor cazuri de violuri, 
cu semne care puteau exprima o bizarerie comportamentală a unui bolnav psihic, dar şi 
împletirea apetitului sexual cu manifestări ciudate de ritual, religiozitate vâscoasă şi 
chiar vampirism. Aceste semnale au fost înțelese corect abia atunci când au apărut - 
după o jumătate de an - şi s-au repetat, cazurile unor crime odioase. Ca urmare, s-a pus 
problema reanalizării tuturor dosarelor din evidenţă, rămase nerezolvate, care eventual 
ar fi putut avea legătură cu acțiunea demenţială a unui psihopat dezlănţuit. 

Dar cum s-au petrecut în fapt lucrurile? Intr-o noapte de la începutul lunii iunie 
1970, pe la orele 1:30, infractorul şi-a ales un loc de pândă după un copac, în apropierea 
locuinţei viitoarei sale victime. Cunoştea casa unde locuieşte deoarece, cu câteva nopți 
înainte, a urmărit-o în autobuzul de noapte cu care aceasta se întorcea de la serviciu iar, 
apoi, pe jos, până ce a intrat în curtea unde locuia. Când aceasta traversa strada, în 
apropierea locuinţei, a fost lovită prin surprindere, în cap, de mai multe ori, cu o bară 
metalică, lovituri care au doborât-o la sol şi au făcut-o să-şi piardă cunoştinţa, pentru 
moment. Când şi-a revenit, şi-a dat seama că este purtată în braţe de către agresor, pe o 
stradă apropiată aceleia pe care locuia. A ajuns apoi în dreptul unui autocamion, unde 
infractorul a ameninţat-o cu un cuţit, i-a cerut să-şi dea jos chiloţii şi să se întindă pe jos. 
După câteva momente de aşteptare, fiind foarte agitat şi ameninţător, i-a cerut din nou, 
mai mult prin semne, să se ridice. A luat-o apoi iarăşi în braţe şi a dus-o până la gardul 
Cimitirului Sfânta Vineri unde, sub ameninţare cu cuțitul, i-a cerut să escaladeze 
gardul. Bineânţeles că, în starea în care se afla, n-a reuşit să dea curs acestei solicitări, 
împrejurare în care autorul a împins-o cu brutalitate în interiorul cimitirului. A căzut 
fără a avea nicio reacţie de apărare şi s-a lovit cu capul de o piatră funerară, rămânând 
practic într-o stare de semiconştiență. După acest moment, infractorul a sărit gardul, în 
apropierea locului unde a căzut şi victima. 

In această fază a lucrurilor, au intervenit nişte momente cu totul particulare, care 
exprimau starea de tensiune şi confuzie în care se afla agresorul. Deşi acesta era 
stăpânit de pofta neânduplecată de a o poseda fizic, a fost totuşi în stare să-şi amâne 
pornirea şi să inițieze un spectacol, care depăşea statutul unui simplu obsedat sexual. 
Astfel, i-a cerut să îngenuncheze în fața unei cruci şi să jure că-l va iubi şi-l va lua de 
soţ. Acest comportament sugerează faptul că, în străfundurile lui sufleteşti, şi-ar fi dorit 
încă să fie acceptat de către o femeie. Inima lui neputincioasă încerca, în acele momente, 
cu nişte fărâme de sentiment, să întindă o punte peste prăpastia căscată în el. A fost 
poate o încercare de a se desprinde din cătuşele care-l torturau, ca o zvâcnire de înecat, 
care presimte că se apropie clipa când nu va mai putea să iasă la suprafaţă. Să fi simţit 


atunci nevoia căldurii ce ţi-o poate oferi, dacă nu îngemănarea sufletească, cel puțin o 
oarecare apropiere corporală? Să fi fost oare una din acele puţine clipe când, dincolo de 
infernul patimilor ce-l învăluiau, mai spera să ţâşnească în el un firicel de lumină şi 
căldură, care să domolească zbaterile de căprioară rănită ale victimei? Poate că aceste 
vagi îndemnuri s-au strecurat spontan printre hârtoapele din interiorul ființei lui 
chinuite, din cauza atracției ce a resimţit-o când, la reflexul unei lumini de pe parcurs, a 
observat frumuseţea chipului victimei şi a simţit respiraţia suferinței între braţele lui. 
Niciodată, până atunci, nu avusese răgazul să privească direct în față vreo victimă şi, 
mai ales, să-şi apropie trupurile, să simtă atât de direct pulsul durerii ființei ultragiate. 
De aceea, cuprins fiind de o emoție primitivă nedefinită, i-a cerut să se mai întâlnească, 
stârnindu-se în el o dorință neclară. Se credea în stare atunci să-i ofere o floare, dar era 
doar un impuls firav, care nu mai putea înflori în pustietatea golului din el. 

Din ţinuturile îndepărtate ale copilăriei, au apărut temporar unele amintiri palide 
ale credinţei şi obiceiurilor creştineşti la care a asistat. In apropierea crucii, acestea s-au 
redeşteptat, ca un izvor plăpând de speranţă. N-a fost în stare, până la urmă, să dea 
curs acestor resorturi şi să întindă mâna spre o cruce, care nu mai exista demult în 
sufletul lui devastat. Oprirea în fața crucii putea fi un reflex al fărâmei de religiozitate 
ce se poate naşte şi dăinui în fiecare om, ca o sămânță mirabilă a dumnezeirii. Dar n-a 
fost să fie aşa ci, mai degrabă, doar un popas instinctiv în fața unui semn, care în 
contextul zdrențelor lui de moralitate îşi pierduse semnificaţia fundamentală. 

Peste răgazul amintit, au năvălit, fierbinţi şi copleşitoare, forțele distructive ale 
adâncurilor din el, care-l mânau pe cărările întunericului. Tot sub amenințarea 
cuțitului, a obligat-o să se dezbrace complet şi, acolo, pe mormânt, lângă crucea care n-a 
putut fi o răscruce a vieţii lui, a posedat-o bestial, a muşcat-o de coapse şi de ambii 
obraji. În loc de sărut, ca floare şi împlinire a iubirii, el a oferit victimei pecetea 
animalică a muşcăturii, ca semn al vrăjmăşiei şi dominaţiei bestiei cu chip de om. 

În continuare, agresorul i-a făcut semn să se îmbrace şi au ieşit din cimitir, 
împingându-şi victima spre gard. S-au deplasat apoi, până în apropierea unei 
intersecții, unde acesta i-a provocat trei înțepături pe antebraţul stâng, moment după 
care i-a supt sângele ce curgea din răni; i-a pretins apoi să se întâlnească, în ziua 
următoare şi a stabilit locul şi ora, urmărind, probabil, să-şi arate plăcerea de-a o 
revedea. Dorinţa lui trebuia să aibă putere de lege şi pentru cei din jur, fără condiţii sau 
manifestări de nesupunere. A şi amenințat-o că poate să o găsească şi că nu admite 
nicio abatere sau eventual să fie reclamat. 

În aceste momente, pe strada respectivă, şi-a făcut apariția un autocamion, care 
venea spre ei. Apreciind că aceasta poate fi salvarea, victima a alergat spre el, țipând 
din răsputeri şi făcând semne disperate să oprească. Dându-şi seama că este în pericol, 
infractorul a dispărut. Îndată ce a aflat cele întâmplate, şoferul a plecat în urmărirea 
agresorului pe mai multe străzi, dar nu l-a mai găsit. A condus victima la spital şi a 
sesizat poliția. Bineânţeles că, această încheiere neaşteptată a lucrurilor şi teama de a nu 
fi prins, l-au determinat pe violator să nu se prezinte la întâlnirea stabilită. Ca urmare, 


cazul a rămas în evidenţă ca nerezolvat, mai ales că, din cauza traumatismului cerebral 
suferit de către victimă, nu s-au putut obţine decât informaţii vagi despre prezumtivul 
autor şi anume o descriere lacunară a fizionomiei şi îmbrăcămintei. 

Referitor la aspectul de vampirism semnalat în acest caz - care evidenţiază o latură 
cu totul excepțională în fenomenologia infracțională din ţara noastră - considerăm că 
acesta punctează un pronunţat grad de deteriorare a echilibrului personalității umane, 
constituind, în fapt, o dezvoltare monstruoasă a acesteia. Dacă l-am fi întâlnit la un 
bărbat mai în vârstă, trecut prin tot felul de experiențe sexuale, puteam fi tentaţi să 
admitem evoluţia spre o formă de rafinament, spre un corolar al întregii dezvoltări 
anterioare, bineânţeles, tot pe fondul unei profunde decăderi moral-sexuale. Prezența 
unui atare impuls, la o vârstă a tinereţii în floare, subliniază, mai degrabă, o excrescență 
a unei personalități paranormale, afectată structural de porniri sadice, fundamental 
primitive, ca o fereastră deschisă spre istoria ancestrală a speciei umane. Această latură, 
frecvent întâlnită în comportamentul autorului - în toate cazurile când a întreţinut 
raporturi sexuale cu victimele şi le-a muşcat - exprimă, pe lângă prezenţa unor forme 
demonice de violenţă şi o manifestare subsidiară de vampirism, deoarece criminalul 
resimțea nu numai plăcerea, dar şi nevoia unui contact bucal cu sângele victimelor. 

Poate fi vorba, în astfel de cazuri, de o dezlănțuire primară a simțurilor, de o ţâşnire 
din pântecul inconştientului a unor flăcări cotropitoare, care incendiază orice simţ 
moral şi transformă omul într-un ecou al tendinţelor primitive. Prin forța lor de 
cuprindere şi expansiune, acestea s-au transformat treptat - în cazul criminalului 
Râmaru - într-un imperiu în care domneau umbrele, într-un tărâm satanic al exploziei 
simțurilor, care răsturnau mereu brazde de întuneric peste fascicolele de lumină ce 
străjuiesc poarta umanităţii. In asemenea suflete zbuciumate, arsenalul patimilor 
asediază mereu citadela luminii din om. Forţele întunericului se întăresc, parcă, în 
apropierea vâlvătăii în care ard simţurile şi se transformă valorile în scrum şi cenuşă. 
Dacă focul acesta din om, mai ales la vârsta adolescenţei şi tinereţii, nu este stins la 
timp, prin adoptarea valorilor fundamental umane, cu fulgerele de lumină şi de 
credinţă ale frumuseţii morale, apar treptat pământuri arse şi zone deşertice, care tind 
să-şi extindă stăpânirea peste sufletul lui. 


Respirația otrăvită a criminalului 


Cum era de aşteptat, izvorul evoluţiei nefericite a lui Râmaru s-a aflat în atmosfera 
şi aerul pe care l-a respirat zilnic în casa părintească. Părinţii lui nu au avut o ţinută 
morală corespunzătoare şi s-au despărţit în fapt, ca urmare a unor neânţelegeri de 
durată. În familia în care a fost crescut nu s-a manifestat căldura şi grija părintească 
necesară, tronând lipsa de afecțiune, egoismul, certurile şi scandalurile. Atât el cât şi 


sora lui au avut rezultate slabe la învăţătură. Râmaru a rămas repetent în clasa a IX-a, 
iar liceul l-a absolvit cu media 5,33. 

Înainte de a pleca la Bucureşti, pentru a susține examenul de admitere la facultate, 
la vârsta de 19 ani, a comis o tâlhărie, fiind condamnat la închisoare, deoarece a agresat 
un paznic, care l-a surprins în flagrant delict de furt. Am amintit faptul că, cu câţiva ani 
înainte, a provocat un scandal notoriu în oraş, când a fost surprins în timp ce încerca să 
violeze o fată de 15 ani. Deci, încă în perioada primei lui tinereţi, a comis două 
infracțiuni grave, fapt care indica existența, încă în acel moment, a unor impulsuri 
deviante în comportamentul lui, atât ca manifestări ale unei obsesii sexuale, în curs de 
instalare, cât şi a unor accente de agresivitate. Aceste componente ale personalității în 
formare relevau deja o fixare aberantă a comportamentului său în domeniul unor 
preocupări care aveau să domine dezvoltarea sa ulterioară. 

Avantajat de împrejurarea că se înscriseseră mai puțini candidaţi decât numărul 

locurilor prevăzute, a fost admis la Facultatea de Medicină Veterinară. În anii II şi III a 
rămas repetent, fiind ameninţat cu perspectiva exmatriculării, pentru numeroase 
absenţe şi rezultate catastrofale la învăţătură. Concentrarea sa pe problematica şcolii a 
fost extrem de redusă. Colegii lui şi-au dat seama uşor de acest lucru, iar un profesor l-a 
caracterizat ca un exemplu cras de incultură, un agramat, cu un limbaj sărac, de circa 
400-500 cuvinte, fapt nemaiîntâlnit la vreun student. Manifesta o lentoare şi vâscozitate 
deosebită în gândire, neputându-se exprima decât prin propoziţii simple şi, de cele mai 
multe ori, prin răspunsuri monosilabice. 
Pe fondul acestor dificultăți de comunicare, nu era capabil să realizeze relaţii normale 
cu semenii şi, mai ales, cu femeile, cu care practic nu ştia cum să procedeze, deşi avea o 
predominanţă sexuală în preocupările sale, încă din adolescenţă. Chiar şi tatăl său a 
confirmat această stare de care s-a sesizat, adăugând că i-a făcut personal cunoştinţă cu 
câteva fete, însă fără niciun rezultat. Datorită inadaptabilităţii sale şi a insuccesului de 
durată trăit în sfera vieţii sexuale, Râmaru era marcat de o puternică senzație de 
frustrare, care cu timpul a ajuns la paroxism. În starea lui de singurătate şi izolare 
psihică, încă din adolescenţă, a încercat să-şi construiască o lume proprie, populată cu 
imagini şi culori visate şi dorite numai de el, care nu-l contraziceau, nu-l respingeau şi-i 
satisfăceau simţurile. Fenomenul acesta complementar, care în fapt însemna o deviere 
esenţială de la dezvoltarea firească a unui tânăr, s-a transformat treptat - mai ales pe 
parcursul ademenirilor nopţii - într-o alternativă atrăgătoare, în care a investit, cu 
ardoare sălbatică, plăsmuirile patimilor ce-l încercau. 

Pe fondul unor scene surprinse de-a lungul anilor în familie, la ştrand şi, mai ales la 
mare, unde a lucrat temporar, în timpul unor vacanțe, completate cu imaginile dintr-o 
serie de fotografii porno ce şi le-a procurat sau cu cele observate prin iscodirile realizate 
în seri târzii, la ferestrele unor femei, şi-a construit pe îndelete tablouri erotice vii şi în 
continuă mişcare, care-i subjugau privirile şi simţurile. Acestea se transformau 
continuu, ca într-un joc caleidoscopic, şi căpătau chiar contururi reale, spre care era 
tentat să întindă mâna şi să le apuce. 


În serile şi nopţile lui de restrişte şi reverie „trăia" cu ochii deschişi şi privea ca la un 
film această succesiune de forme, ce erau numai ale lui, îi aparțineau fizic şi-l 
transportau într-o lume care, altfel, nu-i era îngăduită, în imaginaţia lui bolnavă. Erau 
momente când aceste forme se contorsionau, se înlănțuiau în combinaţii şi raporturi 
nefireşti, care-i biciuiau nervii, împingându-l spre porniri de posesiune brutală, de beţie 
şi extaz al simțurilor. Acestea se completau, deseori, cu izbucniri năvalnice de ură, 
agresiune şi desființare. 

Într-o seară, după ce a consumat o mare cantitate de băuturi alcoolice la un restaurant, 
s-a întors la cămin în stare de ebrietate, având asupra lui încă un kilogram de vin. 
Simţea nevoia să mai bea pentru a-şi anihila vremelnic zbuciumul tensiunilor 
interioare. În timp ce-şi sorbea ultimul pahar cu vin şi-şi mângâia simţurile cu reveriile 
lui erotice, a simţit brusc o durere cruntă de cap, care pe moment l-a țintuit la pat. Mai 
apoi, tot aşa de intempestiv, a ajuns într-o stare de agitație cumplită a simțurilor şi 
muşchilor, ca şi când ar fi început o zvârcolire disperată în fața morţii, fiecare părticică 
din organism încordându-se spasmodic - rând pe rând şi toate odată - într-un joc 
necontrolat şi ameninţător. l-a revenit în minte atunci, pentru o fracțiune de timp, 
imaginea zbaterii unei păsări pe care o sacrificase cu ani în urmă, prin tăierea gâtului. 
Gândul acesta l-a făcut să se cutremure, resimţind o spaimă primitivă, ca şi când nişte 
forțe vrăjmaşe au pus stăpânire pe ființa lui şi o mânau spre un ceremonial ireversibil 
al sfârşitului. L-a cuprins atunci o furie oarbă şi apucând cuțitul care-l avea sub pernă a 
început să lovească în neştire, atât în salteaua de pe pat cât şi în rama acestuia, 
producând numeroase tăieturi, izbucnire care semăna cu o explozie a unor forțe 
dezlănţuite. 

După câteva minute, spasmul acesta general a început treptat să se domolească, fiind 
înlocuit de cel al zvârcolirilor izolate ale unor muşchi, ca şi când aceştia ar fi devenit 
coardele unui instrument dezacordat, care erau ciupite la întâmplare, de către un 
nebun. Într-un târziu a adormit, epuizat de emoțiile trăite şi aflat încă sub imperiu] 
consumului zănatic de alcool. Nu şi-a dat seama cât a durat somnul dar, trezindu-se în 
timpul nopţii, nu putea înţelege ce s-a întâmplat cu el. A încercat să-şi limpezească 
capul, stând minute în şir la fereastra deschisă, în contact cu aerul rece al unei nopți 
cenuşii de toamnă, dar nu-şi amintea practic aproape nimic: nici unde a fost în acea 
seară, când a ajuns la cămin, dacă într-adevăr se află acolo sau dacă l-a bătut cineva, de 
simţea atâta durere în tot corpul. Stăruia vag în amintirea lui faptul că ar fi băut, dar 
nimic în plus. A trăit senzaţia că în capul lui se află un mozaic de zone încapsulate, care 
nu mai funcționează şi nu mai sunt capabile de niciun semnal, ca şi când întregul creier 
ar fi un gen de pământ înţelenit şi încremenit. 

Singura idee care a apărut era aceea că s-a întâmplat ceva cu el, un fapt pe care nu-l 
putea reconstitui. De mers putea merge, aşa că primul impuls a fost să plece din 
cameră, să scape din chingile ce i-au cuprins simțurile. Aşadar, a plecat şi a circulat 
singur prin noapte, pe străzile întortocheate ale oraşului şi sufletului său. Nu după mult 
timp a început să plouă cu găleata, dar acest lucru nu l-a împiedicat să-şi continue 


marşul bezmetic, trecând pe lângă case şi oameni, pe care nu-i vedea şi nu-i simțea. 
Singura pâlpâire din el era cea egocentrică, a încercării de a se salva de ceva care îi 
amenințase ființa. După câteva ore de mişcare şi sub efectul benefic al ploii, a început 
să-şi amintească treptat fazele prin care a trecut în acea noapte, să simtă oboseala şi să 
se întoarcă la cămin, la locul singurătăţii sale din ultimii ani ai vieții. 

Poate cineva explica cum s-au amalgamat în mintea şi sufletul lui obsesiile care i-au 
tulburat viaţa ori cum s-au combinat obsesiile sexuale cu ura şi cu agresivitatea feroce 
şi, mai ales, cum s-a produs descătuşarea lor sub impulsul nopţii şi al intemperiilor 
naturii? Această ultimă corespondenţă are în fond valoarea unui simbol nefericit, care 
relevă faptul că excrescenţele abominabile ale sufletului omenesc se nasc şi se dezvoltă 
numai pe terenul unde sălăşluiesc forțele întunecate ale naturii şi zvârcolirile acesteia. 
Ele constituie un teren fertil pentru înflorirea patimilor, o expresie a unei file de început 
din geneza universului, după ce lumina s-a despărțit de întuneric şi apele de pământ, 
deci din vremuri imemoriale, ca un fruct al întunericului şi al apelor mocirloase, 
transformându-se în impulsuri otrăvite, vrăjmaşe luminii şi pământului mănos. 

Asemenea ființe nu se pot dezvolta normal, nu se pot înălța spre cer şi spre soare, ci 
rămân într-un stadiu de început, în care nu înfloresc sentimente şi bucurii, ci doar 
impulsuri primitive, patimi bolnave şi ţepii otrăvitori ai urii. Pe trupul sănătos al 
naturii apar, din când în când, suflete goale şi pitice, suflete deşertice, în care tălăzuiesc 
nisipuri peste nisipuri, care le împiedică să vibreze şi să respire. Asemenea făpturi nu 
privesc în sus, de unde poate veni lumina, ci se târăsc anevoios prin nisipurile 
mişcătoare, fără ţel şi speranţă, ca într-o capcană a pierzaniei. 

În deşert nu cresc flori şi nici armonii care să încânte privirea şi inima omului. 
Sufletul deşertic, dacă întâlneşte în cale o floare, nu o mângâie cu privirea. Nici nu o 
rupe pentru a o oferi unei ființe iubite. El o calcă în picioare cu vrăjmăşie şi o striveşte. 
În asemenea situații, se aude parcă un strigăt de durere al Universului, care ar dori să 
pătrundă cu duioşie în fiecare om. Dar unele suflete se închircesc în ele şi nu privesc în 
jur. în loc de braţe întinse spre frumuseţile lumii, ele au doar nişte cioturi ale unui suflet 
neputincios. Şi privirile lor sunt goale de conţinut, orientate spre străfundurile de 
patimi ale omului, deci incapabile de a zări frumuseţea curcubeului. În ele bat vânturi 
pustiitoare, care usucă rădăcinile umanităţii şi nu lasă să pătrundă şi să se aşeze lumina 
iubirii. 

Or, iubirea este un fundament cosmic, liantul care în limbaj universal înseamnă 
atracție, înțelegere şi căldură, revărsate de sori cereşti peste ființele din jur. Fără această 
atracție ne-am ciocni dramatic şi ne-am pulveriza în orizonturile infinitului. Acest gen 
de afecțiune apare înainte de naştere, din pântecul matern, şi se dăruieşte necontenit, cu 
generozitate şi fără plată, în tot ciclul vieţii. Dacă nu-şi găseşte locul în om şi nu este 
oferită din prinosul inimii, iubirea rămâne fără sens şi vlagă, ca o ființă neviabilă, care 
nu mai poate da omului nimbul creaţiei divine. 

În lipsa iubirii se nasc monştri, care poluează sufletul, zilele şi nopțile. Mai ales 
nopțile, care sunt aşa de alunecoase prin amăgirile lor şi atât de lungi, când starea de 


veghe a sufletului nu are din ce se hrăni, când lipseşte tezaurul ce trebuia strâns în el cu 
migală şi care putea oferi punți de legătură cu lumea. Unele suflete rămân suspendate 
şi tremurânde deasupra prăpastiei, dacă nu au fost învăluite cu iubire din copilărie ori 
nu şi-au semănat la timp culturile proprii de bucurii şi frumuseți. Dar o asemenea 
neputinţă nu este dată odată pentru totdeauna, ci se păşeşte spre ea de timpuriu, cu 
nesiguranța primilor paşi ai copilăriei. Orice om care, după ce a căzut odată, reuşeşte să 
se ridice şi să meargă mai departe, învaţă ritmul universal şi intră în relație cu pulsaţiile 
acestuia. Dacă nu încearcă să lupte, moare pe câmpul de luptă şi devine un prizonier 
straniu al propriei conştiinţe, al propriei neputinţe sufleteşti. Rămâne doar un fel de 
carcasă umană, fără rezonanţa universală, ce urcă până la infinit în planul umanității, 
deocamdată până la piscuri încă neescaladate: până la Beethoven, pe potecile lui 
Stradivarius, în lumina cosmică a lui Matisse şi până la setea de absolut a coloanei 
infinitului, dăruită omenirii de Brâncuşi. 

Spre deosebire de sufletele dăltuite din lumină, cele îngenunchiate de întuneric şi 
patimi au zbuciumul lor specific. În general sunt cuprinse de furii, de o ură 
devastatoare. Dacă ar putea ar întinde spre cer nişte braţe uriaşe şi ar smulge stelele 
„netrebnice" ce-l străjuiesc pentru a împiedica lumina să-i risipească domnia neagră a 
sufletului. A duşmăni razele aştrilor este tot una cu a duşmăni viața, iubirea, 
frumuseţea şi adevărul, care suni stâlpii de lumină ai lumii. 

În nopţile şi anii de singurătate petrecuţi în Bucureşti, Râmaru a acumulat, strat cu 
strat, munţi de ură şi obsesii, care i-au populat sufletul şi au dat naştere la reacții 
paradoxale, la izbucniri şi erupții de tensiuni primare. În mocirla din sufletul lui au 
crescut ameninţător pentru sine şi pentru alții rădăcinile noduroase ale unei aprige 
duşmănii şi ale unor pofte sexuale distructive, care i-au cuprins simţurile într-un 
adevărat cerc al morţii. Deteriorarea vieţii lui lăuntrice a luat treptat proporţiile unor 
răni adânci şi mereu sângerânde, produse de efectele devastatoare ale înrobirii lui 
sexuale. Aceasta devenise insuportabilă şi-i subjugase până şi rafalele de ură, 
transformându-se într-un satrap absolut al vieţii lui. Încet-încet, în locul şiragului de 
forme simbol ale vieţii sexuale, cărora le închinase viața lui nocturnă, au început să 
apară, în somnul lui convulsionat, imagini ale unui vis apocaliptic, în care tot universul 
privirilor şi al trăirii lui era acoperit de reprezentarea cutremurătoare a unui uriaş 
organ sexual feminin. Zbaterea poftelor lui s-a accentuat şi a început să intre în 
rezonanţă, să pulseze, o dată cu chemările zănatice ale imperiului sexual ce i se aşezase 
la poarta sufletului. Deşi se simțea atras irezistibil de această oază deschisă tuturor 
poftelor, nu şi-a dat seama cum şi când a fost învăluit şi cuprins în interiorul ei, 
devenind captiv, precum vestitul Iona, în pântecul balenei. 

Era, poate, simbolul satanic al unui sacrilegiu, al momentului cosmic când prada 
înghite falusul plăcerii, îl face captiv şi neputincios. Ca într-un fel de răzvrătire a 
veşnicului masculin al firii, reacționând la nedreptatea ce i se făcuse, de a fi supus, el 
care trebuia să supună şi să posede fizic, ca un demiurg, tot ce reprezenta o deschidere 
a sexului, a început să se zvârcolească, să bată cu pumni ameninţători în pereții acestei 


cazemate cărnoase, care-l încorseta şi-i lua respirația. Era să-şi piardă orice speranţă şi 
să-şi admită condiţia de mascul neputincios, dar şi-a adus aminte că poartă cuțitul la 
cingătoare şi s-a simțit salvat. A început să lovească în stânga şi-n dreapta, la 
întâmplare, cu furia disperată a morţii. Mai apoi, ca într-un foc concentrat, a lovit 
mereu şi mereu în aceeaşi zonă, provocând şiroaie şi râuri de sânge cald şi năvalnic, 
care-i amorțeau efortul. Când credea, din nou, că este pierdut definitiv, a simţit o 
zbatere spasmodică uriaşă, care-l arunca de pe un versant spre altul dar, totodată, şi o 
poartă de deschidere, o rană profundă a cărnii sângerânde, care i-a permis izbăvirea. A 
început apoi să alerge bezmetic pe cărările întortocheate ale urii din el până a căzut, 
sleit de forțe, ajungând într-o stare de epuizare vecină cu neființa. 

Visul acesta s-a înscris pe răbojul sufletului chinuit ca un semn rău prevestitor, ca o 

încleştare de forțe nebune, care îl ţintuiseră într-un crater al patimilor, în care au 
continuat să clocotească tensiunile distructive ale răului. 
Tensiunile interioare au devenit furtuni, taifunuri cotropitoare, cu efect de devastare 
pentru semeni şi pentru el. Se coborâse prea jos pe scara istoriei speciei, ajungând în 
ținuturile preistorice ale evoluţiei, la reflexele vieţii de peşteră, peste care domnea 
definitiv întunericul. 

Forța copleşitoare a acestui vis s-a manifestat apoi şi în starea de veghe, 
provocându-i reacții pătimaşe de ură şi de răzbunare. Şi-a dat seama instinctiv că se află 
pe panta abruptă a pierzaniei şi, ca urmare, în dimineaţa anterioară săvârşirii celei de a 
doua crime, când simțea în sufletul lui existența unui cazan în flăcări, s-a prezentat 
pentru consultaţie la cabinetul neurologic, unde mai fusese şi anterior, de câteva ori. Cu 
acest prilej, medicul a menţionat în fişă existența unei stări confuzionale, pe care a 
apreciat-o ca „suspiciune de comiţialitate”, deoarece prezenta un grad ridicat de 
încordare nervoasă şi agresivitate. 

Cu trei ani înaintea comiterii omorurilor, în fişa lui medicală de la acelaşi cabinet, 
au fost notate o serie de aprecieri ca: „nod în gât", „spasm esofagian” sau „sindrom 
nevrotic reactiv". După un an i s-a adăugat menţiunea „pe fond de inadaptare" şi i s-a 
recomandat efectuarea unui examen encefalografic. Acesta a evidenţiat existența unui 
„traseu mediovoltat slab exprimat, pe care apăreau frecvente unde teta, care 
predominau grupate în regiunea temporală”. 

Din examinarea antecedentelor comportamentale, a rezultat că era o fire foarte 
retrasă, închisă ermetic în sine, dar cu tendințe şi manifestări de agresivitate şi chiar de 
autoagresivitate, cu ciudăţenii, capabilă de comiterea unor acte nesăbuite. Asemenea 
manifestări au apărut foarte de timpuriu. Pe vremea liceului, în timpul unei excursii, a 
urinat pe o clanţă şi n-a dat nimănui nicio explicaţie cu privire la o asemenea atitudine 
neobişnuită şi esențialmente vulgară. În timpul petrecut la căminul facultăţii, a 
manifestat o totală lipsă de sociabilitate şi numeroase aspecte de tulburări 
comportamentale, ajungând să fie evitat de către toţi colegii, care au refuzat, rând pe 
rând, să locuiască cu el în cameră. 

Unii dintre ei au semnalat o serie de bizarerii şi aberaţii comportamentale. Astfel, 


un fost coleg de grupă a încercat să se apropie de el, observând că era foarte retras, 
stare de spirit pusă pe seama faptului că rămăsese repetent. După foarte puţin timp, a 
renunţat la această intenţie, din cauza conduitei lui ciudate şi a imposibilității de a se 
realiza o comunicare normală cu el. Alt coleg a relatat că, în perioada de câteva luni cât 
au locuit în aceeaşi cameră, a constatat tot felul de manifestări nelalocul lor, care-l 
deranjau de la învăţătură şi somn. Într-o seară, s-a urcat pe paratrăsnet până la etajul 
superior şi, pe fereastră, le-a făcut observaţie colegilor, reproşându-le că produc zgomot 
şi deranjează. Întrebat de ce a făcut acest lucru, nu a dat niciun răspuns. În altă zi, a 
făcut diverse exerciții de urcare pe peretele clădirii cu o frânghie legată de balcon. De 
multe ori, noaptea, sărea brusc din pat şi ţipa ori bolborosea cuvinte neânţelese. 

Mai mulți colegi au relatat împrejurarea că, într-o seară, a venit beat la cămin, a 
spart nişte sticle şi cu picioarele goale a început să sară peste cioburi, simulând mai 
mult timp un dans sălbatic, deşi se tăiase serios, iar sângele țâşnea cu putere din rănile 
produse de acest ritual, numai de el înţeles. Într-o altă ocazie, după câteva luni, tot din 
cauza stării de ebrietate avansată, a vrut să meargă la WC, dar s-a orientat greşit şi a 
intrat într-o cameră alăturată, urinând peste un student care dormea. În aceeaşi noapte, 
aflând că, într-o cameră de la subsol, dormea prietena unui coleg, venită în vizită, a 
pendulat tot timpul între camera lui şi subsol, fiind într-o stare de agitaţie deosebită. 

Alţi colegi au observat că prezenta o dereglare a ritmului somn-veghe şi aproape în 
fiecare noapte părăsea căminul între orele 22 şi 4 dimineaţa, motiv pentru care au 
crezut că ar avea un serviciu de noapte. De regulă, când se întorcea la cămin, nu-l 
simțeau, deoarece se furişa în cameră ca o umbră şi se culca. Într-o dimineaţă, au fost 
foarte surprinşi, când l-au văzut intrând pe fereastra deschisă, aflată la etajul II, singura 
posibilitate de a realiza această performanţă fiind cățărarea pe paratrăsnetul clădirii. 

O altă ciudățenie observată, se referea la faptul că avea un comportament irațional 
în perioada de pregătire a examenelor. Dacă în zilele următoare trebuia să susțină un 
examen, el nu se pregătea pentru acesta, ci pentru cel următor, iar când trebuia să 
înveţe pentru acesta din urmă, în mod cu totul inexplicabil, se pregătea pentru cel 
programat anterior. N-au reuşit să înțeleagă sensul unui asemenea comportament 
bizar, care demonstra, încă o dată, existenţa unor inversări fundamentale de conduită. 
Fără îndoială, o asemenea „organizare" a studiului friza cel puţin paradoxalul şi, în 
fapt, nu era singura care explica rezultatele cu totul necorespunzătoare obţinute la 
învățătură. Principala cauză se afla, însă, în lipsa unei preocupări constante pentru 
învăţătură, în perioada anului, dovedind că nu-l interesau studiul şi statutul de student, 
ci cu totul alte lucruri. 

In primăvara anului 1971, colegii au observat că era bandajat la o mână, dar nu a 
vrut să le explice motivul pentru care se găsea într-o asemenea situație. Au aflat ulterior 
că o perioadă a fost internat în spital şi că i s-a făcut o investigaţie chirurgicală la mână. 
Verificările efectuate la Spitalul de Traumatologie şi Chirurgie Plastică au confirmat 
această împrejurare, medicul care l-a examinat arătând că prezenta plăgi tăiate la două 
degete, cu secționarea tendoanelor flexoare. Iniţial, i s-a efectuat o intervenţie de 


urgenţă, cu recomandarea de a veni regulat pentru pansament, iar ulterior o intervenţie 
reconstructivă. Acesta a revenit pentru pansament de câteva ori şi s-a internat abia în 
luna aprilie. Referitor la leziuni, a motivat că s-a lăiat într-un geam. 

In timpul când a fost internat, era tăcut şi foarte recalcitrant, nu avea relaţii cu cei 
din salon şi nici nu discuta cu aceştia. De multe ori l-au găsit în timpul nopții stând pe 
culoar şi fumând, motivând că nu poate dormi. Când i s-a propus administrarea unor 
calmante, a refuzat, afirmând că acestea nu-i fac bine. Într-o zi, o asistentă medicală 
avea nevoie de un cuţit şi s-a adresat cu o cerere în acest sens celor din salon, care i-au 
comunicat că un asemenea obiect are studentul. Fără niciun cuvânt, acesta a scos un 
cuţit din sacoşă şi i l-a oferit. Observând ce bine era ascuţit, asistenta a glumit şi a 
afirmat că este bun să te bărbiereşti cu el, făcând un apropo la starea neglijentă în care 
se afla Râmaru. 

Ultima dată când i-a schimbat pansamentul era în dimineaţa zilei de 5 mai 1971. 
Atunci, asistenta a avut o discuţie aprinsă cu el, deoarece a observat că plăgile operate 
erau forțate, iar pansamentul era murdar, fapl pentru care a şi chemat pe medicul ce l-a 
operat. Cu acesl prilej, Râmaru arăta într-un hal fără de hal, având hainele pline de 
noroi. Pentru a-şi motiva starea în care se găsea, a afirmat că a făcut o operaţie unui cal 
şi de aceea s-a murdărit aşa de rău. In realitate, el a comis una dintre cele mai odioase 
tentative de omor. 

Tot în perioada când a locuit în cămin, a avut o discuţie dură cu un coleg, care a 
insinuat faptul că ar fi bolnav de lues şi de aceea are o asemenea comportare 
nenorocită. Supărat foarte tare pe o asemenea apreciere şi dorind cu tot dinadinsul să-i 
demonstreze că nu este aşa, a scos un bisturiu şi s-a tăiat profund la antebraţ, pentru a-i 
arăta că sângele lui este curat. De altfel, în momentul prinderii şi arestării, Râmaru avea 
numeroase înțepături şi tăieturi pe antebrațe; împrejurarea evidenţiază, fie o eventuală 
repetare a unor asemenea scene, fie - mai probabil - manifestarea unor momente de 
aprigă furie, când, în starea de tensiune în care se afla, şi-a orientat parţial tendințele 
agresive chiar spre propria-i persoană. O asemenea stare de lucruri poate exprima 
nivelul de încrâncenare la care ajunsese, care lua forma unor manifestări de 
autodistrugere, demonstrând forța nimicitoare şi distructivă care-l domina. 

Pentru a completa imaginea unor aspecte comportamentale din viaţa lui de student 
căminist, mai prezentăm câteva date rezultate din investigaţii. O colegă, despre care s-a 
spus că i-ar fi plăcut, a arătat că, într-o zi, pe când stătea de vorbă cu un alt coleg, în 
holul căminului, Râmaru a apărut brusc lângă ei. Fără a saluta sau a-şi cere 
permisiunea de a interveni în discuţie, a invitat-o la o cafea, fiind refuzat. Cu un alt 
prilej, a acceptat invitaţia la un film, dar a fost total dezamăgită de gustul amar al 
aşa-zisei întâlniri. Practic au mers în tăcere, unul lângă altul, ca doi roboți, fără a 
schimba niciun cuvânt, minute în şir. Dându-şi seama că nu poate lega nicio discuţie cu 
el, a inventat un pretext şi a plecat, în acest timp, el a fost total absent, încruntat şi parcă 
dus pe o altă lume. A motivat că, a acceptat această întâlnire deoarece, deşi s-a dovedit 
necioplit în ocazia menţionată anterior, i-a plăcut de el ca bărbat, având o fizionomie ce 


i se părea interesantă. 

Într-adevăr, era un tânăr bine construit fizic, înalt, cu alură atletică, cu un spate 
puternic şi o ceafă taurină, creând impresia unei forțe a naturii. Avea constituția unui 
luptător, fiind un ansamblu de muşchi ce inspira forță şi tendinţă de dominare. Capul 
era puţin disproporționat față de corp, părând mai mic decât ar fi trebuit, dar era 
„lucrat" cu grijă, după un proiect care respecta nişte linii inspirate, aflate într-o stare de 
relativ echilibru. Nu era un exemplar propriu-zis frumos, ci mai degrabă interesant şi 
straniu, cu forță magnetică şi un oarecare aer de gravitate în priviri. Ochii mici, dar cu 
un luciu metalic, străjuiau un ansamblu fizionomie de trăsături regulate. Doar fruntea 
părea puţin îngustă, ca un fel de stigmat al limitelor lui intelectuale. Era însă bine 
încadrată de tăciunea părului şi tunsoarea gen perie. Gura mică şi buzele înguste parcă 
vroiau să exprime o lipsă clară de senzualitate, care sălăşluia pervers în interiorul 
făpturii lui, stând parcă permanent la pândă. La rădăcina nasului avea o adâncitură 
tăiată ferm şi definitiv, care se corela cu linii asemănătoare la comisura buzelor. 

Înfățişarea lui putea intriga pe oricine nu-l cunoştea, părând a exprima atracţia rece 
a fiordurilor nordice. Pe faţa lui încremenită nu se mişca niciun muşchi, deoarece 
aceştia nu învăţaseră lecţia zâmbetului, cea a destinderii şi a comunicării normale cu 
lumea. 


Fig. 19 - Una din fotografiile criminalului 


Dacă-l priveai mai atent, descopereai, cu nedumerire şi oarecare teamă, o mască rigidă, 
de efigie dăltuită în bronz. Nici râsul, nici plânsul nu puteau ieşi la suprafața acestei 
măşti, care părea a fi un capac aşezat peste viforul apelor din adâncul ființei. Aparența 
din nemişcarea chipului era faţa ipocrită, chiar perversă, a alcătuirii lui lăuntrice, care 
se dorea protejată, pentru a nu se observa hăurile şi urletul patimilor. 


Sub privirile tolerante ale părinţilor 


La începutul verii anului 1970, după ce s-au încheiat cursurile, criminalul Râmaru a 
luat cunoştinţă de faptul că a rămas pentru a doua oară repetent. In timpul vacanței de 
vară, în loc să se întoarcă la domiciliul său din oraşul Corabia, a preferat să rămână în 
Bucureşti, continuându-şi activitatea infracţională. 

Astfel, în noaptea de 19/20 iulie, a plecat de la căminul studențesc, din B-dul 
Mărăşti, unde locuia ca flotant, şi a cutreierat străzile Capitalei cu scopul de a acosta 
femei. După ce a parcurs mai multe străzi, fără a-şi realiza intenţiile, s-a oprit în dreptul 
unui magazin din Calea Rahovei. Profitând de faptul că strada era pustie, la acea oră 
târzie din noapte, a spart vitrina cu o piatră şi a furat un sacou bărbătesc, un costum din 
semi-tergal, o haină din stofă şi o pereche de pantofi. 

După câteva zile de la comiterea faptei, a împachetat costumul şi haina şi s-a 
deplasat la serviciul tatălui său - Râmaru Florea - rugându-l să-i păstreze un timp aceste 
obiecte, explicând că le-a cumpărat de ocazie. La insistențele tatălui în legătură cu 
proveniența lor, criminalul i-a mărturisit că le-a furat dintr-un magazin. După circa 
două luni, i-a restituit fiului pachetul cu haine. O parte dintre ele au fost găsite cu 
ocazia percheziţiei ce a urmat arestării criminalului, iar celelalte, ulterior, fiind depuse 
pe un nume fictiv la o unitate „Nufărul. 

Aceasta a fost prima împrejurare, stabilită cu probe certe, când tatăl criminalului a 
aflat despre activitatea infracțională a fiului şi, în loc să se preocupe pentru a-l 
determina la o conduită corectă, s-a împăcat cu situația creată. O asemenea atitudine a 
avut efecte novice, deoarece i-a creat fiului său convingerea că este tolerat şi înțeles de 
către tatăl lui, care lucra ca şofer pe un autobuz şi locuia în Bucureşti, împreună cu o 
concubină. Soţia lui continua să locuiască la domiciliul anterior, în oraşul Corabia, 
împreună cu ceilalți doi copii, un băiat şi o fată. 

Faptul că lucrurile au evoluat într-o asemenea direcție, prin sprijinul „moral" primit 
din partea tatălui, este confirmat şi de către o altă situaţie, mult mai gravă, anume cea 
privind tentativa de omor şi tâlhărie comise asupra casierei F. I. 

Aceste două cazuri au pus în fața organelor de poliție necesitatea unei analize 
mature şi flexibile a situației operative - anterior cunoaşterii adevărului - pentru a 
stabili dacă ele reprezentau verigi ale aceluiaşi lanț infracțional ori, dimpotrivă, erau 


acte antisociale coincidente în timp, săvârşite de către alți infractori, existând o serie de 
elemente de diferenţiere față de faptele anterioare. După ce au fost luate în considerare 
ambele variante, s-a ajuns la concluzia că aspectele atipice ale modului de operare sau 
chiar folosirea unui mod de operare diferențiat radical, nu contraziceau categoric teza 
acțiunii aceluiaşi autor, ţinând cont de relativitatea acestui criteriu de apreciere şi de 
existenţa unor alte date. 

S-a stabilit că infractorul a urmărit un timp unitatea unde lucra victima, care era în 
apropierea facultăţii, şi a cunoscut până la detaliu modul în care erau transportaţi banii 
obținuți din încasări, traseul parcurs şi chiar blocul unde locuia viitoarea victimă. A ales 
pentru acţiune o vreme ploioasă, care-i asigura atât o bună protecţie şi dispariția unor 
urme cât şi, se pare, o stimulare particulară spre acte infracționale. 

Ca urmare, în seara zilei de 7 mai 1971, înarmat cu un topor, s-a ascuns în curtea 
unui imobil, care-i oferea un câmp de supraveghere perfect asupra activității şi mişcării 
casierei. La orele 22:00, după ce şi-a făcut monetarul, aceasta a plecat, însoţită de o 
colegă, spre casieria centrală, aflată la doar 300 de metri distanță. Când cele două femei 
au ajuns în dreptul imobilului unde realiza pânda, Râmaru a ieşit neobservat din 
ascunzătoare şi, pe la spate, i-a aplicat casierei o lovitură în cap cu toporul, motiv 
pentru care aceasta a căzut la sol. Speriindu-se, colega ei a luat-o la fugă. Şi-a întors 
totuşi în fugă privirea şi a observat cum agresorul era aplecat peste victimă şi continua 
să o lovească. După câteva minute, a găsit un subofițer de poliţie, care a mers imediat la 
fața locului şi a anunţat evenimentul la Dispeceratul Poliției pentru a se deplasa o 
echipă de cercetare. 

Victima a fost transportată de îndată la spitalul „Prof. Dr. Gh. Marinescu", unde a 
fost internată cu diagnosticul: „traumatism cranio-cerebral recent, direct şi deschis”. 
Examinarea medico-legală efectuată a stabilit că aceasta prezenta leziuni grave, cu lipsă 
de substanță osoasă în regiunea temporală stângă, care i-au pus în pericol viața, fiind 
salvată doar datorită intervenţiei chirurgicale de urgenţă. 

Procedându-se la cercetarea locului faptei, s-a găsit pe trotuar, lângă zidul unde a 
fost atacată, umbrela victimei, cu numeroase pete de sânge şi cu o urmă de lovitură a 
unui corp tăios, care a format o secțiune profundă pe tija metalică a acesteia. S-a mai 
stabilit că autorul a luat nu numai geanta în care se aflau banii din încasări, ci şi o altă 
geantă, în care victima avea unele obiecte personale, un tranzistor „Electronica" şi un 
portmoneu de culoare vernil. 

În aceeaşi noapte, în jurul orelor patru, infractorul a fost oprit de către un subofițer 
de poliție. Dând dovadă de abilitate, criminalul a simulat că-şi caută buletinul de 
identitate, desfăcându-şi fermoarul de la canadiană. De fapt, el a urmărit cu totul 
altceva, şi anume să scoată toporişca ce-o ţinea ascunsă, pentru ca aceasta să nu-l jeneze 
la fugă. Apoi, printr-o mişcare bruscă, s-a întors şi a alergat spre râul Dâmboviţa. 
Subofițerul l-a somat şi a tras după el două focuri de armă, dar n-a reuşit să-l oprească, 
deoarece infractorul a traversat râul prin apă şi apoi a dispărut pe nişte străzi laterale, 
probând o mare agilitate în situații de pericol. Fără îndoială că, prinderea lui în acel 


moment ar fi fost deosebit de importantă, deoarece nu se reuşise încă identificarea 
criminalului. 

După câteva zile, mama lui Râmaru l-a vizitat la cămin şi au discutat lucruri 
obişnuite. La un moment dat, aceasta a găsit banii furaţi de către fiul ei, care erau 
ascunşi în fața de pernă. Cum era şi firesc, l-a întrebat: 

- loane, de unde ai tu atâţia bani şi de ce i-ai ascuns? 

După câteva momente de ezitări, el i-a răspuns: 

- Păi, i-am luat de la o casieră pe care am lovit-o în cap. 

Faţă de situaţia creată, au hotărât să meargă la tatăl lui şi să stabilească împreună ce 
urmează să facă. S-au deplasat, ca urmare, la capătul liniei autobuzului 45, unde l-au 
aşteptat să se întoarcă din cursă. La sosire, i-au explicat şi lui mai amănunțit 
proveniența banilor, precizând că a urmărit şi apoi a lovit cu toporul în cap o casieră şi 
i-a luat banii din încasări. 

În continuare între tată şi fiu a avut loc o discuţie: 

- Şi ce vrei să faci cu aceşti bani? 

- Păi, să-i ascund într-o pădure, să-i îngrop acolo. 

- Dar nu este bine, pentru că ar putea să-i găsească cineva. 

- Şi ce să fac cu ei? 

- Cel mai bine este să mergi împreună cu mama ta şi să-i ascundețţi în casa noastră 
din Caracal. 

În urma acestei discuţii, din care rezultă că fapta a fost tolerată de către părinţi, deşi 
putea conduce la săvârşirea unui omor, mama şi fiul s-au deplasat la Caracal şi au 
ascuns banii şi portmoneul victimei într-o cutie metalică, pe care au îngropat-o în 
magazia de lângă casă. După o săptămână, dorind să verifice personal dacă banii au 
fost bine ascunşi, tatăl lui Râmaru s-a dus la Caracal, a săpat şi a scos cutia cu bani, a 
rupt vechiul ambalaj şi monetarul - pentru a nu mai putea fi identificată proveniența 
lor. Apoi i-a numărat, i-a împachetat în mai multe teancuri, notând suma pe fiecare, şi 
i-a îngropat la loc. Tot cu această ocazie, a observat la soția lui o pereche de cercei din 
aur, despre care aceasta i-a spus că i-a primit cadou de la fiul ei şi că provin tot de la 
agresiunea relatată. 

În seara zilei când a fost arestat criminalul, a fost chemat pentru cercetări şi tatăl lui. În 
acest moment, poliția nu cunoştea nimic despre implicarea părinţilor în ascunderea 
unor corpuri delicte. Faptele menționate ne-au fost înfăţişate de către tatăl lui Râmaru, 
în prezenţa procurorului Dimitriu. Cu acel prilej, el a mai arătat că, în mai multe 
rânduri, când şi-a vizitat fiul la cămin, a observat că o parte din îmbrăcămintea acestuia 
era murdară de noroi şi chiar de sânge, motiv pentru care a luat-o, a spălat-o, el sau 
soţia lui, iar unele piese le-a dat la curăţat la „Nufărul”. L-am întrebat insistent dacă nu 
cunoaşte şi alte fapte de agresiune comise de fiul său, dar răspunsul a fost categoric 
negativ. A afirmat totuşi că s-a gândit cu îngrijorare dacă nu cumva fiul lui ar putea fi 
autorul omorurilor şi al celorlalte agresiuni grave comise pe teritoriul Capitalei, care 
îngroziseră populaţia. Bănuiala i s-a accentuat după ce i-a povestit cum a lovit-o pe 


casieră şi l-a condus în zona respectivă, unde i-a arătat în detaliu cum a pregătit şi a 
comis agresiunea. De asemenea, prezența petelor de sânge şi noroi pe îmbrăcăminte, 
precum şi cunoaşterea faptului că era violent în relaţiile cu femeile, i-au întărit 
presupunerea. Din aceste motive, l-a întrebat odată direct pe fiul său, dar acesta a 
susţinut că nu este el agresorul. Îngrijorarea a devenit aproape alarmantă în momentul 
când a fost şi el chemat pentru cercetări, ceea ce i-a confirmat deducţia că fiul lui ar fi 
criminalul atât de căutat. 


l-am reproşat că nu s-a ocupat de educaţia lui şi, mai ales, că a pactizat cu el, în 
momentul când a aflat că a agresat casiera. Ne-a răspuns că nu a avut ce face, deoarece 

Fig. 20 - Tatăl lui Râmaru numărând banii ascunşi în casa din Caracal 


si toate încercările de a-l orienta pe un drum bun au fost zadarnice. A căutat în mai 
multe rânduri să-i facă cunoştinţă cu fete dar, după prima întâlnire, renunța la 
încercarea de a se apropia de acestea, afirmând că toate îl resping, că nu ştie cum să se 
poarte cu ele şi este furios pe toate femeile, pentru că nu-l înțeleg. Întrucât prevederile 
legislaţiei penale nu permiteau luarea unor măsuri împotriva părinţilor, în sensul că 


aceştia nu erau obligați să-şi denunțe copiii pentru săvârşirea unor infracțiuni de drept 
comun, tatăl criminalului a fost lăsat în libertate. Anchetatorii s-au declarat mulțumiți 
cu datele obținute, care au permis, în zilele următoare, ridicarea unor corpuri delicte, ce 
aveau valoarea unor probe materiale (sumele de bani, cerceii şi hainele). 

Discuţiile purtate cu tatăl criminalului, şi mai puţin cu mama acestuia, mi-au oferit 
posibilitatea să-i cunosc în oarecare măsură, să înțeleg mai bine unele probleme 
referitoare la evoluția nefastă a fiului lor, precum şi carenţele influenţei lor asupra lui. 
Aceştia erau nişte oameni cu un grad redus de cultură şi cu probleme personale 
serioase, situație care şi-a pus amprenta asupra atmosferei nefericite din familie şi i-a 
îndepărtat de preocupările privind educaţia copiilor. În plus, s-au dovedit nişte oameni 
interesaţi egoist de viaţa fiecăruia. Ambii părinţi, poate şi din lăcomie, nu au întreprins 
nimic rațional după ce au aflat de atacul şi furtul comise de fiul lor. Este deci, de înţeles 
şi inexistenţa vreunei preocupări din partea părinţilor pentru ameliorarea stării psihice 
a fiului lor prin apelul la serviciile unui medic specialist, care l-ar fi putut ajuta în 
tratarea tulburărilor de comportament, apărute încă din perioada copilăriei şi a 
pubertății. 


Drumul spre criminal 


După cele trei zile de groază de la începutul lunii mai (5-7 mai 1971), când 
criminalul a comis un omor deosebit de grav şi trei tentative de omor, poliția lucra la o 
„temperatură" greu de suportat. Cei angrenaţi în coordonarea investigațiilor nu mai 
cunoşteau nicio clipă de răgaz, zi şi noapte. Presiunea se datora, mai ales, faptului că nu 
fuseseră obținute decât puţine elemente concrete ce puteau conduce la identificarea şi 
prinderea criminalului, care intrase într-o fază paroxistică de acţiune şi nu putea fi 
contracarat. 

Lipsa unor informaţii de reală utilitate a alimentat starea de nelinişte şi îngrijorare 
în care se lucra. Prin volumul uriaş al activităţilor desfăşurate - dar în absenţa unui fir 
de speranţă concretă - aveam senzaţia dureroasă că, în fapt, nu realizam altceva decât 
să mutăm munţii dintr-un loc în altul, lucrând zadarnic. Urmăream parcă o himeră, 
care pe măsură ce ne apropiam se îndepărta din nou. 

În contextul acţiunilor întreprinse pentru descoperirea criminalului, a apărut la un 
moment dat ideea - susținută de mai mulţi poliţişti - de a se încerca, ca o şansă în plus, 
utilizarea unei tehnici de lucru speciale, respectiv folosirea unor „femei capcană" - de 
preferat din rândul poliţiştilor - ca momeală pentru surprinderea infractorului în 
flagrant delict, în speța noastră, o asemenea încercare trebuia considerată din capul 
locului drept contraindicată, ea fiind riscantă şi primejdioasă. Întrucât se ştia că 
agresorul ataca prin surprindere şi prin aplicarea unor lovituri decisive la cap, cu 


obiecte apte a produce moartea, s-a apreciat că nu este cazul de a se recurge la o 
asemenea metodă. În plus, şansa de reuşită ar fi fost redusă aproape la zero, deoarece 
nu puteau fi prevăzute locurile de apariție ale criminalului, acesta acţionând 
întâmplător şi pe întregul teritoriu al Capitalei. Fireşte, activitatea în cauză a continuat 
să se desfăşoare metodic. În fiecare seară, şeful cel mare al poliției, împreună cu cei ai 
organelor de poliție din Capitală, făceau analiza stadiului activităților şi stabileau noi 
măsuri. Multe dintre acestea, care priveau o valorificare superioară a urmelor obținute - 
şi nu noianul investigaţiilor de rutină - au fost foarte utile şi au pregătit din timp 
terenul pe care s-a construit ulterior probaţiunea. 

Mă voi referi la câteva dintre acestea, care au constituit de fapt noutăţi în practica 
criminalistică de până atunci, şi nu la numeroasele examene ale petelor de sânge, firelor 
de păr, leziunilor şi obiectelor ce le-ar fi putut produce, a urmelor de spermă etc., care 
erau examene de rutină. Astfel, o echipă a trecut la explorarea multilaterală a urmelor 
de dinți ridicate de pe corpul victimelor, solicitând în acest scop concursul unor 
reputați specialişti. Expertiza stomatologico-judiciară realizată a relevat în mod cert 
faptul că acestea au fost create de dantura aceluiaşi autor. S-a demonstrat că, în partea 
stângă a mandibulei, acesta prezenta o anomalie, incisivul fiind mai retras, iar dinții 
alăturaţi uşor suprapuşi peste el. După gradul de uzură a dinţilor, relevat de aceleaşi 
urme, s-a conchis că autorul nu avea mai mult de 30 de ani. În vederea valorificării 
operative a acestor constatări prețioase, specialiştii au confecționat un mulaj ce prezenta 
dantura mandibulei, inclusiv anomalia semnalată, care a fost fotografiat şi multiplicat 
în sute de exemplare. Acestea au fost distribuite cadrelor de poliție pentru a cunoaşte 
cât mai exact conformaţia şi particularitățile danturii în discuţie şi pentru a fi folosite în 
activitatea investigativă şi de triere a bănuiților, putând imprima un ritm mai alert de 
lucru. Prin aplicarea metodelor ştiinţifice ale reconstituirii, prof. Dr. Rişcuţia, de la 
Institutul de Antropologie, împreună cu prof. Dr. Firu, specialist reputat în 
stomatologie antropologică, au realizat, tot pe baza urmelor de dinţi - reconstituirea 
prin mulaj a portretului probabil al autorului, care, după identificarea şi prinderea 
criminalului, s-a constatat că era foarte apropiat de cel real. 

La câteva zile după înregistrarea celui de-al treilea omor - victimă asistenta 
universitară U. M. - am fost solicitat de către procuror să asist la lectura 
procesului-verbal de cercetare la fața locului, cu rugămintea de a observa dacă 
redactarea era riguros realizată. Cu acest prilej, am aflat că la această cercetare, la care 
eu nu participasem, s-a găsit o adeverinţă eliberată de către Spitalul Studenţesc, lucru 
despre care nu aveam până atunci cunoştinţă. Interesându-mă unde se găseşte acest 
document, mi s-a explicat că se află la Institutul Medico-Legal, unde urmează a fi 
curățat de sângele îmbibat, care împreună cu apa de ploaie din jurul cadavrului au şters 
ceea ce era scris de mână pe adeverinţă, astfel că nu se mai observa decât textul tipărit. 

Considerând că acest corp delict poate prezenta o importanță deosebită în caz, 
împreună cu colonelul Constantin R. lon de la Institutul Criminalistic al Inspectoratului 
General al Poliției, am decis imediat să verificăm la ce rezultat a ajuns Institutul 


Medico-Legal. Am aflat că, prin propriile lor metode, nu au reuşit să identifice nimic 
din textul netipărit. 


Fig. 21 - Mulajul dentiției autorului realizat după urmele de muşcătură ridicate de pe derma victimelor 


Am studiat formularul şi am constatat că pe acesta se distingea o parte dintr-o 
parafă cuprinzând data consultaţii. În consecință, ne-am deplasat amândoi - care din 
acel moment ne-am constituit ad-hoc într-o echipă - la Spitalul Studenţesc, unde am 
aflat că singurul care folosea o asemenea parafă, pentru data consultației, era medicul 
de la cabinetul de neurologie. Această primă constatare ne-a încurajat şi ne-a făcut să 
apreciem că investigația a început sub un semn promiţător. 

Discuţia purtată apoi cu dr. neurolog leniştea Octavian s-a referit la două aspecte 
principale. L-am întrebat, astfel, dacă - în activitatea desfăşurată în ultimul an - a 
observat la vreun pacient tulburări mai deosebite de comportament, în funcţie de care 
l-ar putea considera de interes pentru cercetarea cazurilor pe care le cunoştea. Ne-a 
asigurat că nu poate să ne indice niciun asemenea caz. A doua problemă s-a referit la 
modalitatea de eliberare a adeverințelor de tipul celei care ne interesa. Ne-a precizat că, 
fără excepţie, acestea le elibera personal, numai în situațiile când se impunea acordarea 
unui concediu medical de trei zile, formularul corp delict fiind identic cu alte formulare 
necompletate, ce ni le-a prezentat spre comparare. 

Referitor la posibilitatea de identificare a pacientului căruia i-o eliberase, ne-a 
explicat că nu se poate da nicio relaţie şi că, pentru a încerca să aflăm acest lucru, va 
trebui să verificăm tot fişierul spitalului şi al policlinicii, care cuprindea peste 30.000 de 
fişe. Cum unele dintre fise, mai ales pentru studenții din ultimii ani de studiu, 
cuprindeau câte 8-10 pagini, iar pe fiecare se aflau menţionate mai multe consultaţii la 


diverse alte cabinete de specialitate, am înţeles că o asemenea verificare era foarte dificil 
de realizat, pretinzând un volum de lucru impresionant. 

Faţă de o asemenea perspectivă, care presupunea un efort poate insuficient 
justificat, am încercat prin diferite mijloace tehnice să descoperim alte elemente utile pe 
adeverinţa corp-delict, prin examinarea acesteia cu toate mijloacele de care dispunea, la 
ora aceea, Institutul Criminalistic. Examinările efectuate cu ajutorul convertizorului de 
radiații infraroşii, ultraviolete şi cu microscopul comparator nu au dat niciun fel de 
rezultat. Ca urmare, am făcut apel la mijloacele tehnice de care dispuneau alte unități 
de specialitate, cum ar fi cele ale laboratorului de reconstituire a Arhivelor Statului şi, 
mai ales, ale întreprinderii Optice Române. Datorită insistenței manifestate, am reuşit 
reconstituirea câtorva date care, ulterior, s-au dovedit importante pentru identificarea 
autorului asasinatelor. 


Fig. 22 - Copie după adeverinţa găsită la fața locului în cazul victimei U.M. 


Astfel, s-a stabilit că era vorba despre o adeverinţă eliberată în luna martie 1971 de 
către Spitalul Studenţesc, iar numărul acesteia - care corespundea cu cel al fişei - era 
compus din mai multe cifre, având în alcătuirea lui una din următoarele variante de 
câte două cifre: 42, 47, 62 sau 67, cifrele probabile relevate prezentând, deci, doar o 


parte din numărul fişei medicale. 

După obţinerea acestor informaţii, am conceput o formulă de verificare a acestor 
date în cartoteca de fişe. Ideea de bază consta în verificarea tuturor acestor fişe, rând cu 
rând, pentru a fi depistate - din noianul de menţiuni - consultaţiile oferite de cabinetul 
neurologic şi a se stabili, în final, cu exactitate, toate adeverinţele de scutire medicală 
eliberate de către acest cabinet, menţionate expres în fişe. 

În faţa acestei perspective, conducerea acţiunii de identificare a autorului, care era 
realizată direct de către şeful Inspectoratului General al Poliţiei, a manifestat câteva zile 
o rezervă serioasă privind punerea în aplicare a acestui plan, motivată de mai multe 
argumente. Astfel, s-a apreciat că, în speţă, pot fi promovate patru versiuni diferite, şi 
anume: 

a) era posibil ca adeverinţa respectivă să fi căzut de la victimă, fiindu-i dată de către 
unul dintre studenţii ei pentru motivarea absenţelor; 

b) a fost pierdută de către autor, din cauza tensiunii deosebite în care se afla; 

c) a fost pierdută anterior cazului, de către vreunul dintre studenţii ce locuiau în 
imobilul alăturat; 

d) se afla întâmplător la faţa locului, fără să aibă nicio legătură cu cauza, având în 
vedere faptul că, în imediata apropiere a locului găsirii cadavrului, se aflau două lăzi 
pentru gunoi. 

S-a cerut, în consecinţă, să fie mai întâi investigate şi clarificate aceste aspecte, 
considerându-se că angajarea verificărilor solicitate era de o anvergură deosebită şi nu 
exista încă certitudinea obţinerii rezultatului dorit. Cercetările efectuate în acest sens 
s-au soldat cu rezultat favorabil, în sensul că au fost apreciate ca foarte puţin probabile 
trei dintre aceste versiuni, creditându-se, astfel, mai mult teza că adeverinţa aparținea 
autorului şi, putea constitui o pistă concretă de descoperire a acestuia. 

Chiar şi în această fază a lucrurilor, au existat numeroase voci, care se opuneau 
verificării, pentru că aceasta presupunea un volum mare de muncă, nu existau oameni 
disponibili care s-o efectueze şi se putea încheia cu un rezultat negativ. S-a motivat, mai 
ales, că se putea uşor sări o singură poziţie de interes - poate chiar cea hotărâtoare - cu 
prilejul lecturării tuturor acestor fişe, cu scrisul aproape ilizibil al unor medici, 
împrejurare care ar fi compromis întreaga verificare. 

Mărturisesc cu amărăciune că această pistă de verificare, de altfel singura din acel 
moment care putea duce la identificarea autorului, a fost tratată cu multă neâncredere, 
timp de mai multe zile. În fața colectivului mare de dirijare a cercetării, am încercat mai 
multe seri la rând să explic tehnica relativ simplă şi promițătoare a acestei verificări, dar 
nu mi s-a acordat atenţia necesară. În sfârşit, a venit şi momentul când am fost ascultat 
şi când s-a acceptat verificarea. Mi s-a spus însă că nu voi dispune decât de un număr 
redus de oameni şi aceştia din rândul celor fără experienţă de specialitate, care erau 
deja angajaţi în rezolvarea altor sarcini. M-am bucurat enorm în acea seară, când am 
reuşit să conving asupra sensului căutărilor prin prezentarea argumentată a 
modalităţilor de organizare şi desfăşurare ale acestor verificări, deoarece credeam, 


realmente, că suntem pe calea cea bună, care va asigura descoperirea criminalului. 

M-am consultat din nou cu colegul meu şi am definitivat unele detalii ale 
operaţiunii. În plus, am reuşit ca în componenţa echipei să obținem şi participarea a trei 
ofițeri cu experienţă - mr. Negulescu I., mr. Dincă N. şi mr. Harbădă I. - Pe care-i 
consideram şi s-au şi dovedit a fi oameni de nădejde. De comun acord cu conducerea 
spitalului şi pentru a nu deranja ritmul zilnic al consultaţiilor, am convenit ca întreaga 
activitate să fie realizată în cursul mai multor nopţi, sub pretextul unui control de 
rutină efectuat de specialişti din Ministerul Sănătăţii. 

De la bun început am considerat că, cea mai importantă treabă de realizat era să 
convingem oamenii cu care efectuam operațiunea despre importanţa ei deosebită şi 
şansele ce le aveam şi, mai ales, despre pericolul de a nu observa fie şi o singură poziţie 
de interes, din zecile de mii existente, în miile de fişe. Nu era exclus să se întâmple şi 
aşa ceva, deoarece toți făceam parte din categoria celor ce lucram zi şi noapte, de mai 
multe luni şi, în consecință, eram extrem de obosiţi. Dându-mi seama de acest pericol, 
n-am avut încotro şi m-am transformat într-un vătaf aprig: circulam aproape toată 
noaptea dintr-un birou în altul - unde se verificau fişele - şi încercam să-i menţin într-o 
stare acceptabilă de lucru. Unde constatam riscurile aţipirii, recurgeam la măsurile 
necesare de contracarare, în sensul că le ceream să facă o pauză, să meargă şi să se 
spele, cu apă rece ori să se plimbe prin curte, în răcoarea binefăcătoare a nopții. În plus, 
eu şi colonelul Constantin, am reverificat unele fişe, spre a ne convinge dacă 
desfăşurarea acţiunii este corectă. De asemenea, am stabilit ca verificările să fie 
efectuate pe trei etape succesive, care realizau, concomitent, şi o reverificare a 
aspectelor de interes pentru noi. Astfel, în prima fază, au fost cuprinse toate fişele care 
aveau în alcătuirea numărului de înregistrare cifra patru iar, în a doua etapă, am 
verificat fişele ce conţineau cifra şase. În a treia fază am efectuat o verificare globală a 
tuturor fişelor, deci un supracontrol, care să elimine orice omisiune, ce ar fi făcut inutilă 
întreaga muncă de până atunci. Într-o asemenea ipoteză nefericită s-ar fi apreciat că 
varianta nu duce la aflarea adevărului şi, în mod sigur, nimeni n-ar fi fost dispus să 
permită reluarea ei. 

La încheierea acestei operațiuni, care a durat zece nopţi, au fost identificați 83 de 
studenţi, din diferite facultăţi, cărora li se eliberase asemenea adeverinţe de scutire 
medicală, în luna martie 1971, de către cabinetul de neuropsihiatrie. Echipa noastră 
preda în fiecare dimineaţă lista celor identificați, cu scopul de a se verifica dacă 
adeverinţele respective au fost depuse sau nu la secretariatele facultăților, pentru 
motivarea absenţelor. Bineânţeles că cei care aveau depuse aceste adeverințe erau scoşi 
automat de sub orice bănuială. Surpriza noastră a fost mare când am aflat, în final, că 
nici unul dintre aceştia nu au fost verificaţi, din cauza unor inadvertenţe organizatorice. 
Ca urmare, a fost nevoie ca, împreună cu colonelul Constantin, să procedăm la 
verificarea acestora, deoarece colectivul ce l-am avut la dispoziție s-a desființat 
automat, odată cu terminarea operaţiunii. 

Cu acest prilej, am constatat că unii dintre studenţii cărora li se eliberaseră 


asemenea adeverințe nu le-au mai depus la secretariatul facultăţilor, din mai multe 
motive. Unii dintre ei s-au retras de la facultăţi, iar alții nu au fost înregistrați ca absenţi 
în perioadele respective, motiv pentru care nu mai era necesar să folosească 
adeverințele. Printre cei identificaţi au fost nominalizați şi doi studenţi străini, un arab 
şi un coreean. În cele din urmă pe lista noastră au mai rămas 15 cazuri neclarificate, din 
categoria celor ce n-au depus adeverinţele. Printre ei se afla şi Râmaru Ion, care era 
student în anul III la Facultatea de Medicină Veterinară. Am continuat verificarea şi am 
stabilit că 8 studenţi aveau încă adeverinţele asupra lor şi i-am exclus din cercul nostru 
de bănuiţi. Era firesc să considerăm că restul de şapte persoane, câte au mai rămas pe 
lista noastră, să poată fiecare dintre ele, să fie suspectată. Ca atare, am stabilit ca pe 
aceştia să-i investigăm cu deosebită atenţie în ceea ce priveşte personalitatea şi 
comportamentul lor, fără a-i interpela în mod direct. Lor li s-a cerut - prin secretariatul 
facultăţii - să depună adeverinţele respective. 

Cu prilejul investigaţiilor efectuate la Facultatea de Medicină Veterinară, am 
obținut unele informaţii deosebite despre studentul Râmaru Ion, care era apreciat ca o 
fire închisă şi deosebit de impulsivă. De exemplu, secretarul facultăţii a relatat faptul că, 
într-o ceartă a acestuia cu colegii şi-a înfipt un bisturiu în braţ şi că, în general, poartă 
asupra lui un bisturiu sau cuţit. Ne-a semnalat, totodată, că de la panoul de stingere a 
incendiilor a dispărut o toporişcă, fapt ce rămăsese neclarificat, dar cu privire la care îl 
suspectează tot pe acesta. Pentru noi, informaţia era de nepreţuit, deoarece la comiterea 
agresiunilor a fost folosit şi un asemenea instrument. 

Toate aceste informaţii, coroborate cu constatarea că adeverinţa lui purta numărul 
347, deci se încadra în rândul celor ce prezentau un interes major, precum şi cu faptul 
că în fişa lui medicală se menţiona că suferă de psihopatie instabilă, au creat motive 
puternice de suspiciune asupra lui. 

Bineânţeles că am raportat situația conducătorilor cercetării şi, ca urmare, au fost 
dispuse măsuri excepționale de investigare şi supraveghere a acestuia. S-a organizat, în 
consecință, o acţiune de filaj specială, inclusiv cu concursul aparatului specializat al 
securității, verificarea lui în evidenţele şi cartotecile operative ale poliţiei şi efectuarea 
de investigații complexe la căminul unde locuia, precum şi la serviciul şi domiciliului 
tatălui său. Rapoartele primite au dovedit că suspiciunea era întemeiată. Astfel, a 
rezultat că locuia singur într-o cameră a căminului, îşi încuia uşa cu două lacăte şi nu 
permitea nimănui accesul. Era prezentat ca o fire închisă, total nesociabilă, fără legături 
cu femei şi foarte violent. Purta permanent asupra lui un cuţit şi lipsea frecvent din 
cămin, în timpul nopții, uneori până dimineaţa. 

Femeia de serviciu a relatat că a fost apostrofată de către acesta deoarece a aruncat 
scoaba găsită sub pat în timp ce făcea curăţenie în cameră. Tot aceasta a mai precizat că 
salteaua patului era împunsă cu cuțitul în numeroase locuri, ca şi interiorul uşii, iar 
masa şi rama patului prezentau multe urme de lovituri aplicate, probabil, cu o 
toporişcă. Prin verificarea lui în cartotecile poliției s-a stabilit că avea antecedente 
penale. 

Fig. 23 - Urme ale tăieturilor de cuțit descoperite pe sofaua patului din cămin 


În temeiul acestor informații, s-a apreciat că el ar fi criminalul căutat cu atâta 
asiduitate de către organele judiciare şi s-a dispus arestarea lui în ziua de 27 mai 1971. 
În dimineaţa acelei zile, în prezența procurorului Dimitriu, s-a efectuat percheziţionarea 
camerei în care locuia, prilej cu care s-au confirmat toate cele semnalate de către femeia 
de serviciu. Au fost găsite, de asemenea, unele obiecte de îmbrăcăminte cu pete 
suspecte a fi de sânge, o hartă a Capitalei, cu diverse însemnări de itinerarii, precum şi 
o notiță, scrisă de către Râmaru, în care erau notate unele date de interes pentru 
cercetări, respectiv înscrierea în ordine cronologică a celor trei asasinate comise în anul 
1971 şi a unor obiecte pierdute la fața locului, printre care apărea şi adeverinţa 
sus-mentionată. 


Fig. 24 - Lista întocmită de criminal cu obiectele 
Pierdute, care l-ar fi putut demasca. 


Adeverința medicală figurează pe primul loc 


În timpul efectuării percheziţiei în camera lui de la cămin a apărut la uşă Râmaru 

care, fiind surprins de prezenţa echipei - ca să nu mai vorbim de surprinderea acesteia - 
a încercat să fugă, dar a fost prins şi imobilizat. 
Cu acest prilej a muşcat de mână pe mr. Irimia Mihai şi a încercat să-şi introducă mâna 
într-o sacoşe de voiaj, ce o purta pe umăr. Verificarea conţinutului acestei sacoşe a dus 
la descoperirea unei toporişti tip pompier şi a unui cuţit de bucătărie cu vârf ascuţit, 
obiecte despre care s-a stabilit ulterior, prin expertize, că au fost folosite la comiterea 
asasinatelor şi a tentativelor de omor. 


Fig. 25 - Toporişca ce o purta în geantă 
Criminalul, în momentul prinderii sale în momentul arestării 


Separat de aceste aspecte îmi amintesc o întâmplare pe care n-am putut s-o înţeleg 
decât ca o ironie a sorții. Deşi, împreună cu colonelul Constantin, am realizat în mod 
practic şi direct identificarea acestui criminal odios, pentru a nu mai participa probabil 
la cercetarea acestuia, am fost numit într-o comisie ce urma să examineze candidații 
pentru examenul de maior, semn că cineva vroia să-mi plătească din nou o poliţă. Ca 
urmare, exact în ziua când ştiam că va fi arestat criminalul, am fost convocat, 
dimineaţa, la o şedinţă de instruire a acestei comisii. Generalul Pop Octavian, care era 
şeful comisiei şi care nu era la curent cu ultimele informaţii obținute în acest caz, m-a 
ironizat spunând: „ştiu că îți convine să faci parte din această comisie şi să pleci în 
provincie, lăsând pe alții să-şi bată capul cu descoperirea criminalului”. l-am replicat că 
nu sunt nici bucuros, nici supărat, deoarece criminalul a fost descoperit şi se află scris în 
agenda mea. A zâmbit neâncrezător şi a afirmat că ar fi fost foarte bine să fie aşa. 

După încheierea acestei şedinţe, am plecat precipitat spre Direcţia Poliţiei Capitalei, 
unde am ajuns exact în momentul când intra în curte autoturismul care-l aducea pe 
infractor. Am asistat astfel la o scenă deosebită, anume la efortul colosal pe care l-au 
făcut cei patru ofițeri care-l escortau, pentru a-l scoate din maşină şi a-l conduce la 
etajul unu, unde era aşteptat şi urma să înceapă cercetarea lui. S-a petrecut în fața mea o 
scenă rarisimă, în sensul că cei patru poliţişti, deşi toți erau voinici, s-au luptat serios cu 
îndârjirea şi forța fizică, de excepţie, pe care acesta a demonstrat-o, stimulat probabil şi 
de disperarea în care se afla. Când a ajuns în birou, sleit de forțe, arăta ca o fiară 
hărţuită. 

In finalul acestui capitol, consider că se impune o precizare pentru a clarifica 
pretinsa contribuţie a securităţii la soluționarea cazului. Sigur că exista tendința 
orgolioasă ca aceasta să-şi manifeste autoritatea şi eventual competența, chiar şi în cazul 
unor infracțiuni de drept comun care prezentau un interes deosebit. În deplină 
cunoştinţă de cauză, subliniez că, în această speţă, nu a avut nicio contribuţie utilă la 
descoperirea criminalului. 

Cum era obiceiul în acele vremuri, la nivelul conducerii celor două instituţii, s-a 
stabilit de la început o colaborare pentru furnizarea unor informaţii de interes operativ 
privind persoanele ce puteau fi suspectate de comiterea asasinatelor. Adevărul este că, 
sub acest aspect, nu şi-a adus niciun aport demn de a fi reținut. Sub alt aspect, trebuie 
menționat faptul că, în momentul descoperirii autorului - mai mult din motive 
diplomatice, încercându-se o oarecare implicare în caz - s-a cerut concursul securității în 
realizarea acțiunii de filaj asupra bănuitului. Această activitate putea fi, însă, realizată şi 
numai de către aparatul specializat al poliţiei. Acţiunea în sine nu a durat decât două 
zile şi nu s-a dovedit prea eficientă, dovadă fiind faptul că nu a asigurat şi 
supravegherea intrării din spatele căminului. Din această cauză, echipa ce efectua 
percheziționarea camerei a fost surprinsă nepregătită, trezindu-se cu criminalul la uşă, 
împrejurare în care viața celor care o compuneau putea fi pusă în pericol. Orice alte 
comentarii şi pretenţii sunt fără suport şi inutile. 


Cercetarea şi judecarea asasinului 


Pregătirea momentului de cercetare a criminalului, după prinderea acestuia, a fost 
realizată temeinic şi din timp, ceea ce a permis ca în numai câteva ore, să fie realizată 
probaţiunea esenţială a cazului. Ne vom referi în continuare, doar în sinteză, la 
principalele informaţii obţinute anterior şi care au fost transformate în probe 
indubitabile de vinovăţie. 

Astfel, menţionăm că, în momentul arestării, criminalul Râmaru purta la mână 
ceasul luat de la victima celui de al doilea omor, comis în anul 1971. S-a confirmat, de 
asemenea, cu maximum de operativitate, că acesta avea grupa de sânge A II - tip 
secretor, aşa cum rezultase din examinarea urmelor de spermă şi a petelor de sânge 
recoltate de pe o bucată de pânză, descoperită la locul faptei. Mulajul dentar realizat 
după arestare a atestat particularitatea de identificare semnalată cu prilejul expertizării 
urmelor de dinţi rămase în muşcăturile găsite pe derma victimelor. Pe unele obiecte de 
îmbrăcăminte ale agresorului, au fost descoperite pete de sânge care corespundeau cu 
grupele sanguine ale victimelor. 

De asemenea, expertizele efectuate privind instrumentele de atac, găsite asupra 
criminalului, precum şi a celor ridicate, la indicaţia acestuia, de sub streaşina de la 
cămin, unde le ascunsese, au certificat faptul că acestea au produs leziunile specifice 
descoperite pe corpul victimelor. La fel, s-a stabilit, tot prin expertize, că firele de păr 
ridicate de la fața locului, în două cazuri de omoruri, aveau caracteristici medulare 
asemănătoare cu cele ale asasinului, în mod neândoielnic, proba hotărâtoare obținută în 
acest caz a fost adeverinţa de scutire medicală, care s-a stabilit cu certitudine că i-a 
aparținut. 

Alte probe concludente au fost obținute prin audierea a numeroşi martori şi prin 
cercetarea părinţilor acestuia, care au relatat împrejurări cunoscute direct de la fiul lor, 
precum şi locul de ascundere al unor corpuri delicte. În numeroase cazuri, victimele 
tentativelor de omor l-au identificat pe autorul agresiunilor, în faza inițială după 
fotografie iar, ulterior, prin recunoaşterea lui dintr-un grup de bărbaţi, cu vârstă, 
înfăţişare şi îmbrăcăminte asemănătoare. 


Pentru realizarea în bune condițiuni a cercetării criminalului, care prezenta o serie de 
particularități demne de a fi luate în seamă, împreună cu procuratura a fost elaborat un 
plan special, urmărindu-se ca cel în cauză să indice noi probe - pentru fiecare caz în 
parte - şi să ofere, prin detaliile ce le va furniza, o cât mai bună corelare a acestora cu 
datele obiective ale cercetărilor efectuate la faţa locului, constituindu-se astfel în noi 
probe. S-a avut în vedere, prioritar, faptul că infractorul prezenta o dereglare a ritmului 
somn-veghe. Ca atare, s-a hotărât ca cercetarea lui să se desfăşoare mai ales noaptea, 
când era ceva mai apt pentru comunicare şi eventuală colaborare cu anchetatorii 
(procurori şi poliţişti). 

În faza iniţială, s-a apreciat ca fiind mai adecvată o discuție liberă cu acesta, fără a 
se aborda aspecte, fapte şi probe concrete. S-a urmărit eliminarea oricărei influențe 
asupra procesului de mărturisire cu privire la infracțiunile săvârşite, mobilul şi modul 
lor de săvârşire ori alte împrejurări. Această atitudine în anchetă avea motivaţia ei. S-a 
avut în vedere şi faptul că un colectiv de specialişti, care a studiat toate infracțiunile 
comise prin violenţă şi rămase cu autori necunoscuți pe raza Capitalei, în ultimii ani, a 


selecționat o serie de fapte grave care, după modul de operare şi împrejurările în care 
au fost comise, puteau fi considerate ca având legătură cu Râmaru Ion, relaţie ce trebuia 
clarificată. Cum în unele din aceste cazuri probaţiunea era dificilă - pentru evitarea 
oricărei erori - s-a apreciat a fi mai indicat ca referirea la acestea să o facă cel aflat în 
cercetare, înlăturându-se astfel orice sugestie în anchetă. Convingerea echipei de 
cercetare a fost că o asemenea tactică în procesul interogării criminalului reprezenta o 
exigenţă în plus şi nu presupunea întârzierea ci, dimpotrivă, avantajarea anchetei. 

Ca urmare, inițial, s-au purtat o serie de discuţii, fără a i se lua declaraţii scrise, cu 
privire la familia autorului, activitățile lui studenţeşti şi extraşcolare, locurile 
frecventate în Bucureşti, localitățile unde s-a mai deplasat, mijloacele de existenţă, 
modul de satisfacere a nevoilor sexuale, starea lui de sănătate şi preocupările lui. Chiar 
şi aceste discuţii au fost extrem de dificile, întrucât criminalul a fost, zile în şir, foarte 
închistat, necomunicativ ori lapidar. L-au preocupat mai mult discuţiile cu privire la 
starea lui de sănătate, susținând că nu se simțea prea bine şi că este bolnav. După trei 
nopți de tatonări, timp în care s-a realizat o relativă apropiere față de anchetatori, 
autorul a căpătat o oarecare încredere şi a început să facă unele referiri, de ordin 
general, privind faptul că ieşea uneori noaptea pe străzi, unde întâlnea femei, dar, fiind 
refuzat, le lovea. 

Odată câştigată această poziţie în anchetă, discuţiile au fost continuate, cerându-i-se 
să arate concret cum a procedat la săvârşirea acestor agresiuni. Încetul cu încetul, pe 
distanța mai multor zile şi nopţi, autorul a relatat, dând şi unele detalii, modul cum a 
săvârşit cele trei omoruri deosebit de grave din anul 1971, omorul calificat comis în 
anul anterior, cazurile de tentative de omor asupra victimelor E. M., B. E., B. O. și F. I. 

După ce s-a discutat cu privire la alte fapte comise, s-a revenit la examinarea 
metodică a fiecărui caz în parte, pentru a explica o serie de aspecte concrete la care nu 
s-a referit în primele depoziţii. În acest fel, au fost obținute declarații aproape complete 
pentru individualizarea fiecărui caz, precizări referitoare la modul în care a săvârşit 
infracțiunile şi, în plus, unele relaţii privind locul unde a ascuns, aruncat sau vândut 
unele dintre obiectele furate de la victime ori instrumente folosite la atac, care ulterior 
au fost găsite şi ridicate. În finalul cercetărilor, au fost obţinute date concrete şi despre 
alte trei tentative de omor (victime F.E., S.G. şi 1.M.), o tâlhărie, un furt prin spargerea 
vitrinei şi o tentativă de viol (victimă G.G.), deci în total 15 infracţiuni. Printre acestea, 
criminalul a recunoscut şi a furnizat detalii şi cu privire la împrejurările în care a comis 
violul din cimitir. 

Un alt obiectiv important al cercetărilor l-a constituit stabilirea faptului dacă 
Râmaru Ion a săvârşit infracțiuni şi în alte localități din țară - de exemplu în municipiul 
Constanţa, unde a lucrat ca muncitor sezonier, în ultimele două vacanțe de vară - şi în 
mod deosebit în judeţul Braşov, unde se înregistraseră anterior cazuri de ucidere a unor 
femei. Verificările efectuate pe mai multe planuri, de către ofițeri competenţi, au 
dovedit că acesta şi-a desfăşurat activitatea infracțională exclusiv pe raza Capitalei. 

Pe tot parcursul cercetărilor, conlucrarea permanentă a organelor de procuratură şi 


poliţie a asigurat administrarea, în scurt timp, a unor probe de vinovăţie concludente, 
care au permis elaborarea operativă a rechizitoriului şi trimiterea în judecată a 
asasinului, pentru pedepsirea lui, în raport cu gravitatea deosebită a faptelor şi cu 
pericolul extrem pe care-l prezenta pentru societate. Mai precizăm faptul că şi anterior, 
în timpul desfăşurării acţiunilor investigative pentru descoperirea criminalului, 
procuratura şi poliția au promovat principiul elaborării în comun a măsurilor necesare, 
situaţie care a facilitat luarea unor decizii temeinic argumentate, corespunzătoare 
diferitelor etape ale dinamicii evenimentelor. 

Cu prilejul cercetării sale, criminalul a dat în ultimele cazuri o serie de detalii 
semnificative pentru infracțiunile săvârşite cu luni de zile înainte, demonstrând astfel 
că la săvârşirea tuturor faptelor a plecat pregătit pentru atac, având asupra lui cuțit, 
toporişcă sau bară metalică. De exemplu, în cazul tâlhăriei săvârşite în vara anului 1970 
asupra victimei H. M., deci cu un an înainte de momentul arestării şi cercetării lui, a 
declarat că aceasta avea în geantă şi o pereche de pantofi, împrejurare necunoscută la 
acea oră de către poliție, dar confirmată ulterior de către victimă, care inițial omisese să 
facă şi această precizare în reclamaţie. 

In finalul cercetărilor, după ce i s-a prezentat dosarul întocmit, dându-şi seama că 
vinovăția lui este stabilită prin probe concludente, iar expertiza psihiatrică nu confirma 
susținerile lui că ar fi acţionat fără discernământ, şi-a schimbat atitudinea de colaborare 
cu anchetatorii. A declarat că suferă de o amnezie totală şi că nu-şi mai aminteşte nimic 
din ceea ce a făcut. 

Înainte de a fi trimis în judecată, a fost supus unei expertize psihiatrico-judiciare, de 
către o comisie formată din specialişti în psihiatrie, medicină legală şi neurologie, care a 
răspuns următoarelor întrebări esenţiale: 

a) dacă din punct de vedere obiectiv, pe baza explorărilor funcționale, se 
evidenţiază prezența unei maladii psihice de natură a-i afecta discernământul? 

b) dacă, în raport cu manifestările acestuia în familie, şcoală şi societate, precum şi 
de observaţiile clinice, se evidenţiază o boală psihică şi în ce măsură aceasta afectează 
starea lui de conştiinţă? 

c) dacă, în raport cu împrejurările în care au fost săvârşite infracțiunile, sunt 
temeiuri pentru a se concluziona că, în momentul săvârşirii acestora, se afla într-o stare 
de inconştienţă (totală sau parțială)? 

d) dacă în cauză se impun măsuri cu caracter medical şi în ce scop? 

Vom prezenta în continuare câteva dintre constatările de bază ale expertizei şi, în 
special, concluziile acesteia. 

Astfel, s-a subliniat faptul că în momentele de furie a prezentat şi tendinţe 
autoagresive, situație demonstrată prin constatarea că, pe membrele superioare şi 
inferioare, prezenta peste 20 de înțepături ce şi le-a provocat singur. Agresivitatea şi 
caracterul său impulsiv reieşeau, de asemenea, din violenţa cu care a distrus masa, 
salteaua şi alt mobilier din camera unde a dormit la cămin. Traseele 
electro-encefalografice nu au relevat descărcări care să confirme bioelectric o 


comiţialitate temporală. 

Examenul psihiatric efectuat în mod repetat, în timpul anchetei şi la spital, nu a 
putut scoate în evidenţă tulburări de tip psihotic. Nu s-au remarcat stări halucinatorii, 
confuzionale, delirante sau de altă natură psihotică. În prima perioadă a cercetărilor, s-a 
remarcat un fenomen de tip histeroid [negativism, opoziţie la ortostatism, cu mimarea 
pierderii tonusului postural (în loc de cartierul Floreasca spunea Florentina, în loc de 
Piața Unirii, Piaţa Uniunii etc.), precum şi suspiciune față de alimente. Aceste 
manifestări au avut un caracter reactiv net față de situaţia în care se afla, după arestare, 
stare de care a fost deplin conştient încă de la început. În acelaşi fel au fost interpretate 
şi unele consemnări anterioare din fişa lui medicală cu privire la starea lui de nevroză, 
în sensul că erau tot manifestări psihopatice situaționale, condiționate de propriile lui 
acțiuni. 

Datele examenului clinic psihiatric efectuat în mod repetat, cele anamnezice, 
precum şi istoricul vieţii lui Râmaru au pus în evidenţă, în mod clar, existența unor 
pronunţate deviații şi anomalii de caracter, temperament şi personalitate, atât de 
nucleu, cât şi de dezvoltare dizarmonică, în timp, la care a contribuit fără îndoială, cu 
influenţă negativă directă, şi mediul familial. 

Tabloul psihopatie al criminalului era polimorf, cuprinzând aproape întreaga gamă 

a trăsăturilor negative pe care le poate îmbrăţişa structura monstruoasă a personalității. 
Între aceste trăsături trebuie menționate, în primul rând, agresivitatea, impulsivitatea, 
cruzimea feroce, vâscozitatea şi lentoarea proceselor ideatice, cu inerție între cele de 
excitație şi inhibiţie şi, mai ales, amoralitatea absolută, cu aberaţii sexuale de o 
intensitate rar întâlnită chiar şi în literatura de specialitate. 
A manifestat şi tendințe necrofilice, demonstrate de predilecția pentru continuarea 
actului sexual şi după încetarea spasmelor agonice. În plus, în unele cazuri, 
agresivitatea nediferențiată a continuat şi după moartea victimelor, aşa cum o dovedesc 
examenele medico-legale, prin semnalarea de multiple plăgi nesângerânde, provocate 
deci după decesul victimelor; impulsivitatea lui explozivă a căpătat şi o aparenţă 
epileptoidică, nu numai prin intensitatea ferocității ci şi prin viscozitate, sărăcie 
intelectuală, adezivitate, tendință de detaliere şi minuţiozitate (aranja obiectele 
victimelor cu o ordine de ritual), precum şi prin manifestări de misticism paradoxal 
(jurăminte pe cruce, frecventarea bisericilor şi rugăciuni nocturne, chiar şi în celulă). 

Nu a prezentat simptome de boală organică cerebrală ori semne de impregnare 
alcoolică cronică. Episoadele ebrioase, semnalate în anamneză, au avut un caracter 
incidental, dar au demonstrat, totodată, şi tipul de psihopatie predominant explozivă, a 
cărui sensibilitate la alcool este bine cunoscută. Comisia de expertiză i-a stabilit, în final, 
diagnosticul: „psihopatie polimorfă, cu caracter dominant impulsiv şi pervers sexual”. 

Dintre concluziile subliniate de expertiză evidențiem câteva mai semnificative. S-a 
precizat, astfel, faptul că dezvoltarea anormală a personalităţii, de proporții 
monstruoase, nu a afectat starea de luciditate a conştiinţei acestuia. În împrejurările în 
care a săvârşit infracțiunile, nu sunt temeiuri pentru a se trage concluzia că în acele 


momente, se afla în stare de inconştienţă (totală sau parţială). Dimpotrivă, din toate 
datele rezultate din anchetă, precum şi din discuţiile şi răspunsurile date direct comisiei 
de expertiză, rezultă luciditatea cu care acestea au fost comise. 

Măsurile cu caracter medical nu se justifică, deoarece acțiunile respective au fost 
comise în condițiuni de premeditare minuțioasă, cu pregătire corespunzătoare, 
intenționalitate clară şi profit material. Momentul terapeutic medico-social, care poate 
în trecut ar fi fost util şi eficient, este în prezent depăşit. Gravele infracţiuni comise nu 
pot fi puse pe seama unor impulsuri irezistibile cu caracter sexual, întrucât dominanța 
sexuală a fost de cele mai multe ori dublată de interese josnice ca jaful (tâlhăria) şi, ori 
de câte ori intervenea pericolul de a fi prins, îşi întrerupea activităţile şi fugea. S-a 
apreciat motivat că, aspectele psihopatologice ale acestui caz singular, deci cele de 
anormalitate, nu au depăşit în niciun moment limitele psihopatiei, adică a unor 
anomalii ale trăsăturilor de caracter, temperament şi personalitate. În aceste condiţii, 
comisia de expertiză a apreciat că nu este justificat niciun argument de atenuare a 
gravelor culpe ale celui expertizat. 

Cu privire la judecarea criminalului, se impun câteva considerațiuni particulare. 
Procesul s-a desfăşurat în condițiuni speciale, cu participare doar pe bază de invitaţie, 
apreciindu-se că, altfel, nu s-ar fi putut realiza normal, din cauza presiunii 
extraordinare a publicului. În zilele procesului, care a pretins şi asigurat audierea unui 
număr mare de victime şi martori, în jurul tribunalului s-au aflat permanent mii şi mii 
de cetățeni ai Capitalei, care au dorit să participe la dezbateri. În atare condiţii, existând 
motive temeinice de temere pentru securitatea inculpatului, mulţi cetăţeni 
pronunţându-se că l-ar linga, au fost inițiate măsuri deosebite de pază şi asigurare a 
ordinii. Chiar şi transportarea criminalului la tribunal s-a realizat sub o pază de 
excepție şi cu modificări permanente de itinerarii. Pe toată durata desfăşurării judecății, 
inculpatul a manifestat o atitudine de aparentă absenţă şi distanțare deşi, practic, s-a 
observat că a urmărit dezbaterile cu deosebită atenţie. 

În sarcina lui au fost reţinute, cu probe, toate faptele prezentate în rechizitoriu, cu 
excepția unei tentative de viol, victimă S.S., caz în care instanţa a dispus trimiterea 
dosarului organelor de urmărire penală, pentru refacerea cercetării şi completarea 
probatoriului. 

În pledoaria de apărare a inculpatului, avocatul a susținut că nu este de acord cu 
cererea acuzării de a se aplica pedeapsa cu moartea, deoarece acesta are un psihic 
anormal şi un grad de discernământ redus, impunându-se, deci, o mai bună 
individualizare a pedepsei, respectiv condamnarea doar la o pedeapsă privată de 
libertate şi obligarea la tratament medical. A mai susținut că omorurile au fost realizate 
în scopul anihilării victimelor pentru a săvârşii un act sexual, apreciere care ar obliga 
instanța să nu rețină calificarea juridică de omor deosebit, ci doar pe aceea de omor cu 
premeditare. 

La sfârşitul dezbaterilor, s-a acordat ultimul cuvânt inculpatului. Deoarece 
considerăm conținutul acestuia ca fiind deosebit de semnificativ pentru înțelegerea atât 
a aspectelor esenţiale cât şi a celor particulare ale acestui caz de excepție, în practica 
judiciară a ţării noastre, vom prezenta textul integral, aşa cum a fost el consemnat în 
sentința penală nr. 145 din 3 septembrie 1971, dată de către 
Tribunalul Municipiului Bucureşti (textul a fost redactat cu relativă fidelitate, preluând 
o serie de agramatisme şi motivări puerile ale criminalului). 

„Inculpatul, având ultimul cuvânt, susține că a comis unele fapte, dar în acele 
momente nu a fost conştient. Nu ține minte ce a făcut. 

Nu poate să spună de când, dar după câteva săptămâni sau luni după ce a luat 
medicamente şi a fumat ţigări străine a avut momente când nu ştia ce face, era 
inconştient şi crede că a făcut rău. Ceea ce a făcut şi de ce a făcut nu ştie, nu a avut un 
scop dinainte stabilit. 

Îi pare rău, dar a fost ajutat şi de tatăl său. El l-a văzut tăiat la mână şi apoi l-a 
îndemnat să facă ce a făcut. Arată că, cu un an în urmă, tatăl său l-a văzut cu o fată şi i-a 
spus atunci că dacă el ar fi mai tânăr ar trece-o printr-un fier şi pe urmă ar viola-o. Când 
l-a văzut tăiat la picior şi mână, l-a îndemnat să nu se mai taie, să găsească o fată şi dacă 
nu vrea să meargă cu el să o lovească şi să o violeze. 

Tot tatăl său l-a îndemnat să ia şi bani de la femei, nu numai să le violeze. M-a 
învăţat să merg pe ploaie sau să iau maşina să nu vină milițienii cu câinii ca să-l 
urmărească. Când a fost la garajul Floreasca, i-a spus cum să facă cu o femeie care 
credea că are bani. 

Mai arată că atunci când a fost copil şi a primit o lovitură în cap de la un cetățean 
din oraşul său a simţit atunci o arsură şi ceva care merge de la gât pe partea stângă a 
corpului. 


Astă iarnă a mers la policlinică pentru tratament, dar atmosfera de acolo l-a speriat 
şi de aceea nu s-a mai dus. 

L-a cămin i se părea că vine cineva după el, se speria şi atunci pleca. 

Apoi mai arată că a vrut să se interneze într-un spital, dar a văzut acolo 
tratamentul, adică cum se bat oamenii şi atunci a fugit. Nu poate să spună dacă a stat 
internat în spital sau nu. 

Mai arată că n-a vrut să spună că tatăl său este vinovat în totul, dar are şi el o vină 
că l-a învăţat să facă ceea ce a făcut şi el nu a putut să reziste la aceste îndemnuri. 

În ultimul timp a vrut să meargă în pădure să se facă cioban fiindcă i se părea că 
toată lumea se uită urât la el. 

A încercat să vorbească cu o colegă frumoasă, dar aceasta a plecat de lângă el. 

Astă vară unde a stat a venit tatăl său la el şi l-a învăţat cum să facă ca să nu-l vadă 
cineva când comite un rău. L-a învăţat să meargă şi să atace femei când este timp 
ploios, să le ia banii ca să cumpere casă. Banii să-i dea lui - fiindcă pe el nu-l întreabă 
nimeni de unde-i are că este salariat. I-a dat 1.800 lei, şi nu ştie ce a făcut cu ei. În 
continuare arată că banii care i-a luat de la casieriță tot tatăl său i-a îngropat, mai 
spunând că-i va depune la C.E.C. pentru a cumpăra casă. 

Că la ancheta penală a arătat că a lovit o fată lângă Teatrul Giuleşti, dar nu este fata 
aceea arătată în dosar. A spus despre aceasta organelor de miliție că vrea să meargă la 
fața locului spre a arăta cum a făcut, dar nu l-au dus. Că nu a cunoscut că femeia pe 
care a lovit-o avea mulți copii. 

Mai arată că tatăl său i-a spus că el în tinereţe a făcut aşa cum îl învaţă pe el să facă 
şi nu l-a prins, iar pe el dacă îl vor prinde nu îi vor face nimic, fiind bolnav. l-a mai spus 
că dacă ar prinde o fată în maşină ar pune-o în cârlig. 

Apoi arată că a luat medicamente de la policlinică şi care-i făcea bine dar mai târziu 
îi făcea rău având arsuri în cap. 

Bara de fier găsită la el arată că a luat-o ca să se apare deoarece a fost bătut de nişte 
cetățeni fără să le facă ceva. Când lovea pe cineva simţea că-i merge un curent până la 
gât. 

Nu ştie de unde i-a venit aceasta, ori de atunci de când a fost lovit când era copil, 
ori când s-a tăiat la gât când a căzut de pe o stivă cu lemne, când lucra la Constanţa în 
port. 

Când a rămas repetent a avut o stare, că nu ştia ce face şi a intrat în alt cămin unde 
studenţii nu l-au cunoscut şi l-au luat la bătaie aruncând toţi în el cu ce aveau. După 
aceasta i se părea că toți se uită la el şi atunci s-a izolat în camera de la cămin; de altfel, 
nu a mai voit nimeni să stea cu el. 

Mai arată că nu este un om rău fiindcă atunci când vedea că studenţii care nu aveau 
ce mânca că nu aveau cartelă el le dădea să mănânce din ce îi aducea de acasă mama 
lui. 

De multe ori mergea pe stradă, nu ştia ce face, regretă că a făcut rău şi cere iertare 
familiilor victimelor şi opiniei publice”. 


Instanţa de judecată, după ultimul cuvânt al inculpatului, a dispus arestarea tatălui 
acestuia. Măsura a fost motivată de declaraţiile fără echivoc făcute de inculpat, în 
sensul că tatăl lui a fost cel care l-a îndemnat şi învăţat ce şi cum să facă şi, în plus, l-a 
asigurat că nu va păţii nimic, chiar dacă va fi prins, deoarece este bolnav. L-a convins 
de pretinsul adevăr al spuselor sale, deoarece i-a mărturisit că şi el a comis asemenea 
fapte în tinereţe şi nu a fost prins. 

După arestare, tatăl lui Râmaru a fost cercetat temeinic, dar nu s-au putut 
administra probe concludente de vinovăţie în sprijinul celor afirmate de către fiul lui. 
Au fost doar reconfirmate aspectele menţionate şi recunoscute de către tatăl 
inculpatului în timpul urmăririi penale, care au fost înfăţişate într-un capitol anterior. 
Ca urmare, a fost pus în libertate. 

Aspectul juridic în sine poate fi considerat ca fiind insuficient clarificat. Ceea ce 
prezintă însă un interes deosebit şi trebuie subliniat, se referă la posibilitatea ca unele 
dintre învinuirile ce i le-a adus tatălui să fi fost adevărate. Faptul esenţial, care merită a 
fi evidenţiat, priveşte, fără îndoială, latura morală a situaţiei, sublinierea pe care 
inculpatul a făcut-o referitor la falimentul moral al tatălui, în procesul atât de înnourat 
şi încâlcit al educaţiei ce s-ar fi cuvenit s-o primească de la părinți. 

În momentul când completul de judecată a pronunţat pedepsele aplicate şi 
criminalul şi-a dat seama că a fost condamnat la moarte, s-a încordat brusc, cu o forță 
deosebită, şi i-a tras la sol pe cei doi subofițeri de care era legat cu cătuşe. S-a putut 
observa clar că a fost o scenă provocată de el şi că nu i s-a făcut rău, cum dorea probabil 
să demonstreze, deoarece, într-o asemenea alternativă, nu avea practic posibilitatea să-i 
tragă după el pe paznicii lui direcți. 

Râmaru lon a declarat recurs la Tribunalul Suprem, motivând pueril şi fantezist că 
nu este vinovat. A inventat şi susținut o poveste cu un arab neidentificabil, care ar fi 
comis în mod direct unele dintre faptele puse în sarcina lui iar, în cazul altora, i-a cerut 
şi lui să lovească ori să violeze victimele. 

Considerăm că este interesant pentru cititori să cunoască şi conţinutul acestui 
document pentru a-şi face o imagine mai completă asupra anomaliilor caracteriale şi de 
personalitate ce le prezenta criminalul. Redăm în continuare, integral, textul autentic al 
acestui recurs. 

„Subsemnatul Râmaru lon, născut la Caracal, regiunea Oltenia, deținut în penitenciarul Jilava, 
condamnat la moarte pentru că %oice oamenii, miliția, că am omorât. Rog a aproba recursul pentru următoarele 
motive: 

Eu am cunoscut un om care era arab şi-l chema Ah med şi venea pe la mine pe la cămin fi dormea câteodată 
noaptea la mine. Este cam de aceeași vârstă cu mine. Eu l-am cunoscut într-o stație de maşină de noapte la Viata 
Unirii, cred că este vreo doi ani de atunci. Nu ştiu precis dacă este chiar doi ani. Are părul negru, cravată şi 
cămaşe şi fular, pardesiu şi un geamantan cu mai multe culori. El m-a întrebat cu ce maşină poate merge la 
aeroport. Eu i-am spus Că şi eu merg în partea aia, adică la cămin. Şi mi-a spus în maşină că el face afaceri cu 
nişte timbre şi maşini, şi merge în toată tara şi că a terminat Facuitatea de limbi străine la bucureşti. Are ochi 
negri şi bronzat la față. El mi-a spus că merse şi la Timişoara, Constanța, Braşov şi în alte oraşe. Câteodată avea 


bani mulți iar altă dată nu mai avea deloc. Mi-a dat şi mie după câte îmi amintesc 100 de lei şi mâncare mi-a dat 
câteodată. El mai “Yoice că are nişte prieteni care sunt studenți aici la Bucureşti. Ştiu că a început să mă mângâie 
şi era din ăla care suge membru. El m-a luat într-o seară la restaurant şi mi-a dat mâncare şi am băut nişte 
băutură şi noaptea am venit împreună cu el la cămin şi am vrut să mă culc şi el m-a mângâiat şi mi s-a sculat 
membru şi el s-a repezit la mine şi mi-a luat membru şi l-a supt. Mi-a dat nişte ciocolată să mănânc şi bomboane. 
Nu cred că era doctor de meserie. Mi-a spus că are maşină dar că este dată la prietenii lui care sunt studenți 
străini. 

Eu nu prea îl întrebam pe el. Mai mult el îmi povestea. Ştiu că într-o seară mi-a spus că el are pistol şi că să 
nu spun nimănui de el. El venea noaptea la mine în cămin. Odată l-am întrebat unde a fost şi mi-a spus că a fost 
să-şi schimbe nişte timbre că el avea colecție la Timişoara şi la Braşov. El venea pe la mine foarte rar. Intr-o noapte 
i-a căzut din mâini portofelul şi o fotografie în care era un negru şi el mi-a spus că este student, prietenul lui. 
Mi-a mai povestit că el are rude la minister şi prieteni şi că el vrea să vină aici în România să stea. El mi-a mai 
spus că la ei în țară se prinde femeile pe stradă şi le omoară. 

Mai menţionez că în noaptea când m-am întâlnit cu el era primăvară şi puțină ploaie. Tot atunci el mi-a dat 
țigări străine care cred că aveau opiu în ele, că dormeai şi visam frumos, grădini frumoase. Îmi amintesc că odată 
eu t-am dat lui Ahmed 1000 lei dar nu ştiu de unde i-am avut ori de la Constanţa, când am lucrat în port, ori 
furați. Dintre colegi mai cred că l-au mai vă^ut la cămin Fulga Florian. Nu pot să ştiu precis dar aşa îmi 
amintesc, că a venit Fulga odată în cameră şi l-a văzut. Menţionez că eu făceam tot ce îmi spunea el. La miliție nu 
am spus deel fiindcă mi-a fost frică să-l spun că el mi-a spus că are prieteni şi la miliție şi la minister. 

EI îmi dădea țigări cu opiu şi îmi făceau bine că eu am fost bolnav de nervi. El nu mi-a dat mie nicio adresă. 
El mă găsea pe mine la cămin pentru că eu i-am dat adresa şi îmi dădea telefon la cămin şi îmi spunea unde să mă 
întâlnesc cu el. Eu îi spuneam că am nevoie de vreo fată şi el îmi spunea că o să-mi aducă el o fată frumoasă dar 
să-l mai las să-mi sugă membru cu gura. Eu l-am crezut şi am aşteptat să-mi aducă o fată frumoasă, dar el tot nu 
mi-a adus şi eu nu l-am mai lăsat să-mi sugă membru şi el atunci s-a supărat şi m-a luat cu el la restaurant unde 
m-a îmbătat şi apoi ne-am dus cu un autobu” în oraşi am coborât aproape de cinematograful Patria. Am vrut să 
mai intrăm la un restaurant dar pe mine nu m-a primit că nu eram îmbrăcat cum trebuie şi ne-am dus spre Piaţa 
Unirii. Nu mai ştiu dacă pe jos sau cu vreo maşină mică. De aici el a dat un telefon şi mi-a spus să merg cu el. De 
aici am mers pe jos ne-am plimbat pe stradă şi am văzut că vine o fată şi neam luat după ea. Eu am întrebat-o 
dacă vrea să meargă cu mine, ea nu a vrut şi atunci Ahmed mi-a spus că o cunoaşte pe fata asta de la un 
restaurant şi că ea n-a vrut să meargă cu ei la camera lor din oraş el şi cu prietenii lui studenți, de la Institutul de 
limbi străine şi unul de la medicină. După aceea el a oprit-o şi a vorbit cu ea şi au început să se certe. Apoi la un 
colț de stradă mi-a cerut toporul şi a lovit-o şi cu cuțitul lui. Eu am vrut să-l opresc, el nici nu vrea să mă asculte 
şi am tras-o în curte şi mi-a spus să 0 viole^ şi eu. 

Mentionez că acest topor era ascuţit şi el l-a mai cerut şi altădată când a mai venit la mine în apropiere de 
anul nou 1970 după care mi l-a adus înapoi după două săptămâni. 

Dacă o fi femeia aia care mi-au spus la miliție că a murit trebuie să se ştie că Ahmed a dat cu toporul în ea şi 
cu cuțitul eu nu sunt autorul ei. Vreau să se consulte expertiza medicală şi să se compare acest topor cu toporul 
găsit în servieta mea. Toporul cu care a dat Ahmed în ea mi-a spus să-l ascund şi eu l-am ascuns sub o niagare de 
lângă ştrandul I^yor. Im miliție şi la tribunal am recunoscut că este acela care s-a găsit în geantă la mine nu ştiu 
de ce am recunoscut nici eu nu ştiu de ce. Mai mențione^ că toporul care s-a găsit la mine în geantă are vopsea pe 
el adică pe partea care taie. Dacă era acela care s-a găsit asupra mea nu mai avea vopsea pe partea unde tăia 


pentru că acesta era ascuţit. L-a miliție m-a întrebat dacă am dat cu el în ciment şi s-a ştirbit şi eu am spus că am 
dat. Ce spuneau ei ziceam şi eu tot la fel ca să nu îngreune cercetările organelor de miliție. 

De asemenea mai menţione” că nici fierul care mi s-a arătat la miliție şi la tribunal, care avea desene pe el nu 
este acesta întrucât eu nu-l recunosc. Când am plecat la tribunal mi s-a spus de către organele de miliție că trebuie 
să recunosc că este acest topor şi din cau^ă că m-au ameninţat şi cu curentul electric pe care chiar l-a pus pe mine 
şi m-a curentat cu el peste tot, inclusiv în cap unde eu am fost la spital bolnav şi de frică că mi se zdruncinau toți 
creierii din cap am recunoscut că acela este toporul şi că am lovit pe această fată în cap. Rog instanța 
judecătorească să cântărească bine acest caz pentru că eu nu sunt autorul. Organele de miliție au probe după 
dinți şi de asta spun că eu am fost autorul că se cunoaşte după dinți. Dar mai arăt că chiar expertiza medicală nu 
a fost chiar atât de exactă asupra mulajului schițelor că ar fi fost ai mei. La tribunal am recunoscut Că eu sunt şi 
din cauză că un anchetator îmbrăcat civil mi-a spus că dacă nu vrei să recunoşti ne pierii de „clienți” adică dacă 
vrei să primeşti o pedeapsă mai uşoară să recunoşti tu totul să fi sincer. 

După asta ne-am despărțit de Ahmed a plecat repede înapoi şi eu am mai mers pe altă stradă înainte. Ştiu că 
el a venit după câteva zile la mine la cămin şi mi-a spus să nu spun despre el nimic nici chiar dacă mă prinde şi 
mă duce la miliție şi m-a amenințat. Tot el a lovit-o cu cuțit şi pe fata aia care după câte am auzit afost asistentă la 
Facultatea de fizică, de la organele de miliție. In legătură cu aceasta tot la fel a venit Ahmed într-o seară târziu la 
mine la cămin şi mi-a spus să merg cu el să bem şi am plecat, şi am mers la restaurant, am băut şi am ajuns 
aproape de stația Sf. Gheorghe. Am mers pe stradă cu el drept înainte, a dat la o persoană un telefon din a 7-a 
cabină şi am auzit decât atât „Puşi a mai venit” apoi a zis bine, a închis telefonul şi a spus hai cu mine. Am mers 
cu el şi când la un colț de stradă mi-a arătat o femeie cu care el s-a dus înainte a întrebat-o de o studentă sau o 
elevă, atât am auzit şi el a început apoi să tragă de ea şi a început să strige. A discutat cu ea în legătură — 
continuare cu nişte colegi. Apoi mi-a spus s-o lovesc în cap cu un fier. După ce am lovit-o el a lovit-o cu cuțitul. Şi 
mi-a spus s-o violez După care am mers împreună cu el la cămin şi mia dat nişte țigări străine cu opiu şi nişte 
bomboane ciocolată şi apoi mia spus că îmi suge membru. După ce mia supt membru s-a îmbrăcat a desfăcut o 
sticluță de băutură şi mi-a dat 25 de lei şi mi-a spus să nu spun nimic despre el şi a plecat şi că o să-mi dea el 
telefon la cămin. El mă mai căuta la telefon din când în când la cămin lucru pe care îl ştia chiar portarul care mă 
anunța prin câte un coleg să vin jos la telefon. Nu mai rețin precis când m-am întâlnit eu ultima oară cu el dar 
cred că după 1 mai. Eu nu l-am spus la miliție că mi-a fost şi ruşine că îmi sugea membru şi-a fostfrică de elfiindcă 
mi-a spus că să nu spun nimic despre el la nimeni că el are un pistol. Mi-a mai spus că a mai fost şi pe la 
Constanţa unde a mai lovit o femeie pe lângă un restaurant. 

Acest om ura femeile cu care el nu prea avea raport sexual ca toti oamenii. 

Vreau să mi se aducăfotografii ca să îl pot cunoaşte. Menţione”o că el îmi da mie medicamente străine, 
bomboane şi țigări cu opiu ca să-mi treacă boala de care sufăr. Menţione" că după ce luam aceste medicamente 
avea o stare care îmi calma orice halucinație şi era uneori când nu mai cunoşteam oamenii. 

In legătură cu banii el îmi dădea mie 25 lei până la 100 de lei. Dintre colegii mei care amintesc că l-au mai 
vă”ut este şi Constantinescu Eucian din grupă de la mine care îmi aduc aminte că a venit într-o noapte să-mi 
ceară nişte pâine şi l-a vă^t la masă. El îmi spunea că o să-mi dea şi maşină la un preț mai ieftin adică vreo 15.000 
de lei. Eu l-am crezut şi îl lăsam să-mi sugă membru. Acum mi-am amintit de el că eram şi într-o stare încurcată 
a memoriei la miliție când a dat declarațiile şi vreau săfie adus în fața mea ca săfie recunoscut. 

Despre tata vreau să spun că este nevinovat. Am spus despre el la tribunal nici eu nu ştiu de ce probabil că 
mi-a fost neca" că o bătea pe mama acasă când venea. Mai menţione" că mama mea este încurcată şi mi-a spus 


unul de la miliţie ca să-l spun şi pe tata la tribunal şi eu lam spus. Despre Ahmed recunosc precis că a venit ultima 
oară înainte săfiu arestat la cămin că o să îmi aducă mașina”. 
01.X.1971 S.S. Râmaru lon 
Gânduri 
Câteva gânduri privind creşterea eficienţei în activitatea de identificare a autorilor 
omorurilor 


Experienţa câştigată cu trudă în anii interesanţi, dar dificili, cât am lucrat în 
domeniul descoperirii celor ce au comis infracțiuni grave împotriva vieţii, îmi oferă şi 
legitimează încercarea modestă de a formula câteva gânduri care, consider că pot fi 
luate în seamă, îndeosebi de către tinerii care îndrăznesc să-şi dedice energia şi 
priceperea perfecționării activităţii de investigare a omorurilor. 

In cursul cărţii am schițat profilul psihologic al celor chemaţi a activa în acest 
domeniu, precum şi specificul unei asemenea activități, comparând-o, dar şi 
diferențiind-o de cercetarea ştiinţifică, care se desfăşoară în scopul descoperirii unor 
adevăruri şi legități fundamentale. Am apreciat asemănarea acestora - sub aspectul 
frumuseţii eforturilor de proiectare a luminii asupra zonelor necunoscute ale vieţii şi 
universului - dar şi elementele clare de diferenţiere; în zona poliției criminale, 
cercetarea se bazează în mai mică măsură pe date şi mijloace riguros ştiinţifice. Ultima, 
câştigă în interes din acest punct de vedere, fiind o îmbinare elastică între ştiinţă şi artă, 
datorită nevoii de a recurge din plin la fantezie, intuiţie, inspiraţie şi creativitate, virtuți 
specifice artei. Chiar dacă analogia propusă nu a fost formulată cu toată rigoarea, ea a 
fost tentantă, mai ales pe latura asemănării celor două domenii în ceea ce priveşte 
sondarea şi căutarea cu insistență a necunoscutului, precum şi efortul depus pe altarul 
acestui scop, care este, deopotrivă, de admirat. 

Teza supremă care trebuie să călăuzească orice activitate de poliție criminală - deci 
şi de investigare a omorurilor - se referă la credinţa de nestrămutat că cercetarea la fața 
locului reprezintă singura temelie pe care se poate întemeia o adevărată muncă de 
construcție şi finalizare a oricărui caz, oricât de complex, dificil ori atipic ar fi el. În 
absența unei cercetări riguroase, realizată cu gândul permanent la perfecționare, nu 
putem discuta despre o abordare temeinică a oricărei investigaţii care, lipsită astfel de 
suportul ei esenţial, va fi nevoită să facă eforturi suplimentare, multe dintre ele gratuite 
ori chiar să ajungă în zone înfundate sau care nu duc realmente nicăieri. O cercetare 
superficială a locului faptei ori una realizată defectuos este echivalentă cu un posibil 
eşec ori impas sau, cel puţin, cu o trenare a cercetărilor şi, pe cale de consecință, cu 
pierderea încrederii în rezolvare. 

Exigenţele ce trebuie respectate în această privință, precum şi relevarea 
numeroaselor greşeli şi omisiuni au făcut şi vor mai face obiectul a numeroase cărți de 
specialitate. Deci, nu despre ele vrem să discutăm. Nici despre modul de organizare, 
mijloacele de realizare (inclusiv tehnice), de descoperire, ridicare şi conservare a 
urmelor sau altor mijloace materiale de probă. Nici despre necesitatea prezentării lor cu 


precizie şi pentru neschimbare în procesul-verbal de cercetare la faţa locului. La o adică, 
numai examinarea acestuia de către un specialist este suficientă pentru a da sau nu nota 
zece unei foarte bune cercetări. Am spus că nu vom vorbi despre ele din punct de 
vedere tehnic. Vreau doar un singur lucru să subliniem, care mi se pare a fi hotărâtor. 
Ne referim la mentalitatea celui care face o cercetare la faţa locului, care-l defineşte în 
esență pe un specialist. Dacă acesta ştie că nu poate prea curând revoluţiona cercetarea 
la faţa locului, îndeosebi pe seama introducerii unor noi mijloace şi metode tehnice - 
treabă care oricum nu depinde de el - atunci poate gândi totuşi pozitiv asupra nevoii de 
perfecționare continuă a propriei activități de cercetare. Şi cam în ce termeni ar trebui 
făcut acest lucru? Cred că ar fi bine să-şi subordoneze întreaga gândire şi acţiune 
obiectivului de a efectua cercetarea cât mai bine posibil şi a obține cele mai bune 
rezultate, în orice condiţii şi în orice speţă, oricât de complicată ori de simplă i s-ar 
părea că este. Să nu conceapă şi să nu admită a pleca de la locul faptei cu mâna goală, 
chiar în situaţii care aparent nu-i oferă nimic. Specialistul ştie că nicio crimă nu este 
perfectă - oricât de mult şi de bine ar fi fost pregătită - şi niciun criminal nu este perfect, 
ceea ce înseamnă că a greşit undeva, măcar într-un singur loc. Ei şi atunci, eu sunt acela 
care descopăr acea greşeală unică, care are rolul magistral al buturugii mici care... Şi 
apoi, mai ales astăzi, se cunosc şi se pot ridica până şi urme invizibile cu ochiul liber, 
urme latente, microurmee ş.a. înseamnă că dacă nu plecăm bogaţi în zăcăminte, care 
vor fi examinate şi valorificate, am fost degeaba la fața locului. Şi nicio măsură 
ulterioară nu mai poate fi reparatorie. Acesta este adevărul crud. Dacă am ratat acest 
început de drum, deci sfânta cercetare a locului faptei, am ratat sigur şi toate sau foarte 
multe şanse de rezolvare ale cazului. 

Atragem atenţia că, cu cât ne aflăm în fața unui caz mai sărac în urme, cu atât mai 
mult trebuie să ne încăpățânăm în ideea de a căuta şi a căuta. La nevoie, când situația 
locului o permite, să luam măsurile necesare pentru a putea relua cercetarea a doua şi a 
treia zi (prin asigurarea pazei, sigilarea locului). Locul faptei poate fi şi un loc de 
inspirație pentru ca specialistul să gândească acolo mai bine ori să-şi reprezinte mai 
exact nişte mişcări sau acțiuni ale criminalului. lar pentru acesta poate fi uneori loc de 
reculegere sau loc care-l cheamă tainic ori în jurul căruia poate culege informaţii - 
activități care este de dorit să fie cunoscute de către investigator. 

Dimpotrivă, în situaţiile când locul faptei ne oferă o abundență de urme, să nu ne 
mărginim la ridicarea doar a celor pe care le considerăm importante, ci să luăm toate 
probele, chiar şi pe cele care aparent - în momentul cercetării - apreciem că nu au o 
relevanță oarecare. Pe parcurs, vom observa că şi acestea sunt de folos, putându-ne 
contura mai bine inter criminis şi facilitându-ne reprezentarea cât mai clară a drumului 
parcurs de infractor şi a acțiunilor acestuia. Dar asta înseamnă să examinăm cu 
deosebită atenţie nu numai locul strict al faptei, ci şi căile de pătrundere şi de retragere, 
eventualele puncte de pândă sau supraveghere ori direcții unde ar fi putut abandona 
unele corpuri delicte (bineânţeles şi prin folosirea câinilor de urmărire). 

Operaţiunea de cercetare la fața locului este necesar să fie organizată cât mai 
rațional şi cuprinzător, cerință care pretinde ca, simultan cu desfăşurarea acesteia, să 
punem în operă şi efectuarea concomitentă a investigaţiilor în zona imediată şi cea 


învecinată a locului faptei, pentru a culege toate informaţiile ce le putem capta în 
perioada cea mai caldă a cazului (dar şi în continuare, după finalizarea acestei 
cercetări). 

Considerăm că, în practică, nu se acordă atenţia necesară unei laturi importante a 
activității de cercetare la faţa locului. După opinia mea, aceasta trebuie să cuprindă 
obligatoriu şi o fațetă mai puţin valorificată până acum. Ne referim la operaţiunea 
esenţială care vizează realizarea gândirii operative asupra cazului. Pe parcursul 
cercetării şi imediat după finalizarea acesteia - tot acolo la locul faptei - trebuie realizată 
o primă interpretare a urmelor, a naturii cazului (de exemplu: omor, accident, 
sinucidere, moarte suspectă), a ipotezelor ce pot fi promovate, a unor criterii pentru 
identificarea persoanelor bănuite, a timpului probabil de săvârşire a faptei şi alte 
aspecte specifice, dar diferenţiate de la caz la caz. Realizarea acestui moment de gândire 
operativă la faţa locului permite elaborarea primelor concluzii mai importante şi, 
totodată, folosirea lor imediată în ceea ce priveşte direcționarea investigațiilor, 
urmărirea unor obiecte corp delict ori care au fost furate ş.a., putând imprima un ritm 
mai alert al cercetărilor, chiar din faza iniţială a declanşării lor. Nu dorim să încărcăm 
artificial conţinutul noţiunii de cercetare a locului faptei, ci să evidențiem o posibilitate 
şi necesitate care a dus la rezultate valoroase şi rapide în multe situații. 

În cazurile speciale, când practic nu putem efectua cercetarea la locul faptei - 
lipsind cadavrul, cum este situația în dispariţiile suspecte - se impune organizarea 
acestei activităţi similar celei din cazurile de omoruri. Aceasta înseamnă că se va cerceta 
cu toată atenţia locul presupus al dispariţiei (sau zona) precum şi domiciliul (inclusiv 
dependinţele, curtea, grădina) şi locul de muncă al dispărutului, urmărindu-se 
descoperirea şi ridicarea de urme, probe, înscrisuri ş.a. care pot documenta concluziile 
privind adevărata cauză a dispariţiei (eventuale pete de sânge, urme proaspete de 
săpătură, vopsire pereți sau duşumea ş.a.); acestea ne vor oferi şi elemente materiale de 
identificare viitoare a dispărutului (fire de păr, pete biologice pe lenjeria intimă, 
înscrisuri medicale, stomatologice, operaţii) ori argumente pentru punerea la îndoială a 
primelor explicaţii date de către cei din familie etc. 

Un moment fundamental în cercetarea omorurilor îl constituie cel al elaborării 
concepției de acțiune, care trebuie să se bazeze minimal pe câteva aspecte de interes 
prioritar, cum sunt: 

- motivaţia cea mai probabilă a săvârşirii faptei, respectiv conturarea mobilului 
(răzbunare, gelozie, jaf, mobil sexual ş.a.), în vederea elaborării ipotezelor; 

- identificarea profilului moral-psihic al victimei, a legăturilor acesteia şi a naturii 
lor; 

- modul de operare şi dacă acesta a mai fost folosit în alte cazuri (tentative de omor, 
violuri, tâlhării, în zone şi timp relativ apropiate); 

- criteriile de identificare şi, separat, cele de verificare a elementelor bănuite în caz; 

-rezultatul expertizei medico-legale şi al altor examene de specialitate efectuate 
asupra urmelor sau corpurilor delicte. 

In cadrul acestei operațiuni complexe se va acorda o atenţie deosebită interpretării 
optimale a urmelor şi analizei psihologice a motivaţiei comportamentale a persoanelor 


posibil implicate (bănuiţi, martori, victimă). Astfel, pe o asemenea bază, se vor putea 
gândi măsuri concrete şi eficiente, care să asigure întregului proces de cercetare un ritm 
alert şi o întemeiere solidă a acestora, depăşind maniera formală de gândire. 

Ori de câte ori avem motive temeinice să acordăm prioritate unei ipoteze, vom 
proceda la verificarea cu precădere a acesteia - chiar în pofida tezei generale că toate 
ipotezele trebuie verificate simultan - pe această cale putând asigura şanse rapide de 
rezolvare a cazului şi economisire de energie. 

Mi se pare, de asemenea, util să subliniem câteva aspecte referitoare la valorificarea 
urmelor şi a corpurilor delicte. Orice investigator în acest domeniu este necesar să aibă 
o bună pregătire criminalistică. Să fie, deci, un adevărat expert, nu însă în ceea ce 
priveşte latura tehnică a acesteia, ci doar în domeniul cunoaşterii temeinice a tuturor 
posibilităţilor de exploatare a urmelor. Dacă un investigator nu va cunoaşte - până la 
amănunt - ce fel de examinări se pot face asupra acestora şi cum concluziile lor îl vor 
putea ajuta în administrarea probelor, consider că nu va avea o perspectivă clară în 
cercetare şi nici nu va putea asigura o valorificare superioară a tuturor detaliilor. Ba mai 
mult, există şi riscul eşecului, în sensul că va cere un examen care se realizează prin 
distrugerea probei, în loc să ceară mai întâi un alt examen posibil şi necesar, dar care nu 
are un asemenea efect neavenit şi dăunător. De asemenea, trebuie să cunoască bine 
modul de interpretare a concluziilor şi a argumentării acestora de către experți pentru a 
nu acorda o importanţă prea mare unor concluzii relative ori a ignora altele, deosebit de 
importante. Dacă nu va cunoaşte care sunt probele biologice ce vor motiva o eventuală 
expertizare a A.D.N.-ului, atunci el nu va fi capabil să asigure prelevarea şi asigurarea 
materialului necesar, putându-se astfel priva de o probă hotărâtoare. 

Bineânţeles că, investigatorul la care ne referim, trebuie să aibă o formare 
profesională solidă şi complexă, care să cuprindă, pe lângă o capacitate deosebită în ale 
meseriei, o largă iniţiere în criminalistică, medicină legală, psihologie şi psihiatrie 
judiciară, precum şi cunoştinţe de bază în sociologie, criminologie şi chiar logică. Este, 
de asemenea, necesar să fie înzestrat cu un bun echilibru psihic, mai ales emoțional, cu 
o logică fermă, dar şi elastică în acelaşi timp, cu putere de analiză şi sinteză; să dispună 
de o bună imaginație, care să-l ajute în reprezentarea unor structuri despre care nu are 
decât informaţii lacunare sau răzlețe; să fie dotat cu o intuiție capabilă să prevadă 
anumite soluții neaşteptate ori reacţii nebănuite ale celor pe care-i interoghează şi 
cercetează. Deasupra tuturor, ca o încoronare, trebuie să troneze un profil moral 
exemplar, care să-i permită sacrificiul cerut de o muncă aspră, dar nespus de 
interesantă şi, mai ales, de frumusețea drumului de căutare a adevărului şi de 
înfăptuire a justiţiei, în orice situaţie, oricât de delicată sau dificilă ar fi ea. 

Personal cred că, o asemenea muncă nu o pot desfăşura decât asemenea specialişti, 
care nu sunt numai un model ideal greu de atins, ci şi oameni concreţi, capabili să 
lucreze neobosit, zi şi noapte, pentru a dirUa fascicole de lumină prin ungherele 
întunecate ale unui comportament nesăbuit. Cu virtuți mai mari sau mai mici, din 
categoria celor menţionate, ei pot urca cu încredere spre bucuria nebănuită ce o aduce 
orice confruntare aprigă cu ascunzişurile firii omeneşti. 

În scopul identificării şi verificării elementelor bănuite, este bine să se stabilească 


criterii concrete în funcție de care trebuie realizate aceste operațiuni. Ori de câte ori 
speța aflată în lucru ne permite să fixăm criterii care pot opera o selecţie utilă a 
persoanelor bănuite, să facem apel la o asemenea posibilitate, deoarece putem mări 
viteza de clarificare a situaţiei acestora. Astfel de criterii pot fi, de pildă, grupa sanguină 
- în cazul când ea a fost determinată -, ori fragmentele de urme papilare, care nu permit 
o identificare certă, dar sunt în măsură să asigure selecția; de asemenea, urmele de 
muşcătură imprimate pe pielea victimelor, posesia unor obiecte asemănătoare cu 
corpurile delicte ori modul de operare constatat în caz. 

Se recomandă promovarea principiului îndoielii pe parcursul efectuării 
investigațiilor şi a cercetărilor, în sensul de a se analiza temeinic, mai ales aspectele 
esenţiale ale cauzei şi a se observa care din acestea au o valoare certă - documentată 
prin probe indubitabile - şi care prezintă neclarități ori pot fi puse sub semnul 
întrebării. Acestea din urmă, pot fi notate separat, menționându-se pentru fiecare 
stadiul actual, măsurile de verificare ce se impun şi rezultatul acestora, constituind un 
instrument de lucru mai uşor de urmărit şi finalizat. La fel, se pot construi ghiduri 
simple, pentru persoanele suspecte sau pentru verificarea ipotezelor, marcându-se față 
în față aspectele lămurite, cele ce se impun a fi clarificate, prin ce modalități de lucru şi 
rezultatul acestora. Asemenea instrumente sunt deosebit de necesare în cazurile 
complexe, cu mulți bănuiţi şi numeroase aspecte de clarificat. 

Un bun specialist va investiga personal cele mai importante probleme sau persoane 
bănuite şi va lăsa în seama altora doar pe cele marginale ori pe care nu le poate 
cuprinde. Va şti, însă, în permanenţă, că este necesar să controleze calitatea verificărilor, 
mai ales când rezultatul acestora este neconvingător ori îndoielnic. O asemenea 
răspundere, sigur, revine celui care conduce şi coordonează întreaga activitate într-un 
caz complex, ştiind că asemenea speţe nu pot fi rezolvate decât în echipă, uneori, cu 
participarea a numeroşi agenţi. Am subliniat necesitatea controlului calității 
investigaţiilor, deoarece într-o asemenea formulă de lucru - prin forța împrejurărilor - 
vor participa şi persoane cu o pregătire mai redusă, care pot, uneori, executa unele 
investigaţii superficiale ori incomplete. Or controlul la care m-am referit şi pe care-l 
preconizez este cel pe care trebuie să-l facă specialistul, singurul apt a aprecia valoarea 
informaţiilor obţinute în cauză. 

Este limpede că, nu pledez pentru controlul care, de regulă, îl execută şefii, atunci 
când aceştia se erUează şi în specialişti şi, de fapt, încearcă să se substituie acestora ori 
chiar să-i neglUeze. Consider că aceştia trebuie să aibă doar un rol organizatoric, 
asigurând forțele şi mUloacele necesare. Rezolvarea problemelor de specialitate este 
atributul specialiştilor, care trebuie să-şi impună punctul lor de vedere calificat, pentru 
a evita orientarea şi desfăşurarea cercetărilor într-o direcție neviabilă sau chiar greşită. 
Afirm aceasta deoarece am trăit personal câteva experiențe nedorite - de asemenea 
natură - din cauza aroganţei şi autorităţii rău înţelese a unor şefi mari, care s-au erUat 
în singurii cunoscători ai realității şi au provocat prejudicii serioase. 

Un alt aspect concludent în acest sens, care defineşte, de asemenea, rolul deosebit al 
specialistului în această materie, se referă la numeroasele cazuri când anumiţi bănuiți 
au fost excluşi nemotivat ori au fost verificați incomplet. Sesizând pe parcurs asemenea 


situații, specialiştii care au preluat - uneori după ani de zile - răspunderea rezolvării lor 
au analizat aprofundat poziţia reală a acestora față de caz, au decis reverificarea lor şi 
au ajuns la soluționarea speţei. Astfel, într-un caz de omor din județul D., am studiat 
dosarul, după doi ani de la producerea lui şi am demonstrat cu argumente, într-un 
referat cu propuneri de arestare, că autorul este unul din frații victimei. După cinci ani 
de zile, acționându-se pe această direcţie, s-a reuşit administrarea unor probe 
concludente, care au permis trimiterea în judecată şi condamnarea acestuia. Ofițerul 
care a rezolvat cazul mi-a comunicat telefonic acest mod de soluționare şi mi-a spus că 
i-a arătat procurorului raportul meu, întocmit cu cinci ani în urmă, în care am promovat 
şi demonstrat această soluţie, sigur pe baza elementelor mai sumare, care existau atunci 
în dosar. 

Mi-a relatat că acestuia nu-i venea să creadă că am intuit atunci rezolvarea, dar aşa s-au 
desfăşurat faptele. 

Referitor la problema pregătirii de specialitate a celor care lucrează în acest domeniu, 
doresc să mai subliniez o realitate neglijată până în prezent, deşi ea s-a dovedit a fi 
deosebit de valoroasă, ori de câte ori - cu titlu mai mult ocazional - a fost luată în 
considerare. Am constatat că ani de zile, ba nu numai ani ci şi decenii, deşi au fost 
soluționate sute de cazuri complexe şi pline de învățăminte, acestea au ajuns pur şi 
simplu la arhivă. N-a existat o preocupare organizată şi permanentă pentru 
valorificarea experienţei dobândite, ceea ce mi se pare a fi un rău incalificabil. Mi-am 
dat seama mai bine de acest lucru în perioada când, vreme de patru ani, m-am ocupat 
de formarea unor specialişti în domeniul investigării omorurilor. Cum nu existau decât 
câteva lecţii pe această linie, am fost obligat să redactez numeroase expuneri, dar mai 
ales speţe relevante, care se pretau la realizarea unor studii de caz, modalitate de 
învăţare - axată pe practică - care a stârnit interes deosebit şi a condus la rezultate bune. 
Cu o asemenea experiență trăită personal, consider că am îndreptăţirea necesară să 
susțin că o astfel de activitate este posibilă şi necesară. S-ar impune ca, în primul rând, 
pe plan central, să fie aleşi şi numiţi unu-doi specialişti, care să se ocupe exclusiv şi 
permanent de studierea temeinică a cazurilor rezolvate şi, pe baza documentației şi a 
discuţiilor cu cei care le-au rezolvat, să elaboreze studii individuale. Acestea, se impune 
să fie detaliate şi să cuprindă cu mare obiectivitate datele esenţiale, respectiv: 
constatările făcute la faţa locului şi autopsie, modul de operare şi de exploatare a 
urmelor, ipotezele formulate, cu motivarea lor, modul de verificare a suspecţilor 
principali şi pista concretă care a dus la rezolvare, cu menţionarea probatoriului 
asigurat. Pe baza lor se poate răspunde apoi mai multor necesități ca: elaborarea şi 
difuzarea în teritoriu a unor culegeri de speţe de un deosebit interes, redactarea unor 
studii de caz de către sau în colaborare cu diversele forme de învățământ existente în 
poliție, procuratură, magistratură, facultăţi de drept, ba chiar şi colegii de avocaţi. Îmi 
închipui că ar putea servi ca temei şi pentru realizarea unui schimb de experiență 
internaţional. Sigur că asemenea documente de valoare vor putea fi folosite şi în cadrul 
învățământului profesional, la locul de muncă, şi, mai ales, pentru studiul individual pe 
care trebuie să-l realizeze permanent orice specialist, care aspiră la perfecţionare. Ele ar 
putea constitui şi baza pregătirii pentru eventualele concursuri, ce consider a fi necesare 


în viitor, pentru ocuparea cu îndreptăţire a unor funcţii de investigatori în materie 
criminală. 


Epilog 


Deosebit de trăsăturile paranormale descrise până acum, am dori să evidențiem şi o 
altă latură, respectiv laşitatea asasinului. Astfel, când i s-a dat ultimul cuvânt la proces, 
a susținut că este vinovat şi tatăl lui care, de fapt, l-a îndemnat şi învăţat să facă tot ceea 
ce a făcut. Această atitudine exprimă, pe lângă o anumită ură larvară față de tatăl lui, 
care a avut un comportament violent față de copii şi mama lor, mai ales o încercare de a 
scăpa de răspundere penală, prin plasarea acesteia asupra altor persoane, chiar dacă era 
vorba despre tatăl lui. In recursul ce l-a introdus, a susținut o variantă analogă, în 
sensul că a transferat întreaga vină asupra unui arab neidentificat. 

La fel s-a comportat şi într-un alt moment decisiv. Un ofițer, care a participat la 
executarea sentinței cu moartea, mi-a relatat că a avut o comportare lamentabilă, că 
plângea isteric şi se târa pe sol, implorând milă. S-a comportat similar viețuitoarei 
despre care aminteşte rădăcina numelui său. 

Râmaru lon a subliniat, în declaraţia de bază dată în faţa tribunalului, că tatăl lui i-a 
mărturisit comiterea de către el a unor asemenea fapte, fără să fi fost prins. Omorurile 
le-ar fi comis tot după miezul nopţii, pe timp de ploaie şi furtună, împotriva mai multor 
femei. 

Problema aceasta a fost tratată în mod expres şi în lucrarea reputatului criminalist 
Dr. Turai Constantin: „Enigmele unor amprente", publicată în anul 1984, la Editura 
Albatros, care, printre alte cazuri, analizează şi o serie de asasinate, comise în timpul 
celui de-al doilea război mondial, asupra unor femei ce locuiau în diverse subsoluri, 
cazuri care au rămas nesoluționate. 

In această carte sunt prezentate un număr de patru omoruri şi o tentativă de omor, 
săvârşite în anul 1944, prin aplicarea unor lovituri puternice în capul victimelor, cu 
corpuri contondente metalice. Toate s-au petrecut pe vreme nefavorabilă - ploaie, vânt 
puternic ori chiar furtună. Criminalul a pătruns pe fereastră în camerele aflate la 
subsolurile unor locuinţe şi a ucis victimele în timp ce dormeau. Cu prilejul cercetărilor 
efectuate, au fost descoperite şi ridicate, de pe pervazul ferestrelor ori de pe mobilier, 
numeroase urme papilare, digitale şi palmare, care au permis să se stabilească că, în 
speţă, a acţionat acelaşi făptuitor necunoscut ale cărui impresiuni papilare nu au fost 
găsite în cartotecile speciale ale poliției. 

Întrucât a lucrat mai mulţi ani în şir la compararea a mii şi mii de urme şi 
impresiuni papilare, era şi normal ca, mai ales, o urmă digitală care prezenta 
particularităţi deosebite ale desenului papilar, respectiv de la degetul arătător stâng, 
să-i rămână fixată definitiv în memorie, ca un fel de tipar în relief al unei preocupări de 
durată, rămasă nefinalizată. Peste aproape trei decenii, mai precis 28 ani, a avut şansa 
de excepţie de a se întâlni cu desenul papilar căutat. Parcă nu-i venea să creadă. A 
recunoscut, însă, caracteristicile acestei urme în impresiunile digitale ridicate de la tatăl 


criminalului Râmaru, care a făcut şi el obiectul unor cercetări, deoarece a decedat în 
nişte împrejurări apreciate iniţial ca fiind suspecte. 

Astfel, fiind în stare de ebrietate, a călătorit cu trenul, având asupra lui mai multe 
suluri de carton gudronat. Întrucât nu poseda legitimaţie de călătorie, a încercat să 
scape de controlor şi să treacă dintr-un vagon îri altul, prin exteriorul trenului, 
împrejurare în care a căzut între vagoane şi a fost accidentat mortal. Cu prilejul 
autopsierii cadavrului au fost recoltate impresiunile digitale, palmare şi plantare ale 
acestuia în scopul efectuării unui studiu dermatologic complex. Concluzia finală a 
studiului comparativ a fost că, citez din lucrare: „punctele de coincidenţă stabilite erau 
suficiente pentru o identificare precisă: Râmaru Florea era autorul crimelor săvârşite cu 
28 ani în urmă". 

A rezultat, astfel, că Râmaru Florea a fost autorul unor fapte la fel de abominabile 
ca şi cele comise de către fiul său. Parcă fiul ar fi fost un fruct al mâniei cerului. 

Colonel de poliţie judiciară, profesor, pedagog şi dincolo de toate un profesionist discret, de o eleganţă 
frapantă. Cu peste 40 de ani de implicare directă în soluționarea multor cauze complexe, şi-a căpătat o 
reputaţie de neşters îndeosebi în coordonarea primului curs de detectivi de investigaţie judiciară şi 
criminalistică din poliția română. Volumul „Nopți Sângerânde” pe lângă captivanta lectură repune în 
drepturi adevărul, conform căruia algoritmul identificării şi ulterior al capturării criminalilor în serie, se 
datorează flerului de criminalist şi investigator al autorului. 

Fără a intra în detalii, las cititorilor plăcerea de a descoperi acest adevăr. 


Prof. univ. dr. Tudorel Butoi 
psiholog criminalist 


